ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΙΑ**΄**

Δευτέρα 5 Μαΐου 2025

Αθήνα, σήμερα στις 5 Μαΐου 2025, ημέρα Δευτέρα και ώρα 14.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-4-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΙ΄ συνεδριάσεώς του, της Τετάρτης 30 Απριλίου 2025, σε ό,τι αφορά την ψήφιση στο σύνολο του σχεδίου νόμου: «Σύσταση και οργάνωση νομικού προσώπου δημοσίου δικαίου με την επωνυμία "Σύλλογος Διαιτολόγων - Διατροφολόγων Ελλάδος" και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου τη Δευτέρα 5 Μαΐου 2025, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αρ. 800/28-4-2025 και 804/28-4-2025 επίκαιρες ερωτήσεις θα απαντηθούν από τον Υπουργό Εσωτερικών κ. Θεόδωρο Λιβάνιο.

Οι υπ’ αρ. 791/28-4-2025 και 797/28-4-2025 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.

Οι υπ’ αρ. 795/28-4-2025 και 806/28-4-2025 επίκαιρες ερωτήσεις θα απαντηθούν από τον Υφυπουργό Εσωτερικών κ. Βασίλειο-Πέτρο Σπανάκη.

Οι υπ’ αρ. 794/28-4-2025 και 796/28-4-2025 επίκαιρες ερωτήσεις θα απαντηθούν από την Υφυπουργό Εσωτερικών κυρία Παρασκευή Χαραλαμπογιάννη.

Η υπ’ αρ. 802/28-4-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Οι υπ’ αρ. 792/28-4-2025, 801/28-4-2025 και 805/28-4-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Οι υπ’ αρ. 808/28-4-2025, 809/28-4-2025 και 813/28-4-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Η υπ’ αρ. 790/28-4-2025 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.

Η υπ’ αρ. 814/28-4-2025 επίκαιρη ερώτηση και η υπ’ αρ. 3077/4-2-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αρ. 807/28-4-2025 επίκαιρη ερώτηση θα απαντηθεί από την Υφυπουργό Μετανάστευσης και Ασύλου κυρία Σεβαστή Βολουδάκη.

Η υπ’ αρ. 793/28-4-2025 επίκαιρη ερώτηση που απευθύνεται προς τον Υπουργό Υποδομών και Μεταφορών κ. Χρίστο Δήμα και η υπ’ αρ. 811/28-4-2025 επίκαιρη ερώτηση που απευθύνεται προς τον Υφυπουργό στον Πρωθυπουργό κ. Παύλο Μαρινάκη, δεν θα απαντηθούν λόγω αναρμοδιότητας.

Ξεκινάμε με την ενδέκατη με αριθμό 807/28-4-2025 επίκαιρη ερώτηση δεύτερου κύκλου του Βουλευτή Κορινθίας της Κ.Ο. «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Ψυχογιού προς τον Υπουργό Μετανάστευσης και Ασύλου με θέμα: «Διακοπή καταβολής οικονομικού βοηθήματος στους αιτούντες άσυλο».

Έχετε τον λόγο, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρία Υφυπουργέ, αφού ευχηθώ καλή επιτυχία στα νέα σας καθήκοντα, να πω ότι αναλαμβάνετε ένα Υπουργείο για ένα ζήτημα το οποίο θα επισημάνω από την εμπειρία μου ότι είναι πολυπαραγοντικό, σύνθετο και όχι μόνο ελληνικό, αλλά και ευρωπαϊκό ζήτημα και οι λύσεις που πρέπει να δίνονται σε αυτό πρέπει να είναι όχι αδιέξοδες ή απάνθρωπες, αλλά να συνάδουν με το διεθνές δίκαιο, αλλά και την αξιοπρέπεια όλων.

Η ερώτησή μας λοιπόν αυτή έρχεται σε συνέχεια και γραπτής ερώτησης που καταθέσαμε και με την κυρία Ακρίτα και άλλους Βουλευτές και Βουλεύτριες του ΣΥΡΙΖΑ - Προοδευτική Συμμαχία, για μια απάνθρωπη κατάσταση η οποία ισχύει αυτή τη στιγμή στις δομές και έχει να κάνει με το οικονομικό βοήθημα που δεν έχει χορηγηθεί εδώ και πολύ καιρό στους αιτούντες άσυλο. Είναι γεγονός λοιπόν ότι εδώ και εννέα μήνες μετά το καλοκαίρι του 2024 οι αιτούντες άσυλο στην Ελλάδα στερούνται συστηματικά της προβλεπόμενης οικονομικής ενίσχυσης, με αποτέλεσμα να αντιμετωπίζουν σοβαρές δυσκολίες στην κάλυψη βασικών τους αναγκών. Αξίζει να σημειωθεί ότι οι τελευταίες καταβολές που έγιναν τον Οκτώβριο του 2024 αφορούσαν τον Μάιο και τον Ιούνιο του ίδιου έτους, αφήνοντας ένα σημαντικό χρονικό κενό χωρίς καμία στήριξη.

Η έλλειψη αυτής της βοήθειας είχε άμεσες και αρνητικές συνέπειες σε πολλαπλά επίπεδα της ζωής των διαμενόντων. Δυσχεραίνεται η πρόσβαση σε βασικά είδη πρώτης ανάγκης και η κάλυψη ιατροφαρμακευτικών αναγκών, η οποία είναι εξαιρετικά δυσχερής καθώς καλούνται να αγοράσουν οι ίδιοι τα φάρμακά τους και η μεταφορά τους υφίσταται περιορισμούς και συνήθως καλύπτεται για υγειονομικές δομές μόνο σε επείγουσες καταστάσεις.

Η κατάσταση γίνεται ακόμα χειρότερη σε δομές οι οποίες είναι απομακρυσμένες και απομονωμένες, όπως η δομή της Σάμου που έχει και προβλήματα με το νερό και παροχής τροφής, λόγω κυρίως αδυναμίας αυτού που λέγαμε πριν, της κάλυψης του κόστους μεταφοράς. Στη δε ηπειρωτική Ελλάδα για πολλούς αιτούντες και τις οικογένειές τους η έλλειψη οικονομικής στήριξης είναι ιδιαίτερα αισθητή διότι αναγκάζονται να αναζητήσουν εργασία ή να στηριχθούν σε συγγενείς και φίλους για την επιβίωσή τους, για τα απολύτως βασικά. Παραδόξως, δε, εάν βρουν εργασία -και συμβαίνει σε πολλούς νομούς, όπως και στον δικό μου- από τις δομές, στη συνέχεια αυτό είναι ανασταλτικός παράγοντας, αν πάρουν άσυλο, για να μπούνε στο πρόγραμμα «HELIOS», το οποίο απαιτεί μη εργασία των αναγνωρισμένων προσφύγων.

Επειδή λοιπόν το πρόγραμμα του οικονομικού βοηθήματος χρηματοδοτείται από το AMIF, όπως ξέρετε, το Ταμείο Ασύλου, Μετανάστευσης και Ένταξης της Ευρωπαϊκής Ένωσης και αποτελεί θεμελιώδη πτυχή για τις αξιοπρεπείς υλικές συνθήκες υποδοχής και υποχρέωση της χώρας από το διεθνές ευρωπαϊκό και εθνικό δίκαιο και επειδή η έλλειψη διαφάνειας σε σχέση με τους λόγους διακοπής της χρηματοδότησης και η μη δημοσίευση σχετικών πληροφοριών από το αρμόδιο Υπουργείο δημιουργεί εύλογα ερωτήματα, ερωτάσθε σε ποιες άμεσες και πρακτικές ενέργειες θα προβεί το Υπουργείο σας προκειμένου να αποκατασταθεί άμεσα η καταβολή του χρηματικού βοηθήματος προς τους δικαιούχους, διασφαλίζοντας παράλληλα την αναδρομική καταβολή των οφειλόμενων ποσών. Και δεύτερον, υπάρχει συγκεκριμένο χρονοδιάγραμμα για τη συστηματική αναδιανομή βασικών ειδών πρώτης ανάγκης στους διαμένοντες στις δομές φιλοξενίας;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ψυχογιό.

Θα απαντήσει η Υφυπουργός Μετανάστευσης και Ασύλου κυρία Σεβαστή Βολουδάκη.

Παρακαλώ, κυρία Υπουργέ.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ** **(Υφυπουργός Μετανάστευσης και Ασύλου):** Ευχαριστώ, κύριε Πρόεδρε.

Κύριε συνάδελφε, σύμφωνα με το άρθρο 1 του νόμου 4939 του 2022 στους αιτούντες διεθνή προστασία παρέχονται υλικές συνθήκες υποδοχής που περιλαμβάνουν, όπως αναφέρατε και εσείς, τόσο την παροχή στέγης όσο και τροφής και ρουχισμού, σε είδος, είτε υπό μορφή οικονομικού βοηθήματος ή δελτίων ή συνδυασμού και των τριών, καθώς και ένα βοήθημα για τα καθημερινά έξοδά τους. Σε εκτέλεση αυτών που προβλέπονται στον νόμο 4939 και συγκεκριμένα στα άρθρα 59 και 60 εκδόθηκε η υπ’ αριθμόν 115202 του 2021 Κοινή Υπουργική Απόφαση όπου καθορίζονται τόσο οι όροι όσο και οι διαδικασίες για την παροχή υλικών συνθηκών υποδοχής υπό τη μορφή οικονομικού βοηθήματος, για τη στήριξη των αιτούντων άσυλο.

Η ενίσχυση αυτή εντάσσεται σε ένα συνολικότερο πλαίσιο στήριξης των αιτούντων άσυλο το οποίο περιλαμβάνει, πέρα από αυτή την υλική βοήθεια, την πρόσβαση σε υπηρεσίες υγείας, εκπαίδευσης και άλλες κοινωνικές υπηρεσίες, με στόχο τη διασφάλιση των δικαιωμάτων των αιτούντων διεθνή προστασία στη χώρα μας, σύμφωνα με τις επιταγές και της διεθνούς νομοθεσίας και της ευρωπαϊκής νομοθεσίας, όπως αποτυπώνονται στην Οδηγία 33 του 2013.

Η παροχή χρηματικού βοηθήματος σε αιτούντες διεθνούς προστασίας υλοποιείται, όπως αναφέρατε και εσείς, στο πλαίσιο του Ταμείου Ασύλου, Μετανάστευσης και Ένταξης της προγραμματικής περιόδου 2021 - 2027, με συγχρηματοδότηση από την Ευρωπαϊκή Ένωση. Υπήρχε λοιπόν η απόφαση με τίτλο «Ένταξη της Πράξης επιχορήγηση». Λέει ακριβώς και ποιος είναι ο αυτός που θα πραγματοποιήσει, ο φορέας. Είναι η Catholic Relief Services US Conference of Catholic Bishops, υποκατάστημα Ελλάδας, σε συνεργασία και με τον συνδικαιούχο Caritas Athens. Έγινε λοιπόν αυτή η αρχική πρώτη απόφαση ένταξης στην προγραμματική περίοδο 2021 - 2027 και αφορούσε την καταβολή του οικονομικού βοηθήματος από μήνα Οκτώβριο του 2021 έως και τον Ιούνιο του 2024.

Ο προϋπολογισμός αυτός ήταν 23.767.156, 60 ευρώ, ενώ μέχρι την ένταξη στη νέα προγραμματική περίοδο είχε καταβληθεί δόση ύψους περίπου 15 εκατομμυρίων. Ήταν 15.109.893 ευρώ.

Ο δικαιούχος λοιπόν ολοκλήρωσε στις 18 Οκτωβρίου του 2024 τις πληρωμές για τους μήνες Μάιο και Ιούνιο του 2024 και στις 21-11-2024 υπέβαλε ένα σχετικό αίτημα τροποποίησης της δράσης αυτής για παράταση τόσο του φυσικού όσο και του οικονομικού αντικειμένου έως την 31-03-2025 με παράλληλη αύξηση του προϋπολογισμού. Και παράλληλα στο πλαίσιο της εξασφάλισης χρηματοδότησης του έργου υπεβλήθη πρόταση αύξησης πιστώσεων για το έργο ποσού 2.376.715, 66 ευρώ, η οποία διαβιβάστηκε στο Υπουργείο Οικονομικών στις 20-12-2024.

Απόφαση από το Υπουργείο Οικονομικών είχαμε λίγους μήνες αργότερα στις 06-03-2025, όπου εγκρίθηκε η απόφαση αυτή και χορηγήθηκε και ένα ποσοστό 10% της ετήσιας πίστωσης. Το ποσό αυτό κρίθηκε ότι δεν ήταν επαρκές. Ήταν πολύ μικρό. Δεν μπορούσε να καλύψει τις ανάγκες έστω και για το διάστημα πριν, δηλαδή τους μήνες πριν. Και έτσι στις 14-03-2025 υπεβλήθη νέα πρόταση αύξησης της πίστωσης ποσού 5.212.587,30 ευρώ, με στόχο αυτή η αναγκαία -όπως επισημάνατε- ροή χρηματοδότησης για το έργο να συνεχιστεί. Διαβιβάστηκε η πρόταση αυτή στο Υπουργείο Εθνικής Οικονομίας και Οικονομικών και στις 11 Απριλίου εκδόθηκε η σχετική απόφαση από τον Αναπληρωτή Υπουργό Εθνικής Οικονομίας και Οικονομικών.

Η όλη διαδικασία ολοκληρώθηκε στις 29 Απριλίου, γιατί έπρεπε να γίνει και η σχετική εκκαθάριση. Το σχετικό ένταλμα πληρωμής έχει εκδοθεί. Βρίσκεται βασικά στη διαδικασία υπογραφών. Αναμένεται να ολοκληρωθεί τις αμέσως επόμενες ημέρες. Και μετά την ολοκλήρωση αυτών των διαδικασιών μέχρι και να διαμορφωθεί τελικά το νέο θεσμικό πλαίσιο από την αρμόδια υπηρεσία, την ΥΠΥΤ, θα εκδοθεί η σχετική Υπουργική Απόφαση και στη συνέχεια θα είναι δυνατή η έκδοση της πρόσκλησης με το φυσικό αντικείμενο της ανωτέρω δράσης, η οποία ακριβώς για να εξασφαλίζεται η συνέχεια και να μην υπάρχουν περαιτέρω προβλήματα καθυστερήσεων θα παραταθεί ως τις 31-12-2025.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Υπουργέ.

Παρακαλώ, κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρία Υφυπουργέ, άκουσα με προσοχή την απάντησή σας. Προφανώς είναι κάτι το οποίο είναι αληθινό. Δεν αμφισβητούμε τους αριθμούς και τις διοικητικές διαδικασίες. Αυτό, όμως, δεν αναιρεί την τραγική κατάσταση στην οποία βρίσκονται όλο αυτό το διάστημα οι δομές και οι διαμένοντες και από την προηγούμενη βέβαια ηγεσία του Υπουργείου αλλά και με αυτήν. Οπότε θα πρέπει να δώσετε άμεσα λύση ή θα έπρεπε όλο το προηγούμενο διάστημα να βρεθούν τρόποι ώστε να ισορροπήσει αυτή η έλλειψη, που είναι έλλειψη στοιχειώδης για τις βασικές ανάγκες -όπως είπατε και όπως ανέλυσα και εγώ- που περιλαμβάνει το πρόγραμμα.

Αυτή τη στιγμή που μιλάμε στις δομές φιλοξενίας η στήριξη των ανθρώπων αυτών, που είναι χιλιάδες, γίνεται και με την επίκληση των εργαζομένων αλλά και με την επίκληση κάποιων διοικητών από δομές αλληλεγγύης, από οργανώσεις, από φορείς, από κινήματα πολιτών για βασικά είδη προσωπικής υγιεινής, ρουχισμού, παιχνίδια για τα παιδιά, κλινοσκεπάσματα και άλλα. Δεν είναι αυτή εικόνα που περιποιεί τιμή ούτε για τη χώρα ούτε για τους ανθρώπους οι οποίοι εργάζονται εκεί –επαναλαμβάνω- και δίνουν μάχη για να υπάρχει ομαλή και εύρυθμη λειτουργία και αξιοπρέπεια στις δομές.

Και μάλιστα θα σας βάλω και μια άλλη διάσταση. Εάν είχαν πάρει αυτά τα χρήματα οι άνθρωποι, τότε θα μπορούσε να αποτραπεί και μία φήμη που κυκλοφορεί αυτές τις ημέρες. Και θα έχουμε και τον κ. Βορίδη αύριο και θα το θέσουμε, αλλά το βάζω και σε σας. Εάν είχαν πάρει αυτά τα χρήματα, θα μπορούσαν κάποιοι από αυτούς, αναγνωρισμένοι πρόσφυγες, που δεν έχουν χρήματα ούτε να ταξιδέψουν στο εξωτερικό -είναι πανάκριβα τα εισιτήρια- είτε κάποιοι που είχαν απορριπτικές, να βγουν από τις δομές και να πάνε να νοικιάσουν. Τώρα λοιπόν και δεν τους έχετε δώσει τα χρήματα και λέτε ότι σύμφωνα με οδηγία που υπάρχει στις δομές, να φύγουν από τις δομές αυτοί οι αναγνωρισμένοι πρόσφυγες που έχουν απορριπτικές και να πάνε πού; Να πάνε στον δρόμο, στις πλατείες, στα κέντρα κράτησης; Θα τους εξαφανίσετε; Τι θα γίνει;

Το ένα λοιπόν συνδέεται με τα άλλα. Και είναι τεράστια η ευθύνη που έχετε γι’ αυτό. Και εμείς είχαμε προβλήματα με τη ροή του χρήματος. Εγώ είμαι ειλικρινής. Βρίσκαμε όμως τρόπους κάθε φορά να καλύψουμε αυτές τις ανάγκες και τα κενά.

Και θα σας πω και κάτι άλλο. Όταν εμείς επιμένουμε και λέμε ότι πρέπει να καταβληθεί άμεσα, χθες, αυτό το βοήθημα είναι γιατί αυτό συμβάλλει και στην ομαλή και εύρυθμη λειτουργία των δομών, πέρα από την αξιοπρέπεια που είναι το πρώτο καθήκον της χώρας και που θα πρέπει να είμαστε περήφανοι γι’ αυτό και να το επικαλούμαστε και στο εξωτερικό για να μας βοηθήσει η Ευρώπη να κάνουμε καταμερισμό του βάρους στο προσφυγικό.

Επίσης, υπάρχουν και παραβατικά φαινόμενα. Με την φτωχοποίηση και την εξαθλίωση των διαμενόντων αναπτύσσονται παραβατικά φαινόμενα στις δομές. Και αυτό είναι κάτι το οποίο είναι εξαιρετικά επικίνδυνο. Διότι οι άνθρωποι προσπαθούν κάπου να πιαστούν και κάποιοι επιτήδειοι τους εκμεταλλεύονται, ιδίως όταν δεν είναι κοντά σε αστικό ιστό. Και υπάρχουν πολύ σοβαρά αδικήματα. Και αυτό το πράγμα έχει να κάνει, κύριε Πρόεδρε, και με την κοινωνική πλειοψηφία. Διότι εμείς λέμε ότι δεν ασχολούμαστε μόνο με το οικονομικό βοήθημα των ευάλωτων ή των αόρατων προσφύγων και μεταναστών. Αυτό επεκτείνεται και στην κοινωνική πλειοψηφία. Όταν ξηλώνεις τα δικαιώματα αυτών των ανθρώπων, έρχεται και η σειρά της κοινωνικής πλειοψηφίας, όπως δυστυχώς έχει αποδειχθεί με αυτήν την Κυβέρνηση.

Κλείνω, λοιπόν και λέω ότι θα πρέπει με κάθε τρόπο άμεσα και αποτελεσματικά ή και με εναλλακτικούς τρόπους μέχρι την ολοκλήρωση διαδικασίας, να στηριχθούν οι άνθρωποι στις δομές. Είναι αίτημα των εργαζομένων, είναι αίτημα των κοινοτήτων τους, είναι αίτημα δικό μας. Και θα πρέπει να σκεφτείτε πολύ σοβαρά και αυτές τις εξώσεις και τις εκκενώσεις από απορριπτικές και αναγνωρισμένους, όταν δεν είχατε κάνει όσα οφείλατε ως πολιτεία το προηγούμενο διάστημα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ψυχογιό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κυρία Υπουργέ, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Υφυπουργός Μετανάστευσης και Ασύλου):** Για την ερώτησή σας, απάντησα. Σας έδωσα τα στοιχεία, σας έδωσα και το απαραίτητο χρονοδιάγραμμα.

Για όλα τα άλλα που σχολιάσατε και είπατε ότι δεν περιποιεί τιμή η εικόνα των δομών για τη χώρα μας, θα ήθελα να σας θυμίσω τις εικόνες της Ειδομένης και της Μόριας και τις διάφορες ιστορίες της μικρής Μαρίας. Οπότε μαθήματα ηθικής και δικαιωμάτων θα ήθελα να μην μας παραδίδετε ή να είστε πιο προσεκτικοί σε αυτά που λέτε. Γιατί το τι περιποιεί τιμή στη χώρα και το τι όχι, το γνωρίζουμε πολύ καλά και ευτυχώς το γνωρίζει και η ελληνική κοινωνία αλλά και η διεθνής κοινότητα.

Τώρα όσον αφορά αυτά που επισημάνατε, το οικονομικό βοήθημα και οτιδήποτε άλλο, δεν είναι τα μόνα βοηθήματα που δίνονται στους ανθρώπους που αιτούνται άσυλο. Υπάρχει και σίτιση και ιατροφαρμακευτική περίθαλψη και οι όποιες μη κυβερνητικές οργανώσεις βοηθούν, όπως είπατε. Γιατί αναφερθήκατε και στους ευάλωτους και μπορώ σε αυτό να σας απαντήσω και περισσότερο, γιατί είναι και η αρμοδιότητά μου τόσο οι ευάλωτοι όσο και οι ασυνόδευτοι ανήλικοι. Όντως έχουμε συνεργασία με προγράμματα νόμιμα και χρηματοδοτούμενα είτε από το Υπουργείο είτε από ευρωπαϊκές πηγές. Και οι μη κυβερνητικές αυτές οργανώσεις παρέχουν τις υπηρεσίες τους όχι ανθρωπιστικά αλλά επί πληρωμή και επειδή πραγματοποιούν -και τα πραγματοποιούν καλά -συγκεκριμένα προγράμματα. Άρα λοιπόν δεν είναι ότι έχουμε να κάνει τη δουλειά του κράτους κάποιες οργανώσεις ή άνθρωποι που το κάνουν αυτό επειδή το θέλουν και μόνο.

Τώρα όσον αφορά αυτά που είπατε και είπατε ότι θα αναφερθείτε και αύριο στον Υπουργό, σίγουρα έχουμε διαφορετική αντίληψη όσον αφορά στο γεγονός του πώς πρέπει να αντιμετωπίζουμε τους ανθρώπους των οποίων έχει απορριφθεί δις η αίτηση για άσυλο και δεν πρέπει να βρίσκονται στη χώρα μας. Αυτό λοιπόν που στοχεύουμε εμείς να κάνουμε είναι οι άνθρωποι αυτοί να μη βρίσκονται εδώ, να μπορούν να επιστρέφουν στις χώρες είτε από τις οποίες ήρθαν είτε στις χώρες καταγωγής τους και από εκεί και πέρα να παταχθεί -είναι και δικό μας μέλημα αυτό- αυτό που αναφέρατε με την παραβατικότητα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε τώρα με την έκτη με αριθμό 802/28-4-2025 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΝΙΚΗ» κ. Νικολάου Βρεττού προς τον Υπουργό Υποδομών και Μεταφορών με θέμα: «Καθυστερήσεις Πληρωμών Δημοσίων Έργων, Μη Εφαρμογή Αναθεώρησης Τιμών και Κίνδυνος Καρτελοποίησης στις Κατασκευαστικές Εταιρείες».

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Χριστός Ανέστη. Είναι η πρώτη φορά που ασκώ τον κοινοβουλευτικό έλεγχο προς την Κυβέρνηση μετά το Πάσχα.

Κύριε Υπουργέ, οι συνδικαλιστικές οργανώσεις και οι σύνδεσμοι εργοληπτών δημοσίων έργων με κοινή επιστολή στις 10-4-2025 καταγγέλλουν ότι εδώ και μήνες πολλοί λογαριασμοί έργων, ιδίως μικρού και μεσαίου προϋπολογισμού, παραμένουν απλήρωτοι. Αναφέρουν ότι τα έργα από το Πρόγραμμα Δημοσίων Επενδύσεων και από το Πρόγραμμα ΥΜΕΠΕΡΑΑ, όπως το έργο ΔΕΥΑΗ με οφειλή από 1,5 και έως 1,6 εκατομμύρια ευρώ, δεν πληρώνονται -το γνωρίζετε- ενώ κάποια έργα του Ταμείου Ανάκαμψης εξαιρούνται.

Αυτό, ως γεγονός, απειλεί την ομαλή εκτέλεση των έργων και τη βιωσιμότητά τους, που με τη σειρά τους στοχεύουν τελολογικά στα λουκέτα των μικρομεσαίων επιχειρήσεων εργοληπτικών δημοσίων έργων, με αποτέλεσμα την αύξηση του εσωτερικού χρέους και τις οφειλές προς την εφορία, τα δημόσια ταμεία και τα ασφαλιστικά ταμεία από τη μη απόδοση ΦΠΑ και λοιπές άλλες οικονομικές τους υποχρεώσεις.

Επιπλέον, το σημαντικό είναι ότι η μη εφαρμογή της αναθεώρησης τιμών από το πρώτο τρίμηνο του 2022 επιδεινώνει την κατάσταση, καθώς οι εταιρείες αντιμετωπίζουν αυξημένα κόστη χωρίς αντίστοιχη προσαρμογή στις πληρωμές. Οι κατασκευαστικές εταιρείες, ιδίως οι μικρομεσαίες, βρίσκονται σε δεινή οικονομική θέση, η οποία επιδεινώνεται από την έλλειψη τραπεζικής χρηματοδότησης παρά τις διαβεβαιώσεις της Κυβέρνησης για το αντίθετο.

Η μεροληπτική αυτή άσκηση πολιτικής που εξοντώνει τις μικρομεσαίες κατασκευαστικές εταιρείες οδηγεί στην ανάδειξη πολιτικών «καρτελοποίησης» -τις έχουμε καταγγείλει- ολίγων και εκλεκτών με αδιαφανή κριτήρια ισχυρών κατασκευαστικών εταιρειών που λυμαίνονται τα μεγάλα έργα, όπως αυτά που πρόσφατα συμβασιοποιήσατε μετά τον Daniel, φεύγοντας από όλες τις διαδικασίες οι οποίες επιβάλλουν να εκτελούνται τα δημόσια έργα, έχοντας, όμως, εξασφαλίσει χρηματοδότηση από το Ταμείο Ανάκαμψης και Ανθεκτικότητας και από άλλα ευρωπαϊκά προγράμματα.

Με βάση αυτά τα δεδομένα όσον αφορά τα δημόσια έργα και την προώθηση κατασκευαστικών εταιρειών με όρους ελεύθερου ανταγωνισμού, σας ερωτάμε:

Πρώτον, πότε σκοπεύετε να προβείτε στις επόμενες αναθεωρήσεις τριμήνων, σύμφωνα με τις ανακοινώσεις των ως άνωθι εργοληπτικών εταιρειών;

Δεύτερον, ποιο είναι το χρονοδιάγραμμα εξόφλησης των εκδοθέντων τιμολογίων, δεδομένου ότι έχουν ενταχθεί σε προγράμματα ασφαλούς χρηματοδότησής τους, όπως το ΔΕΥΑΗ με οφειλή –αναφέρθηκα και παραπάνω- 1,5 εκατομμύριο και ποιοι οι λόγοι μη εξόφλησης τους;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό.

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Παρακαλώ, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, καταρχάς αληθώς Ανέστη.

Η ερώτησή σας έχει ως βάση ένα έγγραφο του ΣΑΤΕ, το οποίο διακινήθηκε προς το Υπουργείο μας. Όμως, πρέπει να γίνει σαφές ότι το Υπουργείο Υποδομών και Μεταφορών δεν είναι το μόνο Υπουργείο το οποίο διαχειρίζεται έργα. Οι υπηρεσίες του δεν είναι οι μόνες υπηρεσίες οι οποίες διοικούν ή επιβλέπουν έργα. Είναι πληθώρα υπηρεσιών αυτή η οποία συναλλάσσεται με τα μέλη του ΣΑΤΕ και γενικά με τον εργοληπτικό κόσμο της χώρας.

Πρέπει, λοιπόν, να σας πω ότι όντως υπήρξε μια καθυστέρηση στις πληρωμές, η οποία οφείλεται σε πολύ μεγάλο βαθμό στη μετάπτωση των συστημάτων του Προγράμματος Δημοσίων Επενδύσεων στο ΕΠΑ.

Όπως ξέρετε, η Βουλή ψήφισε έναν νόμο φέτος το καλοκαίρι με την επίσπευση του Αναπληρωτή Υπουργού Εθνικής Οικονομίας, ο οποίος απέβλεπε στο να μπει μία τάξη στα δημόσια οικονομικά που αφορούν τη διαχείριση του Προγράμματος Δημοσίων Επενδύσεων, κάτι που εκ των πραγμάτων επέβαλε να υπάρξει μια μετάπτωση καθενός από τα έργα τα οποία βρίσκονταν στο πληροφοριακό σύστημα σε ένα ξεχωριστό πεδίο, ώστε να μπορεί να παρακολουθείται κάθε έργο διακριτά. Αυτό δεν ήταν μία διαδικασία η οποία τελείωνε από τη μία μέρα στην άλλη. Ήταν κάτι το οποίο επέβαλλε κάποιες καθυστερήσεις στις πληρωμές, όχι όμως τέτοιες οι οποίες να ανατρέπουν την αγορά, όχι τέτοιες οι οποίες να δημιουργούν πραγματικά προβλήματα στις επιχειρήσεις.

Επιτρέψτε μου να σας πω ότι ο απολογισμός του 2024, τουλάχιστον σε ό,τι αφορά το Υπουργείο μας, είναι εντυπωσιακά θετικός σε ό,τι αφορά και τις πιστώσεις και τις πληρωμές. Οι δικές μας υπηρεσίες, οι υπηρεσίες του Υπουργείου, εκτελούν μικρό αριθμό έργων, τα οποία θα λέγαμε ότι είναι χαμηλού προϋπολογισμού σε σχέση με το σύνολο των έργων που εκτελούνται σε όλη τη χώρα. Οι πληρωμές, λοιπόν, οι οποίες έχουν γίνει από το δικό μας Υπουργείο γίνονται με σειρά προτεραιότητας, την οποία ακολουθούν πλήρως οι υπηρεσίες του Υπουργείου, με σειρά προτεραιότητας η οποία έχει να κάνει με τον χρόνο υποβολής του αιτήματος του λογαριασμού στην υπηρεσία, ο οποίος εξοφλείται αμέσως μόλις ολοκληρωθούν οι σχετικές διαδικασίες.

Η διάθεση των πιστώσεων από το Υπουργείο Οικονομικών -διότι, όπως ξέρετε, αυτό που πληρώνει είναι το Υπουργείο Οικονομικών- είναι συνεχής, είναι μια ροή η οποία εξασφαλίζει και τη συνέχεια των έργων και την αποπληρωμή των υποχρεώσεων του Δημοσίου προς τους συναλλασσόμενους με αυτό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, με όλο τον σεβασμό, εσείς μιλάτε για μετάπτωση, αλλά εδώ πάνω από τρεις χιλιάδες μικρομεσαίες επιχειρήσεις εργοληπτών δημοσίων έργων μιλάνε για κατάπτωση του μέλλοντός τους. Γιατί την Κυβέρνηση, προφανώς, δεν την ενδιαφέρει σε ποιο επίπεδο θα πέσει. Αυτό δεν είναι μία συγκυριακή στιγμή. Το ίδιο σας το Υπουργείο πληρώνει από το Ταμείο Ανάκαμψης και Ανθεκτικότητας, παρακάμπτοντας όλους τους κανόνες που διάγουν τους διαγωνισμούς δημοσίων έργων, αναθέτοντας με πολύ χαμηλές εκπτώσεις στις εκλεκτές μεγάλες εταιρείες. Αυτό είναι γεγονός, δεν μπορεί να το παραβλέψει κανείς.

Αν εσείς χρησιμοποιείτε τα χρήματα του ΤΑΑ για να βολεύετε συγκεκριμένες φιλικές προς την Κυβέρνηση εταιρείες, αυτό δεν σημαίνει ότι είναι παράλογες οι τρεις χιλιάδες εταιρείες που κάθε μέρα γεμίζουν χρέη. Ξέρετε ότι είναι υποχρέωσή σας από το 2011 και μάλιστα, το 2013 είπατε ότι θα κάνετε και προεδρικό διάταγμα που πρέπει να σεβαστείτε την οδηγία της Ευρωπαϊκής Ένωσης, να εξοφλείται σε τριάντα μέρες.

Είναι δυνατόν να λέτε εσείς ότι «το δικό μας Υπουργείο καταφέρνει και πληρώνει»; Τι; Από το Ταμείο Ανάκαμψης; Από το Πρόγραμμα Δημοσίων Επενδύσεων γιατί δεν πληρώνετε; Γιατί αυτοί οι άνθρωποι να κόβουν τιμολόγια και να βεβαιώνονται τον ΦΠΑ και να τον χρωστάνε στην εφορία; Γιατί αυτοί οι άνθρωποι και οι οικογένειές τους να χρωστάνε ασφαλιστικές εισφορές; Για ποιον λόγο να μην έχουν χρηματοδοτήσεις;

Επομένως, η πραγματικότητα δεν είναι αυτή που περιγράφουμε εμείς μεταξύ μας, αλλά αυτή που βιώνουν εργοληπτικές εταιρείες. Είναι γεγονός ότι εσείς επενδύετε ακριβώς στην ακρίβεια και στο κλείσιμο των μικρομεσαίων επιχειρήσεων σε όλους τους τομείς. Αν αυτό δεν γίνει κατανοητό ότι είναι σε βάρος της συνέχειας του ελληνικού κράτους, θα μπορείτε να μας λέτε ότι «πληρώνουμε τις μεγάλες εταιρείες», θα μπορείτε να μας ότι «τους αναθέτουμε τα έργα χωρίς διαγωνισμούς, με εναρμονισμένες πρακτικές καρτέλ» και από εκεί και πέρα να παίρνετε τους μικρομεσαίους για ένα κομμάτι ψωμί να εκτελούν τα έργα. Γιατί ξέρετε ότι οι μεγάλες επιχειρήσεις δεν εκτελούν έργα. Δεν έχουν ούτε προσωπικό ούτε μηχανήματα, οτιδήποτε. Και πιέζετε συνεχώς με βρόχο όλες αυτές τις επιχειρήσεις που έχουν κρατήσει αυτό το κράτος.

Θα πρέπει να υπάρξει ειλικρίνεια, για να αντιμετωπιστεί το πρόβλημα. Δεν θέλω να παραθέσω στοιχεία. Τα γνωρίζετε πολύ καλά και καταλαβαίνω ότι είναι και δύσκολη η κατάσταση ένας Υπουργός όχι μόνο να τρώει τα χρήματα των μικρομεσαίων αλλά και να «ψεύδεται». Γιατί αυτά που μας είπατε περί μετάπτωσης θα μπορούσαμε να τα δεχτούμε το 2011. Το 2013, το 2021, το 2025 δεν μπορεί κανείς να το επικαλείται ως λόγο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βρεττό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τρεις συνοδοί εκπαιδευτικοί από το 15ο Δημοτικό Σχολείο Μυτιλήνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, δεν ψεύδομαι τουλάχιστον σε ό,τι αφορά το Υπουργείο μας, γιατί μπορώ να μιλώ για το Υπουργείο το οποίο υπηρετώ.

Σας είπα προηγουμένως ότι όσον αφορά στην απορρόφηση για το 2024, ο απολογισμός είναι πραγματικά εντυπωσιακός. Το 2024, είχαμε σε ό,τι αφορά το εθνικό σκέλος, αρχικά εγκεκριμένα όρια πληρωμών 334 εκατομμύρια ευρώ. Είχαμε μια αύξηση του ορίου πληρωμών κατά 216 εκατομμύρια ευρώ, άρα φτάσαμε στα 550 εκατομμύρια ευρώ από το Ταμείο Ανάκαμψης.

Και θα σας πω για το Ταμείο Ανάκαμψης: Είχαμε 414 εκατομμύρια. Από το συγχρηματοδοτούμενο σκέλος είχαμε αρχικά εγκεκριμένο όριο πληρωμών 740 εκατομμύρια και φτάσαμε το 1.066.000.000 και από το ΠΔΕ συνολικά κάναμε πληρωμές της τάξεως των 2.030.000.000. Δηλαδή, είχαμε μια αύξηση 38% των πληρωμών τις οποίες κάναμε και είχαμε μια απορρόφηση πιστώσεων, που από το 64% του 2023 ανήλθε το 2024 στο 93% και μάλιστα, είναι το μεγαλύτερο από το 2018.

Οι αριθμοί είναι σαφείς. Το Υπουργείο εξαντλεί όλα τα χρηματοδοτικά εργαλεία τα οποία έχει στη διάθεσή του και τα όρια του τα οποία του τίθενται από το Υπουργείο Οικονομικών και αφορούν στο Πρόγραμμα Δημοσίων Επενδύσεων για τη χρηματοδότηση των επιχειρήσεων. Σε αυτές τις επιχειρήσεις είναι και μεγάλες επιχειρήσεις και μικρομεσαίες επιχειρήσεις.

Επιτρέψτε μου, όμως, να πω το εξής. Αυτές οι εργοληπτικές επιχειρήσεις οι οποίες συναλλάσσονται με το Ελληνικό Δημόσιο δεν είναι η κάθε κατασκευαστική εταιρεία που έρχεται και σου λέει «εκτελώ ένα έργο», δεν είναι μια εταιρεία η οποία λέει ότι αναλαμβάνω ένα έργο και πλήρωνέ με εσύ και θα σου έρχομαι κάθε εβδομάδα, θα παίρνω 10.000 ευρώ, θα σου τελειώνω μια δουλειά, αύριο θα παίρνω άλλες 10.000 ευρώ, θα σου τελειώνω άλλη δουλειά.

Αυτά μπορεί να τα κάνουμε στα σπίτια μας, μπορεί να τα κάνουμε στις ανακαινίσεις. Εδώ, όμως, μιλάμε για εταιρείες -ακόμα και τις μικρομεσαίες που λέτε- οι οποίες είναι πιστοποιημένες και είναι πιστοποιημένες εκτός των άλλων και για τη χρηματοοικονομική τους ικανότητα. Αυτό, η χρηματοοικονομική κατάσταση, δεν είναι κάτι το πλασματικό. Είναι κάτι το οποίο είναι πραγματικό και θα επανακριθεί τώρα. Σύμφωνα με το διάταγμα 71, το οποίο έχει εκδοθεί και αφορά στην εφαρμογή όσων προβλέπει ο ν. 4412, θα γίνει επανάκληση των εργοληπτικών επιχειρήσεων, διότι η χρηματοοικονομική τους ικανότητα είναι κάτι το οποίο πρέπει να κριθεί. Προφανώς, χρηματοδοτούν έργα και πληρώνονται στην πορεία.

Αυτές οι πληρωμές δεν είναι κάτι το οποίο γίνεται εν λευκώ, δεν είναι κάτι το οποίο γίνεται χωρίς να υπάρχει προηγούμενος έλεγχος. Πολλές φορές, αυτοί οι έλεγχοι διαρκούν, αυτοί οι έλεγχοι είμαστε υποχρεωμένοι να εξαντλούν όλους τους κανόνες του δημοσίου λογιστικού. Κυρίως, σε ό,τι αφορά τη διαχείριση του δημοσίου χρήματος -γιατί περί αυτού πρόκειται- στην πληρωμή των δημοσίων έργων εκείνο που είναι πάρα πολύ σημαντικό είναι να διατηρούμε πάντοτε τη δημοσιονομική σταθερότητα. Αυτός είναι ο στόχος στον οποίον είμαστε αφοσιωμένοι στο Υπουργείο Υποδομών και Μεταφορών και από αυτόν δεν απομακρυνόμαστε.

**ΝΙΚΟΛΑΟΣ ΒΡΕΤΤΟΣ:** Δεν είναι έτσι. Δεν είναι έτσι.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα τελειώσω με το εξής. Γνωρίζετε ότι έχει υπάρξει μια έκθεση του νομπελίστα οικονομολόγου για την ελληνική οικονομία, η οποία λέει τι; Λέει ότι θα πρέπει να μειωθεί πάρα πολύ ο αριθμός των μικρομεσαίων επιχειρήσεων στη χώρα και να υπάρχει μια μεγαλύτερη συγκέντρωση επιχειρήσεων στην αγορά.

**ΝΙΚΟΛΑΟΣ ΒΡΕΤΤΟΣ:** Και γι’ αυτό έκαναν καρτέλ;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Διάβαζα, λοιπόν, τη συνέντευξή του προχθές σε κυριακάτικη εφημερίδα, η οποία έλεγε: «Ξέρετε, αυτό δεν το ακολουθεί η Ελληνική Κυβέρνηση. Η Ελληνική Κυβέρνηση εξακολουθεί να στηρίζει τις μικρομεσαίες επιχειρήσεις».

Αυτό είναι μία από τις συστάσεις στις οποίες εμείς τουλάχιστον δεν έχουμε προσανατολιστεί. Συνεχίζουμε να διατηρούμε ζωντανό τον μικρομεσαίο κορμό των ελληνικών επιχειρήσεων. Αρκεί, βεβαίως, να έχουν και αυτές αξιοπιστία σε ό,τι αφορά έργα τα οποία πληρώνονται από το δημόσιο χρήμα, δηλαδή από τα λεφτά και του φορολογούμενου Έλληνα πολίτη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Προχωράμε στη συζήτηση της τρίτης με αριθμό 805/28-4-2025 επίκαιρης ερώτησης δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Περιβάλλοντος και Ενέργειας, με θέμα: «Θα αναστείλετε την εφαρμογή του ΠΔ 194/2025, που απαξιώνει την περιουσία των μικρών ιδιοκτητών;».

Παρακαλώ, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Καλή εβδομάδα να ευχηθώ!

Νομίζω ότι έχουμε εδώ, στην ολομέλεια, σε επίπεδο επίκαιρης ερώτησης ένα σημαντικό ζήτημα που αφορά στην ελληνική κοινωνία. Είναι ένα ζήτημα που ανέκυψε πριν από περίπου δέκα-δεκαπέντε ημέρες -αν δεν κάνω λάθος, Μεγάλη Τρίτη βράδυ- όπου ουσιαστικά ενσωματώθηκε το περίφημο ΠΔ 194/2025, ένα προεδρικό διάταγμα που αλλάζει δομικά και εκ βάθρων το ιδιοκτησιακό στάτους κβο των Ελλήνων πολιτών.

Και εξηγούμαι. Η προσπάθεια επαναοριοθέτησης των οικισμών και κυρίως, πληθυσμιακού στοιχείου κάτω των δύο χιλιάδων κατοίκων, αλλά άρδην, ανατρέποντας συνθήκες και δεδομένα επί χρόνια, νομίζω ότι δημιουργεί τεράστιο κοινωνικοπολιτικό και φυσικά, οικονομικό ζήτημα.

Αναφέρομαι, κύριε Ταγαρά, φυσικά όχι μόνο στην τεχνική και χωροταξική σκοπιά, που θα συζητήσουμε στην ερώτηση, αλλά και στην εξόχως οικονομική σκοπιά. Διότι, όταν εν μία νυκτί απαξιώνεται, ταπεινώνεται η περιουσία των Ελλήνων πολιτών και μάλιστα, ο μικρός κλήρος, η μικρή ιδιοκτησία, αντιλαμβάνεστε ότι είναι ένα κορυφαίο πολιτικό θέμα. Γι’ αυτό και ερχόμαστε σήμερα με αυτή την επίκαιρη ερώτηση, που έχει φανεί ήδη ότι έχει δημιουργήσει μια έντονη κοινωνική κινητικότητα στη χώρα.

Λοιπόν, κύριε Ταγαρά, το προεδρικό διάταγμα του οποίου, δυστυχώς, δεν είχατε τα αντανακλαστικά, δεν είχατε την πολιτική βούληση να αναστείλει την εφαρμογή και το ενσωματώσατε απευθείας στο έννομο δίκαιο της χώρας, έχει δημιουργήσει ένα τεράστιο πρόβλημα, κατ’ αρχάς, στις ίδιες τις πολεοδομικές υπηρεσίες. Κανένας δεν βγάζει καμία άδεια, δεν εγκρίνει, δεν κατατίθεται καν φάκελος μετά από αυτά που έχουν συμβεί με το προεδρικό διάταγμα της Μεγάλης Τρίτης.

Είναι ένα ζήτημα -το λέω και σε εσάς, κύριε Πρόεδρε, που είστε από την Κρήτη- όπου ειδικά στην Κρήτη με τον μικρό κλήρο, έχουμε τεράστιο θέμα.

Στόχος μου, μακριά από μικροκομματική προσέγγιση, είναι καθαρά στη λογική της χρησιμότητος, κύριε Ταγαρά, να βρεθεί μια λύση, πολεοδομική, επιστημονική, τεχνική και βεβαίως, οικονομική λύση. Το λέω αυτό, διότι πάρα πολλοί συμπολίτες μας επί δεκαπέντε συναπτά έτη πλήρωναν ΕΝΦΙΑ για αυτά τα μέχρι χθες, δυστυχώς, οικόπεδα. Όλοι αυτοί οι συμπολίτες μας πλήρωσαν μεγάλα ποσά, γιατί απέκτησαν ένα άρτιο και οικοδομήσιμο ακίνητο, ένα ακίνητο με οικοδομησιμότητα, δόμηση, ύψος και κάλυψη. Και αίφνης, ξαφνικά, χάνουν τα πάντα!

Όπως αντιλαμβάνεστε, αυτό δεν μπορεί να γίνει δεκτό ούτε πολιτικά ούτε κοινωνικά. Ελπίζω ότι κοινοβουλευτικά θα μπορέσει να βρεθεί μια λύση, εξ ου και η παρέμβαση.

Έρχομαι, λοιπόν, αφού περιέγραψα το ζήτημα στην πρωτολογία μου, στις δύο ερωτήσεις, κύριε Ταγαρά: Πρώτον, σε ποιες ενέργειες πραγματικά προτίθεστε να προβείτε, προκειμένου να μην απαξιωθεί η περιουσία των ιδιοκτητών οικοπέδων, τα οποία εν μια νυκτί έχασαν την οικοδομησιμότητά τους, φυσικά ως απόρροια του ΠΔ 154/2025; Και δεύτερον, σκοπεύετε, έστω και τώρα, να προχωρήσετε σε ουσιαστικό και ολοκληρωμένο διάλογο με την τοπική αυτοδιοίκηση που -επιτρέψτε μου τον όρο- είναι και αυτή «στα κάγκελα» και δικαίως, αλλά και τους κοινωνικούς φορείς, προκειμένου για ένα πλαίσιο οριοθέτησης των οικισμών ρεαλιστικό, επιστημονικά τεκμηριωμένο, αναπτυξιακό, αλλά και αυτοδιοικητικά συμμετοχικό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Μαμουλάκη.

Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς, σας ευχαριστώ για την επίκαιρη ερώτηση. Είναι ένα θέμα το οποίο βλέπουμε, διαβάζουμε και ακούμε ότι έχει δημιουργήσει πολλές απορίες ή προβληματισμούς. Σε καμία περίπτωση, αυτό το προεδρικό διάταγμα δεν αλλάζει αυτό στο οποίο αναφερθήκατε σήμερα.

Είναι ένα διάταγμα το οποίο αφορά μεθοδολογία, προδιαγραφές για το πώς πρέπει να επαναοριοθετηθούν -και θα εξηγήσω γιατί- ή επανεγκριθούν όρια οικισμών κάτω από δύο χιλιάδες κατοίκους. Δεν γίνονται οριοθετήσεις από αυτό το προεδρικό διάταγμα, αλλά γράφει τα κριτήρια και τη μεθοδολογία υπό τα οποία θα οριοθετηθούν οι οικισμοί, διαμέσου των τοπικών πολεοδομικών σχεδίων που γνωρίζετε και εσείς και των ειδικών πολεοδομικών σχεδίων.

Για ποιο λόγο; Για να αποκαταστήσουμε την ασφάλεια δικαίου στα όρια των οικισμών χωρίς σχέδιο πόλης κάτω από δύο χιλιάδες κατοίκους. Για ποιο λόγο; Διότι ήρθε το Συμβούλιο Επικρατείας και είπε -από το 2005 αυτό, αλλά επειδή ξέρετε οι συζητήσεις και οι αποφάσεις καθυστερούν καμιά φορά, το αίτημα υπεβλήθη το 2009- για τη νομιμότητα της οριοθέτησης των οικισμών που είχαν οριοθετηθεί από το διάταγμα του 1985 με αποφάσεις νομαρχών.

Κρίθηκε, λοιπόν, με την απόφαση της ολομέλειας του Συμβουλίου της Επικρατείας ότι οι νομάρχες ήταν αναρμόδιοι να οριοθετήσουν οικισμούς. Τι είχαμε ως συνέχεια της αναρμοδιότητας; Ακυρότητα ορίων που είχαν οριστεί για οικισμούς με αποφάσεις νομάρχη, όπως, για παράδειγμα, στο Ρέθυμνο -είστε Κρητικός και νομίζω ότι γνωρίζετε-εβδομήντα εννέα οικισμοί ακυρώθηκαν από το Συμβούλιο της Επικρατείας και δεν υφίστανται σήμερα καν όρια για τους οικισμούς στο Ρέθυμνο.

Το 2019 ανάλογη απόφαση από το Συμβούλιο της Επικρατείας για τους ίδιους λόγους ακύρωσε εξήντα επτά οικισμούς από το Πήλιο, που σήμερα είναι χωρίς όρια οικισμών στον αέρα και με πρόβλημα έκδοσης οικοδομικών αδειών, από τη στιγμή που δεν είναι καθορισμένα τα όρια και μάλιστα με προεδρικό διάταγμα.

Άρα, κρατήστε τα δύο σημεία που το Συμβούλιο Επικρατείας ανέδειξε. Το ένα είναι η αναρμοδιότητα των νομαρχών να οριοθετούν και το δεύτερο η απαίτηση για τέτοιους σχεδιασμούς να γίνεται μόνο με προεδρικό διάταγμα.

Άρα, αυτό το οποίο εμείς κάναμε είναι όλη αυτή η ανασφάλεια που υπάρχει μέχρι και σήμερα για τους λόγους που αναφέρθηκα πριν και επειδή πρέπει να εκδοθούν με προεδρικό διάταγμα για να είναι ασφαλής η οριοθέτηση και να μην υπάρχει κίνδυνος ακυρότητας με ό,τι αυτό κατ’ επέκταση συνεπάγεται, γιατί κανείς δεν μπορεί να αποκλείσει οι περιπτώσεις που αναφέρθηκα να εξελιχθούν και να πολλαπλασιαστούν, και γνωρίζοντας λοιπόν την εκκρεμότητα και την ανασφάλεια δικαίου ερχόμαστε ακριβώς να αποκαταστήσουμε την ασφάλεια για τους οικισμούς αυτούς που αναφερθήκατε σεβόμενος όλα αυτά τα οποία είπατε, γιατί πράγματι υπάρχουν δικαιώματα, υπάρχουν αξίες, υπάρχουν χωριά, μικροί οικισμοί και άλλοι, που οφείλουμε όμως να τους προστατέψουμε με ασφάλεια δικαίου για να μην κινδυνεύουν οποιαδήποτε στιγμή να ακυρωθούν με ό,τι κατ’ επέκταση αυτό συνεπάγεται. Στη λογική λοιπόν, αυτή, το προεδρικό διάταγμα αναφέρεται στη μεθοδολογία οριοθέτησης.

Ένα πρόσθετο που θέλω να σας πω, επειδή ακούστηκε ότι αλλάζουν οι αρτιότητες -δηλαδή διάβασα ότι για να μπορέσεις να χτίσεις μέσα στον οικισμό πρέπει να έχεις τουλάχιστον δύο στρέμματα- θέλω να τονίσω κατηγορηματικά κάποια ζητήματα, γιατί αυτά που λέω αν κανείς τα διαβάσει φαίνονται μέσα στο προεδρικό διάταγμα ακριβώς όπως θα σας τα πω και είμαστε στη διάθεσή σας και προσωπικά για οποιαδήποτε διευκρίνιση επ’ αυτών των οποίων αναφέρω, διότι θα σας δείξω το άρθρο και την παράγραφο που αναφέρετε.

Όσοι, λοιπόν, είναι μέσα στον οικισμό σήμερα και όσα οικόπεδα μετά την επαναοριοθέτηση θα είναι μέσα στον οικισμό ανεξαρτήτως ζώνης -διαβάσατε και για τη ζωνοποίηση, δεν θέλω να πω σε λεπτομέρειες, δεν είναι ο χώρος ή η ώρα, αλλά είμαι έτοιμος να σας απαντήσω και σε λεπτομέρειες αν χρειαστεί- ό,τι οικόπεδα ήταν άρτια σήμερα και είναι μέσα στον οικισμό και αύριο θα είναι μέσα στα όρια του οικισμού ανεξαρτήτως ζώνης εντός οικισμού. Ό,τι αρτιότητες υφίστανται σήμερα ισχύουν απολύτως και για τα πάντα και αύριο.

Άρα, δεν αλλάζει η αρτιότητα, δεν αυξάνουμε την αρτιότητα, γιατί αν βάζαμε πάνω από δύο στρέμματα, προφανώς κανένα δεν θα χτιζόταν. Δεν υφίσταται, όμως, αυτό. Λέω ξανά ό,τι χτίζεις σήμερα με τους όρους δόμησης για οικόπεδα που είναι μέσα στον οικισμό αυτά που θα επανοριοθετηθούν και θα είναι μέσα στον οικισμό μετά την ολοκλήρωση, μετά από δυο-τρία χρόνια που θα ολοκληρωθεί, οι ίδιοι όροι δόμησης, οι ίδιες αρτιότητες παραμένουν.

Είπατε ότι δεν εκδίδονται άδειες, γιατί σίγουρα υπάρχουν προβληματισμοί με κάποια πράγματα που έχουν αναδειχθεί και στον δημόσιο λόγο και οφείλουμε να δώσουμε απαντήσεις και διευκρινίσεις. Μέχρι να εγκριθούν, να επαναριοθετηθούν οι οικισμοί βάσει του διατάγματος και της μεθοδολογίας με προεδρικό διάταγμα, όταν εγκριθούν είτε διαμέσου των τοπικών και ειδικών πολεοδομικών σχεδίων είτε αυτοτελώς -οριοθέτηση ενός οικισμού με προεδρικό διάταγμα, δεν έχουμε τέτοιο σήμερα, άρα δεν ισχύει το διάταγμα αυτό το οποίο ψηφίστηκε σήμερα, θα ισχύσει όταν οριοθετηθούν- μέχρι τότε εκδίδονται άδειες ως εκδίδονταν μέχρι σήμερα με τους όρους δόμησης που υφίστανται. Μετά από δύο-τρία χρόνια όταν επαναοριοθετηθούν, όπως είπα, όσα είναι μέσα στον οικισμό θα χτίζουν όπως και σήμερα.

Πού υφίσταται ένα θέμα; Είναι αποκλειστικά και μόνο στη λεγόμενη ζώνη Γ. Εμείς από την πλευρά μας -υποβάλλαμε προεδρικό διάταγμα, όπως γνωρίζετε, για προέλεγχο στο Συμβούλιο της Επικρατείας- προτείναμε τέσσερις ζώνες: Α, Β, Β1 και Γ. Η Γ ήταν -για να μην μπω σε πολύ ανάλυση και μπερδεύουμε και τον κόσμο δεν είναι και όλοι ειδικοί, προσπαθώ όσο πιο απλά μπορώ να το εξηγήσω να γίνει κατανοητό- τα πιο απομακρυσμένα από το κέντρο του οικισμού οικόπεδα. Εκεί το Συμβούλιο της Επικρατείας, επικαλούμενο την αναρμοδιότητα των νομαρχών που οριοθέτησαν, αλλά και το ότι οι οριοθετήσεις αυτές έγιναν χωρίς κριτήρια, τεκμηρίωση επιστημονική, που όφειλαν και με προεδρικό διάταγμα στο τέλος, μας είπε ότι η ζώνη Γ δεν μπορεί να γίνει αποδεκτή στην επαναοριοθέτηση.

Άρα, προκύπτει ένα θέμα ως προς τη ζώνη αυτή. Μιλάω σε κάθε περίπτωση για τη λεγόμενη ζώνη Γ, όπου υπάρχει. Υπήρχαν και νομάρχες που δεν ξεχείλωσαν τα όρια πάνω από αυτά που για τον τόπο και για τον οικισμό υπήρχε τεκμηρίωση επιστημονική ότι μπορούν να επεκταθούν, που ήταν πιο προσεκτικοί και έλαβαν υπ’ όψιν αυτές τις παραμέτρους. Εκεί μπορεί να μην υπάρχει καν ζώνη Γ. Άρα, δεν επηρεάζονται. Όπου, όμως, υπάρχουν ξεχειλωμένα όρια, για τα οποία δεν υπάρχει τεκμηρίωση και επιστημονική απάντηση για την επανοριοθέτηση, αυτές τις ζώνες σε αυτές τις περιοχές είναι που είπε το Συμβούλιο Επικρατείας δεν μπορούν να μπουν στην επαναριοθέτηση.

Δεν αναφέρομαι σε επεκτάσεις οικισμών. Υπάρχει η δυνατότητα και ανεξάρτητα από αυτό το διάταγμα προβλέπεται και αυτό. Σε κάποιον οικισμό, αν κάποιος θέλει σε κάποια περιοχή να επεκτείνει τα όρια του οικισμού, μπορεί να το κάνει, αρκεί να συντρέχουν οι προϋποθέσεις για τον συγκεκριμένο οικισμό και να υπάρχει η τεκμηρίωση, να δικαιολογηθεί δηλαδή είτε από κίνητρα είτε πληθυσμιακά είτε οικονομικά είτε ως προοπτική με όποια χαρακτηριστικά έχει ο οικισμός. Αυτό ως δυνατότητα υπάρχει, αλλά θα γίνει με πολεοδόμηση.

Αυτή είναι η διαφορά της επέκτασης σε σχέση με αυτά που συνέβαιναν μέχρι τώρα. Υπήρχαν επεκτάσεις οικισμού χωρίς πολεοδόμηση, χωρίς σχέδιο πόλης. Από εδώ και εμπρός -και όχι σήμερα και όχι από το διάταγμα αυτό- από τις αποφάσεις του Συμβουλίου της Επικρατείας, αλλά και όπως προβλέπεται από τον νόμο για τη χωροταξία των 4447/2016, αλλά και με τον νόμο 4759/2020 προβλέπει μέσα για όλες αυτές τις περιπτώσεις με ποιον τρόπο θα γίνεται και με ποια τεκμηρίωση επιστημονικά η διαδικασία και με προεδρικό διάταγμα στο τέλος οι οριοθετήσεις.

Να αναφερθούμε σε όσα οικόπεδα, τα οποία σήμερα είναι άρτια και οικοδομήσιμα. Λέω για τη ζώνη Γ σε κάποιον οικισμό που υπάρχει τέτοια περιοχή, γιατί είναι μια δύσκολη εξίσωση και εγώ σέβομαι αυτό το οποίο είπατε. Επεξεργαζόμαστε επιστημονικά και τεκμηριωμένα αυτή την περιοικιστική ζώνη. Υπάρχουν εργαλεία πολεοδομικά και πάντα σύμφωνα βεβαίως με το Συμβούλιο Επικρατείας, γιατί όλα αυτά κρίνονται, όπως ξέρετε, και δεν θέλουμε να βάλουμε σε περιπέτειες κανέναν. Ήδη έχουμε μπει σε περιπέτειες τόσα χρόνια για πολλά θέματα έχουν αναδειχθεί όλα ως σήμερα.

Ζητώ συγγνώμη, κύριε Πρόεδρε, για την καθυστέρηση, αλλά είναι πολύ σημαντικό το θέμα που έθιξε ο αγαπητός συνάδελφος και το οποίο σέβομαι απόλυτα και είμαστε εδώ για οποιαδήποτε διέξοδο και επεξεργαζόμαστε την τελευταία μόνο περίπτωση, μόνο την τελευταία.

Τίποτε άλλο δεν θίγεται. Τίποτε άλλο δεν είναι πρόβλημα και δεν θέλουμε σε καμία περίπτωση τα χωριά μας να ερημώσουν. Αντίθετα, θέλουμε να παραμείνουν και να ενισχυθούν, αλλά αποκαθιστώντας ό, τι έχει γίνει με ασφάλεια. Διότι, σήμερα που μιλάμε, δεν υπάρχει ασφάλεια. Υπάρχει ανασφάλεια, για να ακυρωθούν και να δημιουργηθούν σε περισσότερους οικισμούς προβλήματα από αυτά που υπάρχουν.

Άρα, επιγραμματικά και κατά πρώτον, γιατί θα επανέλθω και μετά για να δώσω και τη μεγάλη εικόνα, κρατήστε μόνο, ως θέμα προς επεξεργασία τη ζώνη, που σε κάποιον οικισμό, δεν θα είναι σε όλους, που θα προκύψει η επιστημονική αδυναμία τεκμηρίωσης για την ένταξη στα καινούργια όρια οικισμών, που για εκείνην και μόνο την περίπτωση κοιτάζουμε για μία πιο ασφαλή νομοθετική ρύθμιση, που να μας δίνει διέξοδο.

Δεν θα είναι, όπως είναι η εκτός σχεδίου, αλλά δεν θα είναι όπως και η εντός οικισμού. Είναι μια ενδιάμεση ζώνη, που επεξεργαζόμαστε και προβληματιζόμαστε -ξαναλέω- που πρέπει να είναι, όμως, συμβατή και σύμφωνη, για να μην έχουμε θέμα αντισυνταγματικότητας και με το Συμβούλιο της Επικρατείας.

Αυτά ήθελα, κατ’ αρχήν, να σας πω. Νομίζω ότι τόνισα το πότε εφαρμόζεται. Τόνισα ότι εκδίδονται άδειες σήμερα. Και για τα επόμενα δύο χρόνια θα ισχύουν τα παλιά, δηλαδή, ό,τι ίσχυε έως τώρα, μέχρι να εγκριθεί το νέο διάταγμα, για τον κάθε οικισμός. Ο στόχος είναι η ασφάλεια δικαίου και η αποκατάσταση ασφάλειας για τα όρια των οικισμών, που δεν υπάρχουν σήμερα, δεν υπάρχει ασφάλεια.

Το δεύτερο, κρατήστε το, θα κάνω ανάλυση στην δευτερολογία μου. Αν σας έβαζα έναν τίτλο σε αυτά που συζητάμε σήμερα, αλλά και για όλα αυτά που έχουν ανακύψει σε διάφορες άλλες καταστάσεις, δεν είναι της ώρας, αλλά τις γνωρίζετε, θα ήταν «η τάξη στον χώρο με ασφάλεια δικαίου». Και μετά από εκατό χρόνια για πολλά πράγματα ούτε τάξη υπήρχε και σε πολλές περιπτώσεις και η τάξη ήταν επισφαλής.

Αυτός είναι ο στόχος. Αυτό που δεν κάναμε εδώ και εκατό χρόνια ως εκκρεμότητες και αυτά που συμπληρώθηκαν ως λάθη στην πορεία, ερχόμαστε, σήμερα να διορθώσουμε μέσα από τον σχεδιασμό των τοπικών και ειδικών πολεοδομικών σχεδίων. Αγαπητέ συνάδελφε, το ξέρετε, μιλάμε για διακόσια σαράντα πέντε Προεδρικά Διατάγματα, που είναι ο τοπικός σχεδιασμός.

Και επειδή έχει αναφερθεί και για διαβούλευση, θέλω να σας πω ότι όταν εξελιχθεί σε κάποιο δήμο το τοπικό πολεοδομικό σχέδιο, διαμέσου του οποίου θα οριοθετηθούν, επαναοριοθετηθούν οι οικισμοί, είναι υποχρέωση του μελετητή και ευθύνη και ρόλος της τοπικής αυτοδιοίκησης με διαβούλευση να ακουστούν όλοι, με τα πραγματικά τοπικά χαρακτηριστικά κάθε περιοχής, κάθε οικισμού ξεχωριστά και όχι οριζόντια. Δεν πάμε να οριοθετήσουμε από εδώ για το κάθε χωριό που έχει την ιδιαιτερότητά του, αλλά δίνουμε κίνητρα, κριτήρια και προδιαγραφές κάθε τόπος να αναδείξει τα χαρακτηριστικά του μέσα από κανόνες, ώστε στο τέλος να τα σχεδιάσουμε όλα αυτά με ασφάλεια.

Αυτά ήθελα να μοιραστώ μαζί σας. Ειλικρινά σας μιλάω, είναι πολύ ψηλά ο πήχης για να πετύχουμε αυτό στο οποίο αναφέρομαι ως «στόχος». Εκατό χρόνια δεν τα καταφέραμε. Σήμερα, δίνεται η δυνατότητα.

Αγαπητέ συνάδελφε, αναφέρομαι και στους δρόμους και στις οριοθετήσεις και στους χαρακτηρισμούς και στις ζώνες υποδοχής συντελεστή. Μιλάμε ότι αυτός ο σχεδιασμός μας επέτρεψε με έναν προϋπολογισμό, που φτάνει περίπου το 1 δισεκατομμύριο και με ασφάλεια δικαίου να δώσουμε αυτήν τη δυνατότητα και να μην χρειάζονται ερμηνείες, ούτε εγκύκλιοι, ούτε η μία πολεοδομία να τα εφαρμόζει έτσι και η άλλη πολεοδομία αλλιώς, ούτε να κινδυνεύουν κάποιοι που ήδη έχουν βγάλει άδειες, σύμφωνα με αυτά που η πολιτεία τους δίνει, στην πορεία να ακυρώνονται άδειες, να ακυρώνονται επενδύσεις.

Αυτήν την ανασφάλεια κατά προτεραιότητα διαμέσου του σχεδιασμού που αφορά τα πάντα, εμπεριέχει και την οριοθέτηση οικισμών, αυτό πάμε να κάνουμε. Ειλικρινά σας μιλάω και ξέρετε ότι πάντα μιλάω από την καρδιά μου, δεν είναι θέμα κομματικό, δεν είναι θέμα να το δει κανείς με στενή γωνία ούτε έχει κανείς τη διάθεση να καταστρέψει. Ζήσαμε καταστροφές. Τα αίτια που μας οδήγησαν εκεί πάμε να άρουμε σήμερα. Είναι εθνικό στοίχημα. Και σ’ αυτήν την κατεύθυνση εδώ είμαστε να ακούσουμε τα πάντα και τους πάντες. Μέσα από την ασφάλεια δικαίου, που επιβάλλεται για να μην δημιουργούνται προβλήματα, ακούμε οποιαδήποτε παρατήρηση.

Προσπάθησα, όμως, όσο μπορούσα πιο απλά, για να είμαι και κατανοητός, να σας εξηγήσω το πρόβλημα, το οποίο είναι πολύ σημαντικό και θέσατε και σας ευχαριστώ για άλλη μια φορά. Αυτά ήθελα να σας πω. Αν υπάρξει και κάτι άλλο που ξέχασα, θα συμπληρώσω. Ζητώ συγγνώμη, κύριε Πρόεδρε, για την υπέρβαση στο χρόνο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό. Νομίζω ότι αναμφίβολα είναι ένα θέμα που απασχολεί το σύνολο της ελληνικής κοινωνίας ή τουλάχιστον ένα πολύ μεγάλο μέρος, μιλάμε για 10.000 οικισμούς.

Ορίστε, κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω, κύριε Πρόεδρε, ότι το σχοινοτενές χρονικό πλαίσιο της απάντησης του Υπουργού καταδεικνύει τη σημαντικότητα της ερώτησης, που σίγουρα απασχολεί πολλούς. Βέβαια, προκύπτουν κάποια ερωτήματα μέσα από την τοποθέτησή σας στην πρωτολογία σας, κύριε Υπουργέ.

Καταρχάς, αναφέρατε πάνω από επτά με οκτώ φορές τη φράση «ασφάλεια δικαίου». Και ρωτώ: Πώς είναι δυνατόν να λέτε ότι προστατεύετε τις ιδιοκτησίες, άρα ασφάλεια δικαίου, όταν -προσέξτε- το 80%, τουλάχιστον, των περιπτώσεων σύμφωνα με το ΤΕΕ θα μείνουν εκτός βάσει των προδιαγραφών του ΠΔ, που βεβαίως θα ενσωματωθούν σαν ευαγγέλιο ως επί το πλείστον από τους μελετητές των τοπικών πολεοδομικών σχεδίων ή των ειδικών πολεοδομικών σχεδίων;

Πρέπει να ξεκαθαρίσουμε κάτι. Κοιτάξτε τι δείτε τι γίνεται για να καταλάβουν και οι πολίτες. Το ΠΔ είναι κοινώς ευαγγέλιο. Είναι δύσκολο να αποκλίνει πολύ ένας μελετητής όταν έχει ένα ΠΔ μπροστά του, ένα Προεδρικό Διάταγμα και όταν δεν υπάρχει παρέμβαση της πολιτείας να αλλάξει αυτό. Άρα, λοιπόν, ξέρουμε εκ προοιμίου -και γι’ αυτό μιλάει και το ΤΕΕ για τον αποκλεισμό- ότι 80% των μικρών ιδιοκτησιών, κύριε Ταγαρά, μένουν εκτός.

Προσέξτε, επίσης, κάτι πολύ σημαντικό. Υπάρχει μια πολύ μεγάλη χρονικά μεταβατικότητα από το ΠΔ που δημοσιεύτηκε την προηγούμενη εβδομάδα μέχρις ότου έχουμε οριστικά τα όρια των οικισμών με ένα νέο ΠΔ, με το ΤΠΣ, με το ειδικό πολεοδομικό σχέδιο, με οποιαδήποτε τρόπο με δύο και πλέον χρόνια τι θα συμβεί.

Είπατε ότι δίνετε το δικαίωμα στις πολεοδομίες να προχωρούν κανονικά. Άραγε, θα καταθέσετε και κάποια ερμηνευτική εγκύκλιο γι’ αυτά που λέτε, δηλαδή να έχουμε μια κατεύθυνση της πολεοδομίας. Γιατί σας μιλώ και ως μάχιμος μηχανικός εκεί έξω δεν υπάρχει περίπτωση, έχει παγώσει η αγορά μέσα σε δέκα μέρες. Αν, λοιπόν, δεν υπάρχει ένα ξεκαθάρισμα της Κυβέρνησης, της πολιτείας γι’ αυτό, τότε εμφιλοχωρεί ο κίνδυνος, κύριε Ταγαρά, να έχουμε πάγωμα τελείως της κατασκευαστικής και οικοδομικής αγοράς στο ζήτημα αυτό.

Επίσης, από τις 15 Απριλίου ως και την έγκριση τι θα πείτε; Θα πείτε ευθέως στις πολεοδομίες όλης της χώρας να εκπονούν και να εκδίδουν ανεμπόδιστα τις άδειες; Ερώτημα σημαντικό για να ξεκαθαριστεί αυτό.

Ο στόχος μας, βεβαίως, κύριε Πρόεδρε, δεν είναι να κάνουμε εδώ μια μικροκομματική αντιπαράθεση. Αυτό το ζήτημα θα ξεπεράσει και εμάς τους ίδιους εδώ στην Αίθουσα και είναι για τα επόμενα χρόνια, για τις επόμενες δεκαετίες. Και βεβαίως, η τάξη στο χώρο και ο πολεοδομικός ρυμοτομικός σχεδιασμός είναι κάτι πάρα, μα πάρα πολύ σημαντικό. Και νομίζω εμείς, ειδικά το ’15 - ’19, το βάλαμε σε μια πολύ, πολύ σημαντική μορφή. Το παραδεχθήκατε και εσείς με το νόμο του ’16, που μιλάει για τον εθνικό ενιαίο χωρικό σχεδιασμό και για τις ανανεώσιμες πηγές, αλλά και για όλες τις υποδομές της χώρας.

Και τώρα, επίσης, επιμένετε στο δύο, λέτε ότι θα ξαναείναι μέσα στο τοπικό πολεοδομικό σχέδιο σας. Η εκτίμηση που υπάρχει είναι ότι μόλις το 20% αυτών των ακινήτων θα ενταχθούν. Υπάρχει τεράστιο ζήτημα και δεν είναι μόνο η ζώνη Γ΄. Πατάτε σε μία παραδοχή ότι το ΠΔ θα πάει σε μία λογική και τα τοπικά πολεοδομικά σχέδια θα σεβαστούν το σύνολο.

Μα, σας το λέμε. Οι αποφάσεις νομαρχών, περίπου, σαράντα ετών από το 1983 μέχρι το 2010 αίφνης εν μια νυκτί καταργούνται. Τώρα παρεμπιπτόντως, σας βλέπω, έχετε χρηματίσει και νομάρχης Κορινθίας και έχετε χαρακτηρίσει πολλούς οικισμούς «όρια». Βλέπετε τι συμβαίνει εδώ; Και ρωτώ τώρα, θα πληρώσουν οι πολίτες, κύριε Ταγαρά, τα λάθη των νομαρχών; Είναι δυνατόν να πληρώσουν οι πολίτες, εννοώ με την απαξίωση, την ταπείνωση της περιουσίας τους, τα λάθη κάποιων ανθρώπων της αυτοδιοίκησης ή άλλων στο παρελθόν;

Αν μιλάμε για κράτος δικαίου και ασφάλεια δικαίου, αυτό πρέπει να έχουμε πρωτίστως ως γνώμονα. Και έγινε κάτι άλλο. Πολλές περιπτώσεις από αυτές θα απενταχθούν, δεν θα είναι στα όρια των οικισμών. Άρα, θα απαξιωθεί ή θα απομειωθεί η αξία των. Ερώτημα: Όλοι αυτοί πλήρωναν ΕΝΦΙΑ δεκαπέντε χρόνια, γιατί πίστευαν ότι είναι οικόπεδο και θα γίνει χωράφι. Αυτοί, λοιπόν, θα αποζημιωθούν;

Δεύτερο ερώτημα: Ποιος θα τους αποζημιώσει για τα χρήματα, για τα σοβαρά ποσά που διέθεσαν για να αποκτήσουν γι’ αυτούς ή για τα παιδιά τους αυτά τα ακίνητα που πίστευαν ότι οικοδομούνται και τώρα δεν θα οικοδομούνται;

Καταλαβαίνετε ότι πρόκειται για βασικά ερωτήματα που ενδεχομένως να ξεπερνούν το δικό σας χαρτοφυλάκιο, αλλά δεν μπορεί να μην τα επισημάνουμε. Και είναι δύσκολο όσο δεν αποσαφηνίζεται, δεν αποκρυσταλλώνεται. Και μένω ειδικά στο χρονικό διάκενο της μεταβατικότητος. Ξέρετε πολύ καλά, είστε έμπειρος μηχανικός, χρειάζεται μία διετία μέσα στο νερό, για να μην πω τρία ή τέσσερα έτη από την εμπειρία που έχω σε τέτοια ζητήματα μετάβασης. Τι θα συμβεί; Τι θα συμβεί σε όλη τη χώρα; Διότι οι οικισμοί κάτω των δύο χιλιάδων κατοίκων -και εδώ είναι κάτι σημαντικό- είναι πάρα, μα πάρα πολλοί και συναντώνται σε όλη την περιφέρεια της χώρας μας.

Όταν, λοιπόν, το μεγαλύτερο πρόβλημα της χώρας, πέραν φυσικά της υπογεννητικότητας, είναι οι περιφερειακές ανισότητες, αλλά και οι ενδοπεριφερειακές ανισότητες, αντιλαμβάνεστε ότι εδώ δεν προστίθεται κάτι προς τη λύση του προβλήματος. Τουναντίον, το πρόβλημα οξύνεται με τη συγκεκριμένη αυτή παρέμβαση. Γι’ αυτό, κατά την άποψή μας, απαιτείται άμεση αναστολή του προεδρικού διατάγματος και κυρίως μία νομοθέτηση που θα σέβεται και θα εναρμονίζεται φυσικά με τις αποφάσεις των δικαστηρίων, αλλά τουλάχιστον θα έχει ένα τέτοιο πολιτικό χαρακτηριστικό το οποίο θα διατηρήσει το status quo όλων αυτών που μάτωσαν για να αποκτήσουν αυτά τα ακίνητα και είναι μικροί ιδιοκτήτες, δεν είναι δηλαδή αυτοί που έχουν τεράστιες επιφάνειες γης που συναντώνται αλλού.

Και ένα ακόμα σχόλιο. Βλέπω εδώ στο ΠΔ και στις προτάσεις κάτι που με ξενίζει. Βλέπω στη ζώνη Β1 ότι εγκρίνετε -για πρώτη φορά συμβαίνει αυτό- ακόμη και εγκαταστάσεις ανανεώσιμων πηγών ενέργειας, φωτοβολταϊκών, εντός των οικισμών δηλαδή. Αυτό είναι κάτι που δεν συνάδει με τη λογική που μου αναφέρατε πριν. Θέλω να πιστεύω ότι εκ παραδρομής έχει αναφερθεί. Μη δώσουμε και αυτή τη δυνατότητα. Χάνουν που χάνουν τις περιουσίες τους οι άνθρωποι στα χωριά, στους οικισμούς, να έχουν και τα mega φωτοβολταϊκά να τους περιβάλλουν, εν επαφή με τα σπίτια τους; Νομίζω ότι αυτό είναι προκλητικό και θέλω να πιστεύω ότι δεν συμβαίνει.

Επιστρέφω, λοιπόν -και θα κλείσω με αυτό- στη μεγάλη εικόνα και στο δομικό θεμελιώδες για μας στον ΣΥΡΙΖΑ-Προεδρική Συμμαχία εξής ερώτημα: Τι μέλλει γενέσθαι στα δύο χρόνια; Ένα το κρατούμενο. Δεύτερο ερώτημα: Θα προβείτε σε μία αναστολή για να καταφέρετε να χειριστείτε νομοθετικά το ζήτημα συνολικά; Και τρίτον, γιατί αναφέρατε για τη διαβούλευση που είναι πολύ σημαντική με την τοπική αυτοδιοίκηση, πώς θα προχωρήσετε σε επίπεδο διαβούλευσης αυτή τη νομοθετική προσέγγιση;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαμουλάκη.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, άκουσα με προσοχή τους προβληματισμούς σας. Κοιτάξτε, κατ’ αρχάς για να μπορέσουμε να οριοθετήσουμε τους οικισμούς διαμέσου των τοπικών πολεοδομικών σχεδίων, είμαστε υποχρεωμένοι να έχουμε προεδρικό διάταγμα το οποίο θα προβλέπει τη διαδικασία, τη μεθοδολογία και τις προδιαγραφές οριοθέτησης. Άρα, είναι μονόδρομος η ύπαρξη του προεδρικού διατάγματος, για να μπορέσουμε να κάνουμε τις οριοθετήσεις.

Ρωτήσατε αν μπορούν να εκδίδονται άδειες μέχρι να ισχύσει το νέο προεδρικό διάταγμα, όταν οριοθετηθεί ένας οικισμός. Άριστη ερώτηση. Με τον ίδιο βαθμό ασφάλειας, γιατί δεν είναι 100%, που εκδίδονταν άδειες πριν το προεδρικό διάταγμα θα εκδίδονται και μέχρι την έκδοσή του. Δεν αλλάζει κάτι το προεδρικό διάταγμα. Δεν έχουμε, δηλαδή, δυσκολία να πούμε -και θα το πούμε και το λέμε και το λέω και από εδώ- ότι όπως εκδίδονταν οι άδειες πριν, με τους ίδιους όρους δόμησης θα εξακολουθούν να εκδίδονται μέχρι την έγκριση του προεδρικού διατάγματος για έναν οικισμό. Διότι όταν εγκρίνεται για τον συγκεκριμένο οικισμό το προεδρικό διάταγμα οριοθέτησής του, τότε για εκείνον τον οικισμό θα ισχύει το διάταγμα. Δεν ισχύει οριζόντια, παράλληλα και ταυτόχρονα παντού. Άρα απάντησα κατ’ αρχάς στο αν υπάρχει δυνατότητα στη μετάβαση αυτή μετά την έκδοση του προεδρικού διατάγματος και στο τι θα ισχύει μετά την οριοθέτηση του οικισμού με αυτό. Και θα ισχύει παντού προς όλες τις πολεοδομίες.

Λέτε να παγώσουμε ή να αποσύρουμε το προεδρικό διάταγμα, πράγμα που κατ’ επέκταση σημαίνει ότι θα παγώσει και όλος ο σχεδιασμός που περιλαμβάνει την οριοθέτηση των οικισμών. Είπα να τελειώσουμε για πρώτη φορά με εκκρεμότητες που μας έχουν πληγώσει όλους. Και όταν έρχεσαι να βάλεις κανόνες, είναι αλήθεια ότι υπάρχουν και δύσκολες στιγμές στην απόφαση. Άλλωστε, τις αναφέρατε και εσείς.

Μιλάω λογικά και λογικά ακούω με προσοχή όλους τους προβληματισμούς που θέσατε. Όμως, εάν δεν περάσουμε τα προεδρικά διατάγματα, ο κίνδυνος να ακυρωθεί όχι ένα οικόπεδο ή μία ζώνη ακραία, αλλά όλος ο οικισμός μετά και από τις αποφάσεις που περιέγραψα είναι μπροστά μας και υπαρκτός. Θα διακινδυνεύσουμε, λοιπόν, τώρα που γνωρίζουμε; Διότι αν δεν γνωρίζεις, λες δεν γνώριζα, δεν το έκανα. Τώρα που γνωρίζουμε ότι υπάρχει προβληματισμός και επισφάλεια, πάμε να την καλύψουμε. Γι’ αυτό και είπα τάξη στον χώρο με ασφάλεια δικαίου, να αποκαταστήσουμε την ασφάλεια για όλο τον οικισμό και να μην παίξουμε κορώνα γράμματα αφήνοντάς τα σε άλλους.

Εδώ θεσμοθετούμε και βάζουμε κανόνες ασφάλειας, ώστε αντί να προστατεύσουμε μια μικρή περιοχή, να μην χάσουμε τα όρια όλου του οικισμού ακόμη και στο κέντρο, στην κεντρική πλατεία και να μην οικοδομείται, όπως έγινε με τις αποφάσεις των νομαρχών που ακυρώθηκαν για τουλάχιστον εκατόν πενήντα οικισμούς, που δεν υφίστανται όρια όχι για τη ζώνη Γ, για τα ακραία, αλλά δεν υφίστανται καν όρια οικισμού και για τον συνεκτικό και για τον προϋφιστάμενο του 1923.

Γι’ αυτό λέω ότι δεν δημιουργούμε πρόβλημα με το προεδρικό διάταγμα. Αντίθετα, αποκαθιστούμε την ασφάλεια και βάζουμε τάξη στον χώρο. Αυτά που είπατε και που πράγματι προκύπτουν είναι απόρροια αυτών που ισχύουν εδώ και εκατό χρόνια στην πατρίδα μας και όχι μόνο γι’ αυτό που συζητάμε, για τους οικισμούς, αλλά για όλο τον χώρο εντός και εκτός. Και όλα αυτά τα βλέπετε, γιατί έχουν αναδειχθεί, αλλά δεν είναι της ώρας. Όμως, αυτή είναι η μεγάλη εικόνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Αυτό, λοιπόν, είναι το εθνικό στοίχημα και θα ήθελα να παρακαλέσω όλους τους συναδέλφους να συμβάλουν σε αυτό το στοίχημα, ώστε να βάλουμε τάξη με τον καλύτερο τρόπο και με κανόνες. Είναι κρίμα να μην γίνει κάτι τέτοιο μετά από εκατό χρόνια που μας δίνεται αυτή η ευκαιρία με χρήματα και με τεχνολογίες. Έχουμε τα εργαλεία και τη θέληση και εδώ δεν είναι θέμα πολιτικού ή πολιτικής. Θα πρέπει να συμμετάσχει όλη η κοινωνία σε αυτόν τον πολεοδομικό σχεδιασμό, ώστε να ξεκαθαρίσουμε επιτέλους το τοπίο και να μην δημιουργούνται ευκαιρίες βάσει των οποίων ο καθένας κάνει ό,τι θέλει από την πλευρά του, όπως τον βολεύει και όπως τον συμφέρει και για να μην παίζονται και παιχνίδια. Θα πρέπει το παιχνίδι να είναι καθαρό και καθαροί οι κανόνες για όλη την κοινωνία γι’ αυτούς που θέλουν να επενδύσουν, να χτίσουν μέσα στον χώρο.

Με όλη την ειλικρίνεια, αυτό είναι που προσπαθούμε να κάνουμε, αγαπητέ συνάδελφε, όσον αφορά τον προβληματισμό που βάλατε και που ισχύει για όλους. Άρα, ας το δούμε από τη μεγάλη εικόνα και όποια σημεία μείνουν απ’ έξω, να τα δούμε με τον καλύτερο δυνατό τρόπο για τους λόγους που αναφέρατε και γνωρίζουμε κι εμείς, ώστε να τα καλύψουμε όλα.

Θέλω να σας ευχαριστήσω, κύριε Πρόεδρε, όπως και τους συναδέλφους που περίμεναν, επειδή ήταν και είναι ένα μεγάλο θέμα που είναι μπροστά μας και πρέπει να συμβάλλουμε όλοι για τη λύση του. Είμαστε εδώ ανοιχτοί για να εξηγήσουμε γιατί αυτός ο σχεδιασμός πρέπει να γίνει και να ολοκληρωθεί. Διαφορετικά, αν δεν αξιοποιήσουμε την ευκαιρία που μας δίνεται μετά από εκατό χρόνια, θα έχουμε κι εμείς μεγάλη ευθύνη και προσωπικά εγώ τη δική μου. Είμαι ένας μέσα σε πολλούς.

Θα πρέπει, λοιπόν, να ενώσουμε τις δυνάμεις για να τα ξεπεράσουμε. Αυτή είναι η ευχή μου, αγαπητέ συνάδελφε. Με την πρόταση, τον προβληματισμό που θέσατε και τις παρατηρήσεις που υπάρχουν να ξεκαθαρίσουμε ένα τοπίο χωρίς να είμαστε αντίπαλοι στις βασικές αρχές που επισημάνθηκαν. Θέλουμε απλώς να μην ταλαιπωρούμε τον κόσμο, να μην τον σέρνουμε να βγάζει άδειες που ακυρώνονται και να μην τον βάζουμε σε περιπέτειες ξοδεύοντας πιο πολλά χρήματα για το οικόπεδο ή το χωράφι που έχει. Να μη βάλει κι άλλα χρήματα στο κενό και τα χάσει στην πορεία. Αυτός είναι ο στόχος που πάμε να εξυπηρετήσουμε και με το συγκεκριμένο προεδρικό διάταγμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό και για την αναλυτική παρουσίαση και ενημέρωση.

Συνεχίζουμε τώρα με την πέμπτη  με αριθμό 801/28-4-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειας με θέμα: «Δημιουργία Μητροπολιτικού Πάρκου Πρασίνου στον χώρο της Διεθνούς Έκθεσης Θεσσαλονίκης».

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι ήταν σημαντική και η συζήτηση που προηγήθηκε. Κρατάω τις φράσεις «πολεοδομικός σχεδιασμός», «χαμένη ευκαιρία» και «η κοινωνία να συμμετέχει στον πολεοδομικό σχεδιασμό».

Έρχομαι στο ζήτημα της ερώτησης που είναι για τα σχέδια ανάπλασης για το χώρο της ΔΕΘ. Ξέρετε πολύ καλά ότι ο χώρος της ΔΕΘ είναι από τους ελάχιστους μεγάλους ελεύθερους χώρους που μπορούν να συμβάλλουν στην αύξηση του πρασίνου στο κέντρο του πολεοδομικού συγκροτήματος της Θεσσαλονίκης. Ποια είναι η κατάσταση εκεί; Για τι συζητάμε; Συζητάμε για μία πόλη η οποία πλέον επιβαρύνεται από καταδικαστική απόφαση του Ευρωπαϊκού Δικαστηρίου τον Μάρτιο του 2023 για την ατμοσφαιρική ρύπανση που οδηγεί σε χίλιους πρώιμους θανάτους κάθε χρόνο –δεν είναι μικρό το γεγονός το οποίο συζητάμε- και βάλλεται από το φαινόμενο της αστικής θερμικής νησίδας. Μιλάμε, επίσης, για μία πόλη όπου η αναλογία πρασίνου ανά κάτοικο είναι λιγότερο από δύο τετραγωνικά μέτρα πρασίνου, τη στιγμή που ο Παγκόσμιος Οργανισμός Υγείας λέει ότι το ελάχιστο όριο για μία βιώσιμη πόλη είναι τα εννέα τετραγωνικά μέτρα.

Υπενθυμίζω ότι το Ρυθμιστικό Σχέδιο Θεσσαλονίκης, τόσο το αρχικό όσο και το αναθεωρημένο, ήδη από το 1985 προέβλεπε τη μεταφορά της ΔΕΘ και τη δημιουργία Ενιαίου Μητροπολιτικού Πάρκου. Μιλάμε για το 1985, δηλαδή για μία περίοδο που δεν ήταν τόσο ακραία τα φαινόμενα της κλιματικής κρίσης τα οποία συζητάμε αυτή τη στιγμή. Ποιος ήταν ο στόχος; Ήταν η συνέχεια μεταξύ της ακτής και του περιαστικού δάσους μέσω διαδρομών πρασίνου και αδόμητων ή αραιοδομημένων περιοχών, ώστε να εξασφαλίζεται ο αερισμός του κέντρου της Θεσσαλονίκης, να εκτονώνεται το φαινόμενο της αστικής νησίδας θερμότητας και να προστατεύεται η αστική οικολογία.

Δυστυχώς, αντί γι’ αυτό, πηγαίνουμε σε ένα σενάριο που κατά τη γνώμη μας είναι πολύ προβληματικό και για όλα αυτά τα φαινόμενα, και για την αστική θερμική νησίδα και για πλημμυρικά φαινόμενα και για την ποιότητα του αέρα. Μιλάμε για ένα σενάριο το οποίο, από ό,τι φαίνεται, έχει και ένα ιδιαίτερα αυξημένο κόστος. Υπάρχουν διαφορετικές εκτιμήσεις. Από τη HELEXPO ακούμε για 300 εκατομμύρια, από το Υπερταμείο ακούσαμε μέχρι για 370 εκατομμύρια. Ένα μεγάλο μέρος καλύπτεται από δημόσια χρηματοδότηση.

Οπότε, οι ερωτήσεις που έχουμε προς το Υπουργείο είναι αν έχετε κάποια συγκριτική αποτίμηση των περιβαλλοντικών επιπτώσεων των δύο σεναρίων. Νομίζω ότι πρέπει να γίνει από τις Υπηρεσίες του Υπουργείου αυτή η διαδικασία και να τεθεί στον δημόσιο διάλογο. Ποια είναι τα δύο σενάρια; Πώς προχωράνε τα βασικά μεγέθη στα δύο σενάρια; Πρέπει να γνωρίζει η κοινωνία πώς προχωράμε.

Μέσα σε αυτό, για εμάς είναι κρίσιμο και το κόστος της ανάπλασης. Πού βρισκόμαστε αυτή τη στιγμή με βάση το σενάριο της ανάπλασης που προχωράτε; Ποιο είναι το κόστος;

Κατά δεύτερον, αποτελεί μέρος του σχεδιασμού δημοσίων περιβαλλοντικών πολιτικών η διερεύνηση και αναθεώρηση του σχεδιασμού υπέρ του διαχρονικού στόχου δημιουργίας του Ενιαίου Μητροπολιτικού Πάρκου Πρασίνου και Πολιτισμού, το οποίο είναι και το σενάριο με τα σαφή περιβαλλοντικά πλεονεκτήματα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ηλιόπουλο.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, είναι ένα μεγάλο θέμα για τη Θεσσαλονίκη. Άκουσα με προσοχή την πρότασή σας και τον προβληματισμό σας. Θα μου επιτρέψετε, όμως, επειδή και εσείς γνωρίζετε ότι έχει εξελιχθεί, να αναφερθώ ιστορικά στο πότε ξεκίνησε, πώς έχει εξελιχθεί και πού βρισκόμαστε σήμερα σε σχέση με το Μητροπολιτικό Πάρκο Πρασίνου στον χώρο της Διεθνούς Έκθεσης Θεσσαλονίκης.

Το 2012, η HELEXPO-ΔΕΘ εκπόνησε μια ειδική μελέτη με θέμα αυτό στο οποίο αναφερθήκατε και λαμβάνοντας υπ’ όψιν και οικονομοτεχνικά στοιχεία για το αν είναι πιο καλή η λύση της μεταφοράς της Διεθνούς Έκθεσης Θεσσαλονίκης στη Σίνδο ή η ανάπλαση της έκθεσης στην υπάρχουσα θέση. Η μελέτη ανέδειξε –και μάλιστα κατέληξαν σε μονόδρομο- ότι η καλύτερη λύση για να μπορέσει να υλοποιηθεί είναι η ανάπλαση στην υπάρχουσα θέση. Στη λύση αυτή είχαν συμφωνήσει τότε και ο Δήμος Θεσσαλονίκης και οι φορείς, αλλά και η Περιφέρεια Κεντρικής Μακεδονίας.

Στην αναθεώρηση του Περιφερειακού Χωροταξικού Πλαισίου αναφέρεται αυτό που σας είπα προηγουμένως. Προχώρησαν οι διαδικασίες. Επειδή έχουμε συμμετάσχει τα τελευταία χρόνια –πριν από την Έκθεση Θεσσαλονίκης- και έχουμε ασχοληθεί, γνωρίζω την εξέλιξη και γι’ αυτό θα αναφερθώ. Το 2017 εγκρίθηκε η προέγκριση του Ειδικού Πολεοδομικού Σχεδίου που αναφέρεται στην ανάπλαση για το Μητροπολιτικό Πάρκο Πρασίνου στην υπάρχουσα θέση της ΔΕΘ. Άρα, το 2017 –κρατήστε- έχουμε την προέγκριση του Ειδικού Πολεοδομικού Σχεδίου.

Αμέσως μετά ακολούθησε διαβούλευση. Επειδή αναφερθήκατε σε θέματα περιβαλλοντικά, το σέβομαι. Θέλω να σας πω ότι τη μελέτη αυτή ακολούθησε μετά η Στρατηγική Μελέτη Περιβαλλοντικών Επιπτώσεων και στη διαβούλευση αυτή εκφράστηκαν θέσεις και απόψεις. Οι συναρμόδιες Υπηρεσίες και η Μητροπολιτική Επιτροπή Θεσσαλονίκης γνωμοδότησαν θετικά για την έγκριση Στρατηγικής Μελέτης Περιβαλλοντικών Επιπτώσεων. Ακούστηκαν και πολλές προτάσεις, αξιολογήθηκαν και κάποιες έγιναν αποδεκτές.

Αναφέρω όλες τις λεπτομέρειες για να δείξω το πώς έχει εξελιχθεί με διαβούλευση, για να φτάσουμε –και θα φτάσω σε λίγο- στο πού βρισκόμαστε σήμερα, για να απαντήσω και στο αρχικό ερώτημά σας.

Ήρθαμε, λοιπόν, το 2020 και υπεγράφη ένα Μνημόνιο Συνεργασίας και Συναντίληψης μεταξύ του Δήμου Θεσσαλονίκης και της HELEXPO-ΔΕΘ για τη δημιουργία ενός αστικού πάρκου όπου το 50% τουλάχιστον θα είναι πράσινο, κλπ. Το 2021 είχαμε την έγκριση του Ειδικού Πολεοδομικού Σχεδίου. Έχω την τιμή να είμαι και εγώ ένας από τους υπογράφοντες. Αφού ολοκληρώθηκαν όλα αυτά τα οποία προβλέπονταν για τη χωροθέτηση και για την αξιολόγηση της περιβαλλοντικής επιβάρυνσης, όπως σωστά αναφερθήκατε προηγουμένως, αλλά και για το Ρυμοτομικό Σχέδιο Εφαρμογής –διότι το Ειδικό Πολεοδομικό Σχέδιο τα έχει όλα μέσα, μέχρι και την πολεοδόμηση και το Ρυμοτομικό Σχέδιο και την Πράξη Εφαρμογής και εγκεκριμένο- έχουμε οριστικά την έγκριση και με ασφάλεια προωθούμε με Προεδρικό Διάταγμα την ανάπλασης του Μητροπολιτικού Πάρκου στον χώρο της Διεθνούς Εκθέσεως Θεσσαλονίκης.

Θέλω να σας πω ότι σε συνέχεια αυτού, τον Σεπτέμβριο του 2020 προκηρύχθηκε από την ΔΕΘ ένας διεθνής αρχιτεκτονικός διαγωνισμός. Υπεβλήθησαν εκατόν δεκαέξι προτάσεις. Συμμετείχαν εκατόν δεκαέξι αρχιτεκτονικά γραφεία από τριάντα τρεις χώρες, πέντε ηπείρους και προεπελέγησαν δεκαπέντε γραφεία. Από τα δεκαπέντε επελέγη το ένα. Στο ένα ανατέθηκε η προμελέτη του έργου που ολοκληρώθηκε τον Ιούλιο του 2022.

Έκτοτε, η διαδικασία ήταν η χρηματοδότηση του έργου, για να κατασκευαστεί το έργο με Σύμπραξη Δημόσιου και Ιδιωτικού Τομέα. Σήμερα δε που μιλάμε, είναι σε εξέλιξη αυτός ο διαγωνισμός, με εκτιμώμενο χρόνο μέχρι τέλος του χρόνου να ολοκληρωθεί και το 2026 να ξεκινήσουν οι εργασίες.

Τα ανέφερα όλα αυτά ως ιστορική διαδρομή για να τονίσω ότι ξεκίνησε ένας αγώνας ανάπλασης στην αρχή –ή μεταφοράς και κατέληξε ανάπλασης- στην υπάρχουσα θέση και έχουν περάσει δεκατρία χρόνια με όλη αυτήν την εξελικτική πορεία, προκειμένου να φτάσουμε στον επιδιωκόμενο σκοπό, επιτέλους, αν πρέπει κάτι να κάνουμε σίγουρα πολύ καλύτερα από την υπάρχουσα κατάσταση και για να αναδείξουμε από πλευράς συμβολισμού, αλλά και ουσίας, τον χώρο, αλλά και για να κάνουμε έναν μεγάλο χώρο πάνω από εκατό στρέμματα Μητροπολιτικού Πάρκου Πρασίνου. Φτάσαμε στο σημείο, μάλιστα, να είναι η τελευταία κίνηση για να ξεκινήσει και να κατασκευαστεί το έργο.

Ρώτησα, μάλιστα, μετά από την επερώτηση σας, αν έχει ακουστεί κάτι ή αν έχει φτάσει κάτι στο Υπουργείο που να ζητάει τον επαναπρογραμματισμό του αν θα το κάνουμε εδώ στο χώρο τον συγκεκριμένο με ανάπλαση ή αν θα μετακινηθούμε στη Σίνδο, γιατί είναι καλύτερα εκεί και δεν έχει φτάσει κάτι μέχρι τώρα σε εμάς εδώ. Λέω από την πλευρά μου, όμως, ότι φτάσαμε στην πηγή να πιούμε νερό, να ξαναγυρίσουμε πάλι πίσω; Σέβομαι τον προβληματισμό σας και το λέω ειλικρινά, αλλά πόσα πράγματα έχουμε χάσει που τα φτάσαμε στο τέλος, μέχρι την πηγή και γυρίσαμε πάλι από την αρχή και πάνε και έρχονται και δεν γίνεται τίποτα;

Με όλο τον σεβασμό στην πρότασή σας, κύριε συνάδελφε, είμαι της θέσης μακάρι και πιο γρήγορα από ό,τι εξελίσσεται να γίνει το έργο, να αποδοθεί στην πόλη, όπως και πολλά άλλα έργα που είναι σε εξέλιξη αυτή τη στιγμή και να αλλάξει επιτέλους όψη η πόλη, να αρχίσει να απολαμβάνει αυτά που δικαιούται και που επιβάλλεται και για λόγους προστασίας των χώρων που αναδεικνύονται, αλλά και για να δημιουργήσουμε συνθήκες ανθρώπινης πόλης, περιβαλλοντικά ισορροπημένης που να τις απολαμβάνουν οι κάτοικοι της Θεσσαλονίκης.

Αυτά ήθελα εισαγωγικά να σας πω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Υπουργέ.

Ο κ. Ηλιόπουλος έχει τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σχολιάσατε διάφορα πράγματα, αλλά δεν σχολιάσατε καθόλου την καταδικαστική απόφαση από ευρωπαϊκό δικαστήριο για το 2023. Λέτε εσείς ότι προχωρά με έναν σχεδιασμό, έρχεται ευρωπαϊκό δικαστήριο και καταδικάζει τη χώρα για την ποιότητα του αέρα στη Θεσσαλονίκη, έχουμε τα στοιχεία που λένε ότι από αυτή την ποιότητα του αέρα έχουμε χίλιους πρώιμους θανάτους τον χρόνο και φαίνεται ότι το Υπουργείο δεν το αφορά.

Η δεύτερη φράση την οποία δεν άκουσα καθόλου από εσάς και μου προκαλεί εντύπωση, είναι η φράση «κλιματική κρίση» ή «κλιματική αλλαγή». Θεωρείτε ότι έχουμε την πολυτέλεια να σχεδιάζουμε σήμερα τις πόλεις μας χωρίς να το λαμβάνουμε αυτό υπόψη; Διότι στον επόμενο μεγάλο καύσωνα, στην επόμενη μεγάλη πυρκαγιά, θα βγαίνετε όλα τα κυβερνητικά στελέχη και θα λέτε «η κλιματική κρίση» και «η κλιματική αλλαγή». Αλλά για εσάς η κλιματική κρίση είναι απλά άλλοθι, Δεν είναι ένα κάλεσμα για δράση.

Η κλιματική κρίση είναι μια πραγματικότητα, η οποία μας αναγκάζει να αλλάξουμε, να αναθεωρήσουμε ριζικά τον πολεοδομικό χωροταξικό σχεδιασμό, να αναθεωρήσουμε ριζικά το πώς σχεδιάζουμε και λειτουργούν οι πόλεις μας. Αλλιώς, οι πόλεις μας θα γίνουν ακόμα πιο αβίωτες και οι καύσωνες θα γίνουν ακόμα χειρότεροι. Αυτή θα είναι η πραγματικότητα και εσείς θα λέτε ότι είμαστε κοντά στο να πιούμε νερό. Δεν είμαστε κοντά στο να πιούμε νερό. Είμαστε κοντά στο να προχωρήσει μια τεράστια καταστροφή. Γιατί; Ακριβώς επειδή δεν καταλαβαίνετε, δεν κατανοείτε το τι σημαίνει κλιματική κρίση. Για εσάς, η Θεσσαλονίκη, η Αθήνα είναι απλά οικόπεδα για real estate. Αυτή είναι η ουσία της πολιτικής σας. Είτε μιλάμε για τη στέγαση, είτε μιλάμε για τη χωροταξία, είτε μιλάμε για την πολεοδομία, εσείς βλέπετε μόνο κερδοφορία και real estate. Δεν βλέπετε ανθρώπινες ζωές.

Σας είπα πριν, ότι μιλάμε για την πόλη που έχει ποσοστό πρασίνου ενάμισι τετραγωνικό μέτρο ανά κάτοικο. Τα εννέα είναι το όριο του Παγκόσμιου Οργανισμού Υγείας για τη βιωσιμότητα. Δεν σας απασχολεί! Τι λέει το σχέδιο που φέρνετε; Λέει ότι χίλια πεντακόσια δέντρα θα φυτευτούν και όχι τέσσερις χιλιάδες που λέει ο Δήμος. Τα στρέμματα που είπατε για πάρκο πρασίνου κλπ., δεν υπάρχουν.

Για την ατμοσφαιρική ρύπανση δεν λέτε τίποτα και είναι καταδικασμένη η χώρα από το ευρωπαϊκό δικαστήριο. Τι σχεδιάζετε; Για να γίνει κατανοητό στον κόσμο και να ξέρουμε τι θα χτιστεί εκεί, θα χτιστούν κτιριακά συγκροτήματα περισσότερο από εκατό χιλιάδες τετραγωνικά μέτρα και αυτό το λέτε ανάπλαση και πάρκο. Συγχωρέστε με και συγνώμη αν το μαθαίνετε από εμένα, δεν είναι ανάπλαση και πάρκο το να χτίσεις εκατό χιλιάδες τετραγωνικά μέτρα τσιμέντο. Θα χτιστούν πέντε κτίρια, τα οποία το καθένα είναι δυόμισι φορές μεγαλύτερο από το Παλαί Ντε Σπορ. Σκεφτείτε την εικόνα της ΔΕΘ και όποιος έχει εικόνα της ΔΕΘ μπορεί να σκεφθεί τι μένει μετά από αυτό. Θα χτιστεί, επίσης, ένα δεκαεξαόροφο ξενοδοχείο. Εσείς αυτό το βαφτίζετε πάρκο. Εμείς αυτό το λέμε καταστροφή της πόλης, η οποία θα φέρει ανυπόφορους καύσωνες, θα αυξήσει τον κίνδυνο πλημμυρικών φαινομένων και το γνωρίζετε. Είμαι σίγουρος ότι γνωρίζετε πως θα αυξήσει τον κίνδυνο πλημμυρικών φαινομένων.

Υπάρχει και μια μεγάλη κουβέντα για το κόστος. Με βάση την εικόνα που έχουμε αυτή τη στιγμή, είναι τουλάχιστον 200.000.000. Τα 120.000.000 θα είναι από δημόσιους πόρους και τα άλλα 80.000.000 από δανεισμό της ΔΕΘ, για να καταστρέψουμε την πόλη. Αυτό, θα δώσουμε 200.000.000 κρατικό χρήμα, για να καταστρέψουμε την πόλη.

Επειδή είπατε ότι δεν γνωρίζετε και ότι δεν έχει φτάσει το Υπουργείο κάποιο άλλο αίτημα κλπ., να ξέρετε ότι υπάρχει αυτή τη στιγμή ένα πολύ μεγάλο κίνημα στη Θεσσαλονίκη και από δημοτικές παρατάξεις και από πρωτοβουλίες και από πανεπιστημιακούς. Είναι ένα κίνημα το οποίο είναι πάρα πολύ κοντά στο να μαζέψει τις απαραίτητες υπογραφές που θα αναγκάσουν τον Δήμο Θεσσαλονίκης να κάνει τοπικό δημοψήφισμα για το σχέδιο ανάπλασης της ΔΕΘ. Στις αλλαγές που φέρνετε στον Κώδικα Αυτοδιοίκησης, δεν την καταργήσατε αυτή τη διάταξη. Διότι, ανοιχτό το έχουμε, όπως θέλετε να καταργήσετε τη δεύτερη Κυριακή, να καταργήσετε και αυτή η διάταξη. Δηλαδή, να μην έχουν δικαίωμα οι τοπικές κοινωνίες να προκαλέσουν ένα διάλογο.

Άρα, είναι πολύ καθαρό ότι θα γίνουν -και υπάρχουν ήδη πολύ μεγάλες κινήσεις- ενάντια σε ένα σχεδιασμό που δεν κατανοεί τι σημαίνει κλιματική κρίση, που αντιμετωπίζει τη Θεσσαλονίκη μόνο με όρους ως οικόπεδο για real estate και που δεν σέβεται καθόλου τον αγώνα των κατοίκων για πραγματικά βιώσιμη πόλη και πράσινο. Εμείς θα τον στηρίξουμε αυτόν τον αγώνα μέχρι τέλους και είμαστε πολύ αισιόδοξοι ότι θα είναι και νικηφόρος αυτός ο αγώνας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Ο κύριος Υπουργός έχει τον λόγο.

**ΝΙΚΟΛΑΟΣ ΤΑΓΑΡΑΣ (Υπουργός Περιβάλλοντος και Ενέργειας):** Κύριε συνάδελφε, η κλιματική αλλαγή-κρίση έχει -γιατί είναι πρόσφατη- ληφθεί υπόψη, γιατί οφείλουν σε οποιαδήποτε μελέτη να λαμβάνουν υπόψη την κλιματική κρίση και όλες τις επιπτώσεις της σε κάθε χώρο, πολύ περισσότερο μέσα στις αστικές περιοχές. Δεν είναι, λοιπόν, ότι αγνοούμε τον κίνδυνο ή τις επιπτώσεις της κλιματικής αλλαγής-κρίσης. Όλα αυτά λαμβάνονται υπόψη και γι’ αυτό γίνονται και μελέτες, για να μπορούμε να τα προλάβουμε σε όλες τις πτυχές, λαμβάνοντας υπόψη αυτές τις δυσμενείς αλλαγές με φαινόμενα πιο συχνά και πιο έντονα.

Είπατε πριν για αντιπλημμυρική προστασία. Βεβαίως και λαμβάνονται υπόψη τα θέματα που αφορούν στην κλιματική κρίση, στην προστασία την αντιπλημμυρική της πόλης και σχεδιάζεται, μάλιστα, και περιμετρική τάφος της πόλης, για να μπορέσει να παραλάβει με ασφάλεια τα νερά να τα οδηγήσει στη θάλασσα, καθώς και άλλα τέτοια έργα. Σε όλες τις μελέτες, λοιπόν, υπάρχει υποχρέωση να λαμβάνεται υπόψη αυτό στο οποίο αναφερθήκατε. Πρώτον, αυτό.

Δεύτερον, είπατε για το θέμα των σωματιδίων ή της ποιότητας του αέρα. Ναι, με ενημέρωσε εδώ και ο αρμόδιος Υπουργός, αν θέλετε ότι έχουν παρατηρηθεί αυξημένες συγκεντρώσεις μικρών σωματιδίων που δεν είναι μέσα από την πόλη, γιατί εκεί έχετε περιφερειακά ή και σε μια μικρή απόσταση και άλλες δραστηριότητες, που, όπως εξελίσσονται τα πράγματα, με τις αλλαγές που γίνονται -αναφέρομαι στην Πτολεμαΐδα- διευκολύνουν και θα βοηθήσουν στην αποκατάσταση και στη μείωση αυτών των εκπομπών που αναφερθήκατε.

Τέλος, ξαναλέω: Σέβομαι το θέμα της κοινωνικής ευαισθησίας, το σέβομαι, αλλά θέλω να σας πω ότι τουλάχιστον όση κοινωνική ευαισθησία έχετε εσείς, έχουμε και εμείς, και όταν πάμε να σχεδιάσουμε, σχεδιάζουμε για το περιβάλλον και για την κοινωνία. Δεν σχεδιάζουμε για μένα ή για σας. Σχεδιάζουμε για το κοινωνικό σύνολο, προστατεύοντας και διατηρώντας και με κανόνες και με μέτρα.

Επαναλαμβάνω -και με αυτό θα κλείσω- ότι εγώ εύχομαι να ολοκληρωθεί πιο γρήγορα, αλλά όταν έχουν εξελιχθεί τόσα πολλά πράγματα και έχουμε φτάσει στο σημείο αυτό, είναι κρίμα να ξαναγυρίσουμε πάλι δεκαπέντε χρόνια πίσω, επισημαίνοντας επιπλέον ότι και η νέα δημοτική αρχή -γιατί είναι μια δυναμική κουβέντα που αφορά στο χώρο- κάποια πρόσθετα που ζήτησε για το χώρο σε σχέση με αυτά που θα γίνουν, έχουν γίνει αποδεκτά. Συμβάλλει και συμμετέχει και η σημερινή δημοτική αρχή στο να βελτιστοποιήσει την κατασκευή και το αποτέλεσμα. Σε αυτό είμαστε μαζί σας, αλλά στο να ξαναρχίσουμε από την αρχή, θέλω να σας πω ότι δεν συμφωνώ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με την έβδομη με αριθμό 792/28-4-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» προς τον Υπουργό Περιβάλλοντος και Ενέργειας με θέμα: «Ανάγκη παρέμβασης για την επέκταση πτηνοτροφικής μονάδας στην Περιφερειακή Ενότητας Δράμας».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, στη συγκεκριμένη επίκαιρη ερώτηση περιγράφεται ένα πολύ σημαντικό πρόβλημα το οποίο απασχολεί συμπολίτη μας στη Δράμα, αλλά προφανώς αντίστοιχες περιπτώσεις υπάρχουν και σε άλλες περιοχές της χώρας.

Η περίπτωση που σας θέτω αφορά πολίτη στον οποίο παραχωρήθηκε έκταση στην Αδριανή του Δήμου Παρανεστίου του Νομού Δράμας σύμφωνα με όσα προβλέπει η νομοθεσία. Στη συνέχεια έλαβε νόμιμη οικοδομική άδεια και προχώρησε σε δημιουργία πτηνοτροφικής μονάδας, τηρώντας όλα όσα προέβλεπε η νομοθεσία. Όμως σε πρόσφατη προσπάθειά του να επεκτείνει τη μονάδα ο συμπολίτης μας συνάντησε ανυπέρβλητα εμπόδια, παρόλο που η αίτησή του έχει λάβει έγκριση στο πλαίσιο αναπτυξιακού προγράμματος. Ένα από τα βασικά προβλήματα είναι το γεγονός ότι δεν είναι αδειοδοτημένος ο υφιστάμενος δρόμος, ο οποίος προφανώς και υπάρχει και μέσω αυτού παρέχεται πρόσβαση στη μονάδα από την ημέρα της λειτουργίας του, εδώ και πάνω από τριάντα χρόνια.

Πρόκειται για ένα σημαντικό πρόβλημα το οποίο προκαλεί ζήτημα βιωσιμότητας και στη συγκεκριμένη, αλλά και σε όλες τις νόμιμα αδειοδοτημένες εγκαταστάσεις που θέλουν να επεκταθούν, να εκσυγχρονιστούν και να αυξήσουν τον κύκλο εργασιών τους, αλλά δεν μπορούν γιατί στο ενδιάμεσο προέκυψαν αλλαγές.

Κύριε Υπουργέ, οι επιχειρήσεις που δραστηριοποιούνται στον πρωτογενή τομέα στην επαρχία της πατρίδας μας έχουν ανάγκη από στήριξη. Όμως σε αυτήν την περίπτωση, όπως και σε άλλες, βλέπουμε το ίδιο το κράτος να βάζει εμπόδια και ουσιαστικά να προτρέπει όσους ασχολούνται με τον πρωτογενή τομέα να αλλάξουν επαγγελματικό προσανατολισμό. Με τέτοιες πολιτικές επιλογές είναι αυτονόητο ότι το δημογραφικό δεν μπορεί να αντιμετωπιστεί, παρά τα όσα κατά καιρούς αναφέρουν στελέχη της Κυβέρνησης.

Με βάση τα ανωτέρω ερωτάσθε, κύριε Υπουργέ σε ποιες ενέργειες θα προβείτε, ώστε οι νόμιμα αδειοδοτημένες μονάδες να μπορούν να αναπτυχθούν μέσω της επέκτασης και του εκσυγχρονισμού τους και με ποιον τρόπο θα επιλυθεί το σημαντικό πρόβλημα που αντιμετωπίζει η συγκεκριμένη πτηνοτροφική μονάδα στην Περιφερειακή Ενότητα Δράμας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, η εκτός σχεδίου δόμηση κυρίαρχα προβάλλεται για τη γεωργία και την κτηνοτροφία. Για άλλα πράγματα έχουν υπάρξει θέματα και προβλήματα. Μάλιστα αν δείτε στο διάταγμα που αναφέρετε ποια είναι η προϋπόθεση για να μπορέσει κανείς να εκδώσει οικοδομική άδεια, γίνεται διαχωρισμός σε σχέση με όλα τα άλλα για το ποιες προϋποθέσεις πρέπει να πληρούνται για έκδοση οικοδομικής άδειας κτηνοτροφικής, γεωργοκτηνοτροφικής, πτηνοτροφικής μονάδας -εσείς αναφέρεστε σε πτηνοτροφική μονάδα από αυτά που βλέπω- δίνοντας τη δυνατότητα ακόμη και σε αγροτικό δρόμο πρόσωπο ή δασικό δρόμο ή και μονοπάτι. Κάνει αυτήν τη διάκριση όχι σήμερα, αλλά έρχεται από πριν και ξεχωρίζει μόνο αυτές τις περιπτώσεις, για γεωργοκτηνοτροφικές, κτηνοτροφικές εγκαταστάσεις, αθλητικά συγκροτήματα, υδατοδεξαμενές, για να βοηθήσει γεωργία και κτηνοτροφία. Μόνο γι’ αυτές τις περιπτώσεις δίνει μια ξεχωριστή δυνατότητα και υφίσταται μέχρι τώρα.

Όμως δεν έχω όλα τα στοιχεία. Διάβασα τον τίτλο και κατάλαβα, αλλά θέλω για το περιεχόμενο αν μπορείτε να μου στείλετε δύο στοιχεία ακόμη: το τοπογραφικό της μονάδας γιατί πάει να εκδοθεί η οικοδομική άδεια, αλλά η υπηρεσία δόμησης δεν την εκδίδει, επικαλούμενη ό,τι επικαλείται, και τον τίτλο ιδιοκτησίας του γηπέδου.

Εδώ μπορεί να μην δίνω απάντηση, γιατί δεν έχω όλα τα στοιχεία, αλλά σας υπόσχομαι ότι θα υπάρξει απάντηση επί του συγκεκριμένου αφού λάβω και τα υπόλοιπα στοιχεία για να σας ενημερώσω, σεβόμενος απόλυτα αυτό που μου λέτε και με στόχο να στηρίξουμε την κτηνοτροφία, πρώτον, γιατί κατεξοχήν αναπτύσσεται σε χώρους εκτός σχεδίου και, δεύτερον, για λόγους δημοσίου συμφέροντος για τους οποίους δεν χρειάζεται να κάνω ανάλυση.

Ευχαριστώ, κύριε πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, τα στοιχεία που ζητήσατε θα τα έχετε αύριο στο γραφείο σας.

Ποιο είναι το θέμα τώρα; Ένας άνθρωπος ο οποίος έχει ενταχθεί σε αναπτυξιακό, θα έπρεπε να έρθει στη Βουλή για να λύσει το πρόβλημά του; Όταν λέμε ότι το πρόβλημα δεν είναι οι δημόσιοι υπάλληλοι, αλλά είναι η λειτουργία του δημοσίου, αυτό σας λέμε.

Για να καταλάβετε τον παραλογισμό της υπόθεσης, θα σας δώσω δύο, τρία στοιχεία και θα σας κάνω δύο, τρεις ερωτήσεις για να καταλάβει ο κόσμος τι γίνεται. Αυτός ο ιδιώτης και όλοι οι άλλοι που έχουν το ίδιο πρόβλημα, μπορούν να επισκευάσουν την υφιστάμενη μονάδα τους, να επιλύσουν κάποια προβλήματα που έχει η επιχείρησή τους, αν πρέπει να εκδώσουν οικοδομική άδεια από την πολεοδομία; Η απάντηση είναι «όχι». Η ερώτηση είναι: Μπορεί να μεταβιβάσει ή να πουλήσει; Η απάντηση είναι πάλι «όχι». Και ξέρετε γιατί; Ποιος θα πάει να αγοράσει μια επιχείρηση που ξέρει ότι δεν μπορεί να αναπτυχθεί;

Κύριε Υπουργέ, αυτά όλα γίνονται την ίδια ώρα που το ίδιο το κράτος έχει δώσει πριν από τριάντα χρόνια άδεια οικοδομική και άδεια λειτουργίας στη συγκεκριμένη επιχείρηση. Εντελώς παράλογα όλα αυτά. Και είναι ένας ιδιώτης ο οποίος απέναντι στην πολιτεία είναι σωστός. Πρέπει να σταματήσουμε να λέμε ότι ο πολίτης δεν είναι σωστός απέναντι στην πολιτεία. Η απάντηση είναι ότι η πολιτεία δεν είναι σωστή απέναντι στον πολίτη.

Από εκεί και πέρα, κύριε Υπουργέ, είναι η μεγάλη εικόνα: Θέλει η Κυβέρνηση να γίνει ανάπτυξη του πρωτογενούς τομέα. Θα σας πω «όχι», γιατί επενδύει και στη συγκεκριμένη περιοχή στην ανάπτυξη φωτοβολταϊκών πάρκων σε υψηλής παραγωγικότητας εκτάσεις.

Κύριε Υπουργέ, αυτή είναι η φωτογραφία της πτηνοτροφικής μονάδας. Έρχεται τώρα το ελληνικό δημόσιο και λέει ότι ο συγκεκριμένος ιδιοκτήτης δεν μπορεί να κάνει επισκευή, προέκταση της μονάδας του, επειδή δεν είναι αδειοδοτημένος ο εδώ και τριάντα χρόνια υφιστάμενος δρόμος.

Κοιτάξτε τώρα τη μεγάλη εικόνα, κύριε Υπουργέ. Αυτό που σας δείχνω στη φωτογραφία είναι σε υψηλής παραγωγικότητας εκτάσεις αιτήσεις για φωτοβολταϊκά πάρκα. Είναι ο ίδιος δρόμος. Επειδή το φωτοβολταϊκό πάρκο δεν θα πάρει άδεια από την πολεοδομία, μπορεί να γίνει η δραστηριότητα. Ο ιδιοκτήτης της μονάδας που θα έχει και θέσεις εργασίας και θα μπορεί να επεκταθεί και αυτός και άλλοι δεν μπορούν. Τα φωτοβολταϊκά μπορούν.

Σε μία ερώτηση στον πρώην Υπουργό για την περίπτωση της κάλυψης όλης της έκτασης υψηλής παραγωγικότητας στον Νομό Δράμας, η απάντησή του ήταν ότι το ΠΑΣΟΚ δεν θέλει τα φωτοβολταϊκά και τις ΑΠΕ.

Λάθος, κύριε Υπουργέ. Το ΠΑΣΟΚ ζητάει χωροταξία. Δεν μπορεί εδώ μέσα να παίρνουν άδεια τα φωτοβολταϊκά και να μην αναπτύσσονται οι αμπελώνες μας, η κτηνοτροφία και η πτηνοτροφία. Αυτό είναι το μεγάλο πρόβλημα.

Κύριε Υπουργέ, το δημογραφικό λύνεται αν στηρίξουμε τον πρωτογενή τομέα, αν στηρίξουμε τις τοπικές κοινωνίες. Αυτό που λέμε και για το ΠΔ που συζητιέται τόση ώρα εδώ μέσα, είναι ότι όλη η Ελλάδα δεν είναι το ίδιο. Άλλο η Κρήτη, άλλο η Μύκονος, άλλο η Δράμα. Η Δράμα έχει δύο δήμους που είναι μέσα στους πέντε με τη μεγαλύτερη φυγή κατοίκων. Ο Δήμος Νευροκοπίου και ο Δήμος Παρανεστίου είναι στους πέντε πρώτους της Ελλάδας. Και εμείς τι λέμε μέσα από τον τρόπο που το δημόσιο λειτουργεί απέναντι στον πολίτη; «Φύγετε και εσείς, αφήστε τις επιχειρήσεις σας, να γίνουν φωτοβολταϊκά σε όλο τον Νομό Δράμας, σε όλες τις εκτάσεις υψηλής παραγωγικότητας».

Αυτά τα έχουν καλύψει. Και ξέρετε ότι εδώ μέσα παίζονται πολύ μεγάλα συμφέροντα και ξέρετε ότι υπάρχει εκβιασμός. Και ξέρετε πάρα πολύ καλά ότι οι αιτήσεις που γίνονται στα φωτοβολταϊκά γίνονται πάνω σε ιδιοκτησίες ανθρώπων, για να πάρουν τη βεβαίωση, στη δική μου την έκταση ένας επιτήδειος κάνει κατάθεση τοπογραφικού για ΑΠΕ, και αφήνουμε τους πολίτες της Δράμας να μην μπορούν να κουνηθούν.

Κύριε Υπουργέ, νομοθετήστε για την περιφέρεια. Σας ευχαριστώ πολύ και ξέρω την ευαισθησία που έχετε για τα ζητήματα αυτά.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα δύο μαθήτριες και μαθητές και τέσσερις συνοδοί εκπαιδευτικοί από το Ιδιωτικό Γυμνάσιο «Προμηθέας» Βόλου.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Παρακαλώ πολύ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, είναι συνέχεια του προβληματισμού -επειδή ήσασταν εδώ- και της κουβέντας που κάναμε πριν για την τάξη στον χώρο με κανόνες που να μην χρειάζονται ούτε μεταφράσεις ούτε πολλούς που να εμπλέκονται και να μεταφράζουν όπως βολεύει τον καθέναν κάθε φορά. Αυτή η έλλειψη κανόνων είναι εκατό χρόνια. Αυτό που είπατε είναι ένα από τα θέματα τα οποία μας έφτασαν ως εδώ και που μέσα από τα τοπικά πολεοδομικά σχέδια θα επιλυθούν.

Όπως είπατε, η Δράμα δεν είναι Μύκονος, δεν είναι διάφορες άλλες περιοχές. Κάθε περιοχή έχει τα χαρακτηριστικά της, τα προβλήματά της, τις προοπτικές της, γι’ αυτό και πάμε μέσα από το τοπικό πολεοδομικό σχέδιο, λαμβάνοντας υπόψη τα τοπικά χαρακτηριστικά και τις ιδιαιτερότητες, να δούμε πώς μπορούμε να τα ασφαλίσουμε, να τα επεκτείνουμε, πώς μπορούμε να αναπτύξουμε τον τόπο μας με τα χαρακτηριστικά που έχει. Δεν ήρθαμε να κάνουμε ένα σχέδιο να ισχύσει παντού για όλους. Αυτό γινόταν μέχρι σήμερα. Γι’ αυτό είπα πριν ότι μέσα από τα τοπικά πολεοδομικά και ειδικά πολεοδομικά σχέδια που γίνονται στο 80% της επικράτειας, αν βάλουμε και τα υπόλοιπα που αφορούν στον σχεδιασμό -επαναλαμβάνω, 1 δισεκατομμύριο για σχέδια που βάζουν όρους, κανόνες για το τι επιτρέπεται, πού και με ποιον τρόπο και τι απαγορεύεται, χωρίς να χρειάζονται –ξαναλέω- αποφάσεις δημοτικών συμβουλίων, περιφερειακών συμβουλίων, προσωπικών συμφερόντων, θα υπάρξει λύση. Αυτούς τους κανόνες που δεν βάλαμε ποτέ πάμε να τους βάλουμε τώρα, για να απαντάει και στο ερώτημα για το συγκεκριμένο θέμα που θέσατε. Αυτή είναι η μεγάλη εικόνα, που αφορά κάθε τόπο.

Και θέλω ειλικρινά να σας παρακαλέσω να τα παρακολουθήσετε αυτά τα σχέδια, διότι ό,τι θα ήθελε κάποιος ή ο τόπος να φτιάξει, αν δεν προβλέπεται για να μπορεί να κατασκευαστεί δεν θα γίνει ποτέ. Γι’ αυτό είναι τόσο σημαντικά τα σχέδια αυτά που αφορούν την προοπτική της εξέλιξης του κάθε τόπου με τα χαρακτηριστικά του, που είναι διαφορετικά για τον κάθε τόπο. Τώρα είναι η ώρα.

Είπατε ότι η Υπηρεσία Δόμησης δεν εκδίδει. Θα μπορούσα να απαντήσω και τώρα, δεν θέλω όμως να το κάνω πριν να έχω όλα τα στοιχεία. Και θα υπάρξει απάντηση αμέσως στο ερώτημά σας. Έχω εικόνα, αλλά θέλω να την έχω όλη, θέλω και τα υπόλοιπα που σας ζήτησα και είμαστε εδώ και είμαι εδώ να δώσουμε απάντηση και διέξοδο σε αυτό που αναφερθήκατε.

Είπα ότι η γεωργία και κτηνοτροφία είναι οι βασικές κατευθύνσεις που αναπτύσσονται στην εκτός σχεδίου περιοχή και για τους λόγους που ανέφερα στην πρωτολογία μου είναι προτεραιότητα να ξεκαθαρίσουμε οτιδήποτε χρειάζεται, ό,τι εκκρεμότητα υπάρχει. Η ώρα είναι τώρα.

Όσο για το θέμα σας περιμένω αύριο να μου προσκομίσετε τα στοιχεία και θα επικοινωνήσω μαζί σας για να ολοκληρωθεί η εκκρεμότητα που υπάρχει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Παιδείας, Θρησκευμάτων και Αθλητισμού, Περιβάλλοντος και Ενέργειας, Ανάπτυξης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής και Κλιματικής Κρίσης και Πολιτικής Προστασίας κατέθεσαν στις 2-5-2025 σχέδιο νόμου: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας».

Οι Υπουργοί Δικαιοσύνης, Εθνικής Οικονομίας και Οικονομικών, Εθνικής Άμυνας, Εσωτερικών, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης και Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 2-5-2025 σχέδιο νόμου: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης».

Παραπέμπονται στις αρμόδιες Διαρκείς Επιτροπές.

Επίσης έχουμε διάφορα αιτήματα συναδέλφων για χορήγηση άδειας απουσίας τους στο εξωτερικό.

Συγκεκριμένα, ο Βουλευτής κ. Σπυρίδων Κυριάκης ζητεί άδεια ολιγοήμερης απουσίας στο εξωτερικό για το χρονικό διάστημα από 21-5-2025 έως και 28-5-2025.

Ο Βουλευτής κ. Στέφανος Παραστατίδης ζητεί άδεια ολιγοήμερης απουσίας στο εξωτερικό για το χρονικό διάστημα από 7-5-2025 έως και 10-5-2025.

Ο Βουλευτής κ. Αριστοτέλης Σπάνιας ζητεί άδεια ολιγοήμερης απουσίας στο εξωτερικό για το χρονικό διάστημα από 6-6-2025 έως και 9-6-2025.

Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό για το χρονικό διάστημα από Πέμπτη 22-5-2025 έως και τη Δευτέρα 26-5-2025.

Η Βουλευτής κυρία Θωμαΐς (Τζίνα) Οικονόμου ζητεί άδεια ολιγοήμερης απουσίας στο εξωτερικό για το χρονικό διάστημα από 12-6-2025 έως 17-6-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τις ζητηθείσες άδειες.

Προχωράμε τώρα στη δωδέκατη με αριθμό 794/28-4-2025 επίκαιρη ερώτηση δεύτερου κύκλου της Βουλευτού Β1΄ Βορείου Τομέα Αθηνών της Κ.Ο. «ΠΑΣΟΚ –ΚΙΝΗΜΑ ΑΛΛΑΓΗΣ» κυρίας Ελένης - Μαρίας Αποστολάκη προς τον Υπουργό Εσωτερικών με θέμα «Πόσοι είναι και πόσο κοστίζουν στο Ελληνικό Δημόσιο οι μετακλητοί υπάλληλοι της Προεδρίας της Κυβέρνησης και των Υπουργών και Υφυπουργών του νέου κυβερνητικού σχήματος που προέκυψε από τον ανασχηματισμό της 14ης Μαρτίου;».

Παρακαλώ, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:**  Ευχαριστώ, κύριε Πρόεδρε.

Κυρία Υπουργέ, λίγες μέρες πριν τις εκλογές του 2019 ο Πρωθυπουργός σε συνέντευξή του δήλωνε «είναι πολύ ενοχλητικό λειτουργικά και αισθητικά η τεράστια εικόνα των υπουργικών σχημάτων. Πολλοί τα λένε, λίγοι τα κάνουν. Εμείς θα έχουμε μικρότερο σχήμα, λειτουργικό και σφιχτό. Δεν θα υπάρχουν αναπληρωτές».

Με τον ανασχηματισμό που ανακοινώθηκε στις 14 Μαρτίου του 2025 έχουμε 62 Υπουργούς και Υφυπουργούς. Το μικρό και ευέλικτο σχήμα που υποσχόταν ο Πρωθυπουργός δεν έγινε πράξη, ενώ αντί για κατάργηση των αναπληρωτών έχουμε σήμερα τέσσερις αναπληρωτές στην Κυβέρνησή του.

Και βέβαια η μεγάλη αύξηση των Υπουργών και των Υφυπουργών αυξάνει σημαντικά και τους μετακλητούς. Τον Μάιο του 2019, λίγο πριν από την ανάληψη της εξουσίας από τη Νέα Δημοκρατία, οι μετακλητοί έφταναν τους 2.716 κι ο κ. Μητσοτάκης κατήγγειλε τον κ. Τσίπρα. Από τον Δεκέμβριο του 2020 και έπειτα οι μετακλητοί είναι σταθερά πάνω από τους 3.000. Στις εθνικές εκλογές του 2023 μέχρι τον Δεκέμβριο του 2024 το ποσοστό των μετακλητών έχει αυξηθεί κατά 32%! Τον Δεκέμβριο του 2024 είμαστε στους 3.444, ένας αριθμός που πιθανόν μετά το νέο κυβερνητικό σχήμα έχει ξεπεραστεί.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Και βέβαια ο νόμος για το «επιτελικό κράτος» είναι το εργαλείο μέσα από το οποίο ανέβηκαν κατακόρυφα οι δαπάνες πολλών υπηρεσιών του κράτους. Για τη Γενική Γραμματεία του Πρωθυπουργού και τη Γενική Γραμματεία Συντονισμού, με βάση τον προϋπολογισμό του 2025 το συνολικό κόστος για την πρώτη είναι 9.656.000 ευρώ και για τη δεύτερη 3.217.000 ευρώ. Δηλαδή οι δαπάνες τριπλασιάστηκαν και διπλασιάστηκαν αντίστοιχα από ό,τι ήταν κατά την προηγούμενη περίοδο.

Το συνολικό κόστος για την Προεδρία της Κυβέρνησης τώρα, με βάση πάλι τον Προϋπολογισμό του 2025, έχει ανέβει στα 41.689.000 ευρώ, 11 ολόκληρα εκατομμύρια παραπάνω από το κόστος που ίσχυε το 2020. Η ίδια κυβέρνηση επιβάρυνε 11 εκατομμύρια ευρώ τον Έλληνα φορολογούμενο για να λειτουργήσει το επιτελικό κράτος του κ. Μητσοτάκη! Είναι ο ίδιος που έλεγε σε συνέντευξή του ότι πιστεύει σε ένα πιο συμμαζεμένο και λειτουργικό κράτος. Η πραγματικότητα τον διαψεύδει, γιατί κάτω από την καθοδήγησή του οικοδομείται ένα κομματικό κράτος παλαιάς κοπής, ένα «παράλληλο» κράτος μέσα στο κράτος, που περιθωριοποιεί τη δημόσια διοίκηση και τα καταρτισμένα και εκπαιδευμένα στελέχη της, επιλέγοντας να δημιουργήσει έναν κομματικό στρατό μετακλητών υπαλλήλων.

Αυτά βέβαια δεν συμβαδίζουν ούτε με την αριστεία, ούτε με την αξιολόγηση, ούτε με την αξιοκρατία. Και σας ρωτάμε: Ποιο είναι το σύνολο των θέσεων μετακλητών υπαλλήλων που έχουν δημιουργηθεί μετά την ψήφιση του νόμου για το «επιτελικό κράτος»;

Σε ποιο ποσό ανέρχεται η δαπάνη για την απασχόληση αυτών των υπαλλήλων και πόσο αυξήθηκε από τον Αύγουστο του 2019, που και πάλι η Κυβέρνηση Μητσοτάκη ήταν στην εξουσία; Ποιος είναι ο ακριβής αριθμός των μετακλητών υπαλλήλων που σήμερα, μετά τον πρόσφατο ανασχηματισμό, απασχολούν οι Υπουργοί, οι Αναπληρωτές Υπουργοί και Υφυπουργοί; Σε ποιο ποσό ανέρχεται η δαπάνη για την απασχόληση αυτών των υπαλλήλων και πόσο έχει αυξηθεί από το ποσό που αυτή η Κυβέρνηση κατέβαλε για να πληρώνει μετακλητούς τον Ιούλιο του 2019, όταν και συγκροτήθηκε η πρώτη Κυβέρνηση μετά τις εκλογές;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αποστολάκη.

Κυρία Υφυπουργέ, έχετε τον λόγο.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Να πάρουμε λίγο τα πράγματα από την αρχή για να είναι ξεκάθαρα αυτά τα οποία θα πω και για να μπορέσουν να επιβεβαιωθούν.

Στο apografi.gov.gr -κι αυτό είναι μια κατάκτηση- αναρτώνται όλα τα στατιστικά στοιχεία της εξέλιξης της απασχόλησης στο δημόσιο. Άρα μπορεί οποιοσδήποτε θέλει να επιβεβαιώσει αυτά τα οποία θα πω να δει από πού προκύπτουν.

Η «apografi» έχει στην υποσελίδα «Στατιστικά» μηνιαία και ετήσια στοιχεία απολογιστικά κάθε μήνα. Εσείς αναφέρετε τον Δεκέμβριο στην ερώτησή σας, κυρία Αποστολάκη. Τα στοιχεία έχουν ανέβει μέχρι και τον Φλεβάρη και αυτή την εβδομάδα θα έχουμε και του Μαρτίου. Άρα, θέλω να πω ότι όλα αυτά που θα πω είναι ξεκάθαρα και εκεί.

Θα αναλύσω τον μήνα Φλεβάρη που είναι σε δημόσια θέα αυτή τη στιγμή, για να μην δημιουργούνται εντυπώσεις. Είπατε στην ερώτησή σας ότι είμαστε πάνω από 3.000 μετακλητούς. Λοιπόν, από τους 3.303 μετακλητούς που εμφανίζονται αυτή τη στιγμή στην υποκατηγορία της απογραφής οι 1.704 απασχολούνται στην Τοπική Αυτοδιοίκηση. Αυτά που λέω δεν είναι ανάλυση εσωτερική του Υπουργείου Εσωτερικών. Όταν μπήκα Γενική Γραμματέας το 2019, για να μην γίνεται αυτή η μόνιμη -αν μου επιτρέπετε τον όρο κι εντός εισαγωγικών- «σπέκουλα» με το ζήτημα των μετακλητών, ζήτησα να υπάρχει απόλυτη κατηγοριοποίηση του ποιος απασχολείται πού. Άρα 1.704 σε φορείς Τοπικής Αυτοδιοίκησης, 700 από τους 3.300 απασχολούνται εδώ στη Βουλή των Ελλήνων -571 είναι επιστημονικοί συνεργάτες των Βουλευτών μας και 129 μετακλητοί στο σύνολο των κομμάτων-, 122 απασχολούνται στους λοιπούς φορείς του δημοσίου και αυτοί οι οποίοι υποτίθεται ότι προκύπτει από την ερώτηση ότι είναι πάνω από 3.300, είναι 770 στα Υπουργεία και στην Προεδρία της Κυβέρνησης.

Άρα αυτό το οποίο ισχυρίζεστε ότι υπάρχει μια κυβέρνηση με 3.000 μετακλητούς, με μια στρατιά μετακλητών, δεδομένου του γεγονότος ότι ξέρετε πολύ καλά ότι ο νόμος ορίζει ποιος είναι ο αριθμός των μετακλητών που μπορεί να έχει κάθε Υπουργός, Υφυπουργός, Γενικός ή Ειδικός Γραμματέας –είναι 8, 6, 3 και 2 αντίστοιχα-, αντιλαμβάνεστε ότι αυτό δεν θα μπορούσε ούτως ή άλλως να συμβεί.

Συνοψίζοντας, αυτό το οποίο προσπαθεί να αναδείξει η ερώτηση, δυστυχώς, δεν επιβεβαιώνεται από τα στοιχεία. Η μεγάλη αύξηση, λοιπόν, του αριθμού των μετακλητών προκύπτει από την ενίσχυση της Τοπικής Αυτοδιοίκησης. Θα αναφερθώ πολύ συγκεκριμένα στη δευτερολογία μου σε ποια σημεία, επίσης και σε κάποια στοιχεία για την Προεδρία της Κυβέρνησης.

Να πω ότι η ενίσχυση της Τοπικής Αυτοδιοίκησης έχει προκύψει από ομόφωνο αίτημα όλων των παρατάξεων της ΚΕΔΕ και ο αντίστοιχος αριθμός για τον Μάιο του 2019 που αναφέρατε, είναι 1.085. Άρα έχουμε πάνω από 600 άτομα ενίσχυση στην Τοπική Αυτοδιοίκηση.

Ευχαριστώ, κύριε Πρόεδρε. Θα συνεχίσουμε στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κυρία Αποστολάκη, έχετε τον λόγο για τη δευτερολογία σας. Και θα παρακαλούσα να είναι πιο σύντομη από την πρωτολογία.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κοιτάξτε, η κυρία Υπουργός απέφυγε να απαντήσει στις πολύ συγκεκριμένες ερωτήσεις και οι ερωτήσεις -τις επαναλαμβάνω- είναι: Πόσο αύξησε το επιτελικό κράτος με τον νόμο του 2019 τους μετακλητούς υπαλλήλους και πόσο αύξησε η Προεδρία της Κυβέρνησης τους μετακλητούς υπαλλήλους; Και πώς η αύξηση αυτή σε απόλυτα νούμερα μεταφράζεται και στην αύξηση της μισθοδοσίας;

Κοιτάξτε, είναι εμφανές ότι εδώ συγκρούονται δύο βασικές λογικές στο πώς προσεγγίζει κανείς τη λειτουργία του κράτους. Για την κυβέρνηση εξακολουθεί πενήντα χρόνια μετά το τέλος της μεταπολίτευσης, τη μεταπολίτευση και το τέλος ενός ιστορικού κύκλου, το κράτος να είναι ένα λάφυρο και ένας δρόμος στελέχωσης κομματικών στρατών, που ανταμείβονται για υπηρεσίες στήριξης και προπαγάνδας.

Αυτή την αναγκαιότητα και την απαίτηση της κοινωνίας να σταματήσει αυτό την αποτυπώνει θεωρία και η νομολογία του Συμβουλίου της Επικρατείας που ορίζει ότι η επιλογή και διορισμός των δημοσίων υπαλλήλων θα πρέπει να διέπονται από τις αρχές της αξιοκρατίας.

Όσο η σημερινή Κυβέρνηση βρισκόταν στην αντιπολίτευση, στηλίτευσε με δριμύ τρόπο τις πρακτικές του ΣΥΡΙΖΑ, όταν τότε το σύνολο των μετακλητών είχε ξεπεράσει τους 2.500. Σήμερα έχουμε ξεπεράσει τις 3.500 και όχι μόνο δεν έχει καταπολεμηθεί η επέλαση των κομματικών εισβολών, αλλά έχει επιδεινωθεί παραμερίζοντας –επαναλαμβάνω, κυρία Υπουργέ- άξια στελέχη της δημόσιας διοίκησης, τα οποία περιθωριοποιούνται διότι δεν συμμετέχουν στους προπαγανδιστικούς στρατούς.

Προσέξτε, εσείς είστε που με τις νομοθετικές σας παρεμβάσεις αποφασίσατε ότι ο Γενικός Διευθυντής Κυβερνοασφάλειας του Υπουργείου Ψηφιακής Διακυβέρνησης θα είναι μετακλητός και θα επιλέγεται από τον Υπουργό. Εσείς είστε που αποφασίσατε με τον ν. 4662/2020 για την πολιτική προστασία ότι ο Γενικός Γραμματέας Πολιτικής Προστασίας θα επιλεγεί μετακλητό Γενικό Διευθυντή. Υπάρχουν και τόσα άλλα παραδείγματα.

Ελαχιστοποιείτε τα προσόντα για τον διορισμό, ούτως ώστε να μπορούν να διορίζονται στα ιδιαίτερα γραφεία των μελών της Κυβέρνησης ακόμη και άτομα δευτεροβάθμιας εκπαίδευσης χωρίς πτυχίο τριτοβάθμιας εκπαίδευσης. Αυτό είναι το άρθρο 48 του νόμου για το επιτελικό κράτος.

Αντιλαμβανόμαστε ότι είστε υπέρ της αξιολόγησης και της αξιοκρατίας αρκεί να αφορά τους άλλους. Και αντιλαμβανόμαστε όλοι πόσο προσβλητική και υποτιμητική της νοημοσύνης της ελληνικής κοινωνίας είναι η πρόταση του Πρωθυπουργού να εισαχθεί η αξιολόγηση στην επικείμενη συνταγματική αναθεώρηση. Δεν σας φταίει το Σύνταγμα για την επέλαση των κομματικών στρατών.

Και μια που μιλάμε για μετακλητούς υπαλλήλους -και κλείνω με την ανοχή σας πάντα, κύριε Πρόεδρε- να σκεφτούμε ότι και η «Ομάδα Αλήθειας» έτσι ξεκίνησε τη λαμπρή σταδιοδρομία της. Οι μετακλητοί υπάλληλοι ήταν και αυτοί και τώρα μισθοδοτούνται από μια ιδιωτική εταιρεία που παίρνει δουλειές πολλών εκατομμυρίων ευρώ από το κράτος. Με αυτόν τον τριγωνικό τρόπο το δημόσιο χρήμα κατευθύνεται για να στηρίξει τον προπαγανδιστικό μηχανισμό της Κυβέρνησης. Αυτή είναι μορφή διαπλοκής. Το αντάλλαγμα που δίνει η εταιρεία για την λήψη έργων από το δημόσιο, είναι η απασχόληση των ιδιωτών που προωθούν την προπαγάνδα και το κυβερνητικό αφήγημα και πρέπει οι φορολογούμενοι να το γνωρίζουν αυτό.

Αναμένουμε βέβαια από τις εισαγγελικές αρχές να κάνουν αυτό που πρέπει για να διερευνηθεί αυτός ο σκοτεινός και υπόγειος δρόμος κρατικού χρήματος που μισθοδοτεί την κυβερνητική προπαγάνδα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αποστολάκη.

Κυρία Υφυπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Λοιπόν, επειδή το 3000 δεν μας βγήκε, αρχίσαμε τώρα για την «Ομάδα Αλήθειας». Πάμε πάλι να δούμε τα νούμερα. Ισχυρίζεστε ότι έχουμε 3.300 μετακλητούς στην Κυβέρνηση. Έπρεπε να πάτε λίγο παρακάτω στον υπολογιστή σας για να δείτε την κατανομή. Η κατανομή λέει: 1.700 στους ΟΤΑ, 770 στην Κυβέρνηση και 700 στη Βουλή.

Θέλω να μας πείτε εάν έχετε κάποιο πρόβλημα με την Τοπική Αυτοδιοίκηση, που δώσαμε τη δυνατότητα σε όλους τους δήμους να έχουν Γενικούς Γραμματείς. Θέλουμε να μας πείτε εάν έχετε πρόβλημα με τους συνεργάτες σας εδώ στη Βουλή κι εάν πρέπει να μειωθούν. Γενικά να μας πείτε κάτι σχετικό με την ερώτηση, γιατί τα νούμερα δεν βγήκαν προφανώς.

Πάμε στην Προεδρεία της Κυβέρνησης. Προβλέπονται από τον νόμο 100 θέσεις και είναι γεμάτες αυτές τη στιγμή οι 71. Στα δε γραφεία των Υπουργών και των Υφυπουργών Επικρατείας από τις 42 θέσεις γεμάτες είναι 26. Τι σημαίνει αυτό συγκρίνοντας τον Ιούλιο του 2019 με τον Απρίλιο του 2025; Σημαίνει εξοικονόμηση 708 χιλιάρικα ετησίως.

Άρα, αυτά τα επιχειρήματα για τους πολλούς μετακλητούς, για την αύξηση των θέσεων, για διάφορα άλλα τέτοια τα οποία ειπώθηκαν, δεν αποδεικνύονται από τα πραγματικά στοιχεία. Ξαναλέω: Προσκαλώ όλον τον κόσμο να μπει στο apografi.gov.gr να επιβεβαιώσει όλα αυτά που μόλις είπα.

Δεύτερον, στο κόστος μόλις σας απέδειξα ότι στην Προεδρία της Κυβέρνησης, με σχετικό σημείωμα που εννοείται ότι μπορώ να το προσκομίσω στα Πρακτικά, είμαστε λιγότερο από το 2019, σχεδόν κατά ένα εκατομμύριο. Άρα με όλα αυτά τα επιχειρήματα, πραγματικά θα ήθελα να μου πείτε αν σας ενδιαφέρει να μειώσουμε την ενίσχυση της Τοπικής Αυτοδιοίκησης ή εάν θέλετε να μειώσουμε τον κόσμο της Βουλής. Γενικά πείτε μας τι θέλετε, γιατί –ξαναλέω- το επιχείρημα ότι έχουμε 3.000 μετακλητούς στα Υπουργεία δεν προκύπτει από πουθενά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Χαραλαμπογιάννη.

Θα συνεχίσουμε με τη δέκατη τέταρτη επίκαιρη ερώτηση με αριθμό 796/28-4-2025 του δευτέρου κύκλου του Βουλευτή Κιλκίς της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ» κ. Πέτρου Παππά προς τον Υπουργό Εσωτερικών με θέμα: «Αποκατάσταση αδικιών στη χορήγηση επιδόματος επικίνδυνης και ανθυγιεινής εργασίας στους εργαζόμενους στις Κοινωνικές Δομές των ΟΤΑ Α΄ Βαθμού».

Έχετε τον λόγο, κύριε συνάδελφε.

**ΠΕΤΡΟΣ ΠΑΠΠΑΣ:** Σας ευχαριστώ, κύριε Πρόεδρε.

Κυρία Υπουργέ, σας ερωτώ σήμερα για τις σοβαρές αδικίες που δημιουργήθηκαν με την ΚΥΑ με ΦΕΚ 1401/24-3-2025, σε σχέση με τη χορήγηση επιδόματος επικίνδυνης και ανθυγιεινής εργασίας στους εργαζόμενους στις κοινωνικές δομές ΟΤΑ Α΄ Βαθμού.

Πιο συγκεκριμένα, για το νοσηλευτικό προσωπικό στις δομές αστέγων το σχετικό επίδομα που έπαιρνε, δηλαδή το επικίνδυνης και ανθυγιεινής εργασίας, από 150 ευρώ, μειώθηκε στα 70 ευρώ, υπονομεύοντας έτσι την προφανή επικινδυνότητα των καθηκόντων του εν λόγω προσωπικού, παρά το ότι είναι αναντίρρητο γεγονός ότι πραγματοποιούν ένα έργο με αυταπάρνηση και υψηλό επαγγελματισμό και σε συνθήκες υψηλής επικινδυνότητας τόσο για την υγεία τους, όσο και γενικότερα, όπως θα αναλύσω και στη συνέχεια.

Στα κέντρα κοινότητας με τα παραρτήματα Ρομά, τόσο οι νοσηλευτές όσο και οι επισκέπτες υγείας αυτών των δομών, εξαιρέθηκαν πλήρως από το επίδομα, παρά την καθημερινή επαφή τους με ευάλωτες ομάδες που έχουν αυξημένες ανάγκες προστασίας κλπ..

Το εξειδικευμένο προσωπικό στις δομές αστέγων, όπως οι κοινωνικοί λειτουργοί, οι εργασιακοί σύμβουλοι, λοιποί επαγγελματίες που διαχειρίζονται περιστατικά βίας, ψυχικής νόσου, ακραίας φτώχειας που εκτίθενται σε ανθυγιεινές και επικίνδυνες συνθήκες εργασίας, κυρία Υπουργέ, είναι χωρίς καμία πρόβλεψη επιδόματος, παρότι αποτελούν ένα κρίσιμο προσωπικό το οποίο επιτελεί καθοριστικό ρόλο στην υποστήριξη των ομάδων αυτών.

Στη συνέχεια είναι οι φύλακες. Η ΚΥΑ δεν καθορίζει την ειδικότητα των φυλάκων στα πρότυπα άλλων υπηρεσιών. Για παράδειγμα, το Υπουργείο Πολιτισμού ξεχωρίζει τους φύλακες σε νυχτοφύλακες και σε φύλακες για την ημέρα. Θα προβλέψετε σαφείς ορισμούς ειδικότητας και κριτήρια ένταξης, ώστε να καλύπτονται όλες οι βάρδιες και οι χώροι ευθύνης;

Τέλος, ούτε για το προσωπικό των συσσιτίων και των παντοπωλείων -μάγειρες, βοηθοί μαγείρων, διανομείς τροφίμων- που εργάζονται και αυτοί σε συνθήκες υψηλού κινδύνου και που φαντάζομαι ότι όλοι καταλαβαίνουμε ότι υφίστανται βακτήριακους κινδύνους, ψυχολογική πίεση και εργάζονται σε συνθήκες θερμότητας, υπάρχει κάποια πρόβλεψη ετοιμότητας.

Σας ρωτώ, κυρία Υπουργέ, θα επαναφέρετε το επίδομα των 150 ευρώ για το νοσηλευτικό προσωπικό των κοινωνικών δομών; Θα εντάξετε τους επαγγελματίες υγείας που εργάζονται στα παραρτήματα Ρομά; Θα διευρύνετε τους δικαιούχους του επιδόματος, ώστε να περιλάβετε κι άλλους, τους κοινωνικούς λειτουργούς, τους εργασιακούς συμβούλους, τους φύλακες, το προσωπικό των συσσιτίων και των παντοπωλείων και όλους αυτούς οι οποίοι εργάζονται σε συνθήκες επικίνδυνες και ανθυγιεινές; Θα ήθελα να είχαμε ένα σαφές χρονοδιάγραμμα για όλα αυτά, εφόσον προτίθεται η Κυβέρνηση να τα κάνει.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Πριν απαντήσετε, κυρία Υπουργέ, θα ήθελα να κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», έξι φοιτήτριες και φοιτητές και ένας συνοδός από τη Σχολή Ανώτερης Επαγγελματικής Κατάρτισης Μεταξουργείου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Έχετε τον λόγο, κυρία Υφυπουργέ.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώπολύ, κύριε Πρόεδρε.

Κύριε Παππά, παρά το γεγονός ότι πρόκειται για μια ερώτηση που θίγει μισθολογικά ζητήματα, όπως η χορήγηση των επιδομάτων, που πρωτογενώς είναι αρμοδιότητα του Υπουργείου Οικονομικών, θα μου επιτρέψετε να σας ενημερώσω για τα ζητήματα από πλευράς Υπουργείου Εσωτερικών.

Η αναμόρφωση του πλαισίου για την επικίνδυνη και ανθυγιεινή εργασία έχει αποτελέσει ένα μέτρο του μεσοπρόθεσμου πλαισίου δημοσιονομικής στρατηγικής και στο πλαίσιο αυτό έχουμε τη σύσταση μιας διυπουργικής επιτροπής, η οποία έχει στόχο την αναμόρφωση του σχετικού καθεστώτος σε ευθυγράμμιση με την ευρωπαϊκή νομοθεσία.

Το έργο της επιτροπής είναι ο προσδιορισμός των συνθηκών και των συγκεκριμένων κριτηρίων που συνδέονται με την έκθεση των εργαζομένων σε σοβαρό κίνδυνο για την υγεία τους, εξαιτίας των συνθηκών που επικρατούν στον χώρο εργασίας που απασχολούνται, των ουσιών με τις οποίες έρχονται σε επαφή, καθώς και με τη φύση και το αντικείμενο της απασχόλησής τους. Επίσης, είναι ο προσδιορισμός και το ύψος και η μεθοδολογία με την οποία έχουμε τις κατηγορίες του επιδόματος και βεβαίως, την υπαγωγή συγκεκριμένων κλάδων και ειδικοτήτων και χώρων εργασίας στα συγκεκριμένα προαναφερόμενα κριτήρια, λαμβάνοντας υπόψη τα περιγράμματα εργασίας όπου υπάρχουν και τον βαθμό και τη συχνότητα έκθεσης σε αυτούς τους παράγοντες που συνδέονται με τα με τα κριτήρια αυτά.

Παράλληλα, η συγκεκριμένη επιτροπή επεξεργάζεται και προτάσεις και εισηγήσεις κοινωνικών εταίρων, κατά την κρίση της. Επομένως, κατ’ εξουσιοδότηση αυτών των σχετικών διατάξεων, εκδόθηκε ΚΥΑ για το μηνιαίο επίδομα της επικίνδυνης και ανθυγιεινής εργασίας στους ΟΤΑ Α΄ βαθμού και επίκειται των Β΄ βαθμού.

Για την κατάρτιση της συγκεκριμένης Υπουργικής Απόφασης, το Υπουργείο Εσωτερικών πού συνεισέφερε; Παρείχε την τεχνική υποστήριξη δίνοντας πλήρη και αναλυτικά στοιχεία για το σύνολο των κλάδων και των ειδικοτήτων των υπαλλήλων που απασχολούνται στους συγκεκριμένους φορείς, για τα ακριβή καθήκοντα που ασκούν, τους χώρους που απασχολούνται και τις ειδικότερες συνθήκες απασχόλησής τους, όπως είναι το ωράριο εργασίας τους. Τα στοιχεία αυτά ελήφθησαν υπόψη από την επιτροπή, κατά τη διενέργεια των απαραίτητων βαθμονομήσεων για την ένταξη των κλάδων και των ειδικοτήτων σε κάποια από τις κατηγορίες του επιδόματος.

Να πούμε ποιες είναι οι τομές που εισήγαγε το νέο σύστημα. Καταρχήν, έχουμε αύξηση από τρεις κατηγορίες σε πέντε κατηγορίες επιδόματος. Δεύτερον, έχουμε σημαντική αύξηση του ύψους του επιδόματος που αντιστοιχεί σε κάθε κατηγορία. Δηλαδή, η πρώτη κατηγορία που ήταν 150, αυξάνεται σε 200. Η δεύτερη κατηγορία από 70 πάει στα 165. Η τρίτη κατηγορία που ήταν 35, πάει στα 150. Η τέταρτη, η καινούργια, πηγαίνει στα 105. Επίσης, η πέμπτη πηγαίνει στα 70. Ενδεικτικά, το ύψος του επιδόματος για το προσωπικό των δήμων που απασχολείται στη συγκομιδή και την αποκομιδή των απορριμμάτων, πήγε από 150 στα 200 ευρώ. Για τους μηχανοτεχνίτες πήγαμε από τα 70 στα 150 ευρώ.

Για πρώτη φορά, έχουμε αύξηση των δικαιούχων υπαλλήλων, αφού εντάσσονται πρώτη φορά κλάδοι και ειδικότητες που δεν υπήρχαν έως τώρα. Παραδείγματος χάρη, στην κατηγορία γ’ εντάσσονται νέοι κλάδοι τεχνικού και εργατοτεχνικού προσωπικού των δήμων. Όπως, επίσης, στο επίδομα της πέμπτης κατηγορίας, εντάσσεται το προσωπικό των κλάδων δημοτικής αστυνομίας, οικογενειακών βοηθών και δήμων.

Επίσης, έχουμε και συμπερίληψη συγκεκριμένων κλάδων και ειδικοτήτων, όπως φυσικοθεραπευτές, εργοθεραπευτές και κοινωνικοί φροντιστές, που ασχολούνται στο πλαίσιο συγχρηματοδοτούμενων δράσεων σε κοινωνικές δομές των δήμων, όπως είναι τα ανοικτά κέντρα ημέρας αστέγων, τα δημοτικά υπνωτήρια, τα ΚΔΑΠ ΑμεΑ και τα ΚΗΦΗ.

Στη δευτερολογία, κύριε Πρόεδρε, θα απαντήσω στα πιο συγκεκριμένα ερωτήματα του κυρίου Βουλευτή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, αναγνωρίσατε ότι είναι η ΚΥΑ του Υπουργείου Εσωτερικών η οποία καθόρισε τα κριτήρια με τα οποία χορηγήθηκαν τα επιδόματα αυτά. Αυτό το οποίο μας είπατε στην ουσία είναι ότι οι νοσηλευτές οι οποίοι εργάζονται στις δομές αστέγων, είναι προσωπικό πέμπτης κατηγορίας. Εκεί το υποβαθμίσατε, στα 70 ευρώ. Οι άνθρωποι αυτοί έπαιρναν 150 ευρώ και τώρα παίρνουν 70 ευρώ.

Άρα, όσο και να λέτε ότι εντάξατε άλλους ή διευρύνατε τις κατηγορίες, το αποτέλεσμα είναι ότι οι νοσηλευτές στις δομές των αστέγων πέσανε 80 ευρώ στο επίδομα αυτό. Άρα, λέτε ότι το έργο το οποίο παρέχουν, δεν εγκυμονεί τόσους κινδύνους. Μιλάμε για δομές αστέγων, κυρία Υπουργέ.

Και αυτή η επιτροπή, η οποία συνέταξε την έκθεση αυτή με βάση –υποτίθεται- κάποια αντικειμενικά κριτήρια για το αν υπάρχει έκθεση σε νοσογόνους παράγοντες, για το αν υπάρχει έκθεση σε επικίνδυνες συνθήκες εργασίας, είπε ότι όσοι εργάζονται στα Κέντρα Κοινότητας και συγκεκριμένα στα παραρτήματα Ρομά δεν έχουν κάποιον κίνδυνο ή το ίδιο ισχύει και για το εξειδικευμένο προσωπικό στις δομές αστέγων, τους κοινωνικούς λειτουργούς, τους εργασιακούς συμβούλους, τους φύλακες, το προσωπικό των συσσιτίων.

Κυρία Υπουργέ, επισκέφθηκα πρόσφατα το υπνωτήριο του Δήμου Θεσσαλονίκης και επισκέφθηκα και το Κέντρο Κοινότητας με παράρτημα Ρομά Δενδροποτάμου στη Θεσσαλονίκη. Δεν ξέρω αν τα έχετε υπόψη σας. Φαντάζομαι τα έχετε επισκεφθεί και εσείς. Οι συνθήκες είναι εξαιρετικά δύσκολες και οι κίνδυνοι στους οποίους εκτίθεται το προσωπικό είναι ιδιαίτεροι. Και δεν μιλάμε μόνο για κινδύνους, οι οποίοι αφορούν ασθένειες. Τα άτομα τα οποία συνήθως διαμένουν για παράδειγμα στα υπνωτήρια, πάσχουν με πολύ αυξημένο επιπολασμό και από ψυχικές και σωματικές νόσους.

Πρόσφατα -είμαστε μάρτυρες όλοι της επικαιρότητας- με την τρομοκρατική επίθεση που έγινε σε τράπεζα στη Θεσσαλονίκη, ένα από τα άτομα, τα οποία φέρονται να έχουν κάποια σχέση με αυτό το τρομοκρατικό χτύπημα, μάλλον διέμενε στο υπνωτήριο της Θεσσαλονίκης.

Επίσης, να θυμίσω ότι στην περίοδο του covid το υπνωτήριο της Θεσσαλονίκης -και φαντάζομαι και τα άλλα υπνωτήρια- δεν έβρισκε καθαρίστριες. Γιατί υπήρχε αυξημένος συνωστισμός ανθρώπων εκεί στο υπνωτήριο και δεν υπήρχε καμία καθαρίστρια πρόθυμη να πάει να εργαστεί στα υπνωτήρια αυτά, ακριβώς γιατί υπήρχε κίνδυνος ή φοβόταν τέλος πάντων ότι υπάρχει κίνδυνος για την υγεία.

Μιλάμε δηλαδή για συνθήκες εργασίας οι οποίες έχουν όντως αυξημένο κίνδυνο. Και εγώ περιμένω μετά από αυτό το ερώτημα να ξαναδεί το Υπουργείο, να αναθεωρήσει ενδεχομένως κάποιες από τις προτάσεις αυτές και να δει ότι μιλάμε για προσωπικό, το οποίο όντως βρίσκεται σε κίνδυνο τόσο για την υγεία του, όσο και για τον γενικότερο κίνδυνο στον οποίο εργάζεται. Γιατί μιλάμε για ένα περιβάλλον πολύ ιδιαίτερο τόσο στις δομές αστέγων όσο και στις κοινότητες αυτές, οι οποίες αντιμετωπίζουν το φάσμα του αποκλεισμού, οι οποίες αντιμετωπίζουν όλες αυτές τις ιδιαίτερες συνθήκες.

Περιμένω από το Υπουργείο να δείξει μεγαλύτερη ευαισθησία και να αναγνωρίσει στους ανθρώπους αυτούς ότι εκτελούν ένα επάγγελμα, ένα λειτούργημα το οποίο έχει ιδιαίτερες συνθήκες επικινδυνότητας για την υγεία του.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κυρία Υφυπουργέ, έχετε τον λόγο.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ, κύριε Πρόεδρε.

Να πάμε, λοιπόν, στα πιο συγκεκριμένα τώρα. Στο νοσηλευτικό προσωπικό που απασχολείται στους ΟΤΑ Α΄ βαθμού χορηγούνταν οριζόντια ένα επίδομα 150 ευρώ ανεξαρτήτως ειδικότερου χώρου και καθηκόντων απασχόλησης. Τι σημαίνει αυτό; Έπαιρναν 150 ευρώ οι άνθρωποι που εργάζονταν στα δημοτικά γηροκομεία, που προσιδιάζει σε νοσηλευτικό ίδρυμα και το ίδιο οι νοσηλευτές στα δημοτικά ιατρεία, στα ΚΑΠΗ και στο πρόγραμμα «Βοήθεια στο Σπίτι».

Μια τέτοια οριζόντια ρύθμιση αντιλαμβάνεστε ότι δεν λάμβανε υπόψη τα ειδικά περιγράμματα θέσης, ούτε το βαθμό και τη συχνότητα έκθεσης σε σοβαρό κίνδυνο βλάβης της υγείας των εργαζομένων εξαιτίας των ειδικότερων συνθηκών που επικρατούν στον εκάστοτε χώρο εργασίας ή των ουσιών, όπως είπαμε νωρίτερα, που έρχονται σε επαφή ή της φύσης και του αντικειμένου, δηλαδή τα αντικείμενα τα οποία εξέτασε η επιτροπή για να κρίνει. Η διερεύνηση δηλαδή αυτών των παραγόντων υπαγορεύεται στο καινούργιο θεσμικό πλαίσιο.

Από την άλλη πλευρά να ξεκαθαρίσουμε πως σε ό,τι αφορά τους κοινωνικούς λειτουργούς -γιατί το αναφέρετε μέσα στην ερώτησή σας- τους εργασιακούς συμβούλους, το βοηθητικό προσωπικό των κοινωνικών συσσιτίων και των κοινωνικών παντοπωλείων, ουδέποτε ελάμβαναν καμίας μορφής επιδόματος επικίνδυνης και ανθυγιεινής εργασίας και συνεπώς δεν συντρέχει κάποια βλαπτική μεταβολή για αυτούς.

Εν προκειμένω η επιτροπή -επαναλαμβάνω ότι αυτό είναι μία βαθμονόμηση της επιτροπής- έλαβε όλα τα στοιχεία που είχε στη διάθεσή της, όπως για παράδειγμα το θεσμικό πλαίσιο της λειτουργίας των δομών αυτών όπως καθορίζεται από τις υπουργικές αποφάσεις, την τυχόν έκθεση σε φυσικούς, βιολογικούς, χημικούς, ψυχοκοινωνικούς, εργονομικούς κινδύνους κατά την άσκηση των καθηκόντων των συγκεκριμένων κατηγοριών εργαζομένων και κατέληξε σε ένα πόρισμα, αυτό το οποίο αντικατοπτρίστηκε στην Κοινή Υπουργική Απόφαση.

Επισημαίνεται ότι αυτή η επιτροπή -γιατί το υπονοήσατε, αλλά πρέπει να το ξεκαθαρίσουμε- είναι μια ανεξάρτητη και τεχνοκρατική επιτροπή επί της ουσίας, όπου έχουμε επιστήμονες από τον χώρο της δημόσιας υγείας, της ασφάλειας στην εργασία. Είναι γιατροί του ΕΣΥ, είναι άνθρωποι επιθεωρητές από την Επιθεώρηση Εργασίας, είναι εκπρόσωποι από το Ελληνικό Ινστιτούτο Υγιεινής και Ασφάλειας της Εργασίας.

Επομένως, να πω πως σε ό,τι ίσχυε μέχρι τώρα, βαθμονομήθηκαν με αντικειμενική κρίση από ειδικούς επιστήμονες, λαμβάνοντας όλα αυτά τα κριτήρια που ανέφερα νωρίτερα και δεν είχαμε αποσπασματικές διατάξεις, όπως κατά το παρελθόν η κάθε φορά πολιτική ηγεσία ικανοποιούσε με οριζόντιο τρόπο ομάδες εργαζομένων. Συνεπώς, το πόρισμα υπεγράφη χωρίς πολιτική παρέμβαση «υπέρ ή κατά» συγκεκριμένων κατηγοριών, ακριβώς γιατί θέλαμε να διαφυλάξουμε το κύρος επιτροπής.

Σε κάθε περίπτωση -επειδή έχετε αναφέρει πολύ συγκεκριμένα πράγματα που ίσως θα έπρεπε να επανεξεταστούν από την επιτροπή- υπάρχει η δυνατότητα της υποβολής αναφοράς ή αιτήματος υπό τη μορφή ένστασης από τους ενδιαφερόμενους για την επανεξέταση όλων αυτών των κριτηρίων, που συνδέονται με την έκθεση συγκεκριμένων κατηγοριών εργαζομένων σε σοβαρό κίνδυνο βλάβης της υγείας τους με σκοπό την ένταξη ή την επανακατάταξή τους σε κάποια από τις κατηγορίες του προβλεπόμενου επιδόματος.

Όλα αυτά κατατίθενται στο Γενικό Λογιστήριο του Κράτους στο Υπουργείο Οικονομικών προκειμένου να εξεταστούν.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την δεύτερη με αριθμό 791/28-4-2025 επίκαιρη ερώτηση δευτέρου κύκλου της Βουλευτού Ηρακλείου της ΚΟ «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ελένης Βατσινά, προς τον Υπουργό Υγείας με θέμα: «Το προσωπικό του ΒΕΝΙΖΕΛΕΙΟΥ Νοσοκομείου δίνει μάχη για να μείνουν σε λειτουργία τα Τμήματα Νοσοκομείου».

Θα απαντήσει ο Υπουργός Υγείας κ. Σπυρίδων-Άδωνις Γεωργιάδης.

Ορίστε, κυρία συνάδελφε, έχετε τον λόγο.

**ΕΛΕΝΗ ΒΑΤΣΙΝΑ:** Κύριε Υπουργέ, στο Βενιζέλειο Νοσοκομείο η συνεχιζόμενη υποστελέχωση έχει οδηγήσει σε υπολειτουργία αλλά και κλείσιμο τμημάτων για το κοινό, με αποκορύφωμα την κρίσιμη κατάσταση που επικρατεί στη μονάδα εντατικής θεραπείας, αλλά και στη χειρουργική μονάδα. Υπάρχει ένας οργανισμός εργασίας στο νοσοκομείο ο οποίος δεν τηρείται, καθώς ο πραγματικός αριθμός των εργαζομένων είναι αισθητά μικρότερος από αυτόν που προβλέπεται.

Παρά τις διαβεβαιώσεις σας ότι οι νομοθετικές ρυθμίσεις και οι εξαγγελλόμενες προσλήψεις ιατρικού και νοσηλευτικού προσωπικού θα διορθώσουν την κατάσταση, συνεχίζουμε να βρισκόμαστε στην ίδια αποκαρδιωτική εικόνα ως προς τη στελέχωση του νοσοκομείου. Και αυτό δεν είναι δική μου άποψη είναι ένα αντικειμενικό γεγονός.

Πριν δύο μήνες η περιφορά ασθενούς μηνιγγίτιδας σε όλη την Κρήτη χωρίς να υπάρχει πουθενά σε όλο το νησί διαθέσιμη κλίνη ΜΕΘ, είναι μία είδηση που έκανε το γύρο του κόσμου. Τελικά νοσηλεύτηκε στο Βενιζέλειο Νοσοκομείο με την αυταπάρνηση των ιατρών και νοσηλευτών να δίνουν τη λύση.

Ήδη στην Κρήτη ξεκινά η τουριστική περίοδος. Η ΜΕΘ του Βενιζελείου λειτουργεί εδώ και ένα χρόνο με την αίθουσα ΜΕΘ ΙΙ κλειστή. Επίκεινται αποχωρήσεις τεσσάρων νοσηλευτών, ενώ για την πλήρη λειτουργία της χρειάζονται τουλάχιστον δέκα. Επίσης, στη ΜΕΘ του Βενιζελείου παραμένουν κενές πέντε οργανικές θέσεις ειδικευμένων ιατρών, το ίδιο στα τμήματα χειρουργείων, στο αναισθησιολογικό τμήμα και στο τμήμα αποστείρωσης. Και διάβασα χθες ότι παραιτήθηκαν επίσης και οι πνευμονολόγοι.

Την ίδια ώρα η λίστα αναμονής χειρουργείων αριθμεί τρεις χιλιάδες άτομα, τα οποία αναμένουν τη σειρά τους από το έτος 2017, ενώ οι οφειλόμενες ημέρες αδειών και ρεπό του προσωπικού ανέρχονται σε 2.700 και σε όλα τα νοσοκομεία της Κρήτης φτάνουν τις 20.000 ώρες.

Κύριε Υπουργέ, κατόπιν τούτων ερωτάσθε: Τα ιατρικά και νοσηλευτικά πρωτόκολλα τηρούνται τελικά ή παραβιάζονται καθημερινά με αυτή την κατάσταση, που αποδεικνύεται και με αριθμούς;

Σκοπεύετε και εντός ποιου χρονοδιαγράμματος να ενισχύσετε με ιατρικό και νοσηλευτικό προσωπικό το Βενιζέλειο Νοσοκομείο; Ποια τμήματα και ποιες ειδικότητες θα αφορά η τυχόν απόφασή σας αυτή;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Βατσινά.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, Χριστός Ανέστη!

Ευχαριστώ πολύ για την ερώτηση. Θα μου επιτρέψετε να σας απαντήσω με σεβασμό. Έχοντας όμως μεγαλύτερη κοινοβουλευτική εμπειρία –αυτά που θα πω μην τα θεωρήσετε υπόδειξη, λέω μια γνώμη- θα είναι πολύ πιο επιτυχημένη η αντιπολιτευτική σας πορεία εάν αντί να χρησιμοποιείτε πολύ ακραίους χαρακτηρισμούς, όπως «η αποκαρδιωτική πορεία του νοσοκομείου και η συνεχιζόμενη καταστροφή», εστιάζατε στα πραγματικά προβλήματα.

Θα σας διαβάσω, τώρα, τα στοιχεία για το Βενιζέλειο Νοσοκομείο και στη δευτερολογία μπορείτε να μου απαντήσετε εάν τα θεωρείτε αποκαρδιωτική εικόνα και καταστροφή. Προσέξτε, όχι ότι δεν έχει προβλήματα. Προβλήματα έχει κάθε νοσοκομείο. Άλλο τα προβλήματα, όμως, άλλο η αποκαρδιωτική εικόνα και η καταστροφή.

Ξεκινάω με το τελευταίο, επειδή είπατε ότι παραιτήθηκαν οι πνευμονολόγοι γιατροί. Έχω δημοσίευμα στις 2 Μαΐου, τρεις μέρες πριν: «Ανακάλεσαν τις παραιτήσεις τους οι πνευμονολόγοι. Δίνουν χρόνο στη διοίκηση». Αυτό το δείχνω για τον εξής λόγο, γιατί δυο μέρες πριν, 30 του μηνός, που ήταν η συζήτηση του νομοσχεδίου -νομίζω ήσασταν εσείς προεδρεύων, κύριε Πρόεδρε, στην τελική μου ομιλία- είχα πει «Προβλέπω ότι θα ανακαλέσουν τις παραιτήσεις τους οι πνευμονολόγοι στο Βενιζέλειο». Είκοσι τέσσερις ώρες μετά ανακλήθηκαν οι παραιτήσεις στο Βενιζέλειο.

Τώρα εσείς εδώ, Βουλευτής Ηρακλείου, ανακυκλώνετε μία φήμη περί παραιτήσεων, η οποία έχει ήδη σταματήσει. Παλιά είχε γίνει για τη Δράμα, πιο παλιά είχε γίνει για την Ξάνθη το ίδιο. Είναι ένα μέσο πίεσης που έχουν οι γιατροί, δεν το υποτιμώ, προς Θεού, αλλά από τη μικρή μου εμπειρία σας λέω πως ουδέποτε έχουν υλοποιηθεί ομαδικές παραιτήσεις, γιατί οι ίδιοι οι γιατροί είναι υπεύθυνοι άνθρωποι και καταλαβαίνουν ότι αν κάνουν κάτι τέτοιο, θα θέσουν σε κίνδυνο τις ζωές των ανθρώπων. Δεν λέω ότι το κάνουν χάρη σε εμένα, για να μην παρεξηγηθώ.

Πάμε να δούμε λίγο τώρα τα πραγματικά στοιχεία του Βενιζελείου Νοσοκομείου, για να δούμε και αν αυτοί οι χαρακτηρισμοί περί της αποκαρδιωτικής εικόνας, είναι πραγματικότητα.

Ο οργανισμός προβλέπει χίλιες τριακόσιες ογδόντα μία οργανικές θέσεις. Χίλιες τριακόσιές ογδόντα μία. Σήμερα υπηρετούν χίλιοι εκατόν ογδόντα οκτώ, ποσοστό κάλυψης 86%. Από το 2019 το Βενιζέλειο έχει επιπλέον δεκαέξι γιατρούς, έχει επιπλέον σαράντα τρεις νοσηλευτές και έχει επιπλέον εκατόν σαράντα πέντε άτομα λοιπό προσωπικό. Κρατούμενο στοιχείο ένα. Από τις προβλεπόμενες θέσεις του οργανισμού είναι κατειλημμένες το 86%.

Είμαστε τέλειοι; Όχι, τέλειοι θα ήμασταν στο 100%. Είμαστε αποκαρδιωτικοί; Όχι. Η αλήθεια είναι ότι έχουμε πολλά νοσοκομεία που είναι κάτω από το 86%. Είναι ένας ικανοποιητικός αριθμός κάλυψης έως και επιτυχής.

Σε κάθε περίπτωση πώς μπορεί να είναι αποκαρδιωτική η εικόνα ενός νοσοκομείου που στην εξαετία που κυβερνάει τώρα η Κυβέρνηση Μητσοτάκη έχει συν δεκαέξι γιατρούς, συν σαράντα τρεις νοσηλευτές και συν εκατόν σαράντα πέντε άτομα λοιπό προσωπικό;

Πάμε στον προϋπολογισμό του. Από 31,7 εκατομμύρια ευρώ το 2019, το 2025 έχει 47 εκατομμύρια ευρώ. Από 31,7 εκατομμύρια ευρώ, 47 εκατομμύρια, περίπου 50% αύξηση του προϋπολογισμού του. Άρα έχουμε επιπλέον γιατρούς, επιπλέον νοσηλευτές, επιπλέον λοιπόν προσωπικό και 50% αύξηση του προϋπολογισμού. Ε, δεν το λες αποκαρδιωτική εικόνα αυτό. Γιατί αν είναι αυτή η αποκαρδιωτική εικόνα, τότε το 2019 αυτό που παραλάβαμε τι ήταν; Σαν να μην υπήρχε νοσοκομείο.

Στη δε προκήρυξη, που είναι ήδη στον αέρα -αυτό δεν είναι εξαγγελία ότι «θα το κάνουμε», είναι αυτό που σήμερα τρέχει και κλείνω με αυτό-, έχουμε έντεκα θέσεις για το Βενιζέλειο. Συγκεκριμένα, θέση αιματολογίας, ιατρικής βιοπαθολογίας, αναισθησιολογίας, νεφρολογίας, τρεις θέσεις για τη ΜΕΘ -όπου μου αναφέρατε-, μία θέση παιδιατρικής ακτινολογίας, νευρολογίας, αιματολογίας και γαστρεντορολογίας. Επίσης, έχουμε σαράντα μία θέσεις μόνιμο και λοιπό προσωπικό στις κατανομές, που είναι επίσης στον αέρα η πρόσκληση, για το 2024.

Άρα πλέον των δεκαέξι γιατρών από το 2019, πλέον των σαράντα τριών νοσηλευτών από το 2019, πλέον των εκατόν σαράντα πέντε ατόμων από το 2019, έχουμε τώρα στον αέρα προκήρυξη για άλλους έντεκα γιατρούς και για άλλους σαράντα έναν για λοιπό και νοσηλευτικό προσωπικό. Ε, δεν είναι αυτό αποκαρδιωτική εικόνα, τι να κάνουμε;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν σας δώσω τον λόγο, κυρία Βατσινά, μία ανακοίνωση προς το Σώμα.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας ΝΙΚΗ κ. Δημήτριος Νατσιός, με την από 5ης Μαρτίου 2024 επιστολή του προς τον Πρόεδρο της Βουλής, μας ενημερώνει ότι ο Βουλευτής Β΄ Θεσσαλονίκης κ. Νικόλαος Παπαδόπουλος τίθεται εκτός της Κοινοβουλευτικής Ομάδας ΝΙΚΗ.

Η προαναφερθείσα επιστολή κατατίθεται στα Πρακτικά της σημερινής συνεδρίασης και έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κυρία Βατσινά.

**ΕΛΕΝΗ ΒΑΤΣΙΝΑ:** Κύριε Υπουργέ, δεν τιμά κανέναν να λέει ότι ο κάθε γιατρός χρησιμοποιεί τη μέθοδο του «ψεύτη βοσκού» και ότι δεν σκοπεύουν να παραιτηθούν. Κάτι συμβαίνει εκεί και αυτό θα πρέπει να το βρείτε εσείς.

Όσο για τους αριθμούς, οι αριθμοί είναι συγκεκριμένοι και αμείλικτοι. Δεν τους λέω εγώ. Θα τους καταθέσω και στα Πρακτικά. Για χίλιες εκατόν ογδόντα οκτώ προβλεπόμενες θέσεις έχουμε επτακόσιους είκοσι εννέα υπηρετούντες. Δηλαδή, μιλάμε για τετρακόσιες πενήντα εννέα ελλείψεις. Δεν νομίζω να το αμφισβητείτε αυτό. Έξι χρόνια είστε Κυβέρνηση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Φυσικά το αμφισβητώ.

**ΕΛΕΝΗ ΒΑΤΣΙΝΑ:** Πάμε τώρα στα υπόλοιπα. Ο Βουλευτής της Αξιωματικής Αντιπολίτευσης που θέλει μία απάντηση σε άμεσο θέμα, σας απευθύνεται μέσω της επίκαιρης ερώτησης και με αυτό τον ζωντανό διάλογο μαθαίνουμε και εμείς τις προθέσεις του Υπουργείου σας. Όμως, μαθαίνετε και εσείς τις ορισμένες θέσεις και απόψεις του κόσμου, του ιατρικού κόσμου, του νοσηλευτικού κόσμου, του απλού κοινού του νοσοκομείου, του κόσμου γενικά που βρίσκεται έξω από το Υπουργείο σας και του κόσμου που δεν συνομιλεί με το Υπουργείο σας, αλλά εμπιστεύεται εμάς για να αναδείξουμε παθογένειες.

Αυτό που σας ανέφερα στην ερώτησή μου, λοιπόν, είναι προϊόν αυτών των απόψεων, κύριε Υπουργέ, του ιατρικού κόσμου, του νοσηλευτικού κόσμου και του απλού κόσμου που επισκέπτεται ένα νοσοκομείο και περίμενα μία απάντηση δέσμευση, μία απάντηση λύση και όχι μία απάντηση που θα μου δίνατε σε μια απλή ερώτηση εγγράφως.

Και επειδή είστε πάντα πληθωρικός στον δημόσιο λόγο σας, να σας πω ότι προφανώς, γνωρίζουμε ότι έχετε προκηρύξει θέσεις ειδικευμένων γιατρών, προφανώς, γνωρίζουμε ότι ορισμένες προκηρύξεις βαίνουν άκαρπες και προφανώς, κανείς δεν ζητά από τον Υπουργό Υγείας να πάει έξω από ιατρικές σχολές της χώρας και να απαγάγει γιατρούς και νοσηλευτές και να τους πάει στα νοσοκομεία.

Όμως, υπάρχει και ένα όριο. Το όριο είναι ότι μετά από λίγο καιρό η απάντηση «κάνω προκήρυξη, αλλά βαίνει άκαρπη» σταμάτα να έχει αξία, γιατί δυστυχώς αν κάτι δεν λειτουργεί και αυτό πάλι εσείς πρέπει να το βρείτε. Γιατί; Διότι κάτι στην προκήρυξη σας ή κάτι σε αυτό που λέγεται ΕΣΥ δεν είναι ούτε καν ικανοποιητική λύση για έναν νοσηλευτή ή έναν γιατρό. Δεν είναι επαρκής η εικόνα του ΕΣΥ. Δεν ανταποκρίνεται και δεν ανταγωνίζεται τα σύγχρονα δεδομένα άλλων ευρωπαϊκών πόλεων. Δεν καλύπτει μισθολογικά έναν επιστήμονα που σώζει ζωές. Όλα αυτά είναι αρμοδιότητά σας να τα λύσετε άμεσα και με άλλο τρόπο.

Μιας και το λέτε συχνά, η ερώτησή μου, λοιπόν, δεν είναι πόσες άκαρπες προκηρύξεις κάνετε, αλλά τι θα κάνετε που βαίνουν άκαρπες οι προκηρύξεις, αλλά οι ανάγκες παραμένουν και μεγαλώνουν. Τι θα αλλάξετε σε όλο αυτό; Γιατί όσο βαίνουν άκαρπες και όσο επιλέγετε να αλλάξετε άλλα πράγματα γύρω-γύρω -βλέπε λίστες χειρουργείων, βλέπε απογευματινά χειρουργεία-, παραιτούνται και άλλοι γιατροί.

Διαβάζω εδώ -χθεσινός τίτλος, κύριε Υπουργέ: «Ομαδικές παραιτήσεις πνευμονολόγων στο Βενιζέλειο». Χθεσινός τίτλος. Αυτό πώς θα αλλάξει; Διαβάζω σε άλλο άρθρο, γιατί εγώ δεν το αμφισβητώ. Διαβάζω σε άλλο άρθρο: «Απλήρωτοι οι γιατροί για τα απογευματινά χειρουργεία από τον Δεκέμβρη». Διαβάζω επίσης: «Οι παθολόγοι από το Βενιζέλειο πάνε με ΚΤΕΛ ή ταξί στο Ρέθυμνο, για να εξετάσουν και να συνδράμουν το ΕΣΥ».

Αυτά, κύριε Υπουργέ, δεν τα λέει το ΠΑΣΟΚ, τα λένε οι εργαζόμενοι όλων των ειδικοτήτων. Επειδή τους συνάντησα, σας προτείνω να το κάνετε και εσείς. Αυτό θα αλλάξει την απολυτότητα του Υπουργείου σας σε μερικά ζητήματα. Το λέω αυτό, ενώ γνωρίζω ότι εσείς προσωπικά σε δεκάδες περιπτώσεις στην Κρήτη έχετε παρέμβει για έκτακτες ανάγκες, για νέα παιδιά, για διακομιδές μωρών.

Θα πρέπει να ομολογήσω ότι την τελευταία φορά που συζητήσαμε ένα αντίστοιχο θέμα για το ΠΑΓΝΗ, ήσασταν στην αρχή της θητείας στο Υπουργείο Υγείας, οπότε ήσασταν και περισσότερο σε στάση αναμονής για να μελετήσετε ορισμένα πράγματα. Σήμερα, όμως, δεν σας σοκάρει σίγουρα τίποτα από αυτά που είπα. Έχετε βάλει τον μπούσουλα και πρέπει να το ολοκληρώσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έλαβα, λοιπόν, να σας πω -και κλείνω με αυτό- το μήνυμα. Ακούστε το. Στο ευαίσθητο τμήμα του νεφρού στο Βενιζέλειο υπηρετούν τρεις γιατροί μόνο. Ο ένας έχει ασθενήσει και ο άλλος έχει ένα προσωπικό πρόβλημα. Ο ένας γιατρός που έχει μείνει, πόσο θα αντέξει, νομίζετε; Μέχρι πότε θα προσπαθεί για πάνω από ενενήντα ασθενείς; Αγωνιούμε για τους ανθρώπους μας εκεί.

Κύριε Υπουργέ, η υπερεργασία, όπως συμβαίνει σήμερα στον χώρο της υγείας, δεν είναι λύση. Είναι μια τεράστια εξουθένωση για το προσωπικό. Αυτό το προσωπικό έχει την ευθιξία να λέει και κάτι ακόμα. Τι δηλαδή; Ότι «Εμείς αντέξαμε. Σηκώνουμε ένα βάρος, αλλά ως πότε αυτή η ανοχή μας και η αντοχή μας θα είναι ασφαλής και δεν θα αποβεί επικίνδυνη για τους ασθενείς;».

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΕΛΕΝΗ ΒΑΤΣΙΝΑ:** Τελειώνω, κύριε Πρόεδρε.

Χρέος σας, κύριε Υπουργέ, είναι η πρόληψη τέτοιων καταστάσεων. Γι’ αυτό αναμένω την επίσημη δέσμευσή σας ότι θα επισκεφθείτε τα νοσοκομεία του Ηρακλείου και θα προχωρήσετε σε άμεσες λύσεις για όσα θα συναντήσετε εκεί.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Βατσινά.

Κύριε Υπουργέ, έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καταρχάς για να μπορούμε να συνεννοηθούμε, πρέπει να μιλάμε την ίδια γλώσσα.

Ως προς τα νούμερα που παραθέσατε, οκτακόσιες πενήντα τρεις είναι οι μόνιμες θέσεις, με σχέση μόνιμης εργασίας. Τριακόσιες σαράντα τρεις είναι οι υπόλοιπες θέσεις εργασίας. Εμείς, όταν μετράμε ποιοι υπηρετούν σε ένα νοσοκομείο -το έχω εξηγήσει πάρα πολλές φορές- μετράμε το σύνολο.

Καταθέτω για τα Πρακτικά της Βουλής, λοιπόν και ξαναλέω ότι χίλιες τριακόσιες ογδόντα μία είναι οι οργανικές θέσεις, χίλιες εκατόν ογδόντα οκτώ είναι οι καλυμμένες, χωρίς την πρόσθεση που κάνουμε τώρα. Εάν πετύχουμε και την τωρινή, θα πάει παραπάνω. Άρα, στο 86% των θέσεων τώρα υπηρετούν με διάφορες σχέσεις εργασίας, όχι όλοι μόνιμοι.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, οι πνευμονολόγοι είπαμε ότι ήραν τις παραιτήσεις τους. Εγώ δεν υποτίμησα τους γιατρούς. Το αντίθετο. Μια κραυγή αγωνίας έβγαλαν, αλλά είχα προβλέψει ότι θα την πάρουν πίσω, όπερ και εγένετο. Δεν έχουμε θέμα παραιτήσεων ομαδικών στο «Βενιζέλειο». Μην το ανακυκλώνουμε.

Τρίτον, όσον αφορά τις προσκλήσεις και αν βαίνουν άγονες, ακούστε, κυρία συνάδελφε, η πολιτική είναι εφαρμοσμένη τέχνη. Αυτό που θα πρέπει να κάνεις είναι να πηγαίνεις προς τα εμπρός. Εάν με ρωτάτε αν μπορώ να βρω το ιδανικόν, δηλαδή κάθε εκατό θέσεις που προκηρύσσουμε να καλύπτω και τις εκατό, αυτό δεν πρόκειται να συμβεί ποτέ. Πάντα κάποιες θέσεις θα μένουν άγονες. Αν παρέλαβα, όμως, πεντακόσιες άγονες και τώρα είναι τετρακόσιες οι καλυμμένες και έχουν μείνει εκατόν άγονες, αυτό είναι πρόοδος. Αυτή είναι η περίπτωσή μας.

Αυτούς τους μήνες, από πέρσι τον Σεπτέμβριο μέχρι φέτος, λόγω των κινήτρων που βάλαμε για τις άγονες περιοχές, όπου για πρώτη φορά, θεσπίσαμε σοβαρά οικονομικά κίνητρα -θυμίζω συν 600 ευρώ τον μήνα στα Άγονα Α΄ κ.λπ.- έχουμε μια πολύ μεγάλη πρόοδο. Χονδρικά σας το λέω -θα κάνω και μια συνέντευξη Τύπου να τα δείξω αναλυτικά, αφού τελειώσει και η παρούσα πρόσκληση- περίπου το 78% των θέσεων που έβγαιναν άγονες μέχρι το 2024 έχουν σήμερα καλυφθεί. Θα δούμε τι θα γίνει στο «Βενιζέλειο» μετά τις 15 Μαΐου που λήγει η σχετική πρόσκληση.

Άρα, ναι, έχουμε μεγάλη πρόοδο προς τις άγονες, γιατί λάβαμε μέτρα, όχι γιατί έγινε έτσι, αλλά γιατί θεσπίσαμε οικονομικά εκείνα τα οποία λειτουργούν. Και πράγματι, ακόμα και στην Κω όπου είχαμε το μεγαλύτερο πρόβλημα, είχαμε πριν από λίγες μέρες πρόσληψη για πρώτη φορά παθολόγου στο Νοσοκομείο μετά από περίπου πέντε χρόνια, αν θυμάμαι καλά. Άρα, έχουμε μια πρόοδο. Δεν είμαστε στο ιδανικό, αλλά πάμε προς τα εμπρός.

Όσον αφορά στα απογευματινά χειρουργεία, πρώτα από όλα, διάβασα και εγώ τα σχετικά δημοσιεύματα και δεν σας κρύβω ότι φώναξα όλη την Υπηρεσία για να δω τι συμβαίνει. Τα απογευματινά χειρουργεία πληρώνονται από το Ταμείο Ανάκαμψης. Για ποιον λόγο να τους αφήνουμε απλήρωτους, αφού εμείς θέλουμε να κάνουμε απορρόφηση πόρων; Έχουμε κάποιον τέτοιο λόγο; Και για ποιον λόγο σε όλη την υπόλοιπη Ελλάδα λέτε ότι πληρώνονται και δεν πληρώνονται στην Κρήτη; Υπάρχει κάποιος λόγος να μην πληρώνουμε την Κρήτη; Δεν υπάρχει αυτό το θέμα.

Η διαδικασία της εκκαθάρισης είναι: Κάνουν οι χειρουργικές ομάδες τα απογευματινά χειρουργεία, στέλνει το νοσοκομείο το τιμολόγιο με όλη τη χρέωση των απογευματινών χειρουργείων και έναν μήνα μετά, γίνεται η εκκαθάριση από την ΕΚΑΠΥ. Το ίδιο ισχύει για την Κρήτη, ό,τι ισχύει για όλη την Ελλάδα. Είμαστε έναν μήνα πίσω.

Ένας μήνας, κύριε Πρόεδρε, είναι μεγάλος χρόνος εκκαθάρισης ιδιαίτερα για το Δημόσιο; Μην τρελαθούμε κιόλας τώρα! Ψυχραιμία τώρα! Αυτό είναι για το Δημόσιο διαστημικοί χρόνο-ρεκόρ!

Πληρώνουμε, λοιπόν, τα απογευματινά χειρουργεία. Έχουμε λεφτά να τα πληρώσουμε. Στην πραγματικότητα, αυτό με το οποίο διαφωνούν πολλοί, ιδιαίτερα στην Κρήτη, είναι ότι θεωρούν τις αμοιβές χαμηλές. Θα ήθελαν να είναι οι αμοιβές υψηλότερες. Δεν ξέρω πού έβρισκαν υψηλότερες αμοιβές. Έβρισκαν κάπου οι γιατροί υψηλότερες αμοιβές με κάποιον τρόπο από αυτές; Μου κάνει εντύπωση! Όμως, εν πάση περιπτώσει, τις θεωρούν χαμηλές. Ας βγάλει ο καθένας τα συμπεράσματά του. Είναι αμοιβές αγοράς, πάντως! Είναι αμοιβές αγοράς. Δεν θέλω να πω κάτι παραπάνω. Δεν θέλω να σας ανάβω φωτιές. Είναι πολύ μετρημένες αγοράς. Προφανώς, φορολογούνται και αν έχει υπολογίσει να μην τις φορολογείς, μπορεί να σου κακοφαίνεται. Όμως, αυτά είναι τίμια λεφτά, φορολογημένα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της τέταρτης με αριθμό 797/28-4-2025 επίκαιρης ερώτησης δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας, με θέμα: «Οι τραγικές ελλείψεις σημαντικών ειδικοτήτων στα Νοσοκομεία Βόλου και Λάρισας».

Έχετε τον λόγο, κύριε Πρόεδρε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας ευχαριστώ, κύριε Πρόεδρε.

Με μεγάλη καθυστέρηση! Το κλείνω εδώ.

Η ερώτηση αφορά, κύριε Υπουργέ, την κατάσταση που δημιουργήθηκε πρόσφατα στο Νοσοκομείο του Βόλου με τον θάνατο δύο ανθρώπων. Αυτό συνέβη πριν από λίγες ημέρες. Οι δύο θάνατοι σημειώθηκαν σε διάστημα λιγότερο των δύο εβδομάδων ο ένας από τον άλλον. Και τα δύο περιστατικά αφορούσαν προβλήματα που ανέκυψαν το ένα από τροχαίο, το άλλο από αυτόματη ρήξη ανευρύσματος και το άλλο από ρήξη αριστερής κοιλίας λόγω τροχαίου.

Και στις δύο περιπτώσεις, η άμεση αντιμετώπιση -πέρα από την πρώτη αντιμετώπιση που παρεσχέθη και στα δύο περιστατικά και οι γιατροί ήταν από πάνω, το προσωπικό κ.λπ. του Νοσοκομείο του Βόλου- χρειάστηκε και χρειαζόταν καρδιοχειρουργική παρέμβαση.

Πανεπιστημιακό Νοσοκομείο Λάρισας: Δεν εφημερεύει. Άρα, το ένα περιστατικό, μετά από καθυστερήσεις, βέβαια, συνεννοήσεων το πού θα διακομιστεί και ποιος θα το παραλάβει -μιλάω για το ένα από τα δύο- δυστυχώς, μετά από κάποιες ώρες κατέληξε, φτάνοντας στο «Παπαγεωργίου» στη Θεσσαλονίκη κατά τη διάρκεια της διακομιδής του. Το άλλο περιστατικό κατέληξε στο Νοσοκομείο του Βόλου, στη βάση ακριβώς αυτών των καθυστερήσεων, που χάθηκε πολύτιμος χρόνος. Είναι περιστατικά που κάθε λεπτό είναι σημαντικό για την έκβαση της ζωής του κάθε ασθενούς.

Το ζήτημα, λοιπόν, που προκύπτει εδώ είναι ότι δεν μπορεί στην εποχή που ζούμε να μη μπορούν να αντιμετωπιστούν έκτακτα περιστατικά, αυτού του τύπου τα έκτακτα περιστατικά. Γιατί; Διότι υπάρχουν ελλείψεις σε ειδικότητες, εξειδικευμένες ειδικότητες πολλές φορές, αλλά και ειδικότητες είτε στα περιφερειακά νοσοκομεία, πολύ δε περισσότερο στη ναυαρχίδα -υποτίθεται- της 5ης ΥΠΕ εν προκειμένω, το Πανεπιστημιακό Νοσοκομείο της Λάρισας.

Έτσι, λοιπόν, μια ολόκληρη περιοχή, όπως η Θεσσαλία, που καλύπτει όχι μόνο στενά τη γεωγραφική ενότητα της Περιφέρειας, αλλά και ευρύτερες περιοχές στα θέματα υγείας, ως τριτοβάθμιο νοσοκομείο -άνω των επτακοσίων χιλιάδων κατοίκων κάλυψη- δεν μπορεί να στερείται να μην υπάρχει, αν θέλετε, ειδικότητα καρδιοχειρουργού σε εφημερία.

Έτσι, λοιπόν, η ερώτηση, κύριε Πρόεδρε, προς τον Υπουργό είναι: Τι μέτρα άμεσα -τώρα, χθες έπρεπε να παρθούν αυτά και θα πούμε και στη δευτερολογία κάποια πράγματα- θα λάβετε, λοιπόν, προς την κατεύθυνση στελέχωσης και κάλυψης των αντίστοιχων καρδιοχειρουργικών περιστατικών που μπορεί να προκύπτουν και προκύπτουν;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συγγνώμη για καθυστέρηση. Άργησα ένα τέταρτο να έρθω εγώ. Μου είχαν πει παρά τέταρτο και ήρθα ακριβώς, αλλά ήδη είχε μπει Υπουργός στη θέση μου. Δεν καθυστερήσαμε παραπάνω. Μιλούσε η κ. Χαραλαμπογιάννη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι για σας. Η αναφορά μου δεν αφορά εσάς.

**ΛΙΑΝΑ ΚΑΝΕΛΛΗ:** Σήμερα έγινε μπάχαλο με ευθύνη των Υπουργών, όλων, όχι δική σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι δική σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό. Εμένα μου είχαν πει παρά τέταρτο. Παρακάλεσα την κ. Χαραλαμπογιάννη να προηγηθεί και προηγήθηκε και δεν χάθηκε χρόνος. Ήρθα αμέσως…

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κύριοι συνάδελφοι.

Συνεχίστε, κύριε Υπουργέ. Να μη χαθεί και άλλος χρόνος. Συνεχίστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το λέω, γιατί μου αρέσει να δείχνω σεβασμό στη Βουλή και δεν μου αρέσει καθόλου να περιμένουν οι συνάδελφοι και πραγματικά, ζητώ συγγνώμη που έκανα αυτή την αλλαγή με την επόμενη Υπουργό, αλλά στο σύνολο του χρόνου μείναμε στο ίδιο. Αυτό εννοώ, ότι δεν αλλάξαμε.

Πάμε, πρώτα από όλα, στην υφιστάμενη κατάσταση των Νοσοκομείων Βόλου και Λαρίσης μήπως συνεννοηθούμε. Λοιπόν, Πανεπιστημιακό Νοσοκομείο Λάρισας: Στην Καρδιοθωρακοχειρουργική Κλινική υπηρετούν τρία μέλη ΔΕΠ καρδιοχειρουργοί, έξι ειδικευμένοι ιατροί ΕΣΥ, ένας καρδιοχειρουργός και πέντε θωρακοχειρουργοί, ένας ειδικευόμενος γιατρός. Όλοι οι ανωτέρω ιατροί εφημερεύουν καθημερινά, καλύπτοντας την κλινική και την Καρδιοθωρακοχειρουργική Μονάδα με τριάντα έξι ενεργές εφημερίες και 30 ετοιμότητας, ακριβώς σύμφωνα με το μηνιαίο πρόγραμμα, όπως δηλώνεται.

Άρα, δεν μένουμε χωρίς γιατρό, χωρίς καρδιολόγο και χωρίς καρδιοχειρουργό. Η εφημερία τηρείται κανονικά. Με το διορισμό μιας Επίκουρης Καθηγήτριας Καρδιοχειρουργικής, που μπορεί και αυτή να λειτουργεί αυτοδύναμα, ως πρώτη χειρουργός, κατόπιν παρέμβασης του Διοικητή της 5ης ΥΠΕ, τον Μάιο του 2025, αυτόν τον μήνα, οι εφημερίες για την κάλυψη των οξέων καρδιοχειρουργικών περιστατικών, θα αυξηθούν από πέντε σε δεκαπέντε τον μήνα. Εμείς προσθέτουμε άλλη μία, κάνουμε βάρδιες από πέντε δεκαπέντε.

Για τα δύο περιστατικά που αναφέρατε και που έφτασαν στην Καρδιοθωρακοχειρουργική και δεν εξυπηρετήθηκαν, σύμφωνα με την ερώτησή σας, όπως γίνεται πάντα σε τέτοιες περιπτώσεις, έχουμε διατάξει ένορκη διοικητική εξέταση, για να δούμε γιατί καταγγέλθηκε.

Προσέξτε: Εγώ δεν αποδέχομαι αυτό που λέτε. Εσείς παίρνετε μια καταγγελία όπως έχει γραφτεί στον Τύπο και λέει ότι δεν βρήκε γιατρό. Εγώ έχω διατάξει ένορκη διοικητική εξέταση, για να μας πουν επίσημα οι υπηρεσίες του Νοσοκομείου τι συνέβη με αυτούς τους ασθενείς και γιατί δεν εξυπηρετήθηκαν κατά τον τρόπο που προβλέπεται.

Τώρα στο Πανεπιστημιακό Γενικό Νοσοκομείο Λάρισας, κύριε συνάδελφε, από 19.8.2024 –μάλιστα είχα πάει να κάνω και τα σχετικά εγκαίνια- λειτουργεί για πρώτη φορά στην ιστορία της κεντρικής Ελλάδας ΜΕΘ παίδων με έξι κλίνες. Είναι η πρώτη φορά που έχουμε ΜΕΘ παίδων στην κεντρική Ελλάδα επί δικής μου θητείας.

Στο Πανεπιστημιακό Γενικό Νοσοκομείο Λάρισας διαθέτουμε πλέον επίκουρο καθηγητή παιδοχειρουργικής και είναι σε εξέλιξη η πρόταση της 5ης ΥΠΕ για μεταφορά της παιδοχειρουργικής κλινικής από το Πανεπιστημιακό Γενικό Νοσοκομείο Λάρισας, ώστε να παρέχεται υγειονομική φροντίδα και σε παιδιά κάτω των τριών ετών, αφού στο Πανεπιστημιακό Γενικό Νοσοκομείο υπηρετούν αναισθησιολόγοι που μπορούν να χορηγούν αναισθησία και σε παιδιά κάτω των τριών ετών.

Στο Γενικό Νοσοκομείο του Βόλου ιδρύθηκε και λειτουργεί μέχρι σήμερα από τον Ιούλιο του 2022 για πρώτη φορά αιμοδυναμικό εργαστήριο που δεν λειτουργούσε. Εμείς το φτιάξαμε. Επί θητείας μας φτιάχτηκε.

**ΛΙΑΝΑ ΚΑΝΕΛΛΗ:** Τι σχέση έχει αυτό με την ερώτηση;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μα, όταν με ρωτάει, κυρία συνάδελφε, για δύο περιστατικά που λέει ότι δεν υπήρχαν οι κατάλληλοι γιατροί για καρδιακά περιστατικά και σας αποδεικνύω ότι και καρδιολόγοι υπηρετούν και….

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Καρδιοχειρουργός χρειαζόταν;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα απαντήσετε μετά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** …και αιμοδυναμικό εργαστήριο που δεν υπήρχε λειτουργεί, ενώ δεν λειτουργούσε μέχρι να έρθει αυτή η Κυβέρνηση στα πράγματα, ε, δεν μπορείτε να λέτε ότι δεν έχουμε κάνει. Έχουμε κάνει.

Τώρα για τα δύο περιστατικά που αναφέρατε επαναλαμβάνω έχω διατάξει ΕΔΕ. Όταν έχω τα αποτελέσματα, ευχαρίστως να μου κάνετε ερώτηση και να σας τα μεταφέρω. Δεν έχω καμία αντίρρηση. Δεν μπορώ να μεταφέρω την εικόνα που μου λένε τηλεφωνικά. Όμως, σε καμία περίπτωση δεν υιοθετώ τις σχετικές καταγγελίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μετά από τα δύο περιστατικά, που δεν είναι τα μοναδικά, υπάρχει προϊστορία σε ό,τι αφορά την αντιμετώπιση επειγόντων καρδιοχειρουργικών περιστατικών. Ρήξη ανευρύσματος. Έχουμε και καρδιολόγο εδώ. Λοιπόν, ο χρόνος είναι πολύτιμος. Εάν έχεις καρδιοχειρουργό, το οδηγείς στον καρδιοχειρουργό, στο χειρουργείο, παρεμβαίνει. Το τι θα γίνει, ναι, είναι μια σοβαρή κατάσταση με μεγάλο ρίσκο. Εννοώ ρίσκο με την έννοια ότι και κατά τη διάρκεια μιας επέμβασης μπορεί ο ασθενής να φύγει από τη ζωή. Αυτό είναι δεδομένο.

Δεν θα μπούμε, όμως, στα επιστημονικά, κύριε Υπουργέ. Δείτε τώρα γιατί το ποτήρι ξεχείλισε. Βγαίνουν οι γιατροί του νοσοκομείου του πανεπιστημιακού και καταγγέλλουν διοίκηση, ΥΠΕ, Υπουργείο και Κυβέρνηση. Είναι διαχρονικό το πρόβλημα. Θέλετε να πούμε και για τις προηγούμενες κυβερνήσεις πριν τη Νέα Δημοκρατία; Είναι διαχρονικό το πρόβλημα, ναι, σε ό,τι αφορά την αντιμετώπιση των επειγόντων, των εκτάκτων. Πώς να το πω αλλιώς; Γιατί μας είπατε ότι είναι τρεις -εννοώ τρία μέλη ΔΕΠ-, αλλά δείτε τώρα.

Μετά, λοιπόν, την πίεση που άσκησαν και τις αντιδράσεις του συλλόγου των νοσοκομειακών γιατρών του πανεπιστημιακού πριν -αν δεν κάνω λάθος- μια εβδομάδα -δεν έχει σημασία- συγκλήθηκε στο πανεπιστημιακό σύσκεψη όπου αποφασίστηκε να εφημερεύσουν για τον μήνα Μάιο. Προσέξτε. Για δεκαπέντε ημέρες να εφημερεύει καρδιοχειρουργός για τα επείγοντα. Το ξέρετε αυτό; Δεν είναι ψέμα.

Έχω, λοιπόν, τούτο εδώ το έγγραφο που λέει τα εξής: «Σας ενημερώνω μετά από όλη αυτή τη διαδικασία που προηγήθηκε ότι για τον μήνα Μάιο του 2025 η Πανεπιστημιακή Καρδιοχειρουργική Κλινική του ΠΓΝΛ εφημερεύει για επείγοντα καρδιοχειρουργικά περιστατικά από την Πέμπτη 1η.5.2025 έως Πέμπτη 15.5.2025, (το πρώτο δεκαπενθήμερο του Μαΐου)». Λέει τους τρεις γιατρούς που αναλαμβάνουν από πέντε ημέρες ο καθένας.

Ως εκ τούτου, το υπ’ αριθμόν τάδε έγγραφο αντίστοιχο για τον Απρίλη, αλλά και για τον Μάιο πριν τη σύσκεψη και πριν ανακύψουν οι δύο θάνατοι, δεν ισχύει. Τι δεν ισχύει με το δεύτερο έγγραφο; Στο πρώτο έγγραφο ενημέρωναν τη διοίκηση του νοσοκομείου ότι για τον μήνα Μάιο η καρδιοχειρουργική –χάνουμε χρόνο, αλλά είναι σημαντικό- θα καλύπτει περιστατικά διαχωρισμού θωρακικής αορτής –ανεύρυσμα, ας το πούμε και έτσι, το επείγον δηλαδή- από Δευτέρα 12.5 έως Σάββατο 17.5.

Δεν μου λέτε; Και στη μία περίπτωση και στην άλλη περίπτωση με τη δεκαπενθήμερη κάλυψη του Μαΐου τις υπόλοιπες ακάλυπτες μέρες τι θα γίνει; Δεν θα έχουμε ανευρύσματα; Ενδεχομένως μακάρι να μην έχει ο κόσμος. Δεν θα αντιμετωπίζονται; Πού θα στέλνονται; Στο Παπαγεωργίου; Στο Ωνάσειο; Με τι; Πώς;

Είναι δύο θάνατοι που έρχονται να προστεθούν -επανέρχομαι σε αυτό με το οποίο ξεκίνησα- σε αντίστοιχα περιστατικά από την ευρύτερη υγειονομική περιφέρεια της 5η ΥΠΕ.

Άρα, τι αναδεικνύετε εδώ; Ότι έχουμε να κάνουμε με μια πολιτική που και στην υγεία δημιουργεί Τέμπη, κόστος-όφελος, όλες οι παροχές και οι ανάγκες του λαού σε κάλυψη δημόσιων δομών υγείας είτε νοσοκομεία είτε πρωτοβάθμια φροντίδα υγείας.

Και εδώ ρωτάμε -και νομίζω ότι σε αυτό θα συμφωνήσουμε επί της αρχής εννοώ- ένα σύστημα υγείας από ότι κρίνεται. Κρίνεται ή όχι με βάση την εξυπηρέτηση, την κάλυψη των πάγιων και διαρκών αναγκών, των συνεχώς διευρυνόμενων αναγκών του κόσμου, του λαού μας; Ναι ή όχι; Ναι, δεν διαφωνείτε σε αυτό.

Και το δεύτερο: Με τι προσωπικό -οι υγειονομικοί, γιατροί, νοσηλευτές και τα λοιπά- δουλεύει, λειτουργεί και αν αυτοί οι εργαζόμενοι, οι υγειονομικοί δηλαδή, απολαμβάνουν συνδυασμένα επιστημονικά εργασιακά και οικονομικά μέτρα που πρέπει να λαμβάνει μια Κυβέρνηση; Αυτά δεν υφίστανται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Βουλής)

Άρα, εξαιτίας ακριβώς αυτής της διαχρονικά ασκούμενης πολιτικής με τις τραγικές ελλείψεις, γιατί για ελλείψεις πρόκειται και εδώ, κύριε Υπουργέ, τους χαμηλούς μισθούς, την εργασιακή ανασφάλεια και την υπερεξόντωση του ιατρικού και νοσηλευτικού προσωπικού, τα δημόσια νοσοκομεία, όπως και στη Λάρισα, όπως και στον Βόλο, όπως και πανελλαδικά, δεν προσφέρουν στον λαό όσα θα μπορούσαν να προσφέρουν τον 21ο αιώνα για να καλύψουν τις σύγχρονες ανάγκες και ακριβώς με αυτή την πολιτική θα πρέπει να αντιπαρατεθεί ο λαός μας, οι υγειονομικοί και στα ζητήματα της υγείας, να έρθει σε σύγκρουση διεκδικώντας ένα ενιαίο, καθολικό, δημόσιο σύστημα υγείας και κατάργηση κάθε επιχειρηματικής δράσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω με αυτό, με μία πρόταση.

**ΠΡΟΕΔΡΕΥΩΝ (Βασίλειος Βιλιάρδος):** Μετά παραπονιέστε για τον χρόνο, όμως.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, σας καθιστούμε υπεύθυνους –Κυβέρνηση, Υπουργείο, 5η ΥΠΕ και διοίκηση νοσοκομείου, όλοι μαζί- για το ό,τι θα συμβεί από εδώ και πέρα σε ό,τι αφορά τα ζητήματα των καρδιοχειρουργικών επειγόντων περιστατικών.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, δεν μας καθιστάτε υπεύθυνους. Είμαστε υπεύθυνοι. Αυτή είναι η δουλειά μας και δεν είπε κανείς να μην αναλαμβάνουμε την ευθύνη, αλλά την ευθύνη την πραγματική, όχι αυτή που λέτε εσείς. Και επειδή σας εκτιμώ και σας θεωρώ σοβαρό άνθρωπο, το αν σε κάθε ομιλία πετάτε και ένα «Τέμπη» για να γίνει φασαρία, εγώ δεν το καταλαβαίνω.

Μιλάμε τώρα σοβαρά. Έχει πρόοδο, όπως σας είπα, το σύστημα υγείας των νοσοκομείων στη Θεσσαλία επί αυτής της Κυβερνήσεως; Μα και μόνο ότι λειτουργεί αιμοδυναμικό τμήμα, που δεν υπήρχε, δεν είναι τα αιμοδυναμικά για επείγοντα περιστατικά; Δεν υπήρχε αιμοδυναμικό και υπάρχει και φτιάχτηκε τώρα, από εμάς. Δεν είναι αυτό πρόοδος; Ότι φτιάχτηκε ΜΕΘ παίδων που δεν υπήρχε δεν είναι πρόοδος;

Πάμε στις ελλείψεις. Από το 2020 μέχρι σήμερα εκδόθηκαν δεκαέξι εγκριτικές αποφάσεις για την πλήρωση θέσεων ιατρών ΕΣΥ διαφόρων ειδικοτήτων και προκρίθηκαν για τα πέντε νοσοκομεία της Θεσσαλίας συνολικά διακόσιες ενενήντα θέσεις μόνιμων ιατρών -διακόσιες ενενήντα επαναλαμβάνω-- σε τέσσερα χρόνια. Άγονες κατέστησαν σαράντα πέντε.

Άρα, από τις διακόσιες ενενήντα οι διακόσιες σαράντα πέντε καλύφθηκαν με διαφόρους τρόπους. Τώρα που μιλάμε έχουμε σε εξέλιξη είκοσι οχτώ θέσεις γιατρών, τρεις από παλαιότερες προκηρύξεις που είχαν μείνει άγονες και είκοσι πέντε νέες που προκηρύξαμε τώρα. Άρα, το σύνολο είναι είκοσι οχτώ.

Τον Ιούλιο του 2019, όταν αναλάβαμε, κύριε Πρόεδρε, υπηρετούσαν συνολικά στα νοσοκομεία της Θεσσαλίας χίλιοι εβδομήντα τρεις γιατροί διαφόρων ειδικοτήτων, ενώ σήμερα υπηρετούν χίλιοι διακόσιοι σαράντα τέσσερις. Δηλαδή, είναι εκατόν εβδομήντα ένα περισσότεροι.

Αυτό, κύριε Λαμπρούλη, είναι πρόοδος. Όταν έχουμε εκατόν εβδομήντα ένα περισσότερους, αυτό είναι πρόοδος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έχει η Θεσσαλία καρδιοχειρουργική κάλυψη;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν γίνεται αυτό το πράγμα. Τι να κάνουμε; Το ξέρετε πολύ καλά ότι δεν γίνεται.

**ΛΙΑΝΑ ΚΑΝΕΛΛΗ:** … (δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κανέλλη, δεν σας διόρισε για συνήγορο φαντάζομαι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Εγώ δεν διέκοψα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άρα και τον μήνα Μάιο δεν θα έχει καρδιοχειρουργό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Λαμπρούλη, δεν γίνεται να επεμβαίνετε. Δεν γίνεται. Δεν γράφεται στα Πρακτικά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η Θεσσαλία, λοιπόν, με εκατόν εβδομήντα ένα θέσεις ιατρών περισσότερους από το 2019 έχει περισσότερες εφημερίες και περισσότερη κάλυψη από το 2019. Αυτή είναι η απάντηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** … (δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, δεν γίνεται αυτό που κάνετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Επειδή, κύριε Λαμπρούλη, εμένα ο λαϊκισμός δεν μου αρέσει, δεν θα το έκανα εάν δεν με πιέζατε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Λαϊκισμός είναι αυτό;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, σαςπαρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Εμένα ο πατέρας μου έπαθε ρήξη ανευρύσματος...

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ δεν κοιμόμουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, τι κάνετε τώρα;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μην με διακόπτεις άλλο. Μην με διακόπτεις, είσαι και Αντιπρόεδρος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, δεν επιτρέπεται αυτό που κάνετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μην με διακόπτεις. Ξέρεις και τον Κανονισμό.

**ΠΡΟΕΔΡΕΥΩΝ (Βασίλειος Βιλιάρδος):** Ηρεμήστε, κύριε Υπουργέ.

Κύριε Λαμπρούλη, μην το ξανακάνετε αυτό το πράγμα. Δεν γίνεται. Δεν επιτρέπεται.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Εμένα ο πατέρας μου, κύριε...

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μας έπιασε η ευαισθησία; Εδώ πεθαίνει κόσμος. Το καταλαβαίνετε αυτό;

**ΠΡΟΕΔΡΕΥΩΝ (Βασίλειος Βιλιάρδος):** Το καταλάβαμε. Αυτό σημαίνει ότι δεν θα σέβεται κανείς εδώ τη διαδικασία;

**ΛΙΑΝΑ ΚΑΝΕΛΛΗ:** Κύριε Πρόεδρε, δεν απαντά.

**ΠΡΟΕΔΡΕΥΩΝ (Βασίλειος Βιλιάρδος):** Εσείς προηγουμένως κάνατε παράπονα για τον χρόνο. Και τώρα βλέπετε πώς καταναλώνεται ο χρόνος από εσάς. Σας παρακαλώ.

Κύριε Υπουργέ, ολοκληρώστε, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Έχω τον λόγο χωρίς διακοπή;

**ΠΡΟΕΔΡΕΥΩΝ (Βασίλειος Βιλιάρδος):** Χωρίς διακοπή ελπίζω. Δεν μπορώ να σας το εγγυηθώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Λοιπόν, ξαναλέω στην περιοχή της Θεσσαλίας, για την οποία με ρώτησε ο κύριος συνάδελφος από το ΚΚΕ, ναι, σήμερα έχουμε πολύ καλύτερη κάλυψη και για τα επείγοντα καρδιολογικά περιστατικά από ότι είχαμε πριν από πέντε χρόνια. Είμαστε πολύ καλύτερα.

Όταν κάποιος παθαίνει, δυστυχώς, ανεύρυσμα, ναι, είναι πιθανό να χάσει και τη ζωή του. Εμένα ο πατέρας μου έπαθε ρήξη ανευρύσματος στις 5 Μαρτίου του ’90 στην οδό Γερανίου, τον πήγαν απέναντι στην Πολυκλινική, τον έβαλαν κατευθείαν στο χειρουργείο και πέθανε. Δεν σημαίνει ότι δεν θα πεθάνει άνθρωπος, επειδή το λέτε εσείς. Δυστυχώς, κάποιοι θα πεθάνουν. Δυστυχώς.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ο ένας πέθανε τέσσερις ώρες μετά. Θα μπορούσε να είναι στη Λάρισα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Άρα, λοιπόν, ξαναλέω για τα περιστατικά που είπατε, έχω διατάξει ΕΔΕ για να δούμε εάν αυτά που λέτε είναι αληθινά ή όχι. Όταν θα βγει το αποτέλεσμα μετά θα μου πείτε αν είναι αλήθεια.

Ξαναλέω, όμως. Επί αυτής της Κυβέρνησης και επί αυτού του Υπουργού έχουν πιάσει δουλειά στη Θεσσαλία εκατόν εβδομήντα ένας περισσότεροι γιατροί. Άρα, μην μου λέτε ότι δεν ενδιαφερόμαστε για το αν πεθαίνει κόσμος. Ενδιαφερόμαστε περισσότερο από εσάς.

Αν κυβερνούσατε εσείς θα ήμασταν πάμφτωχοι και δεν θα είχαμε ούτε ένα γιατρό στα νοσοκομεία, αφού το θέλετε έτσι. Άρα, σταματήστε να μου κάνετε μαθήματα ευαισθησίας. Δεν είστε εσείς πιο ευαίσθητος από εμένα που έχασα τον πατέρα μου από ανεύρυσμα. Φτάνει πια αυτός ο λαϊκισμός.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα ήθελα να κάνω μία ερώτηση πριν συνεχίσουμε τη διαδικασία. Έχει ζητήσει η κ. Κανέλλη να προηγηθεί λόγω ανειλημμένης υποχρέωσης.

**ΛΙΑΝΑ ΚΑΝΕΛΛΗ:** Θα μείνω στη σειρά.

**ΠΡΟΕΔΡΕΥΩΝ (Βασίλειος Βιλιάρδος):** Άρα, δεν θέλετε να προηγηθείτε;

**ΛΙΑΝΑ ΚΑΝΕΛΛΗ:** Αν μπορεί ο συνάδελφος.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας ρωτάω θέλετε να προηγηθείτε ή όχι; Αυτό άκουσα προηγουμένως.

**ΛΙΑΝΑ ΚΑΝΕΛΛΗ:** Μόνο του κ. Καραμέρου, όχι όλων των υπολοίπων.

**ΠΡΟΕΔΡΕΥΩΝ (Βασίλειος Βιλιάρδος):** Μα, αν θα προηγηθείτε του κ. Καραμέρου, θα προηγηθεί μετά ο κ. Σπανάκης του κ. Λιβάνιου. Άρα, θα προηγηθούν δύο ερωτήσεις. Το επιτρέπει ο κ. Καραμέρος;

**ΛΙΑΝΑ ΚΑΝΕΛΛΗ:** Το αφήνω έτσι όπως είναι. Δεν θέλω.

**ΠΡΟΕΔΡΕΥΩΝ (Βασίλειος Βιλιάρδος):** Άρα, δεν χρειάζεται καν να ρωτήσω.

**ΛΙΑΝΑ ΚΑΝΕΛΛΗ:** Όχι. Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Και εγώ ευχαριστώ πολύ.

Θα συνεχίσουμε με την τρίτη με αριθμό 804/28-4-2025 επίκαιρη ερώτηση πρώτου κύκλου του Βουλευτή Α’ Ανατολικής Αττικής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υπουργό Εσωτερικώνμε θέμα: «Η Νέα Δημοκρατία χρωστάει 500 εκατομμύρια ευρώ και αξιοποιεί ανθρώπινους πόρους και υπηρεσίες με χρηματοδότηση ιδιωτικών εταιρειών παραβιάζοντας τη νομοθεσία για τη χρηματοδότηση των κομμάτων».

Θα απαντήσει ο Υπουργός Εσωτερικών, ο κ. Λιβάνιος.

Ορίστε, κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΜΕΡΟΣ:** Πρώτα απ’ όλα, κύριε Πρόεδρε, αν μου επιτρέπετε, επειδή η Βουλή δεν είναι απομονωμένη από το τι συμβαίνει στην κοινωνία, να πούμε εδώ από το Βήμα που μου δίνετε ότι είχαμε μια νέα επίθεση αυτήν τη φορά στην Πανεπιστημιούπολη του Ζωγράφου με τραυματισμένη μία γυναίκα και καταγγέλλουμε ως απολύτως υπεύθυνο τον κ. Χρυσοχοΐδη και τον κ. Μητσοτάκη, που αντί να στοχοποιούν τους φοιτητές και το δημόσιο πανεπιστήμιο δεν επιβάλλουν την τάξη, δεν συλλαμβάνουν τους προβοκάτορες κουκουλοφόρους που χτύπησαν αστυνομικοί και σήμερα το μεσημέρι χτύπησαν και στην Πολυτεχνειούπολη του Ζωγράφου. Αυτές οι προβοκατόρικες επιθέσεις δεν μπορούν να αμαυρώσουν την αξία του δημόσιου πανεπιστημίου και να ρίχνουν νερό στο μύλο της ατζέντας της Κυβέρνησης, που θέλει να προάγει τα ιδιωτικά πανεπιστήμια. Σας ευχαριστώ πολύ για την εξαίρεση.

Πάω σ’ αυτό το σκάνδαλο, το οποίο συγκλονίζει την Ευρώπη, είναι θέμα στη «Liberation», απασχολεί την ερευνητική δημοσιογραφία στη χώρα μας, αλλά δεν κάνει το αυτί της δικαιοσύνης να ιδρώσει. Μιλάω για το σκάνδαλο μιας ομάδας «ρουφήχτρας» δημοσίου χρήματος, γύρω από την οποία έχει δημιουργηθεί ένα τρίγωνο συναλλαγών ανάμεσα στο κόμμα της Νέας Δημοκρατίας, την εταιρεία Blue Skies και άλλων εταιρειών, όπου παίρνουν απευθείας αναθέσεις από δημόσιο χρήμα και μιας οργάνωσης δολοφονίας χαρακτήρων στο διαδίκτυο, μιας ομάδας αήθειας με συντονίστρια τη Νέα Δημοκρατία και τα πιστόλια της να τα υποδέχεται στο γραφείο του και ο Υπουργός Υγείας, που μέχρι πριν από λίγο ήταν εδώ και ωρυόταν.

Αν λίγα από τα χρήματα αυτά, που κατευθύνονταν στις τσέπες των εταιρειών αυτών και των κυρίων, που δολοφονούν χαρακτήρες, κατευθύνονταν στις ανάγκες των πολιτών, η κατάσταση θα ήταν πολύ καλύτερη και στην υγεία και στην παιδεία και σε όλους τους τομείς.

Μπαίνω επί της ουσίας. Επειδή το σκάνδαλο δεν είναι τι γράφει η «Ομάδα Αλήθειας», το σκάνδαλο είναι το δημόσιο χρήμα στις εταιρείες που περιβάλλουν και τροφοδοτούν την «Ομάδα Αλήθειας» και κυρίως, το σκάνδαλο είναι, κύριε Πρόεδρε, αυτή η περιστρεφόμενη πόρτα απασχόλησης εργαζομένων, εκκόλαψης πολιτικού προσωπικού από την Blue Skies στη Νέα Δημοκρατία, αλλά -και θα το αποκαλύψουμε τις επόμενες μέρες- και αντιστρόφως εργαζομένων της Νέας Δημοκρατίας, στελεχών της Νέας Δημοκρατίας, που προσλαμβάνονται μετά στη Blue Skies.

Εδώ, λοιπόν, πρόκειται για κατάφωρη, ξεκάθαρη παραβίαση του νόμου περί χρηματοδότησης των κομμάτων, όταν η Νέα Δημοκρατία αξιοποιεί πόρους ανθρώπινους, μεταφέροντας μέσω της εξουσίας οικονομικούς σε αυτές τις εταιρείες

Ερωτώ τον κ. Λιβάνιο: Με ποιον τρόπο θα ελεγχθεί αυτή η παρανομία; Με ποια διαδικασία πρόκειται να ελεγχθεί, από την αρμόδια επιτροπή του άρθρου 25 του ν.5026/2023, η σκιώδης χρηματοδότηση της Νέας Δημοκρατίας κατά παράβαση του νόμου, για τη χρηματοδότηση των κομμάτων;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραμέρο.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ πολύ, κύριε Πρόεδρε.

Νόμιζα ότι θα ξεκινούσατε και με τα δεκαπέντε χρόνια από τη Marfin. Προφανώς, διέλαθε της προσοχής σας.

**ΓΕΩΡΓΙΟΣ ΚΑΡΑΜΕΡΟΣ:** Να ρωτήσετε τον κ. Χρυσοχοΐδη, που ήταν τότε Υπουργός.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ, θα τα πείτε στην δευτερολογία σας. Δεν επιτρέπεται να διακόπτετε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα ξεκινήσουμε με τα βασικά.

Η ερώτηση, λοιπόν, που κάνει ο κ. Καραμέρος, αφού αναφέρει διάφορα και από τα δημοσιεύματα, που έχουν βγει -μάλιστα, ανέφερε από ό,τι κατάλαβα και τη «Liberation»- λέει: «Με δεδομένη την αποκλιμάκωση του κόστους, για το προσωπικό της Νέας Δημοκρατίας και την παραδοχή για παράλληλη απασχόληση των στελεχών, με ποια διαδικασία πρόκειται να ελεγχθεί από την αρμόδια επιτροπή του άρθρου 25 του ν.5026/2023 η σκιώδης χρηματοδότηση;».

Πάμε, λοιπόν, να δούμε τη διαδικασία. Κατ’ αρχήν, αυτή η ερώτηση δεν είναι αρμοδιότητας του Υπουργείου Εσωτερικών, γιατί το Υπουργείο Εσωτερικών δεν κάνει έλεγχο στα οικονομικά των κομμάτων. Να το συμφωνήσουμε αυτό; Να το συμφωνήσουμε.

Ποιος, λοιπόν, κάνει έλεγχο στα οικονομικά των κομμάτων, των υποψηφίων, ελέγχει τις δηλώσεις πόθεν έσχες; Ξεκινάει το Σύνταγμα και αναφέρει ότι ο έλεγχος γίνεται από ειδική επιτροπή. Άρα, λοιπόν, ρητά το Σύνταγμα απομονώνει την εκάστοτε εκτελεστική εξουσία από τη διερεύνηση τέτοιων ζητημάτων και τα αναθέτει σε μία ειδική επιτροπή.

Έρχεται ο κοινός νομοθέτης με μία σειρά νομοθετικών παρεμβάσεων, ξεκινώντας από τον ν.3023, ο οποίος παρεμπιπτόντως συγκροτεί για πρώτη φορά την επιτροπή. Πώς την συγκροτεί; Με έναν εκπρόσωπο από κάθε κοινοβουλευτική ομάδα και τρεις δικαστικούς, έναν του Αρείου Πάγου, έναν του ΣτΕ και έναν του Ελεγκτικού Συνεδρίου.

Άρα, λοιπόν, πολιτική πλειοψηφία, να το πω έτσι. Και ήταν από τις πρώτες παρατηρήσεις που είχε κάνει η GRECO, σχετικά με τον έλεγχο των οικονομικών των κομμάτων. Αυτό, το 2014, άλλαξε. Πώς άλλαξε; Άλλαξε, αλλάζοντας ριζικά τη σύνθεση της επιτροπής. Συμμετέχουν, πλέον μόνο δύο πολιτικά στελέχη, ένας από την Πλειοψηφία και ένας από την Αξιωματική Αντιπολίτευση, συμμετέχουν δύο σύμβουλοι του Συμβουλίου της Επικρατείας, δύο Αρεοπαγίτες, δύο σύμβουλοι του Ελεγκτικού Συνεδρίου, ένας Αντιεισαγγελέας του Αρείου Πάγου, ο Πρόεδρος της Αρχής Καταπολέμησης της Νομιμοποίησης Εσόδων από εγκληματικές δραστηριότητες, ο Διοικητής της Εθνικής Αρχής Διαφάνειας, ο Υποδιοικητής της Τράπεζας της Ελλάδος. Άρα, λοιπόν, ένα συλλογικό όργανο.

Επομένως, ποιος το διορίζει αυτό το όργανο; Το διόρισε η Βουλή με απόφασή της. Δεν το διόρισε ο Υπουργό Εσωτερικών. Και αυτό επειδή έχει παρόμοια ερώτηση μετά και ο κ. Ηλιόπουλος, δεν διορίζει ο Υπουργός Εσωτερικών καμία τέτοια επιτροπή.

Και έρχεται η Ολομέλεια της Βουλής το 2023 και ψηφίζει τον κανονισμό λειτουργίας της επιτροπής που καλό θα ήταν να τον μελετήσετε. Ειδικότερα, μπορείτε κάλλιστα να αξιοποιήσετε το άρθρο 6 που αναφέρει τις αρμοδιότητες της επιτροπής για τον έλεγχο των οικονομικών των κομμάτων, η οποία επιτροπή έχει και υποχρέωση να ελέγξει τα οικονομικά και να απαντήσει σε καταγγελίες.

Οπότε, σας προτείνω εκτός από την προφανή διέξοδο που είναι αυτή της δικαιοσύνης, να απευθυνθείτε και στην αρμόδια επιτροπή παραθέτοντας τα στοιχεία που έχετε συλλέξει, ώστε η επιτροπή να αξιολογήσει τα στοιχεία και να καταλήξει. Και επαναλαμβάνω ότι πρόκειται για επιτροπή που είναι ανεξάρτητη, με διοικητική και οικονομική αυτοτέλεια, με πλήρη μηχανισμό υποστήριξης και κυρίως με τη δυνατότητα και να ερευνήσει και να επιβάλει και να δώσει την απαραίτητη ανεξαρτησία που χρειάζεται για τον έλεγχο τέτοιων σοβαρών θεμάτων, όπως είναι τα οικονομικά των κομμάτων.

Και θα κλείσω με μια μικρή μόνο αναφορά. Μπορεί να σας αρέσει ή να μην σας αρέσει η ομάδα αλήθειας, μπορεί να συμφωνείτε αν διαφωνεί κάποιος με το περιεχόμενό της, αλλά τουλάχιστον απ’ ό,τι ξέρω οι άνθρωποι είναι επώνυμοι, έχουν όνομα, δεν είναι κρυφοί και ανώνυμοι. Οπότε, καλό θα ήταν να απευθύνεστε σε αυτούς, όπως μπορείτε και να συζητάτε ή να αντιπαρατίθεστε με αυτούς. Αυτό είναι κάτι που μπορείτε να κάνετε. Όμως, από εκεί και πέρα, γι’ αυτά που καταθέτετε και γι’ αυτά που ρωτάτε, η επιτροπή έχει και την εξουσία και τον μηχανισμό και τη δυνατότητα να επιβάλει και να ερευνήσει τα ζητήματα και προφανώς να επιβάλει και τις ανάλογες ποινές, εφόσον διαπιστωθούν παραβάσεις, κάτι που αφορά όλα τα κόμματα και όλες τις περιπτώσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Καραμέρο, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΜΕΡΟΣ:** Ομολογώ ότι ο Υπουργός Εσωτερικών κ. Λιβάνιος ήταν εξόχως προσεκτικός. Δεν είπε κουβέντα για την ουσία και μας έδειξε τον Πρόεδρο της Βουλής κ. Νικήτα Κακλαμάνη. Σε αυτόν, λοιπόν, θα απευθυνθούμε για να συγκαλέσει την επιτροπή και να ελέγξει αυτό το σκάνδαλο της περιστρεφόμενης πόρτας Νέας Δημοκρατίας - Blue Skies και άλλων εταιρειών με άξονα την ομάδα αλήθειας. Και πραγματικά υποδέχομαι θετικά τον τρόπο που τοποθετηθήκατε, κύριε Υπουργέ, δεδομένου ότι αυτό είναι ένα σκάνδαλο, ξέρετε, για τη λειτουργία των κομμάτων και ένα μείζον ζήτημα δημοκρατίας το οποίο η δικαιοσύνη μέχρι στιγμής παρακολουθεί απαθής. Οπότε, θα απευθυνθούμε τροποποιώντας την επίκαιρη ερώτηση στον Πρόεδρο της Βουλής, εφόσον και ο Υπουργός αναγνωρίζει εμμέσως ότι συντρέχουν με έναν τρόπο οι συνθήκες για να ενεργοποιηθεί η επιτροπή και να ερευνηθεί αυτό που εμείς, η ερευνητική δημοσιογραφία και το σύνολο των πολιτών που παρακολουθούν αυτή την υπόθεση θεωρούμε ως σκάνδαλο. Και το σκάνδαλο αυτό δεν έχει να κάνει με το αν αυτοί οι καλοπληρωμένοι τυφλοπόντικες του μοντάζ έκαναν ένα βιντεάκι καλύτερο ή χειρότερο, αλλά έχει να κάνει με την τροφοδότηση αυτών των μηχανισμών με δημόσιο χρήμα, με απευθείας αναθέσεις, με κλειστές προσκλήσεις, με κάποιες εκατοντάδες χιλιάδες ευρώ από αυτά που ξοδεύτηκαν ιδιαίτερα την περίοδο 2020-2022 και που σύμφωνα με όλες τις ανεξάρτητες αρχές αγγίζουν τα 7,5 δισεκατομμύρια ευρώ με απευθείας αναθέσεις και κλειστές προσκλήσεις.

Σε κάθε περίπτωση, δεν έχουμε μόνο το ζήτημα της παράνομης χρηματοδότησης, καθώς ο νόμος για τη χρηματοδότηση των κομμάτων δεν μιλάει μόνο για χρήματα, αλλά λέει και για κάθε είδους παροχές προς τα κόμματα από νομικά πρόσωπα ιδιωτικού δικαίου. Φωτογραφίζει, δηλαδή, αυτό το οποίο συμβαίνει ανάμεσα στη Νέα Δημοκρατία, στη Blue Skies και σε αυτό το εκκολαπτήριο στελεχών της ομάδας αλήθειας και των τρολ περί αυτής. Μάλιστα, κάποιοι συνάδελφοι δεινοπάθησαν και δικαιώθηκαν τελικά από τη δικαιοσύνη. Έχω δίπλα μου, για παράδειγμα, την κ. Έλενα Ακρίτα που τελικά δικαιώθηκε από τη δικαιοσύνη έναντι ενός προσώπου που την ταλαιπώρησε ακολουθώντας την αντίστροφη διαδρομή. Και αυτό είναι κάτι που πρέπει να ακούσουν οι πολίτες. Δεν έφευγαν μόνο «μπουμπούκια» από την Blue Skies να πάνε στη Νέα Δημοκρατία, αλλά έφευγαν και από τη Νέα Δημοκρατία για να πάνε στη Blue Skies, κάτι που φαίνεται σε όλες τις πλατφόρμες σε σχέση με τις προσλήψεις και την απασχόληση. Αυτό δεν είναι αντικείμενο της επιτροπής; Δεν είναι αντικείμενο διερεύνησης της δικαιοσύνης; Εκτός αν εκτιμούμε ότι μπορούμε να συνεχίσουμε έτσι και να μιλάει η Νέα Δημοκρατία απολύτως υποκριτικά απέναντι στους πολιτικούς της αντιπάλους για τοξικότητα. Ποιοι; Αυτοί που οργανώνουν την τοξικότητα, τη δολοφονία χαρακτήρων, τη χειραγώγηση της κοινής γνώμης και τα fake news με τον πιο επίσημο τρόπο.

Και μπορεί ο Κυβερνητικός Εκπρόσωπος να λέει ότι επικοινωνεί με τη συγκεκριμένη οργάνωση και να φιλοξενεί ο Υπουργός Υγείας στελέχη αυτής της οργάνωσης στο γραφείο του λες και δεν έχει άλλα προβλήματα και όταν καίγονται οι άνθρωποι από τη διαθερμία στα χειρουργικά κρεβάτια και όταν πεθαίνουν στη Θεσσαλία ελλείψει καρδιοχειρουργού. Αυτή είναι η κατάσταση.

Και από την απάντησή σας, κύριε Λιβάνιε, κρατάμε την ανάγκη -και σας καλώ, κύριε Πρόεδρε, να το μεταφέρετε στον κ. Κακλαμάνη- διερεύνησης της υπόθεσης από την αρμόδια επιτροπή, σύμφωνα με τον νόμο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραμέρο.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Θα είμαι πολύ σύντομος, κύριε Πρόεδρε.

Εγώ αυτό που σας είπα, κύριε Καραμέρο, είναι αυτό που ισχύει και είναι η θεσμική αντιμετώπιση ενός ζητήματος και οι θεσμικοί μηχανισμοί τους οποίους έχει προβλέψει το κράτος, η Βουλή, προκειμένου να ελέγξει τέτοιου είδους πράγματα και αλίμονο αν αυτό ήταν απόφαση και της εκτελεστικής εξουσίας. Και αυτό είναι κάτι που λέω σε ένα κόμμα το οποίο έχει ασκήσει τη διοίκηση αυτής της χώρας πολλές φορές με πολύ λεπτές γραμμές ανάμεσα στη θεσμική αντιμετώπιση κάποιου προβλήματος και στην παράβαση καθήκοντος, όπως έχουν αποδείξει και οι πρόσφατες αποφάσεις του Ανωτάτου Ειδικού Δικαστηρίου.

Επίσης, επειδή διαβάσατε και τον νόμο, θα διαβάσατε και λίγο παρακάτω ή λίγο παραπάνω, δεν θυμάμαι πού ακριβώς είναι, ότι απαγορεύεται οι πολιτικοί να έχουν offshore ή ότι απαγορεύεται να έχουν εταιρείες στο εξωτερικό και ότι απαγορεύεται να χρηματοδοτούν κόμματα εταιρείες του εξωτερικού. Υπάρχει, δηλαδή, όλο αυτό το πνεύμα διατάξεων οι οποίες έχουν θεσπιστεί για την προστασία της δημοκρατίας.

Και θα κλείσω λέγοντας το εξής: Δεν μπορώ να καταλάβω τη διασύνδεση ανωνύμων τρολ με την ομάδα αλήθειας. Έχουμε κάτι που είναι ονομαστικό και κάτι που δεν είναι ονομαστικό. Μάλιστα, απ’ ό,τι ξέρω και σαν -εντός εισαγωγικών- «εμπορικό σήμα» έχει γίνει η σχετική ενημέρωση εδώ και πάνω από οκτώ, εννέα χρόνια, αλλά αυτό που προέχει είναι να λειτουργούν αποτελεσματικά οι κανόνες, να υπάρχουν οι μηχανισμοί ελέγχου, να υπάρχουν οι μηχανισμοί εξισορρόπησης και πάντα εκεί θα βρίσκεται η αλήθεια.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Και συνεχίζουμε με την πέμπτη με αριθμό 800/28-4-2025 επίκαιρη ερώτηση πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εσωτερικών με θέμα: «Διερεύνηση σχέσεων και χρηματοδότησης του μηχανισμού «Ομάδα Αλήθειας» και της εταιρείας BlueSkies από δημόσιους πόρους». Στην ερώτηση θα απαντήσει ο κ. Λιβάνιος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, νομίζω ότι η συζήτηση που έγινε βοηθάει λίγο. Βέβαια, προκύπτει ένα πρώτο ερώτημα γιατί, όπως φαντάζεστε, τη διαδικασία στην αρμόδια επιτροπή της Βουλής τη γνωρίζουμε. Προκύπτει, λοιπόν, ένα απλό ερώτημα: Γιατί δεν είπατε εξαρχής ότι είστε αναρμόδιος και ήρθατε; Ήρθατε και είστε εδώ και προφανώς δεν ήρθατε για να μας ενημερώσετε για τη διαδικασία της επιτροπής. Όσο δηλαδή και να μη μας εκτιμάτε, φαντάζεστε ότι αυτό είναι κάτι που γνωρίζουμε. Ο λόγος που ήρθατε, λοιπόν, είναι γιατί καταλαβαίνετε ότι υπάρχει ένα πολιτικό πρόβλημα. Υπάρχει ένα πολιτικό πρόβλημα στο οποίο η Κυβέρνηση πρέπει να απαντήσει.

Άρα, εγώ θα σας δώσω άπλετο χρόνο και θα κλείσω πολύ γρήγορα αυτή την πρωτομιλία μου με ένα πάρα πολύ απλό ερώτημα. Διότι δεν μπορείτε να κρυφτείτε πίσω από τη διαδικασία λέγοντάς μας σαν να είστε απλά ένας δημόσιος υπάλληλος πηγαίνετε και πρωτοκολλήστε το αίτημά σας στο υπόγειο, μετά στο γραφείο 34 και τα λέμε σε μια εβδομάδα. Η Κυβέρνηση πρέπει να απαντήσει αν συμφωνεί να γίνει έλεγχος. Αυτό είναι το απλό πολιτικό ερώτημα. Δεν περιμένουμε από εσάς να καταδικάσετε τον εαυτό σας. Δεν είμαστε τόσο αφελείς. Τα στοιχεία υπάρχουν. Όμως, πρέπει να απαντήσετε αν συμφωνείτε να γίνει κανονικός έλεγχος και όχι, όπως έχετε κάνει σε άλλες εξεταστικές, προανακριτικές κ.λπ. και σχεδιάζετε να κάνετε και στο μέλλον. Θα πρέπει να μας πείτε αν συμφωνείτε να γίνει ο έλεγχος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Δεν έχω να προσθέσω πάρα πολλά πράγματα.

Αγαπητέ κύριε Πρόεδρε, ξεκινάω από το εξής: Αποφάσισε, λοιπόν, ο κ. Ηλιόπουλος να κάνει μία ερώτηση, όπως είχε το δικαίωμα. Πρώτον, αν δεν απαντούσαμε, θα λέγατε «Κρύβεστε».

Παρεμπιπτόντως, κύριε Καραμέρο, εδώ είμαι, έτσι; Δεν έχω να κρύψω τίποτα και δεν έχω να κρυφτώ από κάτι. Απαντάω. Απάντησα αυτό που ισχύει.

Πάει, λοιπόν, ο κ. Ηλιόπουλος και λέει «Θα κάνω μία ερώτηση». Ενημερώνει, λοιπόν, τον Πρόεδρο του κόμματός του κ. Χαρίτση και λέει «Έχω αυτήν την ερώτηση». Και το διαβάζει ο κ. Χαρίτσης και λέει «Α, ήμουν και εγώ Υπουργός Εσωτερικών και έχετε δίκιο. Τη Δευτέρα έκανα έλεγχο στα οικονομικά της Νέας Δημοκρατίας, την Τρίτη έκανα έλεγχο στα οικονομικά του ΠΑΣΟΚ και την Παρασκευή έκανα στο ΚΚΕ».

Προκύπτει από καμία διάταξη αρμοδιότητα του Υπουργείου Εσωτερικών σε τέτοια πράγματα ή αρμοδιότητα γενικότερα της Κυβέρνησης; Έχετε πρόβλημα με το θεσμικό πλαίσιο που δεν λειτουργεί; Υπάρχει κάτι το οποίο σε νομοθετικό επίπεδο δεν καλύπτει αυτά τα ζητήματα που θέτετε; Όχι. Το νομοθετικό πλαίσιο, ιδίως σε αυτό το κομμάτι, έχει εξελιχθεί πάρα πολύ, έχει βελτιωθεί πάρα πολύ και έχουν μπει –επαναλαμβάνω- όλες οι δικλίδες ασφαλείας που θέλετε. Και αν νοιώθετε εσείς την ανάγκη, γνωρίζοντας ότι κάνετε ερώτηση αναρμοδίως, να οδηγήσετε στο ότι δεν θα απαντήσουμε, είστε γελασμένοι. Εμείς εδώ είμαστε και απαντάμε. Σας λέμε αυτό που ισχύει. Κι όχι μόνο αυτό, αλλά σας είπαμε και τι μπορείτε να κάνετε προκειμένου στο πλαίσιο των διαδικασιών και της νομοθεσίας που υπάρχει, να εξεταστούν τα πράγματα που έχετε αναφέρει στην ερώτησή σας.

Άρα, λοιπόν, δεν έχω να πω κάτι παραπάνω. Δεν θα μπω στα εσωτερικά ζητήματα, στα «interna corporis» της Βουλής, που είναι μία από τις βασικές δικλίδες της συνταγματικής λειτουργίας της χώρας και, προφανώς, η Κυβέρνηση δεν μπορεί να μπει και να επέμβει στα εσωτερικά της Βουλής. Οι σχέσεις της Βουλής με την Κυβέρνηση είναι συγκεκριμένες και οριοθετημένες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Μόλις μάθαμε κιόλας ότι είναι άλλο κόμμα στο Προεδρείο της Βουλής και άλλο κόμμα στην Κυβέρνηση!

Κύριε Υπουργέ, απαντάτε ξεφεύγοντας από την ουσία των πολιτικών ερωτημάτων. Δικαίωμά σας!

Ας δούμε λίγο ποια είναι η πολιτική ουσία. Δεν έχουμε κανέναν λόγο να αποδείξουμε εμείς κάτι για τις σχέσεις της Ομάδας Αλήθειας με τη Νέα Δημοκρατία. Θα παραθέσω απλά τα λόγια του Άδωνη Γεωργιάδη που ζητάει επιβράβευση για την Ομάδα Αλήθειας: «Θα έπρεπε να λέτε πώς το κάνατε στη Νέα Δημοκρατία και φτιάξατε μια τόσο πετυχημένη ιστοσελίδα. Πώς καταφέρνει να κάνει τόσα εκατομμύρια προβολές κάθε μέρα και να ασχολείται όλη η Ελλάδα με αυτό που ανεβάζει η Ομάδα Αλήθειας; Είναι πηγή επιτυχίας η Ομάδα Αλήθειας, όχι ζημιάς».

Άρα, έχουμε την πιο επίσημη παραδοχή από τον Αντιπρόεδρο της Νέας Δημοκρατίας για το τι είναι η Ομάδα Αλήθειας, κομματικός μηχανισμός.

Λέτε εσείς τώρα για άλλη μια φορά ότι όλα αυτά τα οποία συζητάμε, δηλαδή οι αποκαλύψεις από το «Inside Story», το «Documento», το «in.gr», είναι περίπου συμπτώσεις, όπως ήταν σύμπτωση στις παρακολουθήσεις που είχαμε σχεδόν τριάντα ανθρώπους που τους παρακολουθούσε και η ΕΥΠ και το Predator.

Πάμε, λοιπόν, να δούμε κάποιες από τις συμπτώσεις, για να μένουν στα Πρακτικά της Βουλής και να παρακολουθεί ο κόσμος. Έχουμε την «Blue Skies», στην οποία εργάζονταν οι Υπουργοί κ. Μιχαηλίδου και κ. Κυρανάκης, ο πρώην στενός συνεργάτης του Κυριάκου Μητσοτάκη και τέως Γενικός Γραμματέας του Ευρωπαϊκού Λαϊκού Κόμματος Θανάσης Μπακώλας, ο Κωνσταντίνος Μπαρδάκας, το μέλος της επικοινωνιακής ομάδας του Μεγάρου Μαξίμου και στόχος του Predator Ορσάκη Ρουσσέτου  –γιατί το Predator κυρίως τους δικούς σας ήθελε να ελέγχει τότε που έλεγχαν και ποιος κάνει «like» και πού- και o επί μακρόν υπεύθυνος των social media του Πρωθυπουργού Ηλίας Ευταξίας. Αυτές είναι κάποιες από τις συμπτώσεις.

Συνεχίζω με τις συμπτώσεις. Συνολικά, από τα πενήντα επτά άτομα που φαίνεται να έχουν περάσει από τα μισθολόγια, τουλάχιστον οι μισοί είναι άνθρωποι της Νέας Δημοκρατίας και της Κυβέρνησης Μητσοτάκη. Συμπτωματικώς!

Επίσης, συμπτωματικός είναι ο καθαρός κύκλος εργασιών που δηλώνει η «Blue Skies» που αντιστοιχεί σχεδόν εξ ολοκλήρου με τις δαπάνες για μισθούς και παροχές εργαζομένων. Εντελώς συμπτωματικός!

Συνεχίζουμε. Σε ό,τι αφορά τα έσοδά της, το «Inside Story» αναφέρει ότι την τελευταία τριετία οι πελάτες της «Blue Skies» είναι μετρημένοι στα δάχτυλα. Πρόκειται για πασίγνωστες μεγάλες εταιρείες που είναι προμηθευτές του Δημοσίου –άλλη μια σύμπτωση, την κρατάμε- καθώς και μια λιγότερο γνωστή οικογενειακή επιχείρηση, η οποία, συμπτωματικώς πάλι, έχει καταφέρει την τελευταία πενταετία να καταστεί εκ των βασικών προμηθευτών του ΑΔΜΗΕ. Όλα αυτά είναι συμπτώσεις.

Υπάρχει και η σύμπτωση για τις σχέσεις της «Blue Skies» με την «V&O». Θα αναφερθώ μόνο σε ένα παράδειγμα. Στο συνέδριο «Our Ocean Conference» από τον ΟΦΥΠΕΚΑ η «V&O» πήρε αθροιστικά 910.000 ευρώ και όταν η έδρα της «Blue Skies» άλλαξε και δήλωσε αλλαγή μετοχικής σύνθεσης στα τέλη του 2023, συνέπιπτε αρχικά με τα κεντρικά γραφεία της «V&O» στη Μιχαλακοπούλου 91 και μετά την αλλαγή, δηλώνει διεύθυνση στην Αναπήρων Πολέμου 14. Προσέξτε εδώ άλλη μια σύμπτωση: Πέφτει πάνω σε μια άλλη εταιρεία των κ.κ. Βαρβιτσιώτη και Ολύμπιου, την DGO!

Έχοντας πει όλες αυτές τις συμπτώσεις, να πω κάποια πράγματα για να συνεννοηθούμε και να είναι καθαροί οι λογαριασμοί.

Πρώτον, η Λεπέν καταδικάστηκε για το 1/10 αυτών που έχετε κάνει. Δεύτερον, το πιο χρεοκοπημένο κόμμα στην Ευρώπη -εσείς που χρωστάτε 500 εκατομμύρια στις τράπεζες, που έχετε ένα Υπουργικό Συμβούλιο που αθροιστικά όλοι χρωστάτε κάτι παραπάνω από 10 εκατομμύρια και προφανώς όλα αυτά είναι γραμμένα στην άμμο-, τι έχετε καταφέρει; Ιδιωτικές εταιρείες να πληρώνουν στελέχη της, τα οποία δουλεύουν για το κόμμα και εντελώς συμπτωματικά αυτές οι εταιρείες να έχουν προνομιακή πρόσβαση στο δημόσιο χρήμα.

Όλα αυτά περιγράφονται με μία λέξη, καθεστώς. Ο μηχανισμός προπαγάνδας είναι μόνο η κορυφή του παγόβουνου. Το παγόβουνο είναι η οικονομική λεηλασία και τα δισεκατομμύρια των απευθείας αναθέσεων που κάνετε από την πρώτη στιγμή. Και μπορεί αυτήν τη στιγμή στη χώρα να έχουμε μια δικαιοσύνη με πάρα πολλές αποφάσεις -βλέπε την απόφαση για την κάρτα με την Εθνική για το πώς πληρώθηκαν τα μηνύματα για το Predator, που η δικαιοσύνη λέει ότι μπορεί κάποιος να χακάρει τον λογαριασμό σου και βγήκε μέχρι και η Εθνική τράπεζα και έλεγε «έλεος, τι λέτε»-, θυμίζει τσίρκο και όχι δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Και κλείνω με το εξής: Να ξέρετε ότι δεν θα είναι πάντα έτσι η κατάσταση. Και είναι ένα κομμάτι η πολιτική αντιπαράθεση αλλά είναι ένα δεύτερο κομμάτι ότι υπάρχει αυτή τη στιγμή ένα πολιτικό προσωπικό σε αυτήν τη χώρα το οποίο λεηλατεί τη χώρα, παραβιάζει το κράτος δικαίου και αργά ή γρήγορα θα λογοδοτήσει και στη δικαιοσύνη και όχι μόνο πολιτικά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Υπάρχει ένα βασικό ζήτημα αντίληψης και θεσμικής λειτουργίας του κράτους. Αυτό δεν μπορούμε να το διατρέψουμε. Υπάρχουν κανόνες. Αν νομίζετε ότι δεν ισχύουν οι κανόνες, δικαίωμά σας. Αν νομίζετε ότι είναι πολιτική αντιπαράθεση και επιχειρήματα πολιτικού διαλόγου, το σέβομαι αλλά δεν μπορώ να το κατανοήσω. Κι αν κάποια στιγμή αναζητήσετε τους λόγους για τους οποίους έχετε οδηγηθεί σε αυτό το σημείο, ίσως αυτός ο τρόπος που εκφράζεστε μπορεί να βοηθήσει στο να βρείτε τα αίτια.

Θα σας πω όμως το εξής. Προσπαθώ να καταλάβω επειδή έχετε διατελέσει και στην επιθεώρηση εργασίας, πώς μπορείτε να στρέφεστε και κατά εργαζομένων. Αυτό, όμως, είναι μια άλλη κουβέντα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για το Θεό. Έλεος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, μην διακόπτετε. Δεν σας διέκοψε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Αλλά αυτό που θέλω να σας πω για άλλη μια φορά είναι ότι υπάρχουν και κανόνες και δικλείδες. Δεν αποφεύγω καμία απάντηση. Σας λέω τον δρόμο και οποιαδήποτε άλλη απάντηση -το οποίο δεν μπορείτε να το αντιληφθείτε, το καταλαβαίνω- θα ήταν τουλάχιστον θεσμικά άστοχη. Σας είπα πώς θα προχωρήσει ο έλεγχος και πραγματικά ώρες-ώρες νιώθω ότι κρίνετε και εξ ιδίων τα αλλότρια. Επειδή έχει ασκήσει ως κόμμα σε κομμάτια που έχετε μεταμορφωθεί διοίκηση, πραγματικά προσπαθώ να καταλάβω αν έτσι κάνατε και κατά πόσον λειτουργούσατε έτσι.

Και το ερώτημα είναι απλό. Εσείς, όταν ήσασταν κυβέρνηση, ελέγχατε τα οικονομικά των κομμάτων ως Υπουργείο Εσωτερικών; Αυτό κάνατε; Όχι. Αλλά προφανώς νομίζετε ότι όλα είναι θέμα πολιτικής αντιπαράθεσης και πυροτεχνημάτων. Πηγαίντε στην επιτροπή. Το προεδρείο δεν είναι κομματικό. Ο Πρόεδρος και οι τρεις Αντιπρόεδροι είναι από τη Νέα Δημοκρατία. Όλοι οι υπόλοιποι είναι από την Αντιπολίτευση Έχετε δυνατότητα να κάνετε καταγγελία και σαν κόμμα, σαν Νέα Αριστερά, ώστε να ελεγχτούν όλες οι καταστάσεις, ενδεχομένως να γίνει και δεύτερος έλεγχος σε όλα τα κόμματα. Και από κει και πέρα θα βγάλει η επιτροπή με τους ανθρώπους που έχουν την εγγυημένη αμεροληψία τις αποφάσεις που πρέπει να βγάλουν πάνω σε κάποιες συγκεκριμένες καταγγελίες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Θα συζητηθεί η τέταρτη με αριθμό 795/28-4-2025 επίκαιρη ερώτηση πρώτου κύκλου της Βουλευτού Α’ Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ» κυρίας Γαρυφαλλιάς (Λιάνας) Κανέλλη προς τον Υπουργό Εσωτερικών με θέμα: «Για την απαράδεκτη κατάσταση των κτιρίων στα ειδικά σχολεία του Δήμου της Αθήνας και τις επιπτώσεις από την έλλειψη ΕΕΕΕΚ (Εργαστήριο Ειδικής Επαγγελματικής Εκπαίδευσης)».

Θα απαντήσει ο Υφυπουργός κ. Σπανάκης.

Κυρία συνάδελφε, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Είπατε Βουλευτής Α΄ Αθήνας. Αν σας πάρω μαζί μου και πάμε σε μερικά από τα ειδικά σχολεία και εσάς και τον Υπουργό και οποιονδήποτε άλλο, θα ντρέπεστε και για την Αθήνα και για μένα. Και θα ντρεπόμαστε διακοινοβουλευτικά και σε πολύ μεγάλο μήκος χρόνου πίσω.

Το πρόβλημα που θέτω σήμερα, κύριε Υπουργέ και θέλω να μου απαντήσετε, δεν είναι τωρινό. Άρα η απαίτηση που έχω είναι να μου πείτε εσείς τι θα κάνετε τώρα. Σέρνεστε πίσω στον χρόνο. Το 2013 το ΠΑΣΟΚ μαζί με τη Νέα Δημοκρατία, όλοι μαζί, έκλειναν ας πούμε το ένα από τα ειδικά σχολεία στην Αθήνα. Δεν έκαναν τίποτα από το 2013 μέχρι το 2025 που διανύουμε τώρα. Κανένας τους, είτε συγκυβερνώντες είτε μη συγκυβερνώντες. Η Αθήνα, η πρωτεύουσα, είναι η πόλη που έχει τα λιγότερα σε αριθμό ειδικά σχολεία και ειδικά εργαστήρια, με τα μεγαλύτερα αδιέξοδα και τα πιο παλιά ετοιμόρροπα, επικίνδυνα, ολοσχερώς ακατάλληλα κτίρια. Εάν μου πείτε ότι σε κτίριο που έχει κατασκευαστεί στα τέλη του 19ου αιώνα, σε υπόγειο, με μπαλαντέζα -δεν χρειάζεται φαντασία ούτε καν εμένα να το περιγράψω γλαφυρά, ανατριχιάζω και μόνο που το κάνω, μετατρέπω την ερώτησή μου σε θρίλερ- στεγάζονται παιδιά ειδικού δημοτικού, με άπειρες ειδικές ανάγκες, τι να συνεχίσω εγώ, μετά από αυτό; Είναι δυνατόν να ισχύει αυτό σήμερα, εδώ, στην Αθήνα; Είναι δυνατόν παιδιά να μη μπορούν να εγγραφούν σε σχολεία και να αναγκάζονται να καταφεύγουν σε άλλους δήμους; Οι σύλλογοι γονέων ΑμεΑ δεν μπορείτε να φανταστείτε πόσες καταγγελίες έχουν κάνει, χρόνια ήμουν και στην επιτροπή. Εδώ είναι δύσκολο να πάει ένα παιδί κανονικού σχολείου, χωρίς ανάγκες σε άλλο δήμο. Το φαντάζεστε να πρέπει να μετακινήσει ο γονιός του στο λεκανοπέδιο από τον δήμο της Αθήνας στην άλλη άκρη, σε έναν άλλο δήμο, το παιδί του;

Και θα σας πω και ένα δεύτερο πρόβλημα το οποίο απλώς θα το θίξω. Δεν θέλω να πάρω παραπάνω από την πρωτολογία μου και θα το πω στη δευτερολογία. Για όλον τον υπόλοιπο κόσμο είναι πολύ καλό το να αρχίζει η τουριστική περίοδος. Μεσούσης της χρονιάς, λίγο πριν τελειώσει αυτή η χρονιά, όπου οι γονείς δεν έχουν πού να τα πάνε τα παιδιά το καλοκαίρι, μην το συζητήσουμε καθόλου, ενώ θα έπρεπε να λειτουργούν ειδικά προγράμματα που να βοηθάνε όλα τα παιδιά αυτών των σχολείων και το καλοκαίρι, έχουμε το εξής πρόβλημα: Αρχίζουν και τινάζουν οι ιδιώτες που έχουν τη μεταφορά αυτών των παιδιών στον αέρα, γιατί δεν τους περισσεύουν οχήματα να εξυπηρετήσουν τους τουρίστες. Και ξαφνικά, Μάιο μήνα, αμέσως μετά τον Μάρτη, Απρίλη, αμέσως μετά το Πάσχα δηλαδή, μετά την Ανάσταση -σαράντα μέρες λέμε εμείς «Χριστός Ανέστη»-, αρχίζουν και παρακαλάνε «Θεέ μου, βοήθα με», οι γονείς των παιδιών των ΑμεΑ, διότι δεν υπάρχει τρόπος μεταφοράς των παιδιών από και προς τα ειδικά σχολεία και τα ειδικά εργαστήρια.

Περισσότερα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κανέλλη.

Κύριε Σπανάκη, έχετε τον λόγο για την πρωτολογία σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ.

Κυρία συνάδελφε, διάβασα με ιδιαίτερη προσοχή και ευαισθησία το θέμα της επίκαιρης ερώτησής σας. Και θέλω να σας πω ότι το Υπουργείο Εσωτερικών τα τελευταία χρόνια κάνει μια τεράστια προσπάθεια σε συνεργασία με την Τοπική Αυτοδιοίκηση όχι μόνο να λύσει προβλήματα που έχουν τεθεί από την Τοπική Αυτοδιοίκηση, αλλά και αμφίδρομα να έρθει στη Τοπική Αυτοδιοίκηση και να προωθήσει θέματα, τα οποία υπάρχουν στις τοπικές κοινωνίες. Άρα η σχέση μεταξύ Υπουργείου Εσωτερικών και Α΄ και Β΄ βαθμού Τοπικής Αυτοδιοίκησης είναι μια εξαιρετική σχέση και μία ουσιαστική σχέση.

Στην επίκαιρη ερώτησή σας μου έχετε κάνει δύο ερωτήσεις συγκεκριμένες, για την περιοχή της Αθήνας.

Θέλω να σας πω ότι η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Αττικής που ανήκει στο Υπουργείο Παιδείας, Θρησκευμάτων και Αθλητισμού με ενημέρωσε ότι το κτήριο που στεγάζεται το ΕΕΕΕΚ Κωφών και Βαρήκοων Αθήνας κρίθηκε ακατάλληλο μέχρι την αποκατάσταση των απαραίτητων επισκευών και μεταστεγάστηκε προσωρινά στις αίθουσες του 6ου ΕΠΑΛ Αθηνών που παραχωρήθηκαν για τον σκοπό αυτό.

Αναφορικά με το ΕΕΕΕΚ Αθηνών να πω τα εξής. Η Διεύθυνση Δευτεροβάθμιας Εκπαίδευσης Α΄ Αθήνας του Υπουργείου Παιδείας με έγγραφο προς το Δημοτικό Συμβούλιο του Δήμου Αθηναίων αναφέρει την αναγκαιότητα ίδρυσης του ΕΕΕΕΚ Αθηνών σε χώρο που στέγαζε κατά το παρελθόν το 42ο ΓΕΛ Αθήνας μέχρι την ολοκλήρωση των εργασιών ανέγερσης των κτηρίων επί της οδού Λάμψα του 7ου Δημοτικού Διαμερίσματος.

Το Υπουργείο Παιδείας έχει χορηγήσει έγγραφα του ενδεικτικού κτηριολογικού προγράμματος για το ΕΕΕΕΚ Αθηνάς, το ΕΕΕΕΚ Κωφών και Βαρήκοων και το ΕΝΕΕΓΥΛ Αθήνας με σκοπό την εξέταση από την αρμόδια Επιτροπή Καταλληλότητας της δυνατότητας στέγασής τους σε νέα σχολική δομή εντός του οικοδομικού τετραγώνου 85, της περιοχής 82, του 7ου Διαμερίσματος του Δήμου Αθηναίων, δηλαδή επί της οδού Λάμψα, σε ένα οικόπεδο ιδιοκτησίας –προσέξτε- του πρώην ΟΣΚ, νυν ΚΤΥΠ, που έχει παραχωρηθεί στον Δήμο Αθηναίων μέχρι τις 3 Φεβρουαρίου του 2027.

Όμως, η ΚΤΥΠ αρχικά με έγγραφό της προς τη Διεύθυνση Τεχνικών Υπηρεσιών του Υπουργείου Παιδείας και μετά με νεότερο έγγραφο προς τον Δήμο Αθηναίων δήλωσε ότι δεν υπάρχει η δυνατότητα στέγασης, σύμφωνα με τους ισχύοντες όρους δόμησης και των τριών ειδικών εκπαιδευτικών μονάδων, ΕΕΕΕΚ, ΕΝΕΕΓΥΛ και ΕΕΕΕΚ Κωφών και για τον λόγο αυτόν θα εκπονήσει μελέτη μόνο για την ανέγερση της σχολικής μονάδας ΕΝΕΕΓΥΛ, ενώ ταυτόχρονα προτείνεται το ΕΕΕΕΚ Κωφών και το υπό ίδρυση ΕΕΕΕΚ Αθήνας να λειτουργήσουν στο Θησείο, δηλαδή στο κτήριο που σήμερα στεγάζεται το ΕΝΕΕΓΥΛ.

Η Διεύθυνση Παιδικής Ηλικίας, Παιδείας και Δια Βίου Μάθησης του Δήμου Αθηναίων με έγγραφα του 2024 και του 2025 ζήτησε από τη Διεύθυνση Κτηριακές Υποδομές του Δήμου Αθηναίων να συνταχθούν οι τεχνικές προδιαγραφές προκειμένου η Διεύθυνση Δημοτικής Περιουσίας του Δήμου να ξεκινήσει διαγωνιστική διαδικασία αναζήτησης ακινήτων προς μίσθωση εντός των γεωγραφικών ορίων του Δήμου Αθηναίων, επιπλέον η Διεύθυνση Παιδικής Ηλικίας, Παιδείας και Δια Βίου Μάθησης του Δήμου ενημέρωσε ότι έως σήμερα η πραγματοποιηθείσες προσπάθειες στέγασης ή μεταστέγασης σχολικών μονάδων, μέσω διαγωνιστικών διαδικασιών μίσθωσης κτιρίων που να πληρούν τις προδιαγραφές που απαιτούνται για τη στέγαση σχολικών μονάδων, έχουν αποβεί άγονες, γιατί είναι ειδικά κτίρια, και λόγω της έλλειψης του αντίστοιχου κτιριακού αποθέματος εντός της χωρικής αρμοδιότητας του Δήμου Αθηναίων.

Το Υπουργείο Εσωτερικών με τον Δήμο εξετάζουν κι άλλες εναλλακτικές προκειμένου να διευθετηθεί οριστικά το ζήτημα αυτό.

Αναφορικά με το 6ο Ειδικό Δημοτικό Σχολείο Αθηνών, που αναφέρεται επίσης σε μια από τις ερωτήσεις σας, που στεγάζεται στο πρώην Δημοτικό Βουστάσιο, διατηρητέο κτήριο, χτισμένο επί δημαρχίας Σπύρου Πάτση, το οποίο έχει παραχωρηθεί από το Δημοτικό Βρεφοκομείο Αθηνών για να στεγάσει το σχολείο, έχει γίνει ανακαίνιση και διαμόρφωση του κτηρίου για να καλύψει τις ανάγκες του δημοτικού σχολείο.

Θέλω ένα λεπτό ακόμα, κύριε Πρόεδρε.

Όσον αφορά το 6ο Ειδικό Νηπιαγωγείο να πω τα εξής. Αυτό συστεγαζόταν με το 6ο Ειδικό Δημοτικό Σχολείο Αθηνών με κοινά χωρικά όρια και λειτουργία δύο τμημάτων, διθέσιο νηπιαγωγείο, δώδεκα μαθητές και μαθήτριες. Από τον Φεβρουάριο του 2018 μεταφέρθηκε και στεγάζεται στο Σχολικό Συγκρότημα Μιχαήλ Νομικός στο ειδικά ανακαινισμένο και διαμορφωμένο χώρο επί της οδού Νικοπόλεως 33 στα Κάτω Πατήσια. Δημιουργήθηκαν και λειτούργησαν τέσσερα τμήματα. Όμως, λόγω του μεγάλου αριθμού παιδιών, τα χωρικά όρια άλλαξαν.

Θα απαντήσω στη συνέχεια για όλο το έργο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υφυπουργέ.

Κυρία συνάδελφε, έχετε τον λόγο.

**ΛΙΑΝΑ ΚΑΝΕΛΛΗ:** Μου διαβάσατε ένα κείμενο και μπορεί να είναι άριστες οι σχέσεις του Υπουργείου Εσωτερικών και με τους δήμους γενικώς. Αυτό δεν διορθώνει τίποτα. Μόνος σας το είπατε. Σκεφτείτε ότι μου λέτε για ένα σχολείο το οποίο στεγάζεται σε βουστάσιο. Θεωρείτε ότι είναι κατάλληλο, επειδή το ανακαινίσατε; Σας περνάει ποτέ από το μυαλό ότι η ανακαίνιση είναι ένα βάψιμο; Υπάρχει κτήριο το οποίο μπορεί να είναι ισόγειο με τρόπο εισόδου και εξόδου, διαδρόμους και αίθουσες που δεν περνάει ούτε καροτσάκι. Καταλαβαίνετε για τι πράγμα μιλάμε όταν μιλάμε για ειδικά σχολεία και ειδικά εργαστήρια; Δεν είναι η ανακαίνιση ξενοδοχειακού τύπου «έβαψα τον τοίχο» και άρα το παιδί μπορεί να είναι καλά στο παλιό βουστάσιο.

Στον χώρο της Λάμψα χρόνια τώρα έπρεπε να έχει χτιστεί. Δεν χτίζεται. Πώς θα το παρακάμψετε αυτό; Και ειλικρινά σας λέω ότι δεν θέλω να μπω καθόλου στο ανθυγιεινό στιλ του Υπουργού Υγείας και δεν θα μπω. Άρα, ας κατεβάσω και τον τόνο, ας μιλήσω πιο ήρεμα, ας μιλήσω ψύχραιμα γιατί αυτό είναι εξ ορισμού εξοργιστικό.

Θα σας φέρω ένα πολύ χαρακτηριστικό παράδειγμα. Πάει ο Πρωθυπουργός και μιλάει στους κωφούς για το επίδομα και την επέκταση. Και να μην μείνω στο επίδομα που είναι πάντα για λιγότερους από όσο πρέπει και όχι οι περισσότεροι να πρέπει και να οφείλουν να έχουν άλλου τύπου αντιμετώπιση και απολαβές. Το αφήνω στην μπάντα αυτό. Καλώς το έκανε. Μα πάει σ’ ένα κτήριο το οποίο μόνοι σας παραδέχεστε ότι έχει 100% ακαταλληλότητα και 25% επικινδυνότητα, για να το πω χοντρικά τώρα και να μην κουράζω κι εσάς και όποιο τυχόν πολίτη αυτής της χώρας ακούει.

Αυτοί οι άνθρωποι έχουν στο μεταξύ μετεγκατασταθεί παραδίπλα στο 6ο ΕΠΑΛ. Σωστά; Το έχετε δει το κτήριο; Έχετε δει αν είναι κατάλληλο; Όταν λέτε «εγκαθιστώ αλλού», εσείς κι εγώ μπορούμε να φύγουμε από αυτό το έδρανο και να έρθουμε σ’ αυτό το έδρανο. Ένας τυφλός και πιθανότατα και με άλλα προβλήματα, με κινητικά προβλήματα, παιδιά με εγκεφαλικές παθήσεις, με βαριά προβλήματα για να μετεγκατασταθούν από το ένα κτήριο στο άλλο πρέπει το κτήριο που τους υποδέχεται να έχει τη στοιχειώδη υποδομή.

Δεν μπορώ να φανταστώ ότι σε μια χώρα που λέγεται «Ελλάς», σε μια πρωτεύουσα που λέγεται Αθήνα αυτά τα προβλήματα έχουν χρονίσει και ότι δεν υπάρχει μέλλον. Πηγαίνετε να ακούσετε τους γονείς και την πραγματική τους απελπισία.

Ακόμα κι αν φτιάξετε στη Λάμψα το τέλειο ειδικό σχολείο, δεν υπάρχει προοπτική μετά από το δημοτικό και δεν υπάρχει επαγγελματική προοπτική μετά από το γυμνάσιο και το λύκειο, ούτε εκπαιδευτική. Το καταλαβαίνετε; Ένα ειδικό εργαστήριο συνεπάγεται πολλά πράγματα για την αντιμετώπιση της αναπηρίας και κυρίως για το αδιέξοδο που μαστίζει τους γονείς.

Θα σας φέρω κι ένα παράδειγμα, γιατί αν δεν τα πάρει αυτά η πολιτεία στην πλάτη της ουσιαστικά ως δημόσια υποχρέωση και δημόσιο αγαθό να αντιμετωπιστούν έτσι τα παιδιά που έχουν αναπηρίες, πολλαπλές ή μονές, θα το πω έτσι, δεν μπορεί να βασιστεί κάποιος σε ένα ΕΛΕΠΑΠ στο Παγκράτι που στεγάζεται σε ισόγειο, που είναι φιλανθρωπικό ίδρυμα, που άνθρωπος της δικής σας παράταξης έχει βρεθεί πολλές φορές σε διοικητική θέση μέσα στο συμβούλιο, που παίρνει πάρα πολλές χορηγίες, που είναι ιδιωτικό και δεν εποπτεύεται από το Δημόσιο όταν στεγάζει παρανόμως, και σας το λέω μετά λόγου γνώσεως, παιδιά με εγκεφαλική παράλυση στον τρίτο όροφο με μοναδική έξοδο κινδύνου σκάλα υπηρεσίας, σαν κι αυτήν που δυσκολεύεστε, κύριε Πρόεδρε, να κατεβείτε εσείς, όσο κι εγώ. Να μου πείτε σε περίπτωση πυρκαγιάς πώς θα κατέβουν από τον τρίτο όροφο παιδιά που βρίσκονται σε αυτήν την κατάσταση. Και να είσαι μάνα ή πατέρας, γονιός ή κηδεμόνας στο σπίτι και να τρέμει το φυλλοκάρδι σου αν έχει πάει, αφού έχει πάει πώς θα βγει και αν βγει.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΛΙΑΝΑ ΚΑΝΕΛΛΗ:** Λοιπόν, να μας πείτε συγκεκριμένα πράγματα από τη Λάμψα μέχρι τη μετεγκατάσταση και από την επιδιόρθωση του κτηρίου των κωφών, αν παίρνει, μέχρι τον έλεγχο ακόμα και των ιδιωτικών ιδρυμάτων. Θα παρακαλούσα, ακόμη κι αν δεν μπορείτε τώρα εκ του πρόχειρου, να μου δώσετε και να δώσετε μια απάντηση στους γονείς των παιδιών ΑμΕΑ και με χρονοδιάγραμμα. (IK)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κανέλλη.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, ξέρετε, όταν απαντώ, απαντώ πάντα συγκεκριμένα και στα θέματα που αφορούν την εκπαίδευση και τα σχολεία λόγω του ότι σε όλη τη μαθητική μου διαδρομή υπήρξα ενεργός και πάντα ήθελα να έχουμε καλές συνθήκες στα σχολεία μας και δεύτερον, επειδή τυχαίνει να είμαι και παιδί εκπαιδευτικών, έχω μια ιδιαίτερη ευαισθησία.

Άρα, μην προσπαθείτε να δημιουργήσετε μια αποκλειστικότητα στην ευαισθησία και ειδικότερα όταν αφορά την ειδική αγωγή.

**ΛΙΑΝΑ ΚΑΝΕΛΛΗ:** Λίγος σεβασμός στον ερωτώντα!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Εδώ, λοιπόν, επειδή μιλάμε για ευαίσθητες…

**ΛΙΑΝΑ ΚΑΝΕΛΛΗ:** Κύριε Πρόεδρε, λίγος σεβασμός στον ερωτώντα! Δεν μιλάμε για εταιρεία και προϊόν για να μιλάμε για αποκλειστικότητες.

**ΠΡΟΕΔΡΕΥΩΝ (Βασίλειος Βιλιάρδος):** Τι να σας πω; Δεν μπορώ να επέμβω, κυρία Κανέλλη! Αυτή είναι η διαδικασία, σας παρακαλώ!

Κυρία Κανέλλη, εσείς λέτε αυτά που θέλετε και ο Υπουργός απαντάει αυτά που νομίζει. Δεν μπορώ να παρέμβω στη διαδικασία. Σας παρακαλώ, χάνουμε χρόνο έτσι! Δεν γίνεται!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία Κανέλλη, δεν θα ακολουθήσω την τακτική σας, όταν πάει να δευτερολογήσει ένας Υπουργός, να τον διακόπτετε, όπως έκανε προηγουμένως ο συνάδελφος στον κ. Γεωργιάδη.

**ΛΙΑΝΑ ΚΑΝΕΛΛΗ:** Μα, δεν μπορείτε να ακολουθήσετε την τακτική μου. Σας λείπουν πάρα πολλά για να ακολουθήσετε την τακτική μου!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην διακόπτετε!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ακούστε λίγο: Θέλετε να ακούσει ο κόσμος ποια είναι η πραγματικότητα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κανέλλη, τι θα κάνουμε τώρα; Θα χάσουμε όλο τον χρόνο ξανά;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ακούστε, επειδή μιλάμε για ευαίσθητες γειτονιές του κέντρου των Αθηνών, σας είπα προηγουμένως ότι δημιουργήθηκαν και λειτούργησαν τέσσερα τμήματα, όμως, λόγω του μεγάλου αριθμού των παιδιών τα χωρικά όρια άλλαξαν για το 6ο Ειδικό Νηπιαγωγείο Αθήνας που λέτε στην ερώτηση. Στην ερώτησή σας τα λέτε.

**ΛΙΑΝΑ ΚΑΝΕΛΛΗ:** Μα, τι είναι οι ευαίσθητες περιοχές;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κανέλλη, μην διακόψετε άλλη φορά, σας παρακαλώ!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Εδώ τα λέτε, στην ερώτησή σας, να απαντήσω;

**ΠΡΟΕΔΡΕΥΩΝ (Βασίλειος Βιλιάρδος):** Μα, δεν γίνεται να διακόπτουμε, δεν το καταλαβαίνετε;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δημιουργήθηκε, λοιπόν, το πρώτο Παράρτημα του 6ου Ειδικού Νηπιαγωγείου Αθηνών, ο δήμος αποφάσισε για το σχολικό έτος 2022-2023 μέχρι και σήμερα την παραχώρηση τριών αιθουσών στο 153ο και 154ο Νηπιαγωγείο Αθηνών στα Κάτω Πατήσια ώστε να δημιουργηθούν άλλα τρία τμήματα. Τον Νοέμβριο του 2023 δημιουργήθηκε το 2ο Παράρτημα του 6ου Ειδικού Νηπιαγωγείου Αθηνών στους Αμπελόκηπους και λειτουργεί μέχρι σήμερα. Από τον Δήμο Αθηναίων εγκρίθηκε η παραχώρηση χώρου στο 158ο Νηπιαγωγείο Αθηνών επί της οδού Κονιάρη και Παλιγγενεσίας ώστε να λειτουργήσουν άλλα τρία τμήματα. Προστέθηκαν περιοχές: Αμπελόκηποι, Νέος Κόσμος, Δάφνη, Ζωγράφου, Βύρωνας, Ηλιούπολη, Γαλάτσι, Κυψέλη, Εξάρχεια, Κάτω Πατήσια, Σεπόλια, Κολωνός και Μεταξουργείο. Αυτά θέλω να ακουστούν, διότι δεν μπορούμε να λέμε εδώ ό,τι θέλουμε.

Επιπρόσθετα, θέλω να σας πω ότι το Υπουργείο Εσωτερικών έχει κατανείμει από τους ΚΑΠ έτους 2024 για κάλυψη δαπανών εκτέλεσης έργων και επενδυτικών δραστηριοτήτων ποσό ύψους 3.749.640 ευρώ και για την επισκευή και συντήρηση σχολικών κτιρίων ποσό ύψους 1.183.200 ευρώ, ενώ ίδια ποσά έχει προγραμματιστεί να αποδοθούν στον Δήμο Αθηναίων και κατά τη διάρκεια του έτους 2025. Η περαιτέρω διαχείριση των πιστώσεων γίνεται κατόπιν αποφάσεων των οικείων δημοτικών συμβουλίων υπό την εποπτεία του κράτους, η οποία συνίσταται αποκλειστικά στον έλεγχο νομιμότητας των πράξεών τους και στον πειθαρχικό έλεγχο των αιρετών.

Επίσης, υπάρχουν πολλές προσκλήσεις, όπου ο Δήμος Αθηναίων έχει ενταχθεί, όπως για παράδειγμα σε πρόγραμμα για ράμπες για εξυπηρέτηση ΑμεΑ σε σχολικές μονάδες, καθώς επίσης και στο πρόγραμμα «Αντώνης Τρίτσης».

Με αυτά και άλλα πολλά θέλω να σας πω ότι συνεχίζουμε να αναβαθμίζουμε τα σχολικά μας συγκροτήματα με αυξημένη χρηματοδότηση από το 2019 μέχρι σήμερα και με έργα που ξεπερνούν τα 6,5 δισεκατομμύρια σε κάθε τοπική κοινωνία.

**ΛΙΑΝΑ ΚΑΝΕΛΛΗ:** Έχετε δει ένα από κοντά;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, αφήστε τον να ολοκληρώσει. Δεν έχει νόημα.

**ΛΙΑΝΑ ΚΑΝΕΛΛΗ:** Κύριε Πρόεδρε, εμείς δεν μπορούμε να λέμε ό,τι θέλουμε, αλλά εκείνος μπορεί να λέει ό,τι θέλει. Ποιηματάκι διάβασε!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κανέλλη, μόνο όταν ομιλείτε!

Ευχαριστούμε πολύ τον κύριο Υφυπουργό.

Θα συνεχίσουμε με την όγδοη με αριθμό 806/28-4-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Εσωτερικών με θέμα: «Άμεση ανέγερση νέου σύγχρονου Δημοτικού Σχολείου στη Φαλάνη».

Ορίστε, κύριε συνάδελφε, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η Φαλάνη είναι μία κοινότητα η οποία βρίσκεται πλησίον της Λάρισας και επλήγη και αυτή ανεπανόρθωτα από τους σεισμούς κατά τον Μάρτιο του 2021, στις 3 και 4 Μαρτίου 2021. Οι ζημιές που έγιναν έγιναν σε σπίτια, αλλά και στο Δημοτικό Σχολείο Φαλάνης.

Εδώ αξίζει να πούμε ότι η τάση του πληθυσμού ήταν αυξητική. Ενδεικτικά θα σας πω, κύριε Υπουργέ, ότι το 2001 ο πληθυσμός της Φαλάνης ήταν 3.300, ενώ το 2021 ήταν 4.112. Να πάμε τώρα στον πληθυσμό των μαθητών: Το σχολικό έτος 2019-2020 ήταν 276. Το σχολικό έτος 2023-2024 ήταν 229, άρα, μια μείωση κατά πενήντα των μαθητών. Πού οφείλεται; Αποκλειστικά και μόνο στην ακαταλληλότητα του κτιρίου του Δημοτικού Σχολείου Φαλάνης, με συνέπεια να αναγκάζονται πολλοί γονείς να πηγαίνουν τα παιδιά τους σχολείο στη Λάρισα.

Όπως καταλαβαίνετε, χρήζει άμεσης αντιμετώπισης η κατασκευή καινούργιου σχολείου.

Ενδεικτικά επιτρέψτε μου, κύριε Υπουργέ, να σας περιγράψω την κατάσταση αυτή τη στιγμή του Δημοτικού Σχολείου. Προκειμένου να καλυφθούν οι στοιχειώδεις ανάγκες λειτουργίας του σχολείου μετά τον σεισμό του 2021, προστέθηκαν προσωρινά έξι αίθουσες διδασκαλίας από κοντέινερ στη βόρεια πίσω πλευρά του αρχικού κτιρίου και στον βόρειο αύλειο χώρο. Η εγκατάσταση των κοντέινερ διέσπασε πλήρως τη λειτουργία του σχολείου, επειδή οι πρώτες τάξεις συναθροίζονται στον βόρειο προαύλιο χώρο, ενώ οι υπόλοιπες στον νότιο. Οι αίθουσες-κοντέινερ είναι πλήρως αποκομμένες από το κυλικείο και το γυμναστήριο. Από το συγκεκριμένο σχολικό συγκρότημα της Φαλάνης απουσιάζουν παντελώς -και αυτό είναι ντροπή!- χώροι όπως χώροι υγιεινής.

Κύριε Υπουργέ, απουσιάζουν παντελώς χώροι υγιεινής οι οποίοι βρίσκονται εβδομήντα μέτρα μακριά από το σχολικό κτίριο, όπως και εργαστήρια Φυσικών Επιστημών, Αισθητικής Αγωγής, Πληροφορικής και ξένων γλωσσών.

Εδώ σε αυτό το σημείο να πω ότι το Δημοτικό Σχολείο Φαλάνης διαθέτει με πολλές διακρίσεις και Εργαστήριο Ομάδας Ρομποτικής.

Το κλιμάκιο των κτιριακών υποδομών γνωμάτευσε για άμεση αντικατάσταση και ανέγερση νέου διδακτηρίου, ακαταλληλότητα και επικινδυνότητα.

Και τελειώνω την πρωτολογία μου, κύριε Πρόεδρε, ρωτώντας τον αρμόδιο Υπουργό το εξής: Γνωρίζω πολύ καλά ότι θα πείτε ότι είναι και αρμοδιότητα του Δήμου Λαρισαίων. Τέσσερα χρόνια μετά τον σεισμό δεν έχει γίνει το παραμικρό για την ανέγερση νέου διδακτηρίου στο Δημοτικό Σχολείο Φαλάνης. Τέσσερα χρόνια μετά τα παιδιά κάνουν μάθημα στο κοντέινερ, τα μικρά παιδιά αναγκάζονται να φεύγουν από το κτίριο και να διανύουν απόσταση εβδομήντα μέτρων για να πάνε στην τουαλέτα. Ερωτάσθε: Ποιες είναι οι πρωτοβουλίες που θα λάβετε ως Κυβέρνηση για ένα σχολείο το οποίο σίγουρα δεν τιμά να είναι ακατάλληλο, ένα σχολείο στο οποίο σιγά σιγά ο αριθμός των μαθητών μειώνεται συνεχώς;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, αναδεικνύετε ένα θέμα το οποίο είναι ιδιαίτερα σοβαρό, την ανάγκη για την άμεση ανέγερση νέου σύγχρονου Δημοτικού Σχολείου στη Φαλάνη.

Θα ήθελα, όμως, πριν απαντήσω επί της ουσίας να πω ότι το αρχικό πέτρινο κτίριο στο σχολείο της Φαλάνης χτίστηκε το 1925 και το έτος 1985 πραγματοποιήθηκαν νεότερες κτιριακές προσθήκες.

Ειδικά το αρχικό λιθόκτιστο κτίσμα που έχει ανεγερθεί προ του 1955 θεωρείται νομίμως υφιστάμενο, ενώ οι νεότερες προσθήκες έχουν τακτοποιηθεί με τις διατάξεις του ν.4178 του 2013.

Αμέσως μετά τον σεισμό του 2021 πολιτικοί μηχανικοί της ΚΤΥΠ, δηλαδή πρώην ΟΣΚ και φυσικά του Δήμου Λαρισαίων χαρακτήρισαν το πέτρινο κτήριο ακατάλληλο προς χρήση, λόγω των εκτεταμένων ζημιών που προκλήθηκαν στη στατικότητα του κτηρίου, ενώ τα νεότερα κτίσματα κρίθηκαν κατάλληλα προς χρήση. Άρα λοιπόν έχουμε μερικώς ακατάλληλο το συγκεκριμένο κτήριο.

Έκτοτε ο Δήμος Λαρισαίων βρίσκεται σε διαρκή επαφή με την ΚΤΥΠ και την Υπηρεσία Νεωτέρων Μνημείων προκειμένου να επιλυθεί με τον καλύτερο τρόπο το θέμα που προέκυψε με το Δημοτικό Σχολείο Φαλάνης. Άρα είναι ένα σύνθετο ζήτημα.

Η Υπηρεσία Νεωτέρων Μνημείων η οποία είναι υπεύθυνη για το διατηρητέο, το πέτρινο δηλαδή κτήριο, έθεσε συγκεκριμένους όρους για τη στατική ενίσχυση και αποκατάσταση των βλαβών που υπέστη από τον σεισμό. Οι προτάσεις που έχουν κατατεθεί μέχρι στιγμής, για να είμαστε συγκεκριμένοι στους πολίτες που μας ακούν, αφορούν στην καθαίρεση των νεότερων κατασκευών του πέτρινου κτηρίου, στην αποκόλληση του πέτρινου από το εν λόγω κτήριο, στην επανάχρησή του ως κτήριο αιθουσών και λοιπών βοηθητικών κτηρίων, στη στατική ενίσχυση του πέτρινου και του νέου κτηρίου, στην ενεργειακή αναβάθμιση του υφιστάμενου σχολείου που λειτουργεί σήμερα και στην πραγματοποίηση των συνοδών εργασιών για τον περιβάλλοντα χώρο.

Οι διαδικασίες που θα ακολουθηθούν απαιτούν εξειδικευμένη στατική μελέτη για την ενίσχυση και αποκατάσταση του πέτρινου κτηρίου, νέα μελέτη για το νέο διδακτήριο σε διαφορετική θέση από αυτή που είχε σχεδιαστεί, έλεγχο των μελετών, χορήγηση εγκρίσεων από τις αρμόδιες υπηρεσίες, χρόνο για την υλοποίηση του έργου, που σημαίνει μεγάλη αναστάτωση στη λειτουργία του σχολείου λόγω των απαιτούμενων κατεδαφίσεων και βεβαίως, ιδιαίτερα υψηλή χρηματοδότηση.

Επιπλέον, η ΚΤΥΠ μας ενημέρωσε ότι δεν έχει υποβληθεί κάποιο αίτημα ανέγερσης νέου δημοτικού σχολείου. Θέλω όμως να πω ότι ΚΤΥΠ, Δήμος Λαρισαίων και Υπουργείο Παιδείας βρισκόμαστε σε μια διαρκή, ουσιαστική, συστηματική συνεργασία και φυσικά με τους αρμόδιους φορείς, προκειμένου να χρηματοδοτηθούν αυτές οι εργασίες για να χρησιμοποιηθεί εκ νέου το ιστορικό Δημοτικό Σχολείο Φαλάνης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, ευελπιστώ ότι στη δευτερολογία σας οι γονείς, οι δάσκαλοι και οι γονείς για λογαριασμό των παιδιών να ακούσουν κάτι συγκεκριμένο.

Είπατε ότι δεν υπεβλήθη αίτημα. Από ποιον να υποβληθεί αίτημα; Από τους γονείς; Από τους δασκάλους; Αυτό το νόημα έχει και η ερώτηση. Τις μελέτες ποιος θα τις κάνει;

Σήμερα τέσσερα χρόνια μετά παιδιά μικρά κάνουν μάθημα σε κοντέινερ. Φέρτε το στο μυαλό σας, στη σκέψη σας. Σας ικανοποιεί; Σίγουρα όχι. Το να αναφέρουμε και να λέμε ότι μία υπηρεσία στην άλλη και η άλλη στην παράλλη δεν πρόκειται μετά να τελειώσει σε 50 και 60 χρόνια. Το οφείλουμε στα παιδιά και οφείλουμε -και ειδικά εσείς που είστε Κυβέρνηση τώρα- μια αξιοπρέπεια στην εκπαίδευση και τη μόρφωση. Δεν υπάρχουν στοιχειώδη πράγματα σε αυτό το σχολείο.

Θα περιμένω στη δευτερολογία σας, κύριε Υπουργέ, να ανακοινώσετε και να πείτε. Πάρτε πρωτοβουλία, διοργανώστε μια σύσκεψη με όλους αυτούς τους φορείς, προκειμένου να ξεκινήσει. Γνωρίζω πολύ καλά ότι απαιτείται χρόνος. Έχουν περάσει όμως τέσσερα χρόνια εντελώς χαμένα. Είμαι σίγουρος ότι και ο περιφερειάρχης θα ανταποκριθεί, όπως και ο δήμαρχος. Να γίνει όμως η αρχή και πρέπει να γίνει άμεσα.

Θα το παρακολουθώ το θέμα ως Βουλευτής πάρα πολύ στενά και ελπίζω μετά από λίγους μήνες να μην έχω την ίδια απάντηση, να έχει να μου πει η Κυβέρνηση κάτι συγκεκριμένο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κατ’ αρχάς, τα αιτήματα υποβάλλονται με μια συγκεκριμένη διαδικασία. Επειδή εδώ μιλάμε για σχολείο και το αίτημα για ανέγερση ενός σχολείου δεν είναι ένα απλό αίτημα, χρειάζεται και την έγκριση του κτηριολογικού προγράμματος από το Υπουργείο Παιδείας, χρειάζεται και από την ΚΤΥΠ, χρειάζεται φυσικά και η έγκριση χρηματοδότηση, δεν είναι ένα απλό ζήτημα.

Αυτό το οποίο εγώ θέλω να σας πω από την Αίθουσα αυτή είναι ότι ναι, η συνεργασία αυτή που ήδη υπάρχει μεταξύ του Δήμου Λαρισαίων, του Δημάρχου Λαρισαίων, της ΚΤΥΠ, των αρμόδιων υπηρεσιών της ΚΤΥΠ και των αρμόδιων υπηρεσιών του Υπουργείου Παιδείας, διότι είμαστε σε μια διαρκή επικοινωνία και με τον Δήμαρχο Λαρισαίων, θα αναλάβω και πρόσθετες πρωτοβουλίες προκειμένου να επιλυθεί το θέμα αυτό.

Και το λέω αυτό, κύριε συνάδελφε, διότι σε όποιο πρόγραμμα το Υπουργείο Εσωτερικών έχει προχωρήσει ο Δήμος Λαρισαίων είναι πραγματικά σε πάρα πολύ καλά επίπεδα προτάσεων για να μπορέσει να απορροφήσει χρήματα.

Για παράδειγμα, στο «Φιλόδημος ΙΙ» ο Δήμος Λαρισαίων χρηματοδοτήθηκε με το ποσό του 1.530.000 ευρώ για την υλοποίηση συγκεκριμένων έργων. Όσον αφορά σε άλλα έργα που αφορούν την εκπόνηση και υλοποίηση μέτρων πυροπροστασίας στις σχολικές μονάδες, γιατί είναι σημαντικό και η πυροπροστασία γενικότερα στις σχολικές μονάδες που υπάρχει ειδικό πρόγραμμα, εντάχθηκε στο πρόγραμμα με ποσό 203.000 ευρώ. Όσον αφορά την κατασκευή και χώρων υγιεινής για την εξυπηρέτηση των ΑμεΑ, ο Δήμος Λαρισαίων εντάχθηκε και χρηματοδοτήθηκε με το ποσό των 144.000 ευρώ. Όσον Αφορά το Πρόγραμμα «Αντώνης Τρίτσης» και πρόσθετες εντάξεις, έχει υποβάλει το έργο «Ανέγερση σχολικού συγκροτήματος ειδικής αγωγής» προϋπολογισμού 1.024.000 ευρώ και υλοποιείται στο Πρόγραμμα «Αντώνης Τρίτσης». Επίσης, σε άλλη πρόσκληση για σχολεία και αθλητικές εγκαταστάσεις, ο Δήμος Λαρισαίων έχει υποβάλει έργο-δράση για υποδομές του δήμου που χρήζουν αντισεισμικής προστασίας προϋπολογισμού 634.000 ευρώ το οποίο έχει ενταχθεί και υλοποιείται στο Πρόγραμμα «Αντώνης Τρίτσης».

Άρα λοιπόν με αυτά τα δεδομένα καταλαβαίνετε ότι και σε αυτό το σημαντικό ζήτημα που αναδεικνύεται μέσα από την επίκαιρη ερώτησή σας και πάλι ο Δήμος Λαρισαίων, η ΚΤΥΠ, το Υπουργείο Παιδείας και φυσικά το Υπουργείο Εσωτερικών είμαστε εδώ για να δώσουμε συγκεκριμένες λύσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 790/28-04-2025 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Ανάπτυξης με θέμα: «Όσο καθυστερεί η δημιουργία τμήματος Τεχνικής Επιθεώρησης Εργασίας στη Ρόδο θα μετρούμε θύματα εργατικών ατυχημάτων - Απαιτούμε άμεση δράση εδώ και τώρα».

Κύριε συνάδελφε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, να σας ευχηθούμε καλορίζικος στο πόστο σας, είναι η πρώτη φορά που σας βλέπω στα υπουργικά έδρανα και θα απαντήσετε στη σχετική επίκαιρη.

Η κατάσταση με τα εργατικά ατυχήματα στη χώρα μας έχει ξεφύγει. Από τις αρχές του χρόνου έχουν καταμετρηθεί 68 θάνατοι και 104 τραυματισμοί στους εργασιακούς χώρους. Είναι πολύ μεγάλο το νούμερο. 68 νεκροί στους τόπους εργασίας τους.

Η χώρα μας έχει χαρακτηριστεί εργασιακός παράδεισος για τους εργοδότες. Και αυτό τραγικό. Εμείς και τέσσερις-πέντε ακόμη χώρες όπου η εργατική νομοθεσία δυστυχώς είναι ιδιαιτέρως ευνοϊκή για την εργοδοσία.

Δυστυχώς, οι ελεγκτικοί μηχανισμοί δεν λειτουργούν. Αυτό είναι και το αντικείμενο της σημερινής επίκαιρης ερώτησης, που βεβαίως δεν είναι άμεσα δική σας αρμοδιότητας –το Υπουργείο Εργασίας είναι- αλλά έχετε τη συναρμοδιότητα και εσείς έχετε και την πρωτοβουλία. Δηλαδή, δεν εξαρτάται μόνο από το Υπουργείο Εργασίας. Εσείς πρέπει να φέρετε τη νομοθετική ρύθμιση.

Σε ολόκληρο το Νότιο Αιγαίο έχουμε 80.000 επιχειρήσεις στη Δωδεκάνησο και 70.000 στις Κυκλάδες. Μιλάμε για 150.000 επιχειρήσεις στο Νότιο Αιγαίο και δεν υπάρχει ένα Γραφείο Τεχνικών Επιθεωρητών Εργασίας. Πάνε από τον Πειραιά. Τέσσερα άτομα υπάρχουν στον Πειραιά και αν και όποτε πάνε. Είχαμε πάλι πρόσφατα δυστυχώς, στις 11 Απριλίου, έναν τραγικό θάνατο μέσα σε ξενοδοχείο και δεν ξέρω καν αν σήμερα που μιλάμε έχει πάει επιθεωρητής να καταγράψει, να περιγράψει το ατύχημα. Αυτή η κατάσταση δεν μπορεί να συνεχιστεί. Δεν μπορούμε να μιλάμε για πολιτισμένη χώρα της Δύσης.

Επαναλαμβάνω δεν είστε εσείς άμεσα υπεύθυνοι για τον έλεγχο των εργασιακών χώρων, αλλά έχετε την αρμοδιότητα και εσείς οφείλετε να προχωρήσετε. Αν φταίτε εσείς ή το Υπουργείο Εργασίας ποσώς ενδιαφέρει τους εργαζόμενους. Εδώ απαιτείται να υπάρξει η ρύθμιση. Δεν μπορεί να περιμένει άλλο ο κόσμος. Εσείς, το δικό σας Υπουργείο σε ερώτησή μου περιέγραψε επακριβώς το αντικείμενο της ρύθμισης. Σε απάντηση του δικού σας Υπουργείου λέγεται «θα φέρουμε ρύθμιση εντός τριμήνου». Δηλαδή, το τρίμηνο παρέρχεται τώρα και γι’ αυτό ήρθα ξανά με επίκαιρη ερώτηση, προκειμένου να ασκήσω πίεση, για να δω τι κάνει το Υπουργείο σας και αν σας έχει στείλει επιτέλους το Υπουργείο Εργασίας την απάντηση που περιμένετε, για να φέρετε τη νομοθετική ρύθμιση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Νικητιάδη.

Κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κύριε συνάδελφε, κατ’ αρχάς, να σας ευχαριστήσω θερμά για τα καλά λόγια και τις ευχές επί τη αναλήψει των καθηκόντων μου. Η αλήθεια είναι ότι σίγουρα δεν είναι καθόλου ευχάριστος ο μεγάλος αριθμός των πολλών εργατικών ατυχημάτων που έχουν επισυμβεί στην περιοχή σας, στη Ρόδο. Βέβαια, τα πράγματα δεν είναι όπως τα αναφέρετε στην ερώτηση σε σχέση με τους επιτόπιους ελέγχους που γίνονται. Επίσης, θα σας ενημερώσω και θα σας απαντήσω στη δευτερολογία μου και σε σχέση με τους ελέγχους πόσοι ακριβώς έλεγχοι έγιναν, τι μέτρα λήφθηκαν, τι πρόστιμα έχουν επιβληθεί, όπως επίσης θα σας ενημερώσω και για την εξέλιξη γι’ αυτό το πολύ τραγικό ατύχημα που συνέβη στις 13 Απριλίου.

Επειδή, όμως, με την ερώτησή σας στο πρώτο της κομμάτι αναφέρεστε στο πότε σκοπεύουμε να φέρουμε τη νομοθετική ρύθμιση που αφορά στο άρθρο 130 του ν.4512/2018, πραγματικά ανήκει σε εμάς η επίσπευση της συγκεκριμένης νομοθετικής πρωτοβουλίας και επ' αυτού θέλω να σας απαντήσω τα εξής. Στο Υπουργείο Ανάπτυξης και συγκεκριμένα στη Διεύθυνση Κανονιστικού Επιχειρηματικού Περιβάλλοντος -την περίφημη ΔΙΚΑΝΕΠ- της Γενικής Γραμματείας Βιομηχανίας έχει ανατεθεί δυνάμει του άρθρου 133 του νόμου 4512/2018, που αφορά τον καθορισμό πλαισίου εποπτείας των οικονομικών δραστηριοτήτων και της αγοράς προϊόντων και λοιπές διατάξεις, η παρακολούθηση και ο συντονισμός των μεταρρυθμιστικών ενεργειών για την απλοποίηση της αδειοδότησης και την αναμόρφωση της άσκησης εποπτείας στις οικονομικές δραστηριότητες και την αγορά προϊόντων. Στο πλαίσιο, λοιπόν, των αρμοδιοτήτων της αυτή η Διεύθυνση Κανονιστικού Επιχειρηματικού Περιβάλλοντος εργάζεται συντονισμένα προς την κατεύθυνση της σταδιακής εμβάθυνσης της μεταρρύθμισης του πλαισίου εποπτείας του ν.4512/2018 ευθυγραμμίζοντάς το με τις ευρωπαϊκές πρακτικές και τις σύγχρονες προκλήσεις. Για τον σκοπό αυτό συνεργαζόμαστε με όλα τα συναρμόδια υπουργεία και τις αρχές εποπτείας για τη σταδιακή υιοθέτηση των εργαλείων εποπτείας, πρωτογενή και δευτερογενή νομοθεσία, που προβλέπονται στο ν.4512/2018.

Η υιοθέτηση των εργαλείων εποπτείας του ν.4512/2018 αφορά ιδίως τα εξής: Τον ορισμό των αρμόδιων αρχών εποπτείας σύμφωνα με το άρθρο 130. Πρωτογενής νομοθεσία είναι αυτή. Μεθοδολογία αξιολόγησης κινδύνου και προγραμματισμού ελέγχων σύμφωνα με το άρθρο 137. Φύλλα ελέγχου σύμφωνα με το άρθρο 147. Σύστημα διαχείρισης καταγγελιών σύμφωνα με το άρθρο 140. Μοντέλο ενεργειών συμμόρφωσης σύμφωνα με το άρθρο 149 και μεθοδολογία υπολογισμού των προστίμων και αναθεώρηση του συστήματος κυρώσεων σύμφωνα με το άρθρο 191.

Μέχρι σήμερα έχει ολοκληρωθεί η ανάπτυξη και η θεσμοθέτηση των εργαλείων εποπτείας σε τέσσερα πεδία εποπτείας δημοσίου συμφέροντος του άρθρου 127 -δεν αυτό που σας ενδιαφέρει- και συγκεκριμένα στα πεδία «ασφάλεια και συμμόρφωση προϊόντων», «ασφάλεια τροφίμων», «προστασία καταναλωτή» και «προστασία περιβάλλοντος». Περαιτέρω, έχουν αναπτυχθεί τα εργαλεία εποπτείας και για τρία ακόμη πεδία εποπτείας του άρθρου 127 και συγκεκριμένα για τα πεδία «ασφάλεια και υγεία εργαζομένων», «ασφάλεια υποδομών και κατασκευών» και «δημόσια υγεία» σε συνεργασία με τα συναρμόδια Υπουργεία Εργασίας και Κοινωνικής Ασφάλισης, Υποδομών και Μεταφορών και Υγείας και τις αρχές εποπτείας που ορίζονται για το καθένα εξ αυτών.

Σε ό,τι αφορά ειδικά το πεδίο «ασφάλεια και υγεία εργαζομένων» έχουν αναπτυχθεί τα εργαλεία εποπτείας από την ομάδα εργασίας που έχει συσταθεί για τον σκοπό αυτό και είναι σε εξέλιξη συναντήσεις και διαβουλεύσεις τόσο με το Υπουργείο Εργασίας και Κοινωνικής Ασφάλισης όσο και με την Ανεξάρτητη Αρχή Επιθεώρησης Εργασίας για την οριστικοποίησή τους. Η θεσμοθέτηση των αρχών εποπτείας του άρθρο 130 προβλέπεται και θα πραγματοποιηθεί εντός, όπως έχουμε υποσχεθεί, του δεύτερου τριμήνου του 2025. Είμαστε κοντά, κύριε συνάδελφε. Με τη θεσμοθέτηση των αρχών εποπτείας θα οριστούν οι αρμόδιες Αρχές Οργάνωσης, Εποπτείας και Συντονισμού και οι Αρμόδιες Αρχές Εφαρμογής Εποπτείας και Διαχείρισης και θα καθοριστεί το πεδίο εποπτείας κατά τα οριζόμενα στο ν.4512/2018. Με απλά λόγια, θα ανοίξει κι ο δρόμος για τη δημιουργία, εφόσον το αποφασίσει όμως η Επιθεώρηση Εργασίας, και του γραφείου που επιθυμείτε στη Ρόδο.

Όσον αφορά στο δεύτερο ερώτημα της επίκαιρης ερώτησης σε σχέση με τη δημιουργία των Γραφείων Επιθεώρησης Εργασίας, θα σας απαντήσω, κύριε συνάδελφε, στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, είχα την απάντησή σας εδώ, αλλά χαίρομαι που επαναλάβατε ότι θα γίνει μέσα στο δεύτερο τρίμηνο, στις 30 Ιουνίου. Εγώ θα σας περιγράψω τώρα γι’ αυτήν την ιστορία τι ενέργειες έχω κάνει, για να αντιληφθείτε ότι στις 30 Ιουνίου –να μας έχει ο Θεός καλά- θα είμαι εδώ απίκο και θα περιμένω να δω τη ρύθμιση.

Στις 29 Αυγούστου 2024 κατέθεσα την πρώτη επίκαιρη ερώτηση προς το Υπουργείο Εργασίας. Θεωρούσα ότι το Υπουργείο Εργασίας είναι το αρμόδιο. Το αντικείμενο ήταν τα θανατηφόρα εργατικά ατυχήματα στη Ρόδο και η παντελής έλλειψη ελέγχων και ελεγκτικών μηχανισμών. Αφορμή τότε ήταν ξανά ένα τραγικό ατύχημα. Είχαμε μέσα στον χρόνο τρεις θανάτους και συνολικώς στη Ρόδο την τελευταία δεκαετία έχουμε δεκαέξι-δεκαεπτά θανάτους από εργατικά ατυχήματα. Το ερώτημα ήταν αυτό που ακριβώς αντιληφθήκατε και περιγράψατε και εσείς: Πότε θα έχουμε επιτέλους ένα Γραφείο Επιθεωρητών Τεχνικών Εργασίας και ελέγχου των χώρων εργασίας και υγιεινής στη Ρόδο, στο Νότιο Αιγαίο, που αφορά, όπως σας είπα στην πρωτολογία μου, εκατόν πενήντα χιλιάδες επιχειρήσεις;

Τότε στη συζήτηση είχε έρθει ο κ. Καραγκούνης από το Υπουργείο Εργασίας, ο οποίος είχε απεκδυθεί όλων των ευθυνών. Λέει: «Εμείς δεν έχουμε καμία δουλειά. Είναι αρμόδια η αρχή, ο ΣΕΠΕ και να πάτε εκεί και αυτοί είναι αρμόδιοι, προκειμένου να φτιάξουν το γραφείο». Εγώ δεν το άφησα έτσι. Πήγα και ζήτησα συνάντηση από τον διοικητή, τον κ. Τζιλιβάκη, ο οποίος ήταν ευγενέστατος και μου εξήγησε. Και τότε αντελήφθην ότι ο άνθρωπος δεν μπορούσε να προχωρήσει, αν δεν είχε υπάρξει η νομοθετική ρύθμιση για την οποία συζητάμε τώρα. Εκείνος εκτίμησε ότι το πρώτο τρίμηνο του 2025 θα είχε ολοκληρωθεί αυτή η διαδικασία. Δυστυχώς, δεν προχώρησε. Ψάχνοντας εντόπισα ότι είχε συσταθεί μια ομάδα εργασίας από εσάς, το Υπουργείο Ανάπτυξης, και το Υπουργείο Εργασίας και ότι τελικώς υπήρχε ένα σχέδιο που εστάλη στο Υπουργείο Εργασίας, προκειμένου να απαντήσει.

Έτσι, κατέθεσα ξανά ερώτηση. Βλέποντας ότι ο ένας ρίχνει την ευθύνη στον άλλον, καταθέτω απλή ερώτηση ξανά τον Μάρτιο του 2025 και προς τα δύο Υπουργεία. Τότε είναι που μου απαντήσατε ότι εντός του δευτέρου τριμήνου του 2025 θα είχε ολοκληρωθεί. Επειδή, λοιπόν, πλησίασε το δεύτερο τρίμηνο του 2025 -όπως είπα πριν, 30 Ιουνίου- και επειδή ξανά είχαμε έναν άδικο θάνατο και δεν θέλω να σας περιγράψω τον τραγικό τρόπο που έφυγε αυτός ο άνθρωπος μέσα στο ξενοδοχείο, λέω: Επιτέλους, κάτι πρέπει να κάνουμε. Αν μπορούμε, να προλάβουμε κάποιους θανάτους. Αν μπορούν να γίνονται επιθεωρήσεις, αν μπορεί να υπάρξει ένα γραφείο που θα πάει στα εργοτάξια, στους χώρους εργασίας να ελέγξει, να δει αν τηρούνται οι προϋποθέσεις που θέτει ο νόμος, για να προστατεύονται οι εργαζόμενοι, γιατί να το καθυστερούμε και γιατί να αφήνουμε τη γραφειοκρατία για μια απλή νομοθετική ρύθμιση;

Αυτό είναι. Εγώ χαίρομαι για την απάντηση που μου δώσατε ότι θα γίνει το αργότερο 30 Ιουνίου. Είπατε δεύτερο τρίμηνο, είναι 30 Ιουνίου. Θα περιμένω και ευελπιστώ ότι θα έχουμε σύντομα αυτό το γραφείο στη Ρόδο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κύριε Υφυπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, όπως ανέφερα και στην πρωτολογία μου, όσον αφορά στην εφαρμογή των διατάξεων του ν.4512/2018,στο πεδίο της ασφάλειας και υγείας στην εργασία, η ομάδα εργασίας που έχει συσταθεί για την παραγωγή των σχετικών διατάξεων για τις αρχές εποπτείας έχει ολοκληρώσει το έργο της και οι διαβουλεύσεις με το συναρμόδιο Υπουργείο Εργασίας, καθώς και την Επιθεώρηση Εργασίας εντείνονται με σκοπό την υλοποίηση των διατάξεων.

Μάλιστα, να σας ενημερώσω ότι με πρωτοβουλία δική μου στο Υπουργείο Ανάπτυξης την Τετάρτη 30 Απριλίου του 2025 πραγματοποιήθηκε νέα σύσκεψη με εκπροσώπους του Υπουργείου Εργασίας και της Επιθεώρησης Εργασίας -ήταν και ο κ. Τζιλιβάκης- για τον σκοπό αυτό.

Ως προς το δεύτερο ερώτημα σχετικά με τη δημιουργία Γραφείων Επιθεώρησης Εργασίας, σύμφωνα με το συναρμόδιο Υπουργείο Εργασίας και συγκεκριμένα σύμφωνα με τα στοιχεία της Επιθεώρησης Εργασίας, η Ρόδος ανήκει στη χωρική αρμοδιότητα της Περιφερειακής Διεύθυνσης Επιθεώρησης Ασφάλειας και Υγείας στην Εργασία Πειραιώς, Δυτικής Αττικής, Αιγαίου και ειδικότερα στο Τμήμα Συντονισμού Επιθεώρησης Ασφάλειας και Υγείας Πειραιά, Δυτικής Αττικής, Αιγαίου και στο Τμήμα Επιθεώρησης Ασφάλειας και Υγείας στην Εργασία Πειραιά. Επιπλέον, το έργο των τμημάτων αυτών Επιθεώρησης Ασφάλειας και Υγείας συνδράμει η Υπηρεσία Ειδικών Επιθεωρητών Εργασίας.

Οι προαναφερθείσες υπηρεσίες κατά το 2023 διενήργησαν 296 ελέγχους, επέβαλαν 14 πρόστιμα και 18 μηνυτήριες αναφορές, ενώ κατά το έτος 2024 πραγματοποίησαν 360 ελέγχους, επέβαλαν 50 πρόστιμα και 14 μηνυτήριες αναφορές. Γι’ αυτό σας είπα ότι κακώς αναφέρετε στην ερώτησή σας ότι δεν υπάρχει κανένας επιτόπιος έλεγχος το προηγούμενο χρονικό διάστημα. Ήδη δε κατά το πρώτο τρίμηνο του 2025 ειδικοί επιθεωρητές διενήργησαν 60 ελέγχους στο νησί, τα αποτελέσματα των οποίων είναι σε εξέλιξη.

Σχετικά τώρα με το θανατηφόρο ατύχημα που συνέβη στις 13 Απριλίου σε βάρος εργαζόμενου σε ξενοδοχείο της Ρόδου, Επιθεωρητές Ασφαλείας και Υγείας μετέβησαν στις 15 Απριλίου, δύο μέρες μετά, στον τόπο του ατυχήματος προκειμένου να ερευνήσουν τις συνθήκες και τα αίτια που το προκάλεσαν, ενώ συντάχθηκαν σχετικά δελτία ελέγχου και η επιχείρηση έχει κληθεί σε παροχή εξηγήσεων. Η διερεύνηση για τα αίτια του ατυχήματος είναι σε εξέλιξη και η έκθεση έρευνας που θα συνταχθεί θα διαβιβαστεί και στην αρμόδια εισαγγελική αρχή, όπως γνωρίζετε και λόγω της ιδιότητάς σας.

Τέλος, ως προς το ζήτημα σύστασης Τοπικού Γραφείου Επιθεώρησης Ασφάλειας και Υγείας στην Εργασία στη Ρόδο, τούτο για λόγους βέλτιστης αποτελεσματικότητας θα εξεταστεί στο πλαίσιο αναμόρφωσης του οργανισμού της αρχής και όχι μεμονωμένα. Έχετε, εξάλλου, σχετική ενημέρωση από τον κ. Τζιλιβάκη.

Στόχος, λοιπόν, της Κυβέρνησης του Κυριάκου Μητσοτάκη, όπως εκφράζεται και από τον Υπουργό μας, τον κ. Τάκη Θεοδωρικάκο, είναι η υλοποίηση και η αποτελεσματική εφαρμογή της μεταρρύθμισης της ποιότητας με σκοπό την ενίσχυση της ασφάλειας, της ποιότητας των προϊόντων και των υπηρεσιών, τη δημιουργία ίσων όρων ανταγωνισμού, τη μείωση της γραφειοκρατίας και τη βελτίωση της διαφάνειας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την τρίτη με αριθμό 3077/4-2-2025 ερώτηση των αναφορών-ερωτήσεων της Βουλευτού Β3΄ Νοτίου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς τον Υπουργό Εργασίας και Κοινωνικής Ασφάλισης με θέμα: «Να αντιμετωπιστούν άμεσα στους κλάδους των μεταφορών, της ιδιωτικής υγείας, του επισιτισμού και των τραπεζών οι παράνομοι και καταχρηστικοί όροι στις ατομικές συμβάσεις εργασίας και να διασφαλιστούν τα εργασιακά δικαιώματα των εργαζομένων».

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, πριν τρεις μήνες καταθέσαμε αυτήν την ερώτηση με κεντρικό θέμα τους παράνομους και καταχρηστικούς όρους στις ατομικές συμβάσεις εργασίας που αναγκάζονται να υπογράψουν οι εργαζόμενοι, σύμφωνα με τις καταγγελίες που έκαναν τα σωματεία των εργαζομένων -αλλά και οι παρατάξεις τους- τεσσάρων σημαντικών κλάδων της οικονομίας μας.

Το γεγονός ότι δεν απαντήσατε στην ερώτηση μας, αλλά ούτε βέβαια και στους εργαζόμενους στην επιστολή που σας έστειλαν τα σωματεία, πιστεύω ότι με κάνει να μπορώ να πω αυτήν τη στιγμή ότι δεν επιτελείτε τον ρόλο σας να προστατεύετε τους εργαζόμενους και δεν ενδιαφέρεστε για την καταπάτηση στοιχειωδών εργασιακών τους δικαιωμάτων. Ελπίζω, κύριε Υφυπουργέ, να με διαψεύσετε σήμερα.

Συγκεκριμένα, τι λέω; Στους τέσσερις σημαντικούς κλάδους, δηλαδή επισιτισμός, ιδιωτική υγεία, τράπεζες και συγκοινωνίες, βάζουν αυτοί οι τέσσερις κλάδοι παράνομους και καταχρηστικούς όρους στην ατομική σύμβαση του εργαζομένου, ώστε να μην του καταβάλλουν τις νόμιμες αμοιβές που προκύπτουν από υπερεργασία, υπερωρία, νυχτερινή εργασία, εργασία Κυριακές-αργίες, εργασία κατά την έκτη μέρα.

Επομένως, πώς γίνεται αυτό, κύριε Υπουργέ; Φαντάζομαι ότι το έχετε δει και εσείς. Ποιος είναι ο μηχανισμός; Βάζουν ένα μικρό ποσό πάνω από τις κατώτατες αμοιβές και το συμψηφίζουν με όλες τις επιπλέον αμοιβές που δικαιούται ο εργαζόμενος, σύμφωνα με την εργατική νομοθεσία, οι οποίες είναι πολλαπλάσιες του επιπλέον ποσού που του δίνουν. Παράδειγμα, είναι ο κατώτατος 880. Του δίνουν άλλα 80-100 ευρώ και του λένε ότι με αυτά καλύπτει όλα αυτά που είπα προηγουμένως, άσχετα αν αυτά είναι τριπλάσια και τετραπλάσια από αυτά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Να μου δώσετε λίγο χρόνο, γιατί ήταν ερώτηση που μετετράπη.

**ΠΡΟΕΔΡΕΥΩΝ (Βασίλειος Βιλιάρδος):** Όχι πολύ, κυρία συνάδελφε.

**ΘΕΑΝΩ ΦΩΤΙΟΥ:** Όχι πολύ.

Χαρακτηριστικό παράδειγμα αυτού που είπα μόλις είναι οι ιδιωτικές εταιρείες στον επισιτισμό, οι αλυσίδες εστίασης.

Στην ιδιωτική υγεία αντίστοιχα, στη «Euromedica» εφαρμόζεται με επιτυχία ο μηχανισμός που αναφέραμε προηγουμένως, προκειμένου να μην καταβάλλονται οι νόμιμες προσαυξήσεις στους εργαζόμενους. Επιπλέον, υποχρεώνονται οι εργαζόμενοι να συμμετέχουν σε επαγγελματικά σεμινάρια που οργανώνει η επιχείρηση ακόμη και μετά τη βάρδια τους, χωρίς βέβαια καμία αμοιβή. Υποχρεώνονται σε μετακίνηση σε θέση άλλης ειδικότητας από αυτήν που προσλήφθηκαν, ακόμη και σε άλλη επιχείρηση, συνεργαζόμενη με αυτούς. Υποχρεώνονται σε πλήρη ελαστικοποίηση της εργασίας τους με μετατροπή της πενθήμερης εργασίας σε εξαήμερη και το αντίστροφο.

Στις συγκοινωνίες, τους εργαζόμενους οδηγούς στο ΚΤΕΛ Θεσσαλονίκης τους τιμωρούν –άκουσον, άκουσον- με ποινική ρήτρα 20 ευρώ -αρχικά ήταν 100- αν προσληφθούν αλλού μετά τη λήξη της σύμβασης.

Κύριε Πρόεδρε, αν το ΚΤΕΛ Θεσσαλονίκης υποβάλει υποψηφιότητα -δεν ξέρω αν το ξέρατε- να αναλάβει ένα έργο του Δημοσίου στο οποίο πρέπει να αναφέρεται η πληρότητά τους ή η ικανότητά τους σε οδηγούς, αν δεν την πάρει τη δουλειά, τότε οι οδηγοί που τους έχει δεσμεύσει για όλο αυτό το χρονικό διάστημα, όχι μόνο απολύονται, αλλά μένουν απλήρωτοι. Ο εργαζόμενος θα πρέπει να έχει έγγραφη εντολή της Διεύθυνση Υπερωρίας. Δηλαδή ο οδηγός του λεωφορείου ο οποίος έπεσε σε κίνηση ξαφνικά μένει απλήρωτος, γιατί ακριβώς δεν του έχει έρθει το ραπόρτο από την εταιρεία του ότι «τώρα κάνεις υπερωρίες».

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΘΕΑΝΩ ΦΩΤΙΟΥ:** Και βέβαια και οι τράπεζες, όπως είναι η εταιρεία «Mellon», που θα σας πω …

**ΠΡΟΕΔΡΕΥΩΝ (Βασίλειος Βιλιάρδος):** Μετά θα τα πείτε στη δευτερολογία σας.

**ΘΕΑΝΩ ΦΩΤΙΟΥ:** Και γι’ αυτό ρωτάμε -και έχουμε μαζέψει τις ερωτήσεις μας σε δύο- αν έχετε κάνει ελέγχους για τις παραπάνω καταγγελίες των σωματείων και αν σκοπεύετε να αντιμετωπίσετε και με ποιον τρόπο αυτήν την εργοδοτική αυθαιρεσία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, ευχαριστώ πάρα πολύ.

Κυρία συνάδελφε, έχουμε πάρα πολλές φορές τη δυνατότητα και την ευκαιρία να συζητάμε τα διάφορα θέματα και νομίζω ότι προσπαθώ κάθε φορά να σας μεταφέρω και την προσπάθεια που κάνει το Υπουργείο Εργασίας, αλλά βεβαίως και πώς εξειδικεύει τη νομοθεσία και τι περισσότερα μέτρα παίρνει.

Πριν σας διαβάσω την απάντηση της Ανεξάρτητης Αρχής για τα επιμέρους ζητήματα που θέτετε -και νομίζω θα έχετε πλήρη εικόνα των σχετικών περιπτώσεων-, θα ήθελα να πω κάποιες βασικές παρατηρήσεις στα όσα αναφέρετε. Τα έχουμε πει και στο παρελθόν. Γενικώς μεταφέρετε μια εικόνα για τις εργασιακές σχέσεις πλήρους απορρύθμισης. Μιλάτε για αδράνεια. Μιλάτε για υποβάθμιση της Ανεξάρτητης Αρχής Επιθεώρησης Εργασίας. Εμείς θεωρούμε ότι η ανεξαρτητοποίηση είναι αναβάθμιση και βεβαίως η στελέχωση, την οποία θα σας αναφέρω και στη συνέχεια. Αυτό πραγματικά συντείνει στο να γίνεται πολύ πιο αποτελεσματικό το έργο της Ανεξάρτητης Αρχής. Εσείς έχετε μια διαφορετική προσέγγιση, ότι πρέπει να είναι υπό τον έλεγχο του Υπουργείου και του κράτους. Εμείς πιστεύουμε κάτι τελείως διαφορετικό.

Γνωρίζετε, λοιπόν, ότι για όλα αυτά τα οποία λέτε συμβαίνει ακριβώς το αντίθετο. Πρώτα απ’ όλα, γνωρίζετε πάρα πολύ καλά ότι το νομικό καθεστώς είναι αρκετά προστατευτικό και θωρακίζει τα δικαιώματα των εργαζομένων. Και σε έναν πολύ μεγάλο βαθμό, κυρία Φωτίου, σε σχέση τουλάχιστον με αυτό το οποίο ως πλαίσιο είχαμε το 2019, έχει αυστηροποιηθεί, ειδικά στα θέματα στα οποία αναφέρεστε.

Και βεβαίως, έχουμε πάρει πολύ συγκεκριμένες πρωτοβουλίες, τις οποίες μου δίνετε την ευκαιρία μέσα απ’ αυτή την ερώτηση να σας αναπτύξω, που πραγματικά προστατεύουν τα δικαιώματα των εργαζομένων -πραγματικά και αποδεδειγμένα-, όπως είναι η Ψηφιακή Κάρτα Εργασίας, όπως είναι οι νέες προβλέψεις του ΕΡΓΑΝΗ ΙΙ, που είναι εξίσου πολύ σημαντικές για να γνωρίζει ο εργαζόμενος ποια είναι η πραγματικότητα και να έχει πλήρη εικόνα του εργασιακού του βίου.

Βεβαίως, θα αναφερθώ στους πάρα - πάρα πολύ εντατικούς ελέγχους της Ανεξάρτητης Αρχής Επιθεώρησης Εργασίας, χωρίς να κάνω συγκρίσεις με το παρελθόν. Γιατί αν κάνω συγκρίσεις με το παρελθόν, ειδικά στα πρόστιμα και ειδικά στους ελέγχους που είχαν γίνει μέχρι το 2019, είναι χαοτική η κατάσταση.

Πάμε να σας πω –κύριε Πρόεδρε, καταλαβαίνετε ότι θα χρειαστώ λίγο χρόνο- τι λέει η Ανεξάρτητη Αρχή Επιθεώρησης Εργασίας για τα θέματα που θέσατε και πρώτα απ’ όλα για τη Mellon Technologies, τη συγκεκριμένη εταιρεία την οποία αναφέρατε.

Διενήργησε το Τμήμα Επιθεώρησης Εργασιακών Σχέσεων Κεντρικού Τομέα Πειραιά ελέγχους για τριάντα επτά εργαζόμενους που απασχολούνται για λογαριασμό της Εθνικής Τράπεζας αναφορικά με τους όρους περί συμψηφισμού της αμοιβής για τυχόν υπερωριακή εργασία ή πρόσθετες μη συναφείς εργασίες, τις υπέρτερες των νόμιμων αποδοχές, που περιλαμβάνονταν στις ατομικές συμβάσεις εργασίας τους.

Μετά την παρέμβασή του, η επιχείρηση συμμορφώθηκε με τις υποδείξεις, καθώς έχει ήδη αποστείλει προς όλους τους εργαζόμενους που απασχολούνται για λογαριασμό της Εθνικής Τράπεζας προσωπική υπογεγραμμένη γνωστοποίηση μέσω ηλεκτρονικού ταχυδρομείου με την οποία τους διαβεβαιώνει ότι ουδέποτε θα προβεί σε συμψηφισμό της αμοιβής ή προσαύξησης για τυχόν υπερωριακή εργασία ή πρόσθετες μη συναφείς εργασίες στις υπέρτερες των νομίμων αποδοχές που λαμβάνουν. Επίσης, η επιχείρηση επικαλέστηκε ότι οι συγκεκριμένες αναφορές των συμβάσεων εργασίας είναι ανενεργές, καθώς και ότι διαγράφηκαν από τις ατομικές συμβάσεις εργασίας.

Όσον αφορά το θέμα που θέτετε για τον μικρό αριθμό συμβάσεων και την απάλειψη για τους παράνομους και καταχρηστικούς όρους, πράγματι το ως άνω τμήμα διενήργησε εκ νέου έλεγχο στην προαναφερόμενη επιχείρηση στις 19-3-2025, σε συνέχεια του οποίου η επιχείρηση απέστειλε στην υπηρεσία μας, όπως ζητήθηκε, το σύνολο, κυρία συνάδελφε, των τριάντα επτά τροποποιημένων συμβάσεων που επιδόθηκαν στους εργαζομένους, από τις οποίες προέκυψε ότι η επιχείρηση συμμορφώθηκε και δεν συμπεριλαμβάνονται οι όροι περί συμψηφισμού της αμοιβής για τυχόν υπερωριακή εργασία ή πρόσθετες μη συναφείς εργασίες στις υπέρτερες των νομίμων αποδοχές.

Επίσης, ζητήθηκε και απεστάλη από την επιχείρηση έγγραφο υπόμνημα με το οποίο ενημέρωσε την υπηρεσία ότι οι επίμαχοι όροι δεν είναι ενεργοί για κανενός…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μια στιγμή. Είναι δύο ακόμα θέματα, για τα οποία η κυρία συνάδελφος…

**ΠΡΟΕΔΡΕΥΩΝ (Βασίλειος Βιλιάρδος):** Έχετε φτάσει τα τεσσεράμισι λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ολοκληρώνω, κύριε Πρόεδρε.

Τέλος, ως σήμερα δεν έχει περιέλθει στην τοπική μας υπηρεσία οποιαδήποτε καταγγελία ή αίτηση από τους προαναφερόμενους εργαζόμενους. Κρατήστε το και αυτό.

Δεύτερον, όσον αφορά το ΚΤΕΛ Θεσσαλονίκης και την αρμόδια περιφερειακή διεύθυνση, αιτήματα εργαζομένων στο ΚΤΕΛ Θεσσαλονίκης και Χαλκιδικής που είχαν υποβληθεί τον Μάιο του 2024 και αφορούσαν τις ατομικές συμβάσεις εργασίας τους ικανοποιήθηκαν κατόπιν διαβούλευσης μεταξύ των μερών ΚΤΕΛ Θεσσαλονίκης και Χαλκιδικής και του συνδικάτου εργαζομένων ΚΤΕΛ Θεσσαλονίκης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Τρίτον, το Τμήμα Επιθεώρησης Εργασιακών Σχέσεων Νίκαιας - Αγίου Ιωάννη Ρέντη δέχθηκε στις 3-3-2025 αίτημα διενέργειας εργατικής διαφοράς από εργαζόμενους της επιχείρησης ΕΡΜΗΣ ΜΕΤΑΦΟΡΙΚΗ ΧΙΟΥ ΙΚΕ, που αφορά βλαπτική μεταβολή των όρων εργασίας τους, αλλαγή τόπου και όρους εργασίας, χωρίς να αναφέρονται στους όρους της ατομικής σύμβασης, η οποία θα συζητηθεί στις 28-4-2025. Θα έχετε περαιτέρω ενημέρωση προφανώς.

Επειδή έγινε και μια αναφορά σε μια ιατρική εταιρεία, αναφέρει η Επιθεώρηση Εργασίας –κλείνω, κύριε Πρόεδρε- ότι «σας γνωρίζουμε ότι καμία άλλη καταγγελία για έλεγχο ή άλλο αίτημα για διενέργεια εργατικής διαφοράς δεν έχει υποβληθεί στα κατά τόπους αρμόδια τμήματα επιθεώρησης εργασιακών σχέσεων σε όλη τη χώρα που να αφορά παράνομους και καταχρηστικούς όρους στις ατομικές συμβάσεις εργασίας και στους κλάδους των μεταφορών, της ιδιωτικής υγείας, του επισιτισμού και των τραπεζών από 1-1-2024 έως και σήμερα».

Αυτά προς απάντηση. Θα επανέλθω στα ζητήματα που θα αναπτύξετε και για τις επιμέρους πρωτοβουλίες που έχει πάρει το Υπουργείο Εργασίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κύριε Υπουργέ, είναι προφανές ότι τα νούμερα που μου δώσατε αναλυτικότερα για την Ανεξάρτητη Αρχή Επιθεώρησης Εργασίας, και τα οποία καλώς κάνετε και τα γνωρίζετε, επισημαίνουν κατ’ αρχήν αυτό που λέω, ότι υπάρχουν ατομικές συμβάσεις εργασίας με παράνομους και καταχρηστικούς όρους. Ένα το κρατούμενο! Με επιβεβαιώσατε, δηλαδή.

Κύριε Υπουργέ, μην εξανίσταστε. Έχετε χρόνο να μου απαντήσετε.

Το ένα είναι αυτό. Και είναι χιλιάδες οι περιπτώσεις. Ένα το κρατούμενο!

Το δεύτερο είναι το ότι έρχεται και επανέρχεται η Επιθεώρηση Εργασίας, η Ανεξάρτητη Αρχή, στη Mellon, στην Εθνική Τράπεζα, με τα θέματα, για να καταφέρουμε, μετά από άπειρες καταγγελίες των συνδικάτων από τη μια, των συλλόγων από την άλλη, με ερώτηση του Βουλευτή μας, του κ. Ηλιόπουλου πριν από καιρό σε εσάς πάλι, όπου δεσμευτήκατε ότι μην ανησυχείτε, την ιστορία της Mellon θα την τακτοποιήσω…

Τι τακτοποιήσατε, κύριε Υπουργέ; Ξέρετε; Δεν τακτοποιήσατε για το σύνολο, αλλά μόνο γι’ αυτές τις είκοσι πέντε περιπτώσεις στην πραγματικότητα. Και μάλιστα, στην κάθε μία από αυτές υπήρχαν νέα «παραθυράκια». Ξανά μανά όλοι οι σύλλογοι κατήγγειλαν τα νέα «παραθυράκια» αυθαιρεσίας.

Είμαστε μπροστά σε ένα φαινόμενο το οποίο συνεχώς γιγαντώνεται. Το βγάζουν από μια μεριά, το χώνουν οι εργοδότες από αλλού. Και γι’ αυτό είναι δική σας δουλειά αυτοί οι παράνομοι και καταχρηστικοί όροι να καταργηθούν. Αυτό είναι το ένα.

Το δεύτερο είναι η Euromedica. Δεν μου λέτε, τι ακριβώς δεν κατάλαβα; Δεν έχετε κάνει τίποτα η Euromedica και δεν έχει καταγγελθεί για τίποτα από όσα μου είπατε, όταν η Euromedica, όπως σας είπα, εφαρμόζει το πιο ελαστικό πρόγραμμα, την ελαστικοποίηση της εργασίας, με μετατροπή της πενθήμερης εργασίας σε εξαήμερη και το αντίστροφο; Αυτό το ξέρετε ή τώρα το ακούτε πρώτη φορά;

Επίσης, το ωράριο εργασίας από συνεχές σε διακεκομμένο ή κυλιόμενο σε βάρδιες γίνεται με απόφαση του εργοδότη. Υποχρεώνονται οι εργαζόμενοι να πάνε σε σεμινάρια επαγγελματικά που οργανώνει η επιχείρηση, ακόμη και μετά τη βάρδια τους. Αυτό το γνωρίζετε; Το έλεγξε η Ανεξάρτητη Αρχή και σας είπε ότι τίποτα δεν γίνεται απ’ όλα αυτά; Όλα καλά έχουν; Υποχρεώνονται σε μετακίνηση άλλης ειδικότητας απ’ αυτήν που προσλήφθηκαν.

Και μου κάνουν εντύπωση όλα όσα λέτε για το ΚΤΕΛ Θεσσαλονίκης, όπου εδώ έχει γίνει και το τραγελαφικό ότι θα πρέπει να έχει έγγραφη εντολή της διεύθυνσης για υπερωρίες.

Όταν, λοιπόν, υπάρχει ένα νομοθετικό πλαίσιο το οποίο αυτή τη στιγμή ακριβώς επιτρέπει όλα αυτά τα συνεχή «παραθυράκια», ώστε να παραβιάζεται η εργατική νομοθεσία, είναι αποτέλεσμα της πολιτικής σας ο περιορισμός της συνδικαλιστικής δραστηριότητας και ο περιορισμός των συλλογικών συμβάσεων εργασίας. Αυτά όλα που λέμε γίνονται στις ατομικές συμβάσεις εργασίας. Είναι αποτέλεσμα της αδιαφορίας και της ανοχής σας απέναντι στην εργοδοτική αυθαιρεσία.

Χαρακτηριστική είναι η απόλυση από την Hellenic Train του συνδικαλιστή Κώστα Γενιδούνια, όπου η εταιρεία προχώρησε χωρίς καμία δικαιολογία σε απόλυση συνδικαλιστή, πρώην προέδρου του σωματείου, υποψηφίου στις επερχόμενες εκλογές του σωματείου. Πρόκειται για μία καθαρά εκδικητική και τιμωρητική απόλυση, για την οποία δεν έχει πάρει θέση το Υπουργείο. Δεν πειράζει! Εδώ είστε. Πάρτε τώρα θέση.

Σας ρωτάω ευθέως. Γνωρίζετε τον λόγο απόλυσης, το γιατί απολύθηκε. Δεν έκανε καλά τη δουλειά του; Πέστε μου, ποιος είναι και αν συναινείτε με τον λόγο απόλυσης.

Και τι είναι όλα αυτά; Σας αφορά καθόλου η καταβολή των νόμιμων αποδοχών, όπως συμβαίνει στο σύνολο των καταγγελιών που αναφέραμε; Σας αφορά η εργασία τους σε καθεστώς τρομοκρατίας στα ΚΤΕΛ ή ακόμα και ομηρίας, όπως είπαμε για τους οδηγούς των ΚΤΕΛ;

Συγνώμη αλλά εμένα με ενδιαφέρει ότι όχι μόνο η ανεξάρτητη αρχή παρεμβαίνει όταν πια έχει φτάσει ο κόμπος στο μαχαίρι αλλά εσείς αν ενδιαφέρεστε κάθε τόσο να πείτε στην ανεξάρτητη αρχή ότι έχουμε χιλιάδες καταγγελίες και ότι θα πρέπει να πάει παντού. Πόσοι είναι αυτοί οι έλεγχοι που έχει κάνει στους τέσσερις τομείς που έχω αναφέρει; Αυτό με ενδιαφέρει αυτή τη στιγμή και αν πρόκειται να παρεμβαίνετε συνεχώς όπως εδώ έχουμε την περιβόητη ιστορία της Mellon που σας είπα ότι άλλαξε τους καταχρηστικούς όρους για ένα ποσό και όχι για το σύνολο. Εκατό ήταν περίπου οι εργαζόμενοι. Παραμένουν μέχρι σήμερα οι ίδιοι παράνομοι και καταχρηστικοί όροι παρά τη δέσμευσή σας. Και γι’ αυτό σας ρωτάω ξανά εάν πρόκειται να κάνετε ενδελεχείς ελέγχους σε όλες αυτές τις τέσσερις περιοχές της οικονομίας. Είναι οι περιοχές της τεράστιας εργοδοτικής αυθαιρεσίας. Πρόκειται να είσαστε το επισπεύδον Υπουργείο ή απλά θα κάθεστε και θα περιμένετε να βλέπετε όλη αυτή την παρανομία να περνάει μπροστά σας; Με ποιο τρόπο θα αντιμετωπίσετε αυτή τη συνεχώς αυξανόμενη εργοδοτική αυθαιρεσία;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρία συνάδελφε, καταλαβαίνετε πολύ καλά τα θέματα. Λέω ότι ίσως δεν καταλάβατε αλλά προφανώς καταλαβαίνετε. Εδώ το Υπουργείο Εργασίας δεν μεταφέρει προσωπικές απόψεις. Μεταφέρει το πόρισμα της Ανεξάρτητης Αρχής Επιθεώρησης Εργασίας. Και η δική μας δουλειά είναι να ενισχύουμε την Επιθεώρηση Εργασίας και να αυστηροποιούμε το πλαίσιο, όπου μπορούμε, σύμφωνα με τους κοινοτικούς κανόνες. Δεν ξέρω αν εσείς επί δικής σας υπουργίας κάνατε κάτι διαφορετικό; Το ίδιο κάνατε και εσείς. Εκεί που υπήρχαν αυθαιρεσίες υπήρχαν καταγγελίες και πήγαινε η ανεξάρτητη αρχή -Επιθεώρηση Εργασίας τότε- κι έκανε τον έλεγχο. Και βεβαίως αυτός είναι ο τρόπος που λειτουργεί σε μια ευνομούμενη πολιτεία. Αυτό κάνατε. Αυτό κάνουμε κι εμείς. Η διαφορά μας είναι ότι εμείς ενισχύουμε και το πλαίσιο αλλά και την Ανεξάρτητη Αρχή Επιθεώρησης Εργασίας. Θα σας εξηγήσω γιατί το ενισχύουμε. Και θα σας εξηγήσω με αριθμούς πόσο το έχουμε ενισχύσει, πόσες περισσότερες καταγγελίες έχουν γίνει και πόσα πρόστιμα περισσότερα έχουν επιβληθεί και πόσοι περισσότεροι έλεγχοι έχουν γίνει.

Έχουμε κάνει αυτή τη συζήτηση και σας το έχω πει πάρα πολλές φορές και επιμένετε σε αυτό το ζήτημα της εργοδοτικής αυθαιρεσίας, στις παραβάσεις της εργατικής νομοθεσίας. Η Ανεξάρτητη Αρχή όπως είπα και πριν έχει εντατικοποιήσει τους ελέγχους και εμείς υποστηρίζουμε αυτό το έργο τους. Έχουμε πει πάρα πολλές φορές ότι παροτρύνουμε όλους τους εργαζόμενους που διαπιστώνουν παράβαση εργατικής νομοθεσίας, καταχρηστικές συμπεριφορές, να προβαίνουν άμεσα σε καταγγελίες, κυρίες και κύριοι συνάδελφοι. Το έχουμε πει και το λέμε σε όλους τους εργαζόμενους. Έστω και ανώνυμα. Έχουν τη δυνατότητα έστω και ανώνυμα να παρεμβαίνουν. Φαντάζομαι ότι ακριβώς και απ’ όσο θυμάμαι και απ’ όσο γνωρίζω ακριβώς το ίδιο γινόταν και όταν ήσασταν εσείς στο Υπουργείο Εργασίας. Δεν είναι προσωπικό το θέμα. Το λέω σαν Υπουργείο Εργασίας τότε. Δεν θα μπορούσε να γίνει και διαφορετικά. Θα σας δώσω, λοιπόν, μια εικόνα του έργου της αρχής, πόσο την έχουμε ενισχύσει, πόσους ελέγχους έχουμε κάνει τόσα πρόστιμα έχουν επιβληθεί και πόσο προστατεύονται τα δικαιώματα των εργαζομένων. Την 1/12/2023 έγιναν 73.589 έλεγχοι, 16.049 διοικητικές κυρώσεις, 44.560.101 ευρώ πρόστιμο.

**ΘΕΑΝΩ ΦΩΤΙΟΥ:** Τι να τα κάνω τα γενικά; Συγκεκριμένα θα μας πείτε;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μια στιγμή. Αναφέρεστε σε καταχρηστικές συμπεριφορές, για παραβίαση της εργατικής νομοθεσίας. Να μη σας πω το αποτέλεσμα;

**ΘΕΑΝΩ ΦΩΤΙΟΥ:** Τι να το κάνουμε το γενικό;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Γενικό είναι αυτό; Δεν είναι καθόλου γενικό. Αυτές είναι χιλιάδες περιπτώσεις, κ. Φωτίου. Δυστυχώς οι έλεγχοι που είχατε κάνει επί της πενταετίας σας ήταν πολύ λιγότεροι, πάνω από 40% λιγότεροι. Δεν σας ενδιαφέρουν οι έλεγχοι αυτοί; Δεν σας ενδιαφέρουν αυτοί οι έλεγχοι. Αυτοί είναι για άλλους. Είναι για άλλα παιδιά. Μάλιστα. Ήταν 79.207, λοιπόν, οι έλεγχοι. Ήταν αυξημένοι. Είχαμε 18.264 οι διοικητικές κυρώσεις, 49.530.510 τα πρόστιμα. Τι γίνεται, λοιπόν; Γίνεται μια συγκεκριμένη δουλειά που είναι πάρα πολύ σημαντική και έχουν εντατικοποιηθεί οι έλεγχοι. Έχετε ενισχύσει την Ανεξάρτητη Αρχή Επιθεώρησης Εργασίας;», θα με ρωτήσετε. Την έχουμε ενισχύσει ως προς τη στελέχωση. Το έτος 2024 προστέθηκαν στο ανθρώπινο δυναμικό της επιθεώρησης εργασίας 28 νέοι υπάλληλοι. Μετατάχθηκαν 12 μέσω κινητικότητας, προσελήφθησαν μέσω ΑΣΕΠ 14, 2 υπάλληλοι μέσω της ΔΥΠΑ, 758 θέσεις είναι καλυμμένες και δέσμευσαν 139 θέσεις. Από τις 985 οργανικές είναι καλυμμένες, ποσοστό άνω του 90%. Εδώ έχει γίνει, λοιπόν, μια συγκεκριμένη δουλειά. Σας έχουμε πει ότι η ψηφιακή κάρτα εργασίας προστατεύει τα δικαιώματα των εργαζομένων. Πρέπει να το ακούτε και αυτό γιατί όταν έχεις παραπάνω δηλωθείσες 815.000 υπερωρίες που έχουν υποβληθεί, καταλαβαίνετε πόσο σημαντικό είναι αυτό για τα δικαιώματα των εργαζομένων για τα οποία πράγματι -και καλά κάνετε- κόπτεστε και το αναφέρετε. Εγώ σας το αναγνωρίζω. Αν είναι δυνατόν. Αλλά εδώ έχει γίνει μια πολύ συγκεκριμένη δουλειά.

Επίσης, από το Εργάνη ΙΙ, η λειτουργία που έχει ξεκινήσει πιλοτικά από τον Απρίλη βοηθάει ιδιαίτερα διότι οι εργαζόμενοι έχουν άμεση ενημέρωση για οποιαδήποτε δήλωση μεταβολής της απασχόλησής τους, αποδοχής ή απόρριψης βασικών όρων εργασίας και πάρα πολλά τέτοια ζητήματα.

Μιλάτε για τη συγκεκριμένη εταιρεία στον ιδιωτικό χώρο της υγείας. Μα δεν υπάρχει. Όπου υπάρχει καταγγελία αναφέρεται στην Ανεξάρτητη Αρχή Επιθεώρησης Εργασίας. Σας ανέφερα το συγκεκριμένο πλαίσιο. Το ίδιο έγινε στο ΚΤΕΛ. Υπήρξε προφανώς συμβιβαστική λύση. Το ίδιο έγινε και στην Εθνική που επεβλήθησαν για τη Mellon –σας το ανέφερα, δεν χρειάζεται να επανέλθω- όπου έγιναν οι συγκεκριμένες ενέργειες. Οπότε δεν κατανοώ τι λέτε. Εμείς είμαστε εδώ για να αυστηροποιούμε το πλαίσιο και να προστατεύουμε τα δικαιώματα των εργαζομένων έμπρακτα. Και σας απέδειξα ότι το κάνουμε έμπρακτα.

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε τώρα με την ένατη με αριθμό 814/28-4-2025 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς την Υπουργό Εργασίας και Κοινωνικής Ασφάλισης με θέμα: «Για την τραγική εκτίναξη των εργατικών δυστυχημάτων και την υποκαταγραφή τους και το πρώτο τρίμηνο του 2025».

Θα απαντήσει ο Υφυπουργός Εργασίας κ. Καραγκούνης.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, όπως γνωρίζετε είναι η τρίτη κατά σειρά επίκαιρη ερώτηση που καταθέτω ως Πρόεδρος της Πλεύσης Ελευθερίας και η τρίτη κατά σειρά προσπάθεια που κάνω προκειμένου ένα μείζον ζήτημα που είναι το ζήτημα της υγείας και της ασφάλειας στην εργασία να λάβει την προσοχή της πολιτείας στην οποία δεν έχει λάβει εδώ και δεκαετίες. Δεν είναι τυχαίο ότι τα εργατικά ατυχήματα και δυστυχήματα στη χώρα μας ξεπερνούν κάθε προηγούμενο. Είμαστε σε σημεία ρεκόρ. Δεν είναι τυχαίο ότι το φαινόμενο είναι διαχρονικό, γιατί δυστυχώς η ανθρώπινη ζωή διαχρονικά υποτιμάται, όπως και η ζωή και η αξία των εργαζομένων.

Η σημερινή μέρα έχει πολλαπλή σημασία. Πρώτα απ’ όλα είναι η πρώτη μέρα κοινοβουλευτικού ελέγχου μετά από σχεδόν ένα μήνα. Είναι η πρώτη μέρα στην οποία προσέρχεται η Κυβέρνηση να απαντήσει σε επίκαιρες ερωτήσεις. Δεύτερον, είναι η πρώτη μέρα στην οποία προσέρχεται η Κυβέρνηση για να απαντήσει σε επίκαιρες ερωτήσεις που κατατέθηκαν την προηγούμενη εβδομάδα, εβδομάδα στην οποία είχαμε την παγκόσμια ημέρα για την υγεία και την ασφάλεια στην εργασία στις 28 Απριλίου και την εργατική πρωτομαγιά. Εγώ επέλεξα την παγκόσμια ημέρα για την υγεία και την ασφάλεια στην εργασία στις 28 Απριλίου για να θέσω τη σημερινή επίκαιρη ερώτηση στην κυρία Υπουργό Εργασίας.

Επέλεξα, επίσης, σε όλη την προηγούμενη εβδομάδα η Πλεύση Ελευθερίας να παρεμβαίνει ξανά και ξανά και να υπενθυμίζει ξανά και ξανά τις δέκα προτάσεις που έχουμε κάνει και σε εσάς -έγινε στις αρχές του χρόνου, στη συζήτηση της προηγούμενης επίκαιρης ερώτησής μου- τις πρωτοβουλίες που έχουμε αναλάβει για την προστασία των εργαζομένων, τη σημασία επιτέλους να αναληφθούν εκείνες οι πρωτοβουλίες που μπορούν να αναβιβάσουν τη χώρα μας στο επίπεδο ενός πολιτισμένου κράτους. Διότι, την ώρα που περισσεύουν οι πομφόλυγες και τα φληναφήματα για κάποιους που θέλουν να ρίξουν τη χώρα στα βράχια και κάποιους άλλους υπεύθυνους που φροντίζουν τη χώρα, οι εργαζόμενοι στη χώρα αυτή εργάζονται σε συνθήκες απόλυτης έλλειψης εγγύησης της ασφάλειας, απόλυτης περιφρόνησης για τους διεθνείς κανόνες ασφάλειας και υγείας στην εργασία, απόλυτης άρνησης εδώ και δεκαετίες να γίνουν τα αυτονόητα.

Και, βέβαια, καταλαβαίνω ότι εσείς είστε Υφυπουργός. Δεν έχει έρθει η κυρία Υπουργός. Ο προηγούμενος Υπουργός που ήρθε για να μου απαντήσει ήταν ο κ. Γεωργιάδης, ο οποίος έκανε ότι δεν γνώριζε τις καταγραφές του επίσημου φορέα των εργαζομένων, της ΟΣΕΤΕΕ -της Ομοσπονδίας Συλλόγων Εργαζομένων Τεχνικών Επιχειρήσεων Ελλάδας- που με συστηματικό και συνεπή τρόπο όλα αυτά τα χρόνια καταγράφει και δημοσιοποιεί την κατάσταση, σε σχέση με την ασφάλεια και την υγεία των εργαζομένων, τα εργατικά ατυχήματα και δυστυχήματα, αυτά που δυστυχώς από τους φορείς της πολιτείας, πρώτον, υποκαταγράφονται συστηματικά και δεύτερον, δημοσιεύονται με ανεπίτρεπτη καθυστέρηση, περίπου δύο ετών, εάν δεν κάνω λάθος και εάν κάνω, θα με διορθώσετε σίγουρα εσείς.

Σήμερα, επίσης, είναι η μαύρη επέτειος ενός φοβερού εγκλήματος, του εγκλήματος της Marfin, που ήταν ταυτόχρονα -όπως καλά γνωρίζετε- και εργατικό έγκλημα και υπάρχει καταδίκη μόνον των υπευθύνων της τράπεζας, αλλά εκείνοι οι οποίοι κομπορρημονούν και εργαλειοποιούν το έγκλημα της Marfin δεν έχουν φροντίσει επί δεκαπέντε χρόνια να συλληφθούν οι φυσικοί αυτουργοί -οι δράστες- παρά τις εξαγγελίες.

Είναι μια επίκαιρη ερώτηση που κατέθεσα σήμερα το πρωί, ανήμερα της 15ης μαύρης επετείου, στον κ. Χρυσοχοΐδη και ελπίζω ότι θα προσέλθει για να απαντήσει, γιατί έχει κάνει πολλές εξαγγελίες για το έγκλημα της Marfin. Το έχει εργαλειοποιήσει όσο δεν παίρνει ο Πρωθυπουργός, η προηγούμενη Πρόεδρος της Δημοκρατίας, έχουν παίξει με τον πόνο των συγγενών των θυμάτων, αλλά δεκαπέντε χρόνια οι γνωστοί άγνωστοι κουκουλοφόροι -που από εποχής της χούντας ονομάζονται γνωστοί άγνωστοι, ακριβώς γιατί δεν είναι καθόλου άγνωστοι στο παρακράτος και στο παρακράτος που διαπλέκεται με το κράτος- δεν έχουν συλληφθεί.

Δεν είναι τυχαίο, ομοίως, ότι εργατικό δυστύχημα και εργατικό έγκλημα είναι και το έγκλημα των Τεμπών, στο οποίο έχασαν τη ζωή τους πολλοί εργαζόμενοι -και το γνωρίζετε.

Η μαύρη αποτίμηση των εργατικών δυστυχημάτων στη χώρα σήμερα, στους τέσσερις πρώτους μήνες του 2025, είναι καθηλωτική. Η ΟΣΕΤΕΕ -που καταγράφει και δημοσιοποιεί- στις 28 Απριλίου του 2025 κατέγραψε εξήντα τέσσερις νεκρούς από εργατικά ατυχήματα και δυστυχήματα για το πρώτο τετράμηνο του 2025, ενώ επίσης καταγράφονται εκατόν ένας σοβαρά τραυματίες από εργατικά ατυχήματα για το ίδιο διάστημα.

Υπάρχει σαφώς το συμπέρασμα ότι σχεδόν για κάθε εργάσιμη μέρα υπάρχει και ένας νεκρός στη χώρα. Αυτό είναι τρομακτικό. Υπάρχει, ομοίως, η αποτίμηση ότι ένα στα τρία θύματα εργατικών δυστυχημάτων είναι εργαζόμενος άνω των εξήντα ετών και αυτό σημαίνει ότι ιδιαίτερα οι άνθρωποι μεγαλύτερης ηλικίας θυματοποιούνται σε μια εποχή που η Κυβέρνηση επιχειρεί να σπρώξει προς τα πάνω τα όρια συνταξιοδότησης, κάτι στο οποίο η Πλεύση Ελευθερίας έχει ρητά αντιλέξει. Και το λέω αυτό για τους κοινούς συκοφάντες που μπορεί να λένε τα αντίθετα ψέματα, να το ακούνε και να μην τα ξαναπούν. Και επίσης, υπάρχει καταγεγραμμένο το γεγονός ότι ολοένα και περισσότεροι άνθρωποι πέφτουν στο εργασιακό καθήκον ενώ παρέχουν εργασία στο δημόσιο και στους οργανισμούς τοπικής αυτοδιοίκησης και αυτό μάλιστα στις επίσημες καταγραφές του Υπουργείου σας -και εκεί θα με διορθώσετε αν κάνω λάθος- δεν λογίζεται ως εργατικό ατύχημα ή δυστύχημα. Οι εργάτες και οι εργαζόμενοι, δηλαδή, που χάνουν τη ζωή τους και παρέχουν υπηρεσία στο δημόσιο, δεν συνυπολογίζονται στις δημόσιες ανακοινώσεις για το ποια είναι τα εργατικά δυστυχήματα από πλευράς πολιτείας -και εκεί θα με διορθώσετε. Αν δεν κάνω λάθος, όμως, αυτό θα πρέπει να αλλάξει.

Πάρα πολύ πρόσφατα είχαμε δύο περιπτώσεις εργαζομένων που έπεσαν νεκροί με τραγικούς τρόπους σε δύο νησιά της Ελλάδας ενόψει -και στην έναρξη- της τουριστικής περιόδου. Μιλώ και για τον 65χρονο εργαζόμενο που καταπλακώθηκε από πρέσα πλυντηρίου σε ξενοδοχείο στη Ρόδο και για την εργαζόμενη σε ξενοδοχείο στην Σαντορίνη που, επίσης, σκοτώθηκε από αιωρούμενο κρεβάτι. Αυτά γίνανε στα μέσα Απριλίου. Και στις δυο περιπτώσεις -και στη Ρόδο και στη Σαντορίνη- δεν υπήρχε τεχνική επιθεώρηση εργασίας στα νησιά. Δεν υπήρχε, δηλαδή, επιτόπια υπηρεσία για να επιληφθεί. Και στις δύο περιπτώσεις η μετάβαση τεχνικής επιθεώρησης έγινε μετά από πολύ χρόνο, χρόνο που επιτρέπει όπως ξέρετε και την αλλοίωση ή και την φυσική μεταβολή των στοιχείων. Δεν επιτρέπεται η επιτόπια έρευνα και αυτοψία να γίνεται μετά από δυόμισι μέρες ή περισσότερες. Και στις δύο περιπτώσεις δεν υπήρχε προϋπολογισμός στην επιθεώρηση εργασίας, προκειμένου να μεταβούν τα κλιμάκια τα οποία εδρεύουν στον Πειραιά, προκειμένου να κάνουν τους ελέγχους και όλα όσα πρέπει να γίνουν.

Ουσιαστικά, όπως λέει ο κ. Στοϊμενίδης από την ΟΣΕΤΕΕ, αλλά και όπως διαπιστώνουν οι αρμόδιες διεθνείς οργανώσεις και ο διεθνής οργανισμός εργασίας, η εργασία στην Ελλάδα είναι μια κινδυνώδης δραστηριότητα και αυτό, θα μου επιτρέψετε να πω ότι, δεν μπορεί σε καμία περίπτωση να είναι η αποτύπωση ενός κοινωνικού κράτους δικαίου και –ξαναλέω- ενός πολιτισμένου προηγμένου κράτους, όπως θέλουν διαχρονικά να ζωγραφίζουν την Ελλάδα οι κυβερνήσεις που την έχουν καταστρέψει και έχουν καταστρέψει τον κόσμο.

Τέλος, καταγράφεται και καταγγέλλεται ότι αυτήν τη στιγμή η Κυβέρνηση έχει αποκλείσει τους εργαζομένους -και αυτό θα μου το απαντήσετε αν ισχύει ή δεν ισχύει, καταγγέλλεται όμως επίσημα από πλευράς των εργαζομένων ότι τους έχει αποκλείσει- και έχει αποκλείσει ειδικότερα τη ΓΣΕΕ από τις συνομιλίες που κάνει εκτός Εθνικού Συμβουλίου για την υγεία και την ασφάλεια στην συνεργασία με εργοδοτικούς παράγοντες, με στόχο την αναθεώρηση του κώδικα για την υγεία και την ασφάλεια στην εργασία και τις ρυθμίσεις σχετικά με τη θερμική καταπόνηση και την προστασία των εργαζομένων σε συνθήκες αυξημένων θερμοκρασιών και καύσωνα, ένα επίσης μεγάλο ζήτημα που το θέσαμε και την προηγούμενη φορά.

Σας θυμίζω, λοιπόν, κύριε Υπουργέ, ότι εμείς έχουμε καταθέσει και δέκα προτάσεις πολύ ρεαλιστικές, όπως είναι οι αυστηρές ποινές για τους εργοδότες που παραβιάζουν την εργατική νομοθεσία.

Όπως είναι η τιμωρία των επιχειρήσεων που παραβιάζουν την εργατική νομοθεσία με αποκλεισμό από δημόσιες συμβάσεις και ο έλεγχος των Υπουργών που παραβιάζουν αυτόν τον αποκλεισμό.

Όπως είναι η δυνατότητα των σωματείων των εργαζομένων και των εκπροσωπήσεων των εργαζομένων να παρίστανται ως πολιτική αγωγή, ως υποστήριξη της κατηγορίας στις δίκες που αφορούν εργατικά ατυχήματα και δυστυχήματα. Γιατί πάρα πολλές φορές οι εργαζόμενοι που πέφτουν θύματα ή οι οικογένειές τους, αν ο εργαζόμενος χάσει τη ζωή του ή τη δυνατότητά του να παρίσταται, δεν έχουν την οικονομική ευχέρεια να παρίστανται στα δικαστήρια. Είναι πάρα πολύ σημαντικό να πλαισιώνονται και να μπορούν να εκπροσωπηθούν, αλλά είναι και πάρα πολύ σημαντικό να υπάρχει εποπτεία των υποθέσεων αυτών και το πώς εξελίσσονται.

Όπως είναι -άλλη πρότασή μας- η συγκρότηση ενός αξιόπιστου, ενδελεχούς, έγκαιρου μηχανισμού καταγραφής των εργατικών ατυχημάτων και δυστυχημάτων.

Είναι και άλλες προτάσεις, θα επανέλθω στη δευτερολογία μου, όπως είναι και ήταν μία εφ’ όλης της ύλης συζήτηση με ακρόαση φορέων και των εργατικών και εργοδοτικών εκπροσωπήσεων στην Επιτροπή Κοινωνικών Υποθέσεων για τα θέματα της υγείας και της ασφάλειας στην εργασία, κάτι απολύτως ευχερές να γίνει.

Όπως είναι, επίσης, η πρόβλεψη κονδυλίων στον προϋπολογισμό του κράτους προκειμένου εργαζόμενοι οι οποίοι έχουν πέσει θύματα εργατικών ατυχημάτων και δυστυχημάτων, ανεξαρτήτως της όποιας έκβασης της δικαστικής τους υπόθεσης με την εργοδότρια εταιρεία, να καλύπτονται είτε οι άνθρωποι, εφόσον επιζούν, είτε οι συγγενείς τους, από πλευράς επιβίωσης και διασφάλισης των απολύτως επιβεβλημένων για την αξιοπρέπεια και την αξιοπρεπή διαβίωση.

Κύριε Υφυπουργέ, όταν άκουσα για τη γιατρό που μετά από δεκάδες ώρες εργασίας -υπήρχε μια αντιδικία για το αν ήταν τριάντα τέσσερις ή είκοσι τέσσερις- έπεσε θύμα τροχαίου ατυχήματος με αμαξοστοιχία πριν από λίγες μέρες, θυμήθηκα τον Ανδρέα Ανδρεάδη, τον εποχικό πυροσβέστη που μετά από πάνω από τριάντα ώρες υπηρεσίας έπεσε θύμα τροχαίου δυστυχήματος πέρσι το καλοκαίρι, τον Αύγουστο του 2024.

Δυστυχώς, παρά την τοποθέτησή σας τον Γενάρη ότι θα αναλαμβάνατε πρωτοβουλίες και θα περνάτε μέτρα και ήσασταν θετικός, -είστε βέβαια Υφυπουργός, επαναλαμβάνω, και την κυρία ευθύνη σε αυτά τα θέματα έχουν οι Υπουργοί- δεν έχουμε καμία ένδειξη ότι έχει γίνει το παραμικρό.

Επομένως, περιμένω να μου απαντήσετε και θα επανέλθω στη δευτερολογία: Πρώτον, εάν η Κυβέρνηση προτίθεται, επιτέλους, να αναγνωρίσει τη σοβαρότητα της κατάστασης, ότι δεν είμαστε καλά, ότι δεν είναι τα πράγματα όπως τα παρουσίασε η κ. Κεραμέως την Πρωτομαγιά ότι έχουν γίνει ωραία πράγματα για τους εργαζόμενους και είναι όλα καλύτερα. Είμαστε σε πάρα πολύ ανησυχητικό σημείο όταν καταγράφεται τέτοιο ρεκόρ εργατικών ατυχημάτων και ατυχημάτων και σοβαρών τραυματισμών.

Δεύτερον, πρέπει κάτι να γίνει. Η λύση δεν μπορεί να είναι η υποκαταγραφή, ότι δεν βάζουμε τα ατυχήματα και δυστυχήματα που συμβαίνουν στο δημόσιο, ότι δεν βάζουμε τα ατυχήματα και δυστυχήματα που συμβαίνουν σε αγροτικές εργασίες, ότι δεν βάζουμε μια σειρά από ατυχήματα και δυστυχήματα γιατί δεν τα κατατάσσει η Κυβέρνηση ως εργατικά, ενώ στην πραγματικότητα είναι. Η λύση δεν μπορεί να είναι ούτε η υποκαταγραφή ούτε μια κουτοπόνηρη μεθοδολογία νομικισμού, αυτό είναι, το άλλο δεν είναι.

Όταν ο άνθρωπος χάνει τη ζωή του στην εργασία του ή γύρω από την εργασία του, μεταβαίνοντας στην εργασία του, αποχωρώντας από την εργασία του, σε συνθήκες που συνδέονται με την εργασία του, μιλάμε -και αυτό είναι το διεθνές κεκτημένο, το ξέρετε γιατί είστε και δικηγόρος και νομικός- για εργατικό ατύχημα ή δυστύχημα. Θα αλλάξει, λοιπόν, η μέθοδος της υποκαταγραφής; Θα αναγνωριστεί το πρόβλημα;

Θα ληφθούν επείγοντα θεσμικά μέτρα -επείγοντα, γιατί τα συζητάγαμε τον Γενάρη κι έφτασε ο Μάης- προκειμένου να προστατευθούν οι εργαζόμενοι στον χώρο εργασίας;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπούλης):** Κύριε Υφυπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αντιλαμβάνεστε ότι είναι και πολλά τα ζητήματα τα οποία ανέφερε η κυρία Πρόεδρος, αλλά βεβαίως χρειαζόμαστε χρόνο να αναλύσουμε τα ζητήματα και θεωρώ ότι μόνο προς το θετικό θα είναι αυτό. Γιατί είναι σημαντικό να καταλήγουμε σε συγκεκριμένα συμπεράσματα κοινώς αποδεκτά, ώστε να δούμε πώς μετά μπορούμε να κάνουμε και καλύτερη τη νομοθέτηση, αλλά να πάρουμε και πολύ πιο αποτελεσματικά μέτρα.

Όμως, η ανάγνωση της πραγματικότητας είναι πάρα πολύ σημαντική, κυρία Πρόεδρε, και θέλω πραγματικά να σας ευχαριστήσω που επανέρχεστε με την ερώτησή σας για το πράγματι πολύ ευαίσθητο αυτό θέμα των εργατικών ατυχημάτων και δη των θανατηφόρων εργατικών ατυχημάτων. Νομίζω ότι μπορούμε να κάνουμε μια παραγωγική συζήτηση -ακριβώς θα επικαλεστώ κι εγώ τη νομική σας κατάρτιση, η οποία είναι άρτια- και νομίζω ότι μπορούμε σε ένα πλαίσιο να συνεννοηθούμε όσον αφορά το κανονιστικό πλαίσιο, αυτό που μπορεί το Υπουργείο Εργασίας να νομοθετήσει και μετέπειτα να έχει πρακτικά αποτελέσματα η νομοθέτηση αυτή -γιατί αναφερθήκατε σε νομοθέτηση- ή οι ενέργειες που κάνει, οι δράσεις που αναλαμβάνει, οι πολιτικές που εφαρμόζει.

Οπότε πρέπει να σας γνωρίσω, κυρία Πρόεδρε, ότι δείχνετε ένα έντονο ενδιαφέρον και μια αγωνία για το ζήτημα αυτό και σας διαβεβαιώνω -και θα το εξηγήσω και στη συνέχεια- ότι στο Υπουργείο Εργασίας πάντα με τα πραγματικά δεδομένα, με την αντικειμενική πραγματικότητα, σχεδιάζουμε και υλοποιούμε πολιτικές.

Θέλω, βέβαια, να σας πω ότι με πολύ χαρά θα συζητήσουμε. Προφανώς γνωρίζω τις δέκα προτάσεις που έχετε καταθέσει τις οποίες πράγματι θα τις συζητήσουμε πολύ σύντομα, θα το εξηγήσω και αργότερα, και βεβαίως -γιατί όχι- να καταλήξουμε και σε κοινά αποδεκτές λύσεις, τις οποίες θα τις εναρμονίσουμε, θα τις ενσωματώσουμε στο υπό επεξεργασία νομοσχέδιο το οποίο είναι αυτή τη στιγμή στη φάση της επεξεργασίας όπως είπα και πριν και θα το έχουμε το επόμενο διάστημα.

Θέλω, όμως, να σας παραθέσω, έστω και ενδεικτικά, για να γνωρίζει ο κόσμος που μας ακούει, ποιες παρεμβάσεις έχουν ήδη γίνει και ποιες αναμένουμε να λάβουμε στο επόμενο διάστημα όπως κι εσείς αναφέρετε στην επίκαιρη ερώτησή σας. Να υπομνήσω για το ζήτημα των προτάσεων, όχι μόνο βεβαίως τις δικές σας και όλων των κομμάτων, και πέρα και πάνω απ’ όλα των κοινωνικών εταίρων. Γιατί να είστε σίγουρη ότι όχι μόνο κανείς δεν θα αποκλειστεί, ίσα-ίσα θα έχουν προτεραιότητα. Γιατί κάνετε αναφορά και σε ένα συγκεκριμένο ποσό. Προτεραιότητα θα έχουν στην κατάθεση των προτάσεων βεβαίως οι θεσμικοί κοινωνικοί εταίροι, αλλά και όποιος άλλος -με χαρά, να ξέρετε- θα καταθέσει προτάσεις και θα τις συζητήσουμε. Γι’ αυτό να είστε βέβαιη.

Άλλωστε, οφείλω να το πω αυτό, ατύπως, κυρία Πρόεδρε, έχουν ήδη ξεκινήσει αυτές οι διεργασίες γιατί μια επεξεργασία ενός νομοσχεδίου πρέπει να λάβει υπόψη τις απόψεις όλων των κοινωνικών εταίρων και αυτών οι οποίοι έχουν να εισφέρουν πράγματι προς αυτή την κατεύθυνση.

Να γυρίσω, όμως, λίγο, θα επιστρέψω σε αυτό. Άλλωστε θα έχουμε λίγο χρόνο, κύριε Πρόεδρε, χρειάζεται μεγάλη ανοχή για να τα συζητήσουμε τα θέματα αυτά. Να πάρουμε, λοιπόν, τα πραγματικά δεδομένα. Το είχα επισημάνει και στην προηγούμενη συζήτηση που είχαμε κάνει, κυρία Πρόεδρε, στην επίκαιρη που είχατε καταθέσει και είχα πει ότι είναι σημαντικό να συμφωνούμε στα αντικειμενικά για να μην εκκινείται και η όποια πολιτική -όπως είπα- από λανθασμένη βάση και όπως είπα να πάρουμε και τις αποτελεσματικές, τις σωστές πολιτικές.

Μπορούμε σίγουρα -και σε αυτό οφείλω να είμαι ξεκάθαρος- να συμφωνήσουμε σε μια βασική παραδοχή. Ακόμα και ένα θανατηφόρο εργατικό ατύχημα να συμβεί, θα πρέπει να μας κινητοποιεί πάντα για ακόμη μεγαλύτερη δράση, για ακόμα μεγαλύτερη προσπάθεια. Γι’ αυτό και θεωρώ ότι είναι απόλυτη προτεραιότητα για όλους μας είτε γι’ αυτούς που νομοθετούν είτε για αυτούς που εφαρμόζουν τη νομοθεσία η λέξη «πρόληψη», κυρία Πρόεδρε. Το είχα πει και την προηγούμενη φορά. Προφανώς κάνουμε τα πάντα για να ενισχύσουμε την πρόληψη στον χώρο εργασίας.

Επίσης, βασική παράμετρος είναι ο έλεγχος που είναι εξίσου σημαντικός και προφανώς βοηθάει και την πρόληψη. Επιφορτισμένη με το έργο του ελέγχου, όπως γνωρίζετε πολύ καλά, είναι η Ανεξάρτητη Αρχή Επιθεώρησης Εργασίας. Τρίτη σημαντική παράμετρος είναι -σε αυτό που κάνατε και εσείς αναφορά- ο εκσυγχρονισμός του νομοθετικού πλαισίου για την υγεία και την ασφάλεια. Για να έχετε εικόνα, κυρία Πρόεδρε, -βεβαίως εσείς το γνωρίζετε πολύ καλά ως νομικός- η σχετική νομοθεσία ανατρέχει χωρίς να έχει αλλάξει από τη δεκαετία του ΄80 και τις αρχές της δεκαετίας του ΄90. Αυτή είναι η πραγματικότητα για το νομοθετικό πλαίσιο. Αυτό το νομοθετικό πλαίσιο εφαρμόζουμε. Θα σας πω, όμως, τι πρωτοβουλίες έχουμε πάρει, τι έχουμε αλλάξει μέχρι τώρα και βεβαίως το υπό επεξεργασία νομοσχέδιο για το οποίο βεβαίως θα ενημερωθείτε και θα έχουμε και τις προτάσεις τις οποίες θα ζητήσουμε.

Θα σας μεταφέρω για ακόμη μια φορά την απάντηση στην ερώτηση που θέσατε της Ανεξάρτητης Αρχής Επιθεώρησης Εργασίας. Νομίζω είναι πολύ σημαντική για να δούμε από πού εκκινείται η διαδικασία σε αυτό που έλεγα πριν, να έχουμε τα πραγματικά δεδομένα. Μετέπειτα βεβαίως ακριβώς με αυτά τα οποία λέει η Ανεξάρτητη Αρχή θα κάνω και περισσότερες διευκρινήσεις και νομίζω ότι θα τοποθετηθείτε και εσείς. Λέει, λοιπόν, η Επιθεώρηση Εργασίας: «Ως επίσημος φορέας του κράτους η Επιθεώρηση Εργασίας λειτουργεί σύμφωνα με τα εθνικά και τα ευρωπαϊκά πρότυπα, με στόχο την παρακολούθηση της εφαρμογής της εργατικής νομοθεσίας για την υγεία και την ασφάλεια στην εργασία, στοχεύοντας στη διασφάλιση προστασίας των εργαζομένων και της πρόληψης των εργατικών ατυχημάτων. Ως εργατικό ατύχημα νοείται κάθε πρόκληση σωματικής βλάβης ή εμφάνισης νόσου ή επιδεινώσει προϋπάρχουσας νόσου σε εργαζόμενο με συνέπεια τη μερική, ολική, πρόσκαιρη ή διαρκή ανικανότητά του για εργασία ή για τον θάνατό του εξαιτίας ενός βίαιου εξωτερικού γεγονότος μη σχετιζόμενου με τον οργανισμό του παθόντος εφόσον το γεγονός έλαβε χώρα κατά την εκτέλεση της εργασίας του ή με αφορμή αυτή και συνδέεται με την εργασία άμεσα ή έμμεσα με σχέση αιτίου και αποτελέσματος». Το είχαμε πει και την άλλη φορά, είναι πολύ σημαντικό αυτό. Η ίδια μεθοδολογία ισχύει παντού στην Ευρώπη, έτσι καταγράφονται -όχι υποκαταγράφονται- τα εργατικά ατυχήματα σε όλο τον δυτικό κόσμο, σε όλη την Ευρώπη, παντού.

Η Επιθεώρηση Εργασίας ωστόσο ελέγχει την εφαρμογή μιας γενικότερης νομοθεσίας για την υγεία και την ασφάλεια στην εργασία και μόνο εφόσον υφίσταται εργασιακή σχέση. Στις περιπτώσεις εργατικών ατυχημάτων σε κλάδους οικονομικής δραστηριότητας όπου εφαρμόζονται ειδικότερες νομοθετικές ρυθμίσεις ο έλεγχος της εφαρμογής της νομοθεσίας δεν είναι αρμοδιότητα της Επιθεώρησης Εργασίας, δηλαδή κατ’ επέκταση, κυρία Πρόεδρε και νομοθέτης του Υπουργείου Εργασίας αλλά άλλων υπηρεσιών, όπως προβλέπεται από ειδικότερες διατάξεις. Δηλαδή δεν εμπίπτει στη νομοθεσία του Υπουργείου Εργασίας. Βέβαια ξέρω αυτά που είπατε και προφανώς δεν είμαστε μακριά, είμαστε στην ίδια λογική, αλλά θα το εξηγήσω. Ατυχήματα σε βάρος εργαζομένων σε μεταλλεία, λατομεία, ορυχεία, καθώς και στην έρευνα και εκμετάλλευση υδρογονανθράκων και γεωθερμίας αποτελούν αποκλειστική αρμοδιότητα των τμημάτων επιθεώρησης μεταλλείων του Υπουργείου Περιβάλλοντος -αναφέρονται στον έλεγχο-, ενώ ατυχήματα σε βάρος ναυτικών και αλιεργατών σε αλιευτικά σκάφη ερευνώνται ως προς τις συνθήκες και τα αίτια τους από την αρμόδια λιμενική αρχή. Το ίδιο ισχύει παντού στην Ευρώπη, παντού στον κόσμο και όσον αφορά τον υπολογισμό των εργατικών ατυχημάτων, γι’ αυτό το λέω.

Εδώ, λοιπόν, δεν εφαρμόζεται η εργατική νομοθεσία όπως δεν εφαρμοζόταν και δεν προσμετρούνταν, κυρία Πρόεδρε -και αυτό θέλω να το πω- όλα τα προηγούμενα χρόνια, δεκαετίες τώρα και το ίδιο ισχύει όσον αφορά και την καταγραφή -όπως είπα και πριν- στις υπόλοιπες ευρωπαϊκές χώρες. Αν έχουμε, δηλαδή, ένα μέτρο σύγκρισης, κυρία Πρόεδρε, με το παρελθόν, ακριβώς η ίδια ταξινόμηση, ακριβώς η ίδια θα έλεγα καταγραφή -όχι υποκαταγραφή- γινόταν και στο παρελθόν και θα εξηγήσω πόσοι ήταν οι αριθμοί στο παρελθόν με αυτήν τη μεθοδολογία -όχι με διαφορετική- και πόσοι είναι σήμερα.

Στην περίπτωση ατυχημάτων σε βάρος ένστολου προσωπικού των Ενόπλων Δυνάμεων και των Σωμάτων Ασφαλείας δεν εφαρμόζεται εργατική νομοθεσία σχετικά με την υγεία και την ασφάλεια στην εργασία όταν το ατύχημα λαμβάνει χώρα κατά τη διάρκεια δραστηριοτήτων με εγγενείς ιδιαιτερότητες -προσέξτε το αυτό, κυρία Πρόεδρε, σας το είχα πει, αλλά έχει πολύ μεγάλη σημασία και το γνωρίζετε βέβαια, το λέω για τους ανθρώπους που μας ακούνε-, όπως προβλέπεται στο άρθρο 2, παράγραφος 2, εδάφιο α΄ και β΄ του κώδικα ΚΝΥΑΕ. Δηλαδή, για να είμαστε λίγο πιο καθαροί στο ζήτημα αυτό, αυτό που λέει το συγκεκριμένο άρθρο είναι ότι δεν έχει εφαρμογή σε ένστολο προσωπικό σε περίπτωση, για παράδειγμα -είχα αναφέρει ξανά αυτό το παράδειγμα- καταδίωξης, όπου ο ένστολος ή ο πυροσβέστης που πηγαίνει στη φωτιά δεν αποφεύγει τον κίνδυνο όπως επιτάσσει ο ΚΝΥΑΕ. Αν, δηλαδή, κυρία Πρόεδρε, εφαρμοζόταν ο ΚΝΥΑΕ, δεν έπρεπε ο πυροσβέστης να πάει στη φωτιά, δεν έπρεπε ο αστυνόμος να πάει στον εγκληματία, ο λιμενικός να πάει σε μια καταδίωξη. Γιατί; Ο ΚΝΥΑΕ τι λέει; Μακριά από τον κίνδυνο. Όμως εκ της εγγενούς ιδιαιτερότητας της εργασίας του κατευθύνεται αναγκαστικά -καταλαβαίνετε- προς τον κίνδυνο, γιατί είναι η εργασία που πρέπει να επιτελέσει. Δεν έχει, δηλαδή, εφαρμογή ο ΚΝΥΑΕ. Με αυτήν τη λογική -όχι μόνο στην Ελλάδα- δεν καταγράφεται ως εργατικό ατύχημα. Όχι όμως ότι δεν χάνονται ζωές, προφανώς, αλλά καταλαβαίνετε ποια είναι η διαφορά. Ο ΚΝΥΑΕ λέει «μακριά από τον κίνδυνο», οπότε γι’ αυτό δεν αξιολογείται. Οπότε όταν αυτά προσμετρώνται, κυρία Πρόεδρε, δεν είναι ζήτημα υποκαταγραφής. Είναι μια συγκεκριμένη αντικειμενική πραγματικότητα. Άκουσα με ενδιαφέρον αυτό που είπατε, να δούμε τελικά ποιος αξιόπιστος οργανισμός -προφανώς υπάρχει αξιόπιστος οργανισμός, είναι η Ανεξάρτητη Αρχή- μπορεί να μας πει τι μπορεί να καταγραφεί ως θανατηφόρο εργατικό ατύχημα. Νομίζω έχει πολύ μεγάλη σημασία αυτό το οποίο σας λέω.

Επιπλέον, παθολογικά συμβάντα τα οποία παρουσιάζονται κατά τη διάρκεια της εργασίας και οφείλονται σε παθολογία ή ενδογενή ευαισθησία ή βαθμιαία εξασθένηση και φθορά του οργανισμού του εργαζόμενου δεν νοούνται ως εργατικά ατυχήματα εφόσον δεν συνδέονται με βία και δυσμενή για την υγεία συμβάντα σε εργασιακό περιβάλλον. Τούτο άλλωστε επιβεβαιώνουν -το ξέρετε και εσείς, κυρία Πρόεδρε- παγίως και διαχρονικά η νομολογία των ανωτάτων δικαστηρίων της χώρας, αποφάσεις του Αρείου Πάγου. Επομένως, η Επιθεώρηση Εργασίας έχει υποχρέωση για τη διερεύνηση των σοβαρών και θανατηφόρων εργατικών ατυχημάτων που εμπίπτουν στην αρμοδιότητά της και αυτά καταγράφει στα στατιστικά στοιχεία που δημοσιοποιεί.

Αποκλίσεις μεταξύ των επίσημων δημόσιων καταγραφών της επιθεώρησης εργασίας και άλλων δημοσιευμάτων ή ισχυρισμών φυσικών νομικών προσώπων -προφανώς κάνατε αναφορά σε συγκεκριμένο οργανισμό, σωματείο- οφείλονται σε συνυπολογισμό συμβάντων ή ατυχημάτων για τα οποία δεν εφαρμόζεται η εργατική νομοθεσία και δεν νοούνται ως εργατικά ατυχήματα, δηλαδή είτε δεν προκύπτει σχέση εργασίας, είτε είναι αρμοδιότητα άλλων υπηρεσιών, είτε δεν εφαρμόζεται η νομοθεσία για την υγεία και την ασφάλεια στην εργασία λόγω εγγενών ιδιαιτεροτήτων -σας το είπα νωρίτερα-, είτε αποτελούν αμιγώς παθολογικά περιστατικά -αποφάσεις Αρείου Πάγου- δίχως αιτιώδη σχέση με την εργασία και τις περιστάσεις εκτέλεσής της.

Σημειώνουμε ότι οι ισχυρισμοί σχετικά με τον ετήσιο αριθμό εργατικών ατυχημάτων αντίθετα με τις επίσημες εκθέσεις της Επιθεώρησης Εργασίας δεν παραπέμπουν ποτέ -ακούστε το αυτό, κυρία Πρόεδρε- στην πηγή τους και ουδέποτε εξειδικεύουν τη μεθοδολογία συλλογής, καταγραφής και αξιολόγησης που χρησιμοποιούν. Αυτό που λέει με λίγα λόγια η Ανεξάρτητη Αρχή είναι ότι δεν γίνεται παραπομπή σε πηγές ή μεθοδολογία ταξινόμησης των αριθμών που δημοσιεύουν.

Η Επιθεώρηση Εργασίας δεν είναι ένας απλός μηχανισμός καταγραφής εργατικών ατυχημάτων. Απεναντίας διέθετε ανέκαθεν κεντρικό σύστημα καταγραφής εργατικών ατυχημάτων και μεθοδολογία διερεύνησης, η οποία είναι πλήρως εναρμονισμένη με τα διεθνή και ευρωπαϊκά πρότυπα. Υπάρχει συγκεκριμένος οργανισμός και συγκεκριμένη ταυτοποιημένη διαδικασία που ισχύει παντού στην Ευρώπη και έτσι καταγράφονται παντού όλα τα εργατικά ατυχήματα.

Υπογραμμίζεται ότι μετά τον ψηφιακό μετασχηματισμό της Επιθεώρησης το ΄18 τόσο η αναγγελία των εργατικών ατυχημάτων όσο και η άλλη διαδικασία διερεύνησης αξιόλογης στατιστικής ταξινόμησης και διαχείρισης αποτυπώνεται λεπτομερώς στο ολοκληρωμένο πληροφοριακό σύστημα -είναι δηλαδή διαθέσιμα τα στοιχεία-, ενώ παράλληλα τηρούνται ακριβή στοιχεία όλων των σχετικών δραστηριοτήτων υπηρεσιών.

Διασαφηνίζουμε ακόμα ότι την αξιοπιστία των καταγραφών των θανατηφόρων εργατικών ατυχημάτων από την Επιθεώρηση Εργασίας εγγυώνται και οι λοιποί θεσμοί και δημόσιες υπηρεσίες -σε αυτό, κυρία Πρόεδρε, δώστε ιδιαίτερη προσοχή- που επιλαμβάνονται αυτών που εργάζονται παράλληλα με την Επιθεώρηση προς τη διερεύνηση αιτιώδους συνάφειας μεταξύ του θανατηφόρου αποτελέσματος και της εξαρτημένης εργασιακής σχέσης, συγκεκριμένα, αστυνομικές αρχές, εισαγγελικές αρχές και ιατροδικαστικές υπηρεσίες που έρχονται να βεβαιώσουν αυτά που λέει ο νόμος προφανώς.

Διαφορετικά, εκεί μπαίνουμε όχι σε υποκαταγραφή, αλλά καταγραφή που δεν έχει σχέση με τα εργατικά ατυχήματα, όπως σας είπα και πριν σύμφωνα με τη νομοθεσία.

Ειδικότερα, το ατύχημα αποτελεί αρμοδιότητα αφενός της επιθεώρησης εργασίας, η οποία διενεργεί αυτοψία, πάει δηλαδή επί τόπου και συντάσσει σχετική έκθεση των αιτιών που προκάλεσαν το ατύχημα, αφετέρου των αστυνομικών αρχών οι οποίες διενεργούν την αστυνομική προανάκριση, της ιατροδικαστικής υπηρεσίας, η οποία εκδίδει πόρισμα και τέλος των εισαγγελικών αρχών, οι οποίες διενεργούν την προανάκριση.

Συνεπώς, τα ατυχήματα που δημοσιεύει η επιθεώρησης εργασίας αφορούν αξιολογημένα, ταξινομημένα και διερευνημένα εργατικά ατυχήματα.

Πάμε, λοιπόν, τώρα στον αριθμό. Συγκεκριμένα, τα θανατηφόρα εργατικά ατυχήματα αρμοδιότητας της επιθεώρησης εργασίας και προφανώς της εμπίπτουσας όλης διαδικασίας στην εργατική νομοθεσία για το 2021 ήταν 46, για το 2022 επίσης 46, για το 2023 ήταν 47 και για το 2024 -την προηγούμενη φορά θυμάστε εκκρεμούσε να σας πω τον αριθμό-, 48. Δηλαδή μιλάμε για εργατικά ατυχήματα από 46 έως 48. Για το 2025 στο οποίο έγινε αναφορά, τα θανατηφόρα εργατικά ατυχήματα αρμοδιότητας της επιθεώρησης έχουν αξιολογηθεί και ταξινομηθεί από τους επιθεωρητές ασφάλειας και υγείας σε 12, με την επιφύλαξη των οποίων η αξιολόγηση δεν έχει ολοκληρωθεί εξαιτίας τεχνικών λόγων, π.χ. καθυστερήσεων στην έκδοση του ιατροδικαστικού πορίσματος που παρατείνει την ολοκλήρωση διερεύνησης και ταξινόμησης.

Αυτά, κυρία Πρόεδρε, αναφέρει η ανεξάρτητη αρχή. Με λίγα λόγια -και τώρα πάμε λίγο στην ουσία όλων αυτό που θέλω να πω και θα συζητήσουμε και στη συνέχεια- την τελευταία τετραετία, εποχή δηλαδή μετά την οικονομική κρίση και την επιδημία του κορωνοϊού, κατά την οποία παρουσιάζεται αλματώδης αύξηση, κυρία Πρόεδρε, και στην οικονομία, εκρηκτική αύξηση της οικοδομικής δραστηριότητας στη χώρα, τα εργατικά ατυχήματα παρουσιάζουν αξιοσημείωτη αριθμητική σταθερότητα. Όχι βέβαια -και θα σας προλάβω και συμφωνώ απόλυτα μαζί σας- ότι μπορούμε να δεχτούμε αυτό, με την έννοια ότι ο στόχος μας είναι αν είναι δυνατόν όσο μπορούμε να τα περιορίσουμε και μακάρι να τα μηδενίσουμε. Αντιθέτως, σας το έχω ξαναπεί, τη δεκαετία 2001-2011, εποχή δηλαδή αντίστοιχης οικονομικής ανάπτυξης με τη σημερινή, που μπορούν να γίνουν συγκρίσεις, σας έχω μεταφέρει ότι ο μέσος όρος των θανατηφόρων εργατικών ατυχημάτων αρμοδιότητας της επιθεώρησης εργασίας -συγκρίσιμες εποχές, ίδια μεθοδολογία- ήταν 100. Βρισκόμαστε δηλαδή κάτω από το μισό με τα επίσημα συγκρινόμενα στοιχεία ανάμεσα στις δύο περιόδους.

Ο συγκεκριμένος, λοιπόν, οργανισμός στον οποίο έχετε αναφερθεί και επανέρχομαι, λέει ότι είναι ο μόνος έγκυρος οργανισμός καταγραφής των θανατηφόρων εργατικών ατυχημάτων. Θέλω, κυρία Πρόεδρε, να αναφερθώ σε αυτά που συγκεκριμένα υπέδειξε η ανεξάρτητη αρχή για το πώς ταξινομούνται τα εργατικά ατυχήματα. Θέλω να μου πείτε αν είναι δυνατόν και αν το γνωρίζετε, γιατί προφανώς μπορεί να μην το γνωρίζετε, να μας πείτε ποιες είναι οι πηγές της καταγραφής αυτών των θανατηφόρων εργατικών ατυχημάτων. Για παράδειγμα, με μια ματιά που έριξα στην ανακοίνωση του συγκεκριμένου σωματείου, γίνεται αναφορά σε ναυτικά δυστυχήματα, που όχι μόνο στη χώρα μας, αλλά σε όλη την Ευρώπη και παντού στον κόσμο δεν εμπίπτουν στη δική μας αρμοδιότητα.

Αυτή η υπερ-καταγραφή να το πω εγώ -όχι ότι δεν υπάρχουν θανατηφόρα εργατικά, καταλαβαίνετε τι εννοώ- να δούμε με ποια λογική γίνεται και πώς μπορούμε να κάνουμε τη συζήτηση που έχουμε πει. Θα ήθελα, επειδή είναι η δεύτερη φορά που γίνεται επίκληση αυτών των στοιχείων, αν μπορείτε να μας αναφέρετε αυτές τις πηγές και αν μπορείτε να μας καταθέσετε τα στοιχεία, τα οποία μπορεί να ήρθαν υπόψη σας ή αν σας τα έχουν χορηγήσει. Με καλοπιστία το λέω, κυρία Πρόεδρε. Αν μπορείτε, θέλω αυτά να τα καταθέσετε, να τα δούμε ένα-ένα, να δούμε δηλαδή αν είναι μέσα από ιατροδικαστικές γνωματεύσεις, αν έχουν επιληφθεί αρμόδιες αρχές, διότι όπως ξέρετε και σας είπα, παντού στην Ευρώπη γίνεται με μια συγκεκριμένη μεθοδολογία.

Εγώ θα περιμένω αν δεν έχετε τη δυνατότητα να το κάνετε τώρα και τις επόμενες ημέρες είτε στο Υπουργείο είτε οπουδήποτε θέλετε, να φέρετε αυτά τα στοιχεία για να μπορέσουμε ένα-ένα να τα αξιολογήσουμε και φαντάζομαι ότι μπορούμε να καταλήξουμε σε κάποια συμπεράσματα, τουλάχιστον για τα αντικειμενικά δεδομένα. Νομίζω πως ό,τι κατατίθεται, κυρία Πρόεδρε, στη Βουλή, προφανώς και στο δημόσιο διάλογο -γιατί έχω δει αναφορές να κατατίθενται και στον δημόσιο διάλογο-, δεν μπορεί να μην είναι στοιχειοθετημένο, συγκεκριμένο. Αλλιώς, όπως αντιλαμβάνεστε μπορεί να δημιουργήσει και εύλογες ανησυχίες στους πολίτες.

Με την παντελώς αυθαίρετη καταγραφή που γίνεται με τον τρόπο που σας είπα από το συγκεκριμένο σωματείο, οργανισμό, αναλογικά, κύριε Πρόεδρε –γι’ αυτό το λέω και δεν κάνω συγκρίσεις- με το 2001-2011 θα μιλάγαμε για εξωπραγματικούς αριθμούς, μιας και ούτως ή άλλως οι επίσημες καταγραφές από την αρχή αποδεικνύουν ότι τότε είχαμε υπερδιπλάσια εργατικά ατυχήματα από τα σημερινά. Φανταστείτε, όμως, να μπαίναμε και στη μεθοδολογία αυτών των οργανισμών, που θα είχαν καταγραφεί τα εργατικά. Δεν μπορώ να φανταστώ τον αριθμό των θανατηφόρων, θα ήταν εξωπραγματικός. Όπως επίσης, στην πενταετία ΣΥΡΙΖΑ -δεν κάνω προσωπική αναφορά προφανώς-, όπου υπήρξαν και πολύ θανατηφόρα γεγονότα, θα μιλάγαμε επίσης για αυθαίρετους τεράστιους αριθμούς και οφείλω να πω ότι δεν θα είχαν καμία σχέση με τα πραγματικά δεδομένα, που σας εξήγησα και πριν, που αναλύει σε κάθε περίοδο είτε αυτό αφορά το 2001 είτε αφορά το 2015 συγκεκριμένους αριθμούς.

Κάποιοι διατείνονται ότι είναι οι μόνοι έγκυροι να αναφέρουν ότι βρισκόμαστε σήμερα σε χειρότερο επίπεδο από εκείνη τη δεκαετία, τότε που όπως είπα και πριν ήταν 100 και πάνω. Είχαν φτάσει 125 επίσημα καταγεγραμμένα από την επιθεώρηση εργασίας. Εμείς σαν Υπουργείο δεν κάνουμε, κυρία Πρόεδρε, τέτοιες αναφορές. Εμείς θα μείνουμε στα πραγματικά δεδομένα που καταγράφονται επισήμως, με τις επίσημες διαδικασίες και εμπίπτουν στο δικό μας κανονιστικό πλαίσιο.

Και κάτι επίσης σημαντικό που σας είχα απαντήσει και την προηγούμενη φορά σχετικά με δήθεν καθυστέρηση, το αναφέρατε και εσείς, δύο ετών από την ανεξάρτητη αρχή να δημοσιεύσει τον αριθμό των εργατικών ατυχημάτων. Σας παροτρύνω -το είχα πει και την προηγούμενη φορά, κυρία Πρόεδρε-, να μπείτε στην ιστοσελίδα της Βουλής των Ελλήνων να ανατρέξετε στην επίσημη έκθεση της αρχής που δημοσιεύεται κάθε χρόνο. Θα δείτε ότι είναι αναρτημένη στην ιστοσελίδα και κατατεθειμένη με όλα τα στοιχεία όπως ορίζεται σύμφωνα με το άρθρο 138α του Κανονισμού της Βουλής. Οπότε και δεν έχει γίνει καμία καθυστέρηση ιδιωτών, προφανώς στην οποία έγινε μια σχετική αναφορά.

Αυτό που θέλω να τονίσω συνοψίζοντας τις σκέψεις μου για τα θανατηφόρα εργατικά ατυχήματα, κύριε Πρόεδρε, στην Ελλάδα είναι ότι τα τελευταία χρόνια έχουν μειωθεί κάτω από το μισό σε σχέση με το παρελθόν και συγκρίσιμες περιόδους και σε σχέση με τα τελευταία χρόνια είναι αξιοσημείωτα σταθερά όπως είπα και πριν, γιατί πρέπει να λάβετε υπόψη σας ότι από το 2021 και μετά, δηλαδή η περίοδος μετά τον κορωνοϊό έχουμε μια πολύ μεγάλη και αυξανόμενη ανάπτυξη και ειδικά στον κατασκευαστικό κλάδο. Και το ότι υπάρχει μία, ας το πούμε, αξιοσημείωτη σταθερότητα είναι ακριβώς, κυρία Πρόεδρε, λόγω των πρωτοβουλιών που έχουμε πάρει, της μεγαλύτερης εμπέδωσης της κουλτούρας πρόληψης και λόγω των ελέγχων που έχουν αυξηθεί σε πολύ μεγάλο βαθμό.

Και τώρα εδώ θέλω να σας δώσω τα στοιχεία, για να έχετε και εσείς άποψη τι ακριβώς συμβαίνει και θα κλείσω, κύριε Πρόεδρε. Κατ’ αρχάς έχουμε ενισχύσει τη στελέχωση του δυναμικού της επιθεώρησης εργασίας για την υγεία και την ασφάλεια με 28 νέους υπαλλήλους. Έχουμε επίσης 758 θέσεις οι οποίες είναι καλυμμένες και δεσμεύτηκαν, κυρία Πρόεδρε, 139 θέσεις για νέες προσλήψεις μέσω προκηρύξεων του ΑΣΕΠ. Από τις 995 οργανικές θέσεις που προβλέπει ο νόμος πάνω από το 95% είναι καλυμμένες και σύμφωνα, βεβαίως, με το οργανόγραμμα που έχει καταθέσει η ανεξάρτητη αρχή.

Ζήτησα από το τμήμα υγείας και ασφάλισης της επιθεώρησης εργασίας έναν συνοπτικό πίνακα δράσης της τελευταίας εικοσαετίας, για να έχουμε μια πλήρη εικόνα του τι έχει γίνει τα τελευταία είκοσι χρόνια και τι έλεγχοι έχουν διενεργηθεί. Από το 2005 ως το 2014 οι έλεγχοι πράγματι κυμαίνονταν σε υψηλά επίπεδα, παρότι βέβαια τα θανατηφόρα εργατικά ατυχήματα ήταν πολλά ακριβώς γιατί δεν υπήρχε η κουλτούρα πρόληψης. Ακούστε, οι έλεγχοι ήταν 25.477 το 2005, το 2006 ήταν 27.000, το 2007 ήταν 27.000, το 2008 ήταν 24.000, το 2009 ήταν 24.000, το 2010 ήταν 25.000, το 2011 ήταν 28.000, το 2012 ήταν 26.000, το 2013 ήταν 27.000, το 2014 ήταν 26.000, το 2015 ήταν 24.000, αρχίζει και πέφτει, το 2016 ήταν 24.000, το 2017 ήταν 21.000, πέφτει ακόμα περισσότερο, παρότι τότε ξεκινά σιγά-σιγά η Ελλάδα να μην είναι τελείως στο κάψιμο των μνημονίων.

Το 2018 φτάνει τις 20.000. Το 2019 ξεκινάει με 22.000. Το 2020 είναι 24.000, κυρία Πρόεδρε. Το 2022 είναι 25.907. Το 2023 είναι 27.924. Είναι ρεκόρ όλων των προηγούμενων ετών. Το 2024 είναι 28.356. Τι σημαίνει αυτό; Είναι ρεκόρ το 2024.

Και μάλλον, κυρία Πρόεδρε -προφανώς έχω τα στοιχεία από την Επιθεώρηση Εργασίας- μάλλον το 2025 θα κάνουμε ρεκόρ όλων των προηγούμενων εποχών. Τι σημαίνει αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ρεκόρ;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εννοώ σε ελέγχους και πρόστιμα. Να σας δώσω και τα πρόστιμα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και δευτερολογία.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κλείνω, κύριε Πρόεδρε.

Ξεκινήσαμε τα πρόστιμα, για να μην τα πω…

**ΠΡΟΕΔΡΕΥΩΝ (Γεώργιος Λαμπρούλης):** Αν θέλετε, καταθέστε τα.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** …από ένα εννιακόσια και το 2024 είχαμε πέντε εκατομμύρια ευρώ. Τι θέλω να πω; Για να δημιουργήσεις κουλτούρα πρόληψης, είπα τους τρεις βασικούς παράγοντες, ώστε να μπορέσεις να μειώσεις τα εργατικά ατυχήματα, πρέπει να έχεις πάρα πολλούς ελέγχους, οι οποίοι δεν είναι ακριβώς έλεγχοι.

Οι επιθεωρητές, κυρία Πρόεδρε, δεν κάνουν μόνο ελέγχους. Κάνουν και συστάσεις. Λένε στους εργοδότες, αλλά και στους εργαζόμενους, πώς πρέπει να συμπεριφέρονται, τι πρέπει να κάνουν, τι μέτρα να πάρουν. Γίνονται συστάσεις. Δεν είναι μόνο έλεγχοι παραβίασης. Και αυτό είναι πάρα πολύ σημαντικό.

Δεν σας κρύβω ότι πράγματι, επειδή φτάνουμε στην τελική φάση επεξεργασίας, θα έχουμε μια πολύ δημιουργική συζήτηση για όλα αυτά τα ζητήματα. Οι προτάσεις σας πράγματι είναι ενδιαφέρουσες -σας το είχα πει και από την προηγούμενη φορά και θα τις συζητήσουμε, όπως σας έχω πει πάρα πολλές φορές- όπως και των άλλων κομμάτων. Και να είστε σίγουροι ότι θα συζητήσουμε και τις απόψεις όλων των οργανισμών, όλων. Όποιοι αναφέρονται θα έχουν τη δυνατότητα να συζητήσουμε τις απόψεις τους και να καταλήξουμε σε χρήσιμα συμπεράσματα στο Υπουργείο Εργασίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ, κύριε Πρόεδρε.

Κύριε Υφυπουργέ, δίνετε την αίσθηση ότι είστε ευχαριστημένος με το Υπουργείο και με την Κυβέρνηση, ενώ ξέρω ότι δεν είστε. Το βλέπω στα μάτια σας ότι δεν είστε. Και κανείς…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κάνουμε προσπάθεια για το καλύτερο. Έχουμε μειώσει πάρα πολύ τα εργατικά ατυχήματα και δυστυχήματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ξεκινήσω από το πρώτο. Λέτε: «Έχουμε μειώσει πάρα πολύ τα εργατικά ατυχήματα και δυστυχήματα». Τα στοιχεία που καταγράφονται από την ΟΣΕΤΕΕ είναι προς την αντίθετη κατεύθυνση: 64 νεκροί το πρώτο τετράμηνο. Μου αναφέρατε ότι σύμφωνα με τη δική σας καταγραφή είναι 12 οι νεκροί εργαζόμενοι στο πρώτο τετράμηνο. Αυτό από μόνο του αποδεικνύει την υποκαταγραφή. Αυτό από μόνο του αποδεικνύει το πρόβλημα, ότι υπάρχει μια τεχνική συγκάλυψης της πραγματικής έκτασης του προβλήματος. Και είστε ειλικρινής και λέτε ότι είναι θέμα μεθοδολογίας, ότι δεν καταγράφονται τα ναυτικά ατυχήματα, ότι δεν καταγράφονται… Δηλαδή, για να το πούμε καθαρά, η κοπέλα ναυτικός, η Γιώτα, που βρισκόταν στο πλοίο λόγω της εργασίας της και την ισοπέδωσε η νταλίκα η οποία κινήθηκε στο πλοίο δεν λογίζεται στη δική σας καταγραφή ως εργατικό δυστύχημα. Το κορίτσι αυτό έχασε τη ζωή του ξεκάθαρα την ώρα της παροχής της εργασίας της ή μόλις είχε σχολιάσει, βρισκόταν στο πλοίο για τους λόγους της εργασίας της, δεν ήταν επιβάτιδα, και παρ’ όλα αυτά δεν καταγράφεται. Αυτό ακριβώς είναι η υποκαταγραφή. Και αυτό το οποίο σας λέμε είναι ότι δεν μπορεί να είναι ούτε ευχαριστημένη, ούτε ήσυχη, ούτε η Κυβέρνηση, ούτε η κοινωνία με αυτήν την κατάσταση. Πρέπει να γνωρίζουμε το μέγεθος του προβλήματος.

Και γι’ αυτό κρούει τον κώδωνα του κινδύνου και τον κώδωνα συναγερμού η ΟΣΕΤΕΕ και ο Πρόεδρός της κ. Στοϊμενίδης. Εγώ θα σας τα καταθέσω. Είπατε: «Αν δεν είμαστε πρόχειροι». Εγώ θα σας καταθέσω άμεσα όλες τις πηγές, όσων επικαλούμαι και θα σας προσκαλέσω να προκαλέσετε μια συζήτηση στην Επιτροπή Κοινωνικών Υποθέσεων άμεσα στην οποία να κληθεί και ο κ. Στοϊμενίδης και η ΟΣΕΤΕΕ και κάθε αρμόδιος φορέας για την υγεία και την ασφάλεια των εργαζομένων και τα σωματεία και οι εργοδοτικές εκπροσωπήσεις και το Δημόσιο και το Σώμα Επιθεώρησης Εργασίας, προκειμένου να συζητηθεί με ειλικρίνεια ποια είναι η κατάσταση. Διότι δεν ωφελεί να βάζουμε μια τόσο σοβαρή κατάσταση κάτω από το χαλί. Είναι φοβερά προσβλητικό και εξαιρετικά επικίνδυνο, διότι βλέπετε ότι όσο συνεχίζεται αυτό, τόσο αυξάνονται τα εργατικά δυστυχήματα.

Αναφερθήκατε στα έτη 2022, 2023 και 2024 και αναφέρατε ως επίσημη καταγραφή του Υπουργείου σας για τα εργατικά ατυχήματα και δυστυχήματα περίπου έναν αριθμό, που είναι από μόνος του κι αυτός εξαιρετικά ανησυχητικός, πάνω από σαράντα εργαζομένων κάθε έτος. Όμως, η επίσημη καταγραφή που υπάρχει της ΟΣΕΤΕΕ -που είναι επίσημος φορέας, δεν είναι κάποιοι άγνωστοι που βγάζουν ανακοινώσεις στο διαδίκτυο, είναι η Ομοσπονδία των σωματείων εργαζομένων στις τεχνικές επιχειρήσεις- η καταγραφή τους είναι: Το 2022 104 εργατικά δυστυχήματα και 140 σοβαρά τραυματίες. Και υπάρχει και επιμερισμός ανά τετράμηνο: 20 το πρώτο τετράμηνο, 27 το δεύτερο τετράμηνο, 57 το τρίτο τετράμηνο του 2022. Το 2023: 179 οι νεκροί σε εργατικά δυστυχήματα, 54 το πρώτο τετράμηνο, 69 το δεύτερο τετράμηνο, 56 το τρίτο τετράμηνο. Το 2024 που πάλι είπατε έναν αριθμό –και με συγχωρείτε που δεν σημείωσα- περίπου 40. Είναι 149 η καταγραφή της ΟΣΕΤΕΕ, 39 το πρώτο τετράμηνο, 52 το δεύτερο τετράμηνο, 58 το τρίτο τετράμηνο. Και οι σοβαρά τραυματίες για το 2024 είναι 232, ενώ για το 2023 οι σοβαρά τραυματίες είναι 287. Για το 2025 είναι 64 νεκροί εργαζόμενοι ή εργάτες ή παρέχοντες υπηρεσία και εργασία -γιατί όλα αυτά είναι εργατικά συμβάντα- και 101 ήδη στο πρώτο τετράμηνο οι σοβαρά τραυματίες.

Θα σας τα καταθέσω, φυσικά. Και καταθέτω ήδη τον πίνακα αυτόν. Παρακαλώ, να τον παραλάβετε για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, προέρχονται αυτά τα στοιχεία από δημοσιοποιημένα στοιχεία σε επίσημη συνέντευξη τύπου που έδωσε η ΟΣΕΤΕΕ στις 28 Απριλίου, την ημέρα για την υγεία και την ασφάλεια στην εργασία. Στην ΕΣΗΕΑ δόθηκε αυτή η συνέντευξη τύπου.

Μου λέτε να σας τα καταθέσω. Θα τα καταθέσω. Όλα θα τα κάνουμε, κύριε Υφυπουργέ. Όλα θα τα καταθέσουμε. Αλλά, γι’ αυτά δεν υπάρχει υπηρεσία του Υπουργείου που τα παρακολουθεί και που ενδιαφέρεται; Δίνετε μια τέτοια συνέντευξη τύπου που αφορά την υγεία και την ασφάλεια και το Υπουργείο περιμένει να το φέρει η Κωνσταντοπούλου στη Βουλή;

Λοιπόν, συνεχίζω. Υπάρχει ενεργοποίηση του Διεθνούς Οργανισμού Εργασίας. Είπατε ότι έτσι όπως τα κάνουμε εμείς, τα κάνει και όλος ο κόσμος και όλος ο δυτικός και όλος ο πολιτισμένος κόσμος. Υπάρχει ή δεν υπάρχει ενεργοποίηση του Διεθνούς Οργανισμού Εργασίας, σε σχέση με το γεγονός ότι δεν υπάρχει ακριβής καταγραφή των εργατικών ατυχημάτων και δυστυχημάτων; Καλεί ή δεν καλεί ο Διεθνής Οργανισμός Εργασίας την Κυβέρνηση να δώσει επίσημα στοιχεία;

Και αυτό θα σας το καταθέσω.

Δεν υπήρχαν διαθέσιμες πληροφορίες για τον αριθμό των επαγγελματικών ασθενειών και των εργατικών ατυχημάτων.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Άλλο οι ασθένειες, κυρία Πρόεδρε. Είναι…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε. Έχετε και δευτερολογία. Σας παρακαλώ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μην το μπερδεύετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το μπερδεύω καθόλου, το διακρίνω. Οι επαγγελματικές ασθένειες και τα εργατικά ατυχήματα. Αν μου απαντήσετε ότι τα καταγράφουμε τα ατυχήματα, αλλά όχι τις ασθένειες, θα έχει κι αυτό ενδιαφέρον, αλλά περιμένω την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Θα το συζητήσουμε ειδικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχει ή δεν υπάρχει ερώτημα της Eurostat για την καταγραφή προς τη χώρα; Υπάρχει ή δεν υπάρχει; Εσείς θα μας πείτε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Είναι πιο χαμηλά, καταγράφεται πιο χαμηλά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σημειώστε ό,τι θέλετε να απαντήσετε και στη δευτερολογία σας θα έχετε τον χρόνο, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε επίσης -δεν πειράζει, εντάξει, εγώ το ακούω αυτό και θα εισφέρω και ακόμη περισσότερα- ότι αυξήσατε τους εργαζόμενους στο Σώμα Επιθεώρησης Εργασίας. Γιατί δεν υπάρχουν τεχνικές υπηρεσίες ασφαλείας στα νησιά; Γιατί διαβάζω ότι το Εργατικό Κέντρο Ρόδου και η οικογένεια του θύματος -όταν μιλώ για το θύμα μιλώ για τον Λάκη Λαγκάνη, 65 ετών, που έχασε τη ζωή του από πρέσα πλυντηρίου σε ξενοδοχείο της Ρόδου- καταγγέλλουν πως μέχρι σήμερα, στα τέλη πια Απριλίου -αν δεν κάνω λάθος- δεν έχει έρθει ακόμα επιθεωρητής, ενώ ο άνθρωπος έχασε τη ζωή του στις 13 Απριλίου; Μιλάμε για το νησί στο οποίο έχουν εκδοθεί χίλιες πεντακόσιες οικοδομικές άδειες και είναι χωρίς τεχνικό επιθεωρητή για την υγεία και την ασφάλεια στην εργασία. Μάλιστα, όταν το Εργατικό Κέντρο Ρόδου ρώτησε γιατί δεν υπάρχει επιθεωρητής, η απάντηση ήταν πως δεν υπάρχουν πόροι. Αυτό έχει να κάνει με επίσημες ανακοινώσεις του Eργατικού Kέντρου Ρόδου για ένα εντελώς πρόσφατο εργατικό δυστύχημα. Θα το καταθέσω και αυτό στα Πρακτικά σε λίγο.

Το ίδιο με τη Σαντορίνη, με τη γυναίκα επίσης που έχασε τη ζωή της και εργαζόταν στον τουρισμό. Δηλαδή, αυτό το οποίο εσείς το λέτε σαν μία πρόοδο, στην πράξη σημαίνει μηδέν, όταν ένας άνθρωπος χάνει τη ζωή του σε ένα νησί όπως η Ρόδος ή η Σαντορίνη και δεν υπάρχει επιτόπια τεχνική αρμοδιότητα, επιθεωρητής στην Επιθεώρηση Εργασίας. Και η απάντηση είναι -είναι και τίτλος σε δημοσίευμα- «συγγνώμη, δεν έχουμε πόρους». Δεν έχουμε πόρους, δηλαδή, για να εγκρίνουμε να μεταβούν οι επιθεωρητές.

Εμένα με ενδιαφέρει να ακούσω τι πόρους έχετε εγκρίνει και τι πόρους δεν έχετε και γιατί δεν έχει το Υπουργείο Εργασίας ή η Επιθεώρηση Εργασίας ή το Υπουργείο Οικονομικών πόρους, για να εγκρίνει τα οδοιπορικά να πάνε επιθεωρητές εργασίας, αλλά προπληρώνουμε στους δανειστές -αχρεωστήτως μάλιστα- 8 δισεκατομμύρια ευρώ το 2024; Περίσσευαν, δηλαδή, 8 δισεκατομμύρια το 2024, αλλά δεν υπήρχαν για πόρους για επιθεωρητές εργασίας, για να υπάρχουν το 2025. Με ενδιαφέρει πάρα πολύ αυτή η κατανομή των πόρων και γιατί δεν υπάρχουν για τα τόσο αυτονόητα. Φυσικά, καταλαβαίνω ότι δεν οργανώνετε εσείς τον Προϋπολογισμό του Κράτους, αλλά είστε μέλος της Κυβέρνησης και θα πρέπει να μας δώσετε τις απαντήσεις ή να ζητήσετε από τους υπεύθυνους να δώσουν τις απαντήσεις.

Είπατε, επίσης, ότι αν εφαρμόζαμε τους γενικούς κανόνες για την υγεία και την ασφάλεια στην εργασία, δεν θα έπρεπε ο αστυνομικός και ο πυροσβέστης να πάνε στη δουλειά τους. Δεν είναι έτσι, υπάρχουν ειδικοί κανόνες για τα Σώματα Ασφαλείας, για αυτές τις υπηρεσίες. Βεβαίως, υπάρχουν –ξέρετε- και επιδόματα για τους εργαζόμενους.

Για το κομμάτι των αστυνομικών έστερξε η Κυβέρνηση μετά από δικές μας παρεμβάσεις να πει ότι θα δώσει το επίδομα επικινδύνου, για άλλες εργασιακές κατηγορίες, όπως είναι οι υγειονομικοί, όπως είναι ένα σωρό εργαζόμενοι, δεν το έδωσε το επίδομα αυτό, ούτε του ανθυγιεινού ούτε του επικινδύνου.

Τώρα εγώ θα ήθελα με βάση αυτά τα οποία απαντήσατε να υπενθυμίσω τα δέκα μέτρα που έχουμε εμείς προτείνει συνοπτικά και τηλεγραφικά για τα εργατικά ατυχήματα, για την πρόληψη και την καταπολέμηση. Είναι τα εξής:

Πρώτον, μηχανισμός έγκαιρης και έγκυρης καταγραφής των εργατικών ατυχημάτων και δυστυχημάτων. Αν, όμως, μου απαντάτε ότι έχουμε μηχανισμό, αυτό σημαίνει ότι είστε ευχαριστημένοι. Εγώ λέω να μην είστε ευχαριστημένοι και να τα βάλουμε κάτω και να πούμε τι πρέπει να καταγράφεται, διότι και η ναυτικός πρέπει να καταγραφεί και ο εργαζόμενος στον δήμο πρέπει να καταγραφεί και στο απορριμματοφόρο και στον γερανό. Όλοι πρέπει να καταγραφούν. Δεν είναι αόρατα αυτά τα θύματα.

Δεύτερον, θεσμοθέτηση μέτρων παραδειγματικής τιμωρίας της εργοδοτικής υπαιτιότητας για εργατικά ατυχήματα και δυστυχήματα. Πρέπει να αλλάξει ο Ποινικός Κώδικας. Το έχουμε πει όχι μόνον όταν μιλήσαμε για τα δέκα μέτρα, αλλά ήδη από τους πρώτους τρεις μήνες της παρουσίας μας στη Βουλή.

Τρίτον, ουσιαστική ενίσχυση και κινητροδότηση των επιχειρήσεων, εργοδοτών και του ίδιου του Δημοσίου και να αναλάβει τις ευθύνες του το Δημόσιο ως εργοδότης, όχι να μην καταγράφονται ούτε τα εργατικά δυστυχήματα στο Δημόσιο.

Τέταρτον, θεσμοθέτηση της δυνατότητας παράστασης για την υποστήριξη της κατηγορίας και παρέμβασης στην ποινική και την αστική δίκη των εργατικών σωματείων, των εργατικών οργανώσεων, συλλόγων και ομοσπονδιών. Είναι πάρα πολύ απλό να νομοθετηθεί, δεν έχει καμία κοστολόγηση, δεν κοστίζει χρήματα αυτό, δεν εμποδίζει τίποτε από το να γίνει.

Πέμπτον, θεσμοθέτηση πραγματικών κανόνων για τη λειτουργία την πραγματική και όχι την εικονική του τεχνικού ασφαλείας. Ξέρετε πολύ καλά ότι ενώ είναι προϋπόθεση η ύπαρξη τεχνικού ασφαλείας, αυτή η λειτουργία είναι σε πάρα πολλές περιπτώσεις εικονική. Αυτό επίσης είναι θέμα βούλησης να αλλάξει.

Έκτον, πρωτοβουλία για μία ευρεία συζήτηση στην Επιτροπή Κοινωνικών Υποθέσεων με ακρόαση φορέων. Σας το είπα και τον Γενάρη, σας το λέω και τώρα, παρακαλώ να γίνει μέσα στον Μάη, τώρα είναι η ώρα.

Έβδομον, εντατικοποίηση των ελέγχων που γίνονται στους εργασιακούς χώρους και στους χώρους εργασίας του Δημοσίου σε σχέση με τους κανόνες ασφαλείας. Ανοίξτε τη δυνατότητα επιθεώρησης και στους χώρους του Δημοσίου! Ενισχύστε, προϋπολογίστε, πείτε μας και εμάς «προϋπολογίζουμε ότι είναι τόσα και δεν έχουμε τόσα» και σας εγγυώμαι ότι θα κάνω ειδική παρέμβαση σε σχέση με την κατανομή των κονδυλίων του προϋπολογισμού.

Όγδοον, επαρκής στελέχωση των εποπτικών φορέων του Δημοσίου. Υπάρχουν κενές οργανικές θέσεις σε όλους τους εποπτικούς φορείς, όχι μόνο στην Επιθεώρηση Εργασίας.

Ένατον, προβλέψεις για την ασφάλεια και την υγεία των εργαζομένων σε συνθήκες καύσωνα, αυτό το θέμα για το οποίο τώρα συζητάτε χωρίς τους εργαζομένους, όπως καταγγέλλουν και εμείς σας ζητούμε να συζητάτε με τους εργαζομένους.

Δέκατον, εργαζόμενοι-θύματα εργατικών ατυχημάτων να τυγχάνουν άμεσης υποστήριξης της πολιτείας για την επιβίωση και διαβίωσή τους και να υπάρχει σχετική πρόβλεψη στον προϋπολογισμό.

Αυτά τα δέκα μέτρα που προτείνουμε είναι τα εντελώς στοιχειώδη. Οι εργαζόμενοι σε πάρα πολλά από αυτά έχουν κατ’ επανάληψη παρέμβει και εμείς έχουμε εδώ τον ρόλο να είμαστε η φωνή τους, να φέρνουμε εδώ τα ζητήματα που αφορούν τους εργαζόμενους ακόμα και όταν όλοι σιωπούν.

Φέραμε πρόταση νόμου για την επαναφορά του 13ου και 14ου μισθού τον Δεκέμβρη του 2023, όταν κανείς δεν μιλούσε για αυτό το θέμα και πετύχαμε πλέον να είναι κεντρικό θέμα σε όλες τις σχετικές συζητήσεις και κεντρικό αίτημα ακόμη και των δικαστικών ενώσεων. Αυτό θα πει και Αντιπολίτευση, αλλά κυρίως θα πει υπεράσπιση της κοινωνίας και του κοινωνικού συμφέροντος. Και το προϋπολογίσαμε, το προϋπολόγισε το Γενικό Λογιστήριο του Κράτους: 2,1 δισεκατομμύρια ευρώ, το υποτετραπλάσιο, δηλαδή, από τα 8 δισεκατομμύρια που πέταξε η Κυβέρνηση, δίνοντάς τα στους δανειστές χωρίς να το ζητούν ως δήθεν προπληρωμή.

Οι εργαζόμενοι ζητούν τα εντελώς αυτονόητα: Πρώτον, επαναφορά των συλλογικών συμβάσεων εργασίας.

Δεύτερον, πολιτική προτεραιοποίηση του ζητήματος της υγείας και ασφάλειας στην εργασία.

Τρίτον, σύσταση τριμελούς ομάδας εργασίας, ομάδας δράσης μεταξύ Κυβέρνησης, συνδικάτων και εργοδοτών για την άμεση αντιμετώπιση των επίκαιρων ζητημάτων υγείας και ασφάλειας στην εργασία. (SO)

Τέταρτον, ένταξη του μαθήματος για την υγεία και την ασφάλεια στην εργασία στο ωρολόγιο πρόγραμμα από την πρωτοβάθμια εκπαίδευση ως την τριτοβάθμια. Είναι σημαντική γνώση για όλους.

Πέμπτον, άμεση χορήγηση επιδόματος δυστυχήματος, ατυχήματος ή επαγγελματικής ασθένειας στα θύματα χώρων εργασίας, αυτό που και η Πλεύση Ελευθερίας προτείνει.

Έκτον, σύσταση φορέα ασφάλισης επαγγελματικών ατυχημάτων και ασθενειών. Μείζων πρόταση.

Έβδομο, επιστροφή στο Υπουργείο Εργασίας, ενίσχυση, θεσμική αναβάθμιση και στελέχωση του Σώματος Επιθεώρησης Εργασίας.

Όγδοον, ενίσχυση και αναβάθμιση στο Υπουργείο Ενέργειας του Σώματος Επιθεωρητών Μεταλλείων. Είναι εδώ και ο Υφυπουργός για να απαντήσει σε επίκαιρες ερωτήσεις και σε δική μου επόμενη, το ακούει.

Ένατον, δημιουργία ενιαίου κέντρου στο Υπουργείο Εργασίας για όλους τους κλάδους δραστηριότητας και ενσωμάτωση σε αυτό των αντίστοιχων δομών από τα άλλα υπουργεία.

Δέκατον, λειτουργία επιτροπής με στοχοθεσία, λογοδοσία και ουσιαστικό κοινωνικό διάλογο για τα θέματα εθνικού συμβουλίου για την υγεία και την ασφάλεια στην εργασία.

Ενδέκατον, κλαδική και γεωγραφική σύσταση επιτροπών για την υγεία και ασφάλεια στην εργασία για πολύ μικρές επιχειρήσεις, εκεί όπου είναι κατά κόρον εικονικό το θέμα του τεχνικού ασφαλείας.

Δωδέκατον, δημιουργία διευθύνσεων υγείας και ασφάλειας στην εργασία σε περιφερειακό και δημοτικό επίπεδο.

Δέκατο τρίτο, δημιουργία ειδικών τμημάτων πρόληψης όπου θα περιλαμβάνεται και η ιατρική της εργασίας σε όλα τα νοσοκομεία.

Δέκατο πέμπτο, ανάπτυξη εθνικού δημοσίου προγράμματος υποχρεωτικών περιοδικών προσυμπτωματικών ελέγχων στους χώρους εργασίας.

Δέκατο έκτο, ανάπτυξη ειδικού προγράμματος γενικευμένης πρακτικής εξειδίκευσης στην ιατρική της εργασίας.

Δέκατο έβδομο, αναμόρφωση του συστήματος αναγγελίας και καταγραφής των επαγγελματικών ασθενειών και των εργατικών ατυχημάτων, καθώς και του συστήματος παρακολούθησης, αξιολόγησης και αξιοποίησης των δεδομένων.

Δέκατο όγδοο, εκπαίδευση και πιστοποίηση κάθε εργαζόμενου και κάθε εργοδότη σε κάθε θέση εργασίας και σε κάθε επιχείρηση.

Δεν νομίζω ότι είναι ανεδαφικές οι προτάσεις αυτές. Είναι εντελώς στοιχειώδεις.

Νομίζω πρέπει να δεχθείτε, κύριε Υφυπουργέ, αυτήν την ευρεία συζήτηση άμεσα εντός του μηνός Μαΐου. Θα μου επιτρέψετε να σας πω ότι δεν μπορεί να περιμένει κανείς, δεν μπορεί κανείς να βαυκαλίζεται και κυρίως, ο αριθμός των 64 νεκρών στο πρώτο τετράμηνο του 2025 μας δείχνει ότι είναι κατεπείγον να ληφθούν αποτελεσματικά μέτρα.

Καταλαβαίνω ότι εσείς είστε λίγους μήνες Υφυπουργός, αλλά η ευθύνη του κράτους και της πολιτείας δεν ξεκινάει και τελειώνει ούτε με την έναρξη ούτε με το τέλος της θητείας κάθε κυβερνητικού προσώπου. Είναι διαχρονική.

Τα θέματα αυτά είναι κομβικά και κορυφαία είναι και ευθύνη όλων μας και σε ό,τι αφορά την Πλεύση Ελευθερίας, την ευθύνη αυτή την αναλαμβάνουμε στο ακέραιο να κάνουμε ό,τι περνάει από το χέρι μας για να μην υπάρξει άλλος εργαζόμενος θύμα των συνθηκών εργασίας του, για να μην υπάρξει άλλος εργαζόμενος νεκρός στην εργασία του, για να μην υπάρξει άλλος εργαζόμενος, άλλη εργαζόμενη βαριά τραυματισμένη ή τραυματισμένος στην εργασία του, για να υπάρξει πραγματική εγγύηση της υγείας και της ασφάλειας στην εργασία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πριν να σας δώσω τον λόγο, επιτρέψτε μου μια σύντομη ανακοίνωση προς το Σώμα.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις».

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρία Πρόεδρε, νομίζω ότι σήμερα είχαμε για ακόμη μια φορά μια πάρα πολύ ουσιαστική συζήτηση και νομίζω βγήκαν και πολλά χρήσιμα συμπεράσματα γι’ αυτό το πολύ ευαίσθητο ζήτημα και σε αυτό θα συμφωνήσουμε και πολλά από αυτά που είπατε και τις προτάσεις που έχετε καταθέσει και την πρότερη φορά αλλά και τώρα και στα συγκεκριμένα ζητήματα και ίσως πολλά περισσότερα περιλαμβάνονται στις πρωτοβουλίες που πραγματικά σας το έχω πει με πολλή χαρά θα συζητήσουμε και μαζί βεβαίως, αλλά και με τα στελέχη σας, αλλά κυρίως με τους κοινωνικούς εταίρους και με τα υπόλοιπα κόμματα, που εκεί θα περιμένουμε να ακούσουμε τις προτάσεις τους.

Προφανώς δεν επανέρχομαι στα ζητήματα της ανάλυσης των αριθμών. Νομίζω ότι ήμουνα πάρα πολύ αναλυτικός και ξεκάθαρος. Σας είπα ποιος είναι ο πραγματικός αριθμός των θανατηφόρων ατυχημάτων στη λογική βεβαίως που εξήγησα, γιατί δεν θέλω να παρεξηγηθώ σε αυτό που είπα. Και προφανώς αυτό που σας ζήτησα να καταθέσετε, τις πηγές αυτών των όσων αναφέρονται -άκουσα για αριθμούς 200, 100, 300- ποιες είναι αυτές οι πηγές, πού αναφέρονται, σε ποια συγκεκριμένα περιστατικά, για να κάνουμε πραγματικά μια ουσιαστική συζήτηση, να δούμε αν κάτι υποκαταγράφεται ή αν κάτι καταγράφεται διαφορετικά ή σε ποιο σημείο.

Γιατί ξέρετε και ως νομικός, μια εξαιρετική νομικός που είστε, εγώ σας έκανα μια ερώτηση υπό μια έννοια αν κάποιος -το είπατε και εσείς βεβαίως-πυροσβέστης χαθεί στην ώρα του καθήκοντος, δηλαδή πάει μέσα στη φωτιά και δυστυχώς χάσει τη ζωή του, εκεί εφαρμόζεται ο κώδικας νόμων για την υγεία και την ασφάλεια ή ισχύει αυτό…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, αλλά είναι εργατικό δυστύχημα.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ακούστε, κυρία Πρόεδρε. Ή ισχύει αυτό που λέει ο κώδικας νόμων ότι πρέπει να είναι μακριά από τον κίνδυνο; Καταλαβαίνω ότι προφανώς θα καταγραφεί, αλλά αντιλαμβάνεστε τι λέω.

Τι είναι πράγματι αυτό το οποίο μπορεί σε ένα λογικό πλαίσιο, ένα συγκεκριμένο πλαίσιο να καταγραφεί και να συνεννοηθούμε τι μπορεί να προσμετρηθεί με αυτήν τη λογική, δηλαδή αν το κανονιστικό πλαίσιο που το Υπουργείο Εργασίας καθορίζει έχει εφαρμογή ή δεν έχει εφαρμογή; Νομίζω ότι είμαι πάρα πολύ συγκεκριμένος και ελπίζω κατανοητός σε αυτό που λέω.

Για τη Ρόδο, σας ενημερώσω ότι πήγε η ανεξάρτητη αρχή Επιθεώρηση Εργασίας εντός δύο ημερών, όπως προβλέπεται από το νόμο, απλά για να το ξέρετε.

Τώρα έχω πει, κυρία Πρόεδρε, ότι εμείς θα πάρουμε και έχουμε πάρει συγκεκριμένες πρωτοβουλίες για να περιορίσουμε όσο το δυνατόν -μακάρι να εξαλείψουμε- τα εργατικά ατυχήματα. Έχουμε μια συγκεκριμένη στρατηγική. Και μιας και μου δίνετε τη δυνατότητα με το δεύτερο ερώτημα που κάνετε, να σας πω μερικές νομοθετικές πρωτοβουλίες και δράσεις οι οποίες έχουμε πάρει μέχρι τώρα προς αυτή την κατεύθυνση.

Έχουμε λοιπόν μια στρατηγική, είναι η Εθνική Στρατηγική για την Υγεία και την Ασφάλεια 2022-2027. Υπό μια έννοια, αυτό αποτελεί και τον οδικό χάρτη των πρωτοβουλιών που παίρνουμε. Θα σας πω λοιπόν τις συγκεκριμένες δράσεις που έχουμε κάνει το τελευταίο διάστημα και δείχνει υπό μια έννοια, κυρία Πρόεδρε, και την κατεύθυνση των πολιτικών μας.

Πρώτα από όλα, φέραμε αμέσως τον Αύγουστο ένα προεδρικό διάταγμα, το 819 του 2024, και ενσωματώσαμε στο εθνικό μας δίκαιο μια ευρωπαϊκή οδηγία σχετικά με τις οριακές τιμές έκθεσης των εργαζομένων σε καρκινογόνους, μεταλλαξιογόνους και τοξικούς για την αναπαραγωγή παράγοντες. Και το κυριότερο που κάναμε, κυρία Πρόεδρε, είναι ότι κωδικοποιήσαμε, πράγμα το οποίο δεν ίσχυε μέχρι τώρα, την ισχύουσα νομοθεσία σε ένα ενιαίο κείμενο, προκειμένου να διευκολυνθεί και ο έλεγχος και η εφαρμογή των παραπάνω μέτρων που περιλαμβάνονται στο προεδρικό διάταγμα.

Αναφέρομαι σε κάτι το οποίο κι εσείς αναδείξατε. Το 2024 το καλοκαίρι εξέδωσαν εγκυκλίους που διέτασσαν υποχρεωτική παύση εργασιών σε εξωτερικούς χώρους λόγω καύσωνα, λόγω της θερμικής καταπόνησης. Κυρία Πρόεδρε, αυτό έγινε για πρώτη φορά στη χώρα μας. Δεν είχε γίνει ποτέ στο παρελθόν ακριβώς γιατί είδαμε ότι υπάρχει η κλιματική αλλαγή και γιατί πρέπει να σεβαστούμε τις δύσκολες συνθήκες εργασίας των εργαζομένων μέσα στον καύσωνα.

Και οφείλω να το πω ότι δεν είδα την ίδια ευαισθησία -δεν σας αφορά βεβαίως- την προηγούμενη πενταετία να γίνουν κάποιες παρεμβάσεις προς το ζήτημα αυτό προστασίας των εργαζομένων και των δικαιωμάτων τους. Πρέπει να σας πω, κυρία Πρόεδρε, ότι είμαστε και από τις ελάχιστες χώρες στην Ευρώπη που εφαρμόζουμε τις σχετικές εγκυκλίους.

Επίσης, νόμος 4808 του 2021, με τον οποίον εισαγάγαμε για πρώτη φορά την έννοια των ψυχοκοινωνικών κινδύνων -θα αναφερθώ και στη συνέχεια σε αυτό σε σχέση με τις πρωτοβουλίες που πρόκειται να πάρουμε- κάνοντας ρητή αναφορά στη βία και την παρενόχληση, συμπεριλαμβανομένης και της σεξουαλικής παρενόχλησης στην εργασία, θεσπίζοντας συγκεκριμένα μέτρα που πρέπει να αναλαμβάνουν οι εργοδότες για την πρόληψη και τη διαχείρισή τους. Και σε αυτόν τον τομέα, κυρία Πρόεδρε, είμαστε χώρα πρότυπο διεθνώς, γιατί επικυρώσαμε και από τους πρώτους τη Σύμβαση 190 της Διεθνούς Οργάνωσης Εργασίας που στοχεύει στην εξάλειψη της βίας και της παρενόχληση στον χώρο εργασίας.

Επιτρέψτε μου να κάνω μια ειδική αναφορά σε αυτό που θα επιμένω να λέω συνέχεια, στο ζήτημα της πρόληψης, με τις δράσεις που έχουμε αναλάβει, τις νομοθεσίες, τους ελέγχους στους οποίους αναφέρθηκα ειδικά, πόσο έχουν αυξηθεί σε σχέση με όλο το προηγούμενο παρελθόν. Ανέτρεξα είκοσι χρόνια πίσω, αλλά θα μπορούσα να πάω και πιο παλιά, γιατί ήταν σε χειρότερη κατάσταση πιο παλιά. Αναφέρομαι στο πρόσφατο μνημόνιο συνεργασίας που υπογράψαμε με το Υπουργείο Παιδείας, με σκοπό την εμπέδωση της κουλτούρας πρόληψης όσον αφορά την υγεία και την ασφάλεια ήδη από την εκπαιδευτική διαδικασία.

Κυρία Πρόεδρε, οι μαθητές του σήμερα είναι οι εργαζόμενοι και οι εργοδότες του αύριο, οπότε αυτό πρέπει να το λάβουμε σοβαρά υπ’ όψιν και να εμπεδωθεί η κουλτούρα πρόληψης από τα μαθητικά χρόνια.

Προχωρήσαμε σε έκδοση υπουργικών αποφάσεων που δίνουν έμφαση στους ευάλωτους εργαζόμενους, κυρία Πρόεδρε, με πιο χαρακτηριστική την πρόσφατη κοινή υπουργική απόφαση για τους διανομείς-ντελίβερι, με την οποία ενισχύθηκε το πλέγμα προστασίας και θεσπίστηκαν διατάξεις για την ορθή συντήρηση των οχημάτων και τον καθορισμό αυστηρών τεχνικών προδιαγραφών των μέσων ατομικής προστασίας που οφείλει να παρέχει ο εκάστοτε εργοδότης στους διανομείς στους οποίους απασχολεί συμπεριλαμβανομένων και των εργαζομένων με σύμβαση παροχής ανεξάρτητων υπηρεσιών στις ψηφιακές πλατφόρμες. Πρόκειται για ένα από τα πιο προστατευτικά πλαίσια σε ευρωπαϊκό επίπεδο που λαμβάνει υπόψη την ανάγκη προστασίας των δικαιωμάτων των εργαζομένων στη σύγχρονη αγορά εργασίας.

Τα αναφέρω αυτά, κυρία Πρόεδρε, γιατί υπογραμμίζουν το πνεύμα που θέλουμε να ακολουθήσουμε. Δηλαδή, θέλουμε να κάνουμε πολύ στοχευμένες παρεμβάσεις, που όμως θα φέρουν πράγματι ουσιαστικές λύσεις.

Τώρα θέλω να κάνω μια αναφορά σε αυτό που είπαμε και πριν -γιατί και εσείς, βέβαια, κάνατε τις προτάσεις σας- στην υπό επεξεργασία πρωτοβουλίες που έρχονται στο επόμενο διάστημα. Εμείς, όπως είπα και πριν, θα εκσυγχρονίσουμε τον κώδικα νόμων υγιεινής και ασφάλειας, ο οποίος έχει να τροποποιηθεί, να αλλάξει από τη δεκαετία του 1980. Έγινε μία τροποποίηση το 1996. Αυτή είναι η πραγματικότητα.

Και επειδή κάνατε αναφορά και σε τεχνικούς ασφαλείας και στα άλλα ζητήματα, εδώ λοιπόν ερχόμαστε και δίνουμε μια συγκεκριμένη έμφαση στην πρόληψη των εργατικών ατυχημάτων και ιδιαίτερα στις δραστηριότητες αυξημένης επικινδυνότητας. Εμείς θα προχωρήσουμε σε μια δέσμη μέτρων, κυρία Πρόεδρε, που θα ενισχύσουν και την πρόληψη, αλλά κυρίως θα διασφαλίσουν την αποτελεσματικότητα και τη διαφάνεια των διαδικασιών. Εκεί δίνουμε ιδιαίτερη έμφαση. Διότι, αν δεν έχεις αποτελεσματικούς ελέγχους, δεν έχεις διαφανείς διαδικασίες, δεν μπορείς να κάνεις πρόληψη, δεν μπορεί να είσαι αποτελεσματικός στις πολιτικές.

Αναφερθήκατε στον τεχνικό ασφάλειας. Θα κάνω ένα σχόλιο. Κάθε επιχείρηση με στην Ελλάδα έχει τεχνικό ασφαλείας. Υπάρχει ο συμβουλευτικός ρόλος των τεχνικών ασφαλείας και η ηθική ανεξαρτησία τους από τους εργοδότες. Εγώ, κυρία Πρόεδρε, νομίζω ότι κάνουν ένα σημαντικό έργο. Θα δούμε, όμως, πώς μπορούμε αυτό το έργο να το ενισχύσουμε. Αυτή είναι η δική μας η προσπάθεια. Και προκειμένου να εξασφαλίσουμε την πραγματική εφαρμογή των μέτρων υγείας και ασφάλειας στην εργασία, τυποποιούμε και εξορθολογίζουμε τον τρόπο άσκησης των καθηκόντων των τεχνικών ασφαλείας.

Ταυτόχρονα, αυστηροποιούμε τις κατηγορίες της επικινδυνότητας ανά κλάδο δραστηριότητας, αυστηροποιούμε το πλαίσιο για τα τεχνικά και για τα οικοδομικά έργα, όπου εκεί παρατηρούμε, κυρία Πρόεδρε, ότι υπάρχουν τα περισσότερα εργατικά ατυχήματα. Εκεί, λοιπόν, θα γίνει παρέμβαση ενισχύοντας τον ρόλο του συντονιστή για τα θέματα υγείας και ασφάλειας, έναν θεσμό που, ενώ προβλεπόταν, δυστυχώς με το πέρασμα του χρόνου δεν εφαρμόζεται όσο θα έπρεπε ουσιαστικά. Εκεί θα συζητήσουμε παρεμβάσεις που θα κάνουμε.

Μεταφέρουμε -επίσης, είναι πολύ σημαντικό- στο πληροφοριακό σύστημα της Επιθεώρησης Εργασίας νέα στοιχεία που θα διευκολύνουν τον έλεγχο των επιθεωρητών υγείας και ασφάλειας και θα μειώσουμε άλλες οι οποίες είναι γραφειοκρατικές διαδικασίες. Θα έχουμε τη δυνατότητα να τα συζητήσουμε.

Και κρατήστε και κάτι ακόμα, για το οποίο δεν έχει γίνει αρκετή κουβέντα σε επίπεδο Ευρώπης. Και εδώ θα κάνουμε μια παρέμβαση και αφορά κάτι το οποίο απασχολεί πάρα πολύ το χώρο της εργασίας και τους εργαζόμενους και αναφέρομαι στους ψυχοκοινωνικούς κινδύνους. Εκεί κυρίως θα γίνει αναφορά στην οργάνωση της εργασίας. Θα μπούμε, λοιπόν, σε κάποια πιο συγκεκριμένα ζητήματα. Όπως είπα και πριν, θα έχουμε τη δυνατότητα να τα συζητήσουμε. Ψυχοκοινωνικοί κίνδυνοι αναδύονται, υπάρχουν στον χώρο της εργασίας και πρέπει να δούμε πώς θα το ενισχύσουμε προς αυτήν την κατεύθυνση, δηλαδή να προστατεύσουμε τους εργαζόμενους. Εκεί πραγματικά θα κάνουμε μια πολύ εξειδικευμένη συζήτηση, ελπίζω και με τις προτάσεις σας.

Επίσης, εξετάζουμε –σας το είχα αναφέρει και πριν- τη θέσπιση κανονιστικού πλαισίου για τη θερμική καταπόνηση. Αυτό το οποίο ανέφερα πριν για τις εγκυκλίους που για πρώτη φορά έχουν βγει στη χώρα μας. Δεν έχει γίνει ποτέ στο παρελθόν. Λίγες χώρες στην Ευρώπη το κάνουν, εμείς μεταξύ όλων και εμείς. Κοιτάζουμε να είμαστε οι πρωτοπόροι σε θέσπιση κανονιστικού πλαισίου. Περαιτέρω, θα συζητήσουμε γι’ αυτό το ζήτημα.

Κλείνω, κύριε Πρόεδρε, λέγοντας το εξής μετά την παραδοχή πως πράγματι είχαμε μια πολύ ουσιαστική συζήτηση. Μας ενδιαφέρει πάρα πάρα πολύ η προστασία των εργαζομένων, τα δικαιώματα των εργαζομένων. Επειδή κάνετε μια αναφορά και στο 13ο μισθό ή τη 13η σύνταξη, η πολιτική μας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και 14ο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ακούστε, δεν πρόκειται εγώ να πω κάτι γι’ αυτό. Προφανώς, το καταλαβαίνετε.

Η πολιτική μας, όμως, είναι συνεχώς να ενισχύουμε τα εισοδήματα των πολιτών, είτε αυτοί είναι εργαζόμενοι είτε συνταξιούχοι. Είχαν να δουν αυξήσεις πάνω από δεκατέσσερα χρόνια. Δυστυχώς, στα χρόνια των μνημονίων καθηλώθηκαν οι μισθοί. Και οι κατώτατοι μισθοί ανέβηκαν και οι μισθοί των δημοσίων υπαλλήλων ανέβηκαν και οι συντάξεις των συνταξιούχων μας ανέβηκαν. Η προοπτική μας είναι ότι όσο η οικονομία πηγαίνει καλύτερα -και θα πηγαίνει καλύτερα- θα ενισχύουμε ακόμα περισσότερο το εισόδημα των πολιτών. Αυτή πραγματικά είναι δέσμευση, την οποία κάνουμε πράξη και θα συνεχίσουμε να κάνουμε πράξη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στην επόμενη επίκαιρη ερώτησή, επιτρέψτε μου να ανακοινώσω τις ερωτήσεις που δεν θα συζητηθούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο, για να καταθέσω τα έγγραφα.

**ΠΡΟΕΔΡΕΥΩΝ (Γεώργιος Λαμπρούλης):** Ναι, καταθέστε τα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα καταθέτω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Δεν θα συζητηθούν κατόπιν συνεννόησης τέσσερις επίκαιρες ερωτήσεις:

Η δεύτερη με αριθμό 1372/12-3-2025 αναφορά εκ του κύκλου των αναφορών και ερωτήσεων του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Για την αναστολή λειτουργίας του Εθνικού Κολυμβητηρίου Θεσσαλονίκης».

Η όγδοη με αριθμό 799/28-4-2025 επίκαιρη ερώτηση πρώτου κύκλου της ανεξάρτητης Βουλευτού Β3΄ Νοτίου Τομέα Αθηνών κυρίας Ραλλίας Χρηστίδου προς τον Υπουργό Αγροτικής Ανάπτυξης και Τροφίμων με θέμα: «Οι Εβρίτες αγροκτηνοτρόφοι βρίσκονται σε απόγνωση και ζητούν άμεσες λύσεις για την επιβίωσή τους».

Η πρώτη με αριθμό 3693/25-2-2025 ερώτηση εκ του κύκλου των αναφορών και ερωτήσεων του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς την Υπουργό Παιδείας, Θρησκευμάτων και Αθλητισμού με θέμα: «Αντιδράσεις της τοπικής κοινωνίας για την προτεινόμενη συγχώνευση του 18ου με το 9ο Δημοτικό Σχολείο Ξάνθης, όπου θα στεγάζονται συνολικά 370 μαθητές-Να επιταχυνθούν οι διαδικασίες ανέγερσης νέου σχολικού κτιρίου στον χώρο που έχει ήδη βρει ο Δήμος Ξάνθης».

Και η πρώτη με αριθμό 810/28-4-2025 επίκαιρη ερώτηση πρώτου κύκλου του Βουλευτή Α’ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών με θέμα: «Λειτουργία Φορέα Απόκτησης Επαναμίσθωσης και αύξηση ακατάσχετου τραπεζικού λογαριασμού για χρέη στις τράπεζες».

Δεν θα συζητηθεί λόγω κωλύματος του Βουλευτή η πρώτη με αριθμό 812/28-4-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς τον Υπουργό Ανάπτυξης με θέμα: «Πυρκαγιά στη Βιομηχανική Περιοχή Ηρακλείου - Επιτακτική η ανάγκη για την αντιμετώπιση των προβλημάτων και βελτίωση του θεσμικού πλαισίου των ΒΙ.ΠΕ.».

Τέλος, δεν θα συζητηθούν λόγω αναρμοδιότητας δυο επίκαιρες ερωτήσεις:

Η δέκατη με αριθμό 793/28-4-2025 επίκαιρη ερώτηση δεύτερου κύκλου του Βουλευτή Χαλκιδικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Υποδομών και Μεταφορών με θέμα: «Ποιο το χρονοδιάγραμμα για την κατασκευή του Φράγματος του Χαβρία στην Χαλκιδική;».

Η έβδομη με αριθμό 811/28-4-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υφυπουργό παρά τω Πρωθυπουργώ και Κυβερνητικό Εκπρόσωπο με θέμα: «Οι σκοτεινές διασυνδέσεις της ‘Ομάδας Αλήθειας’ με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

Και συνεχίζουμε με την επίκαιρη ερώτηση….

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα να αναφερθώ στην ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν προβλέπεται. Τι να αναφερθείτε στην ερώτηση; Για ποιον λόγο; Εφόσον αναβλήθηκε. Δεν θα συζητηθεί λόγω αναρμοδιότητας. Και δεν προβλέπεται, κύριε Καζαμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προβλέπεται.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν προβλέπεται. Σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Η Κυβέρνηση κάνει σε εμάς αυτά τα τερτίπια.

**ΠΡΟΕΔΡΕΥΩΝ (Γεώργιος Λαμπρούλης):** Ποια τερτίπια;

**ΑΛΕΞΑΝΔΡΟΣ ΚΑΖΑΜΙΑΣ:** Θα σας πω, αν μου δώσετε ένα λεπτό. Ο κ. Μαρινάκης, συγκεκριμένα…

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν προβλέπεται αυτό, κύριε Καζαμία. Τι να κάνουμε τώρα;

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε….

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται τίποτα. Αφήστε να συνεχίσουμε τη διαδικασία. Έχουμε άλλες τρεις επίκαιρες ερωτήσεις.

**ΑΛΕΞΑΝΔΡΟΣ ΚΑΖΑΜΙΑΣ:**….

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται. Ωραία, πάρετε τον λόγο για ένα λεπτό, για να καταγραφεί κάτι, έστω αυτό που λέτε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Σύντομα, όμως.

**ΑΛΕΞΑΝΔΡΟΣ ΚΑΖΑΜΙΑΣ:** Βεβαίως, σε ένα λεπτό.

Ο Κυβερνητικός Εκπρόσωπος, ο κ. Μαρινάκης, για δεύτερη φορά, αφού του καταθέτω ερώτηση, προφασίζεται ότι είναι αναρμόδιος.

Την πρώτη φορά ήταν επί του θέματος της ασφάλειας των σιδηροδρόμων. Αφού είχε κάνει εκτεταμένα σχόλια στους δημοσιογράφους για το θέμα αυτό στη διάρκεια της ενημέρωσης των συντακτών, όταν του κατέθεσα ερώτηση, στην αρχή είχε δηλώσει ότι είναι αρμόδιος και τελευταία στιγμή το βράδυ με έπαιρναν οι υπάλληλοι της Βουλής τηλέφωνο να μου πουν ότι άλλαξε γνώμη και ανακάλυψε ότι είναι αναρμόδιος.

Τώρα πάλι το ίδιο έχουμε. Έχω καταθέσει ερώτηση για την Ομάδα Αλήθειας, ένα θέμα στο οποίο έχει κάνει πολλαπλώς δηλώσεις. Και αφού έκανε δηλώσεις και φαίνεται να ξέρει τα πάντα γι’ αυτό το θέμα όταν απευθύνεται στους δημοσιογράφους, όταν του καταθέτει η Πλεύση Ελευθερίας επίκαιρη ερώτηση, δηλώνει αναρμόδιος.

Υπάρχει και ένα όριο στην εξαπάτηση της Βουλής και των διαδικασιών…

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Καταγράφηκε η ένστασή σας.

**ΑΛΕΞΑΝΔΡΟΣ ΚΑΖΑΜΙΑΣ:** ...του Κοινοβουλίου από την Κυβέρνηση και από τον Κυβερνητικό Εκπρόσωπο και θεωρούμε ότι πρέπει να διαμαρτυρηθούμε εντόνως γι’ αυτές τις απαράδεκτες τακτικές.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

Λοιπόν, τώρα θα προηγηθεί ο κ. Ζαμπάρας, έτσι δεν είναι, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμεθα στην δέκατη τρίτη με αριθμό 808/28-4-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Χειραγώγηση χονδρεμπορικής αγοράς Ηλεκτρικού Ρεύματος, «ουρανοκατέβατα Κέρδη» για τους παραγωγούς, ακρίβεια για τη χώρα».

Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

Κύριε Ζαμπάρα, έχετε τον λόγο για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Επειδή ο χρόνος είναι περιορισμένος, αλλά το θέμα είναι εξαιρετικά σοβαρό, θα μπω κατευθείαν στην ουσία και θα επιμείνω, όμως, να πάρω συγκεκριμένες και ουσιαστικές απαντήσεις από τον Υπουργό.

Η Κυβέρνηση, κύριε Υπουργέ, αρνείται να παρέμβει ουσιαστικά για να μειωθεί το κόστος του ρεύματος. Συνεχίζει να ρίχνει την ευθύνη σε εξωτερικούς παράγοντες, την ώρα που τα νοικοκυριά και οι επιχειρήσεις στενάζουν από τους λογαριασμούς. Αυτή η στάση θα μπορούσε να χαρακτηριστεί αστεία, εάν δεν είχε τόσο σοβαρές και μοιραίες συνέπειες στην καθημερινότητα των πολιτών και στη δύσκολη καθημερινότητα των επιχειρήσεων. Η ελληνική αγορά ρεύματος λειτουργεί σαν μία κλειστή λέσχη λίγων μεγάλων παικτών. Δεν υπάρχει πραγματικός ανταγωνισμός, όπως συμβαίνει σε άλλες ευρωπαϊκές χώρες. Και πού το βλέπουμε αυτό; Πώς το βλέπουμε αυτό; Μόνο όταν τον Ιούλιο, για παράδειγμα, υπήρξε μεγάλη ζήτηση για ρεύμα στην νοτιοανατολική Ευρώπη, οι τιμές στη χώρα μας εκτοξεύτηκαν, χωρίς να υπάρχει αντίστοιχη αύξηση στο κόστος παραγωγής. Χωρίς δηλαδή να αυξάνεται το κόστος παραγωγής, κύριε Υπουργέ, αυξήθηκαν οι τιμές.

Το ίδιο φαινόμενο συνεχίστηκε από τον Νοέμβριο ως τον Φεβρουάριο. Οι ίδιοι οι πάροχοι που είναι και παραγωγοί -και παράγουν ενέργεια και πουλάνε ρεύμα- εκμεταλλεύονται αυτήν τη συγκυρία. Επειδή ακριβώς μιλάμε για ολιγοπώλιο και μιλάμε για ένα καθετοποιημένο σύστημα, αυτοί οι παίκτες διαμορφώνουν ως παραγωγοί τις τιμές στην χονδρεμπορική αγορά σε όποια επίπεδα επιθυμούν αυτοί. Και αφού ως προμηθευτές δεν είναι εκτεθειμένοι σε κανένα απολύτως ρίσκο, γιατί αν ήταν θα φώναζαν, λόγω των υψηλών τιμών της χονδρεμπορικής, παίρνουν όλη αυτήν την υπεραξία. Και πού καταλήγει το κόστος, κύριε Υπουργέ; Στις τσέπες των καταναλωτών μέσω των τιμολογίων, είτε αυτό είναι «πράσινο» είτε είναι «κίτρινο».

Μάλιστα, θέλω να σας αναφέρω κάτι πολύ σημαντικό. Σύμφωνα, λοιπόν, με τη μελέτη της Grant Thornton από την Ένωση Βιομηχανικών Καταναλωτών Ενέργειας -και θα την καταθέσω στα Πρακτικά-, υπάρχουν όχι υποψίες, αλλά πολύ συγκεκριμένα στοιχεία ότι αυτοί οι πάροχοι και παραγωγοί φουσκώνουν τεχνητά τη ζήτηση, δηλώνοντας δηλαδή ότι χρειάζεται περισσότερο ρεύμα από όσο στην πραγματικότητα, με σκοπό να ανεβάσουν τις τιμές. Και αυτό γίνεται χωρίς σοβαρές κυρώσεις, χωρίς καμία κύρωση από την Κυβέρνηση, αφού οι μηχανισμοί ελέγχου δεν λειτουργούν. Έχουμε δηλαδή, με άλλα λόγια, μία συστηματική υπερδήλωση φορτίου. Επίσης, σας καταθέτω στα Πρακτικά μία καταγγελία-κόλαφο του ΕΒΙΚΕΝ που λέει ότι υπάρχει σοβαρή στρέβλωση στην αγορά ηλεκτρισμού και έχουμε σοβαρές ενδείξεις για χειραγώγηση της αγοράς.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, κύριε Υπουργέ, και τελειώνω, το κόστος του λεγόμενου μηχανισμού εξισορρόπησης που εξασφαλίζει ότι το σύστημα παραμένει σταθερό όταν υπάρχουν διακυμάνσεις στη ζήτηση έχει εκτοξευθεί. Το 2023 κόστισε σχεδόν 740 εκατομμύρια. Μόνο η ΔΕΗ, φανταστείτε, μία εταιρεία, πήρε τα 620. Αυτός ο λογαριασμός που πληρώνουν οι καταναλωτές αυξάνεται συνεχώς. Μόνο τον Μάρτη φέτος ήταν σχεδόν διπλάσιος σε σχέση με τον προηγούμενο Μάρτη. Η ετήσια επιβάρυνση για τα νοικοκυριά και για τις επιχειρήσεις, για τους παραγωγούς δηλαδή, για την παραγωγική βάση, ξεπερνά τα 500 εκατομμύρια ευρώ. Πεντακόσια εκατομμύρια ευρώ παραπάνω επιβαρύνονται αυτοί οι άνθρωποι, είτε είναι παραγωγοί είτε είναι νοικοκυριά.

Ρωτώ λοιπόν ευθέως, κύριε Υπουργέ, τρία βασικά ερωτήματα που έθεσα και στην επίκαιρη ερώτηση προς το Υπουργείο Περιβάλλοντος και Ενέργειας:

Τι απαντά το Υπουργείο -συγκεκριμένα θα ήθελα όμως- στις σοβαρές ενδείξεις χειραγώγησης της αγοράς, όπως παρουσιάζεται στη μελέτη της Grant Thornton; Θα υπάρχει παρέμβαση για διαφάνεια και υγιή ανταγωνισμό;

Δεύτερον, ποια συγκεκριμένα μέτρα θα λάβετε -γιατί οφείλετε να λάβετε- για να μειωθεί το συνεχώς αυξανόμενο κόστος της αγοράς εξισορρόπησης που φορτώνεται στους καταναλωτές;

Τρίτον, και τελειώνω, κύριε Πρόεδρε, θα προχωρήσει επιτέλους η Κυβέρνηση σε αυστηρά μέτρα ελέγχου των τιμών, ώστε να σταματήσει αυτή η χρόνια κερδοσκοπία σε βάρος των πολιτών και της παραγωγής της χώρας μας;

Αυτά είναι τρία βασικά ερωτήματα που αφορούν μία ερώτηση που φέρνουμε με τη μορφή επίκαιρης ερώτησης, κύριε Υπουργέ, στη Βουλή των Ελλήνων και με βάση τις πρόσφατες καταγγελίες μιας πολύ συγκεκριμένης και τεκμηριωμένης μελέτης του ΕΒΙΚΕΝ που έχει να κάνει με κάτι το οποίο όλη η κοινωνία έχει καταλάβει -όλοι μιλούσαν και φώναζαν- και αφορά τη χειραγώγηση της αγοράς ηλεκτρικής ενέργειας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Ευχαριστώ, κύριε Βουλευτά, για την ερώτησή σας. Θέλω να ξεκινήσω λίγο με τον χαρακτηρισμό που κάνατε. Μιλήσατε για «κλειστή λέσχη», για «έλλειψη ανταγωνισμού», αλλά νομίζω το σημαντικό είναι ότι χαρακτηρίζετε τις τιμές στην Ελλάδα ως μία ελληνική ιδιαιτερότητα. Αυτό λέτε, ότι αυτά τα πράγματα δεν γίνονται πουθενά αλλού στην Ευρώπη και ότι εμείς εδώ πέρα έχουμε μια αγορά που έχει όλα τα χαρακτηριστικά τα οποία εσείς περιγράψατε.

Νομίζω έχει μια αξία να δούμε αν αυτό ισχύει, διότι τα δεδομένα δείχνουν ότι δεν ισχύει. Θα σας διαβάσω τη μέση τιμή στην περιοχή μας το πρώτο τετράμηνο φέτος. Ουγγαρία 123, Ρουμανία 122, Ελλάδα 120, Βουλγαρία 120, Σλοβακία 120, Κροατία 118, Σλοβενία 117. Επτά χώρες με πληθυσμό πάνω από 50 εκατομμύρια, που έχουν πάνω κάτω την ίδια τιμή, έχουν μια απόκλιση περίπου 5% σε τέσσερις μήνες. Επτά αγορές οι οποίες κινούνται παράλληλα η μία με την άλλη. Αν βάλετε στον ένα άξονα τη μία χώρα και στον άλλο άξονα την άλλη χώρα και δείτε πώς οι τιμές συσχετίζονται, υπάρχει απόλυτος συσχετισμός.

Όταν βλέπουμε, λοιπόν, ότι η υψηλή τιμή στην Ελλάδα είναι ίδια με την υψηλή τιμή στη Βουλγαρία, είναι ίδια με την τιμή στη Ρουμανία, είναι ίδια με την τιμή στην Ουγγαρία και στην Κροατία και στη Σλοβενία και Σλοβακία και ότι όλες αυτές οι χώρες έχουν πάνω κάτω την ίδια τιμή, ναι, μιλάμε για ένα περιφερειακό πρόβλημα, ένα ευρωπαϊκό πρόβλημα, το οποίο εμείς ως κυβέρνηση έχουμε αναδείξει, εμείς έχουμε ανεβάσει στην ευρωπαϊκή ατζέντα, γιατί είναι κάτι που χρειάζεται να έχει μια ευρωπαϊκή λύση.

Να κάνω και ένα σχόλιο για τη μελέτη της Grant Thornton. Η Ρυθμιστική Αρχή έχει δει τη μελέτη, την έχει εξετάσει. Και εμείς την έχουμε δει, την έχουμε διαβάσει. Η Ρυθμιστική Αρχή έχει μια διαφορετική ανάγνωση. Υπάρχει κάποια αστοχία στην πρόβλεψη του φορτίου. Κάποια φορά είναι πάνω, κάποια φορά είναι κάτω. Επειδή μιλάτε εσείς για συστηματική υπερδήλωση, να σημειώσω ότι τον Δεκέμβριο, για παράδειγμα, υπήρχε υποδήλωση φορτίου. Άρα, αυτό που λέτε ότι συνέχεια κάνουν αυτό για να ανεβάσουν τιμή, τότε γιατί τον Δεκέμβριο είχαμε υποδήλωση; Μήπως είναι μια αστοχία, όπως οι παραγωγοί προσπαθούν να προβλέψουν τη ζήτηση και ειδικά σε μια αγορά με πάρα πολλές ανανεώσιμες πηγές ενέργειας αυτό γίνεται ακόμα πιο δύσκολο;

Η δική μας η θέση είναι ξεκάθαρη. Η επίβλεψη των αγορών είναι μια συνεχής προσπάθεια, με συνεχείς παρεμβάσεις που χρειάζονται και σε εθνικό και σε ευρωπαϊκό επίπεδο, προκειμένου να εξασφαλίσουμε αυτό που έχουμε εξασφαλίσει πάρα πολλά χρόνια τώρα, που είναι ότι ο Έλληνας καταναλωτής πληρώνει σταθερά χαμηλότερες τιμές από τον ευρωπαϊκό μέσο όρο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Υπουργέ.

Εγώ σας ζήτησα κάποιες πολύ συγκεκριμένες απαντήσεις σε σχέση με αυτά τα ζητήματα που θέτει και η μελέτη. Τα θέτουμε και εμείς σε μορφή επίκαιρης ερώτησης και στον δημόσιο διάλογο. Και νομίζω ότι το επόμενο διάστημα οφείλουμε, για να ενημερώσουμε και τους πολίτες, να κλιμακώσουμε μία διαδικασία που δείχνει τη στοχευμένη, αν θέλετε, και συνειδητή χειραγώγηση της αγοράς ηλεκτρικής ενέργειας. Γιατί προσπαθείτε σε μόνιμη βάση, κύριε Υπουργέ, και εσείς και η Κυβέρνηση και ο πολιτικός σας προϊστάμενος, ο Υπουργός Περιβάλλοντος και Ενέργειας, να μας πείσετε ότι δεν υπάρχει κανένα απολύτως πρόβλημα.

Μάλιστα, πολλά από αυτά που συμβαίνουν πολλές φορές σαν στρεβλώσεις είναι εκτός των δικών σας παρεμβάσεων. Μάλιστα, είπατε ότι έχετε κάνει μια σειρά από παρεμβάσεις. Δεν τις απαριθμήσατε, δεν τις αναφέρατε. Εγώ θα ήθελα πραγματικά να μου πείτε τι παρεμβάσεις έχετε κάνει ως πολιτεία, ως Κυβέρνηση, για να βάλετε ένα πλαίσιο και έναν κανόνα σε ένα πεδίο εντελώς αρρύθμιστο, εντελώς, αν θέλετε, άναρχο σε όλα τα επίπεδα.

Προφανώς, η μελέτη της Grant Thornton και του ΕΒΙΚΕΝ δεν είναι έωλη, γιατί βασίζεται σε πολύ συγκεκριμένα στοιχεία. Αρκεί να σας πω ότι η ΕΒΙΚΕΝ ζητά από την ΡΑΑΕΥ σε σχέση με τις υπερδηλώσεις φορτίου συγκεκριμένη έρευνα, να κάνει η ΡΑΑΕΥ έρευνα γι’ αυτές τις υπερδηλώσεις φορτίου, που δεν είναι σημειακές ή συγκυριακές, αλλά είναι σε μόνιμη βάση, και διαμορφώνουν την τιμή στη χονδρική ρεύματος, κύριε Υπουργέ, και συμπαρασύρουν, αν θέλετε, και την τιμή σε σχέση με αυτά που πληρώνει ο καταναλωτής και ο παραγωγός.

Θα σας πω μερικά στοιχεία στον χρόνο που μου απομένει, γιατί πραγματικά βλέπω μία προσπάθεια να μας πείσετε, σε μόνιμη βάση σε μεγάλη και πλήρη αναντιστοιχία με το πώς το βιώνουν οι πολίτες και οι καταναλωτές, ότι δεν συμβαίνει τίποτα.

Έχετε υπολογίσει, κύριε Υπουργέ, το μέγεθος των κερδών από την υπερδήλωση στα φορτία που προκαλούν αυτή την τεχνητή αύξηση των τιμών της αγοράς; Έχετε υπολογίσει πόσα χρήματα σκανδαλωδώς έχουν κερδίσει οι εταιρίες αυτές απ’ αυτή την πρακτική;

Η ΕΒΙΚΕΝ, μια και αναφέρομαι συγκεκριμένα σε αυτή, επανήλθε στις 30-4-2025 με νέα στοιχεία που επιβεβαιώνουν το πρόβλημα. Θα καταθέσω και τα νέα στοιχεία στα Πρακτικά.

Σύμφωνα λοιπόν με την έκθεση πεπραγμένων της ΡΑΑΕΥ, το κόστος της αγοράς εξισορρόπησης μαζί με το κόστος του redispensing ήταν 738 εκατομμύρια ευρώ στο σύνολο, που αν αυτό δεν αλλάξει, εάν αυτό δεν μετασχηματιστεί, θα ξεπεράσει το ένα δισεκατομμύριο ευρώ. Το ένα δισεκατομμύριο ευρώ, κύριε Υπουργέ!

Οι συνολικές επιπλέον επιβαρύνσεις του ΛΠ3 για τους καταναλωτές συνεχώς αυξάνονται, με αποτέλεσμα, όπως σας είπα και στην πρωτολογία μου, τον Μάρτη του 2025 να φτάσει στα 18,9 μεγαβατώρες, όταν τον Μάρτη του 2024, έναν χρόνο πριν, ήταν 9,8 μεγαβατώρες. Δηλαδή, έχουμε μια αύξηση 93% σε ετήσια βάση. Εκεί είναι τα 500 εκατομμύρια. Άρα, αυτό δεν είναι συγκυριακό, είναι συνειδητό και είναι σε μόνιμη βάση. Να, λοιπόν, πώς υπάρχει ένας ισχυρός αντίλογος σε σχέση με αυτά που μόλις μας είπατε.

Η προσπάθεια, λοιπόν, κύριε Υπουργέ, να μας πείσετε ότι όλα βαίνουν καλώς δεν πείθει πια κανέναν. Είναι ξεκάθαρο ότι η πολιτική σας είναι υπέρ συγκεκριμένων συμφερόντων και συγκεκριμένων παικτών της αγοράς. Ιδιωτικοποιήσατε τη ΔΕΗ. Ακόμα και μια δύναμη σε σχέση με αυτό παρεμβατική που θα έπρεπε να την χρησιμοποιείτε για το δημόσιο συμφέρον, την έχετε αφήσει έρμαιη των ολιγοπωλίων.

Παραμορφώνετε συνεχώς και διαμορφώνετε την αγορά όπως σας συμφέρει, χωρίς να υπολογίζετε την καταστροφή που έχετε κάνει σε καταναλωτές και επιχειρήσεις. Έχετε αφήσει τα πάντα στις δυνάμεις -εντός εισαγωγικών- της «αγοράς», με αποτέλεσμα να έχουμε σήμερα υπερπροσφορά ΑΠΕ, χωρίς σχεδιασμό, και μάλιστα να καταλήγετε τις περισσότερες φορές να κάνετε τεράστιες περικοπές.

Πού είναι λοιπόν ο υγιής ανταγωνισμός που θα έριχνε τις τιμές; Εσείς το λέγατε, ο κ. Χατζηδάκης, το 2019-2020. Πού είναι η επιτυχία της ανάπτυξης των ΑΠΕ που θα έριχνε τις τιμές; Θα έριχνε τις τιμές!

Όσο λοιπόν επιμένετε να μην παρεμβαίνετε προς όφελος της κοινωνίας, όσο επιμένετε να αφήνετε τη ΔΕΗ, τον ΔΕΔΔΗΕ και τον ΑΔΜΗΕ στα χέρια των golden boys, όσο επιμένετε να μην κάνετε μία επαναπροσέγγιση και έναν επαναπροσδιορισμό του target model, όσο δεν προχωράτε σε ελέγχους της αγοράς, θα συνεχίζεται αυτό το αδιάκοπο πάρτι αισχροκέρδειας εις βάρος των καταναλωτών και εις βάρος των επιχειρήσεων.

Επιμένετε πολλές φορές να χρησιμοποιείτε –κύριε Πρόεδρε, τελειώνω και ευχαριστώ- το επιχείρημα ότι το πρόβλημα είναι εισαγόμενο και ότι είναι ευρωπαϊκό ζήτημα. Μάλιστα, ένα διάστημα πριν ο ίδιος ο Πρωθυπουργός είχε στείλει την περίφημη -θα το πω έτσι- επιστολή στην κυρία Φον ντερ Λάιεν, που έλεγε ότι εδώ υπάρχει μια άσχημη κατάσταση. Και προφανώς, ακόμη και η ίδια η Φον ντερ Λάιεν σας «άδειασε» και είπε ότι αυτή η κατάσταση οφείλεται κατά κανόνα κυρίως σε στρεβλώσεις που αφορούν την εγχώρια οικονομία, που τις έχετε επιτείνει, τις έχετε δημιουργήσει και τις έχετε εντείνει με τις πολιτικές σας.

Είναι, λοιπόν, δική σας επιλογή και συνειδητή επιλογή να μην θέλετε να χτυπήσετε το ολιγοπώλιο της ενέργειας. Πετάτε «ψίχουλα» στους καταναλωτές, «ψίχουλα» καμιά φορά και στις επιχειρήσεις -τις θυμηθήκατε κάποια στιγμή και αυτές- και νομίζετε ότι αποτινάσσετε και το πρόβλημα από πάνω σας.

Στο ζήτημα της ενέργειας, κύριε Υπουργέ, έχετε αποτύχει, έχετε αποτύχει πλήρως. Και αυτό δυστυχώς το συνειδητοποιούν οι καταναλωτές και οι επιχειρήσεις στην τσέπη τους. Με τη ρήτρα αναπροσαρμογής, με τα χρωματιστά τιμολόγια, που απέτυχαν παταγωδώς, με τις σκανδαλώδεις ρυθμίσεις για την προτεραιοποίηση στην αδειοδότηση των ΑΠΕ -έχω κάνει πολλές επίκαιρες ερωτήσεις στους προηγούμενους συναδέλφους σας σε σχέση με τις ΑΠΕ-, με τον τρόπο διαχείρισης του target model, με τις ιδιωτικοποιήσεις, όλα αυτά δείχνουν –τελειώνω, κύριε Πρόεδρε- ότι δεν μπορείτε να πατάξετε αυτό το μεγάλο πρόβλημα που εσείς έχετε δημιουργήσει έτσι ώστε να πάρουν έστω και μια «ανάσα», που είναι κρίσιμη, οι καταναλωτές και επιχειρήσεις, πολλές από τις οποίες κινδυνεύουν με λουκέτο ή με μετεγκατάσταση. Δεν θέλετε όμως να το κάνετε αυτό. Αυτή είναι η πραγματικότητα.

Και πλέον, κύριε Υπουργέ, αυτό το ζήτημα το γνωρίζουν όλοι. Και το δικό σας καθήκον και η δική σας συμβολή θα ήταν τουλάχιστον να δώσετε κάποιες απαντήσεις σε σχέση με αυτά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Σας ευχαριστώ και για την ευκαιρία να κάνω ένα ευρύτερο σχόλιο, γιατί εμμέσως πλην σαφώς μας λέτε ότι η ενεργειακή πολιτική της χώρας έχει αποτύχει. Και άρα, είναι μια καλή ευκαιρία να τη συγκρίνω με την ενεργειακή πολιτική που είχε η χώρα επί ΣΥΡΙΖΑ.

Το 2019 είχαμε την ψηλότερη τιμή χονδρικής στην Ευρώπη. Όχι υψηλότερη όπως το λέμε στην καθημερινότητα, αλλά με τους αριθμούς. Παίρνουμε τους αριθμούς, ένα, δύο, τρία, τέσσερα, νούμερο ένα η Ελλάδα! Η υψηλότερη!

Περιέργως είχαμε επίσης μια χρεοκοπημένη ΔΕΗ ή στα πρόθυρα της χρεοκοπίας, με ζημιές που έφταναν κοντά στο ένα δισεκατομμύριο. Άρα, είχαμε πανάκριβη τιμή και χρεοκοπημένη ΔΕΗ που δεν μπορούσε να κάνει επενδύσεις.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Πιο ακριβό ρεύμα το 2019; Δεν ισχύει αυτό…

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Είχε μάλιστα μειωθεί η εγχώρια παραγωγή και είχαμε εισαγωγές 18% της κατανάλωσης. Το 18% του ρεύματος που χρησιμοποιούσαμε το 2019 ερχόταν απ’ έξω.

Παράλληλα, υπήρχε μια απίστευτη στασιμότητα ειδικά στα φωτοβολταϊκά, στις εγκαταστάσεις νέων ΑΠΕ. Πρακτικά δεν μπήκε σχεδόν κανένα φωτοβολταϊκό στην εποχή του ΣΥΡΙΖΑ. Άρα, αυτό είναι το μοντέλο το οποίο εμείς πρέπει να συγκρίνουμε.

Το 2024 πήγαμε από την πιο ακριβή τιμή στην Ευρώπη στην έβδομη πιο ακριβή χονδρική. Η έβδομη θέση δεν είναι καλό νούμερο. Είναι χάλια νούμερο. Αλλά όταν ξεκινάς από την πιο ακριβή τιμή και συγκλίνεις με τον ευρωπαϊκό μέσο όρο αυτή είναι η κατεύθυνση στην οποία θέλουμε να πηγαίνουμε.

Γίναμε καθαρός εξαγωγέας ενέργειας για πρώτη φορά το 2000 γιατί η δυναμική που έχουμε φέρει στις ΑΠΕ μας έχουν φέρει στην έβδομη θέση παγκοσμίως στο ποσοστό του ήλιου και του ανέμου που καλύπτει τη ζήτηση της χώρας και φυσικά με μια ΔΕΗ όχι στα πρόθυρα της χρεωκοπίας αλλά μια εύρωστη ΔΕΗ η οποία μπορεί να κάνει δισεκατομμύρια επενδύσεων και η οποία εξελίσσεται σε μια περιφερειακή δύναμη και κάνει επενδύσεις και σε άλλες χώρες.

Άρα, αν πρέπει να συγκρίνει κανείς πιο ακριβό ρεύμα, χρεωκοπημένη ΔΕΗ, πολλές εισαγωγές, να μην γίνεται σχεδόν τίποτα στις ΑΠΕ, σε έβδομη στην κατάταξη της Ευρώπης, καθαρός εξαγωγέας ενέργειας, μια στιβαρή ΔΕΗ και παγκόσμιοι πρωτοπόροι στις ΑΠΕ. Η τιμή, όταν συγκρίνετε το 2024 με το 2019, προφανώς δεν είναι ίδια γιατί έγιναν κάποια πράγματα στο ενδιάμεσο. Ήρθε ο κορωνοϊός, έγινε ένας πόλεμος, μια ενεργειακή κρίση. Προφανώς δεν μπορεί να συγκρίνει κανείς την τιμή του 2024 και του 2019 σα να μη συνέβη τίποτα μεταξύ του 2019 και του 2024. Γι’ αυτό εμείς αυτό που βλέπουμε είναι όχι μόνο ποια είναι η απόλυτη τιμή αλλά ποια είναι η τιμή σε σχέση με άλλες ευρωπαϊκές χώρες. Εμείς αυτό που λέμε είναι ότι πήραμε μια χώρα που ήταν νούμερο ένα, η πιο ακριβή και την έχουμε φέρει να συγκλίνει στον ευρωπαϊκό μέσο όρο. Και μάλιστα στα νούμερα που σας είπα στην πρωτολογία μου για την περιφερειακή αγορά είμαστε κάτω από χώρες που παραδοσιακά ήταν πολύ πιο φθηνές από μας. Αυτό σημαίνει ότι έχουμε λύσει τα θέματα ενέργειας; Προφανώς όχι.

Ο Πρωθυπουργός έχει κάνει πάρα πολλές παρεμβάσεις στην Ευρωπαϊκή Επιτροπή. Το Υπουργείο έχει κάνει παρεμβάσεις. Έχουμε πάρει προτάσεις μας και τις έχουμε δει να υλοποιούνται και να μπαίνουν σε σχέδια της Κομισιόν για να αντιμετωπίσει αυτό το περιφερειακό πρόβλημα που έχουμε. Έχουμε πάρα πολλή δουλειά να κάνουμε ακόμα αλλά δεν μπορούμε να τα ισοπεδώνουμε όλα και να συγκρίνουμε το 2019, εκεί που ήμασταν, με το 2024, 2025 που είμαστε και να λέμε ότι η Ελλάδα δεν έχει πάει μπροστά στον χώρο της ενέργειας. Αυτό αντιβαίνει σε όλα τα δεδομένα που έχουμε.

Έχουμε πάρα πολλή δουλειά να κάνουμε ακόμα στον χώρο της ενέργειας. Δουλεύουμε πάρα πολύ γι’ αυτό. Έχομε προκλήσεις γιατί όσο λύνουμε προβλήματα δημιουργούνται νέα γιατί το σύστημα στο οποίο πάμε είναι εντελώς διαφορετικό από το σύστημα το οποίο είχαμε. Αυτό πρέπει να γίνει και σε εθνικό και σε ευρωπαϊκό επίπεδο και σ’ αυτό να συνεχίζουμε να εργαζόμαστε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητήσουμε τώρα την δέκατη πέμπτη με αριθμό με αριθμό 809/28-4-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Περιβάλλοντος και Ενέργειας με θέμα: «Με ευθύνη του Υπουργείου Περιβάλλοντος παραβιάζονται ουσιώδεις όροι του προγράμματος «Φωτοβολταϊκά στο χωράφι» εις βάρος των αγροτών».

Κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κι αυτή η ερώτηση έχει σχέση με την ενέργεια και τα φωτοβολταϊκά. Άκουσα τον διάλογο που είχατε στα πλαίσια του κοινοβουλευτικού ελέγχου με τον συνάδελφό μου. Ειλικρινά έχετε επίγνωση της κατάστασης; Κάνετε και συγκρίσεις; Κάνετε και συγκρίσεις για το κούρεμα των μικροεπενδυτών με το έτσι θέλω, με την υποχρέωση να έχουν τα μηχανήματα τηλε-ελέγχου και να διακόπτουν -οι μικροί επαναλαμβάνω- τη λειτουργία του φωτοβολταϊκού; Κι έχουν να πληρώσουν δάνειο. Δε γνωρίζετε κάτι; Και ταυτόχρονα τα μεγάλα έργα, απρόσκοπτα. Έχετε ιδέα;

Ας πάμε όμως τώρα εδώ στα φωτοβολταϊκά στο χωράφι να κάνουμε τις συγκρίσεις, κύριε Υπουργέ, αν γνωρίζετε. Το 2013 οι αγρότες είχαν το 20% των μεγαβάτ. Σήμερα είναι το 1%. Αμφισβητείστε το. Ο ν.4605/2019 έδωσε ακόμα μεγαλύτερη ώθηση. Να έχει κάθε αγρότης από 2. Ήρθε, όμως, ο κ. Χατζηδάκης και το κατήργησε. Το γνωρίζετε αυτό; Η συνέπεια ήταν το δίκτυο να έχει καταληφθεί από τα μεγάλα έργα. Μα, αυτή ήταν η συνέπεια της πολιτικής σας. Εν συνεχεία τον Μάρτιο του 2024, όπως πάντα συνηθίζετε ως Κυβέρνηση -μόνο επικοινωνία χωρίς ουσία- ανακοινώνετε, ανακοινώνει και ο ίδιος ο Πρωθυπουργός τα «Φωτοβολταϊκά στο χωράφι». Να μειωθεί το ενεργειακό κόστος των αγροτών. Φωτοβολταϊκά στο χωράφι για να σωθούν οι αγρότες. Τον Νοέμβριο του 2024 δημοσιεύτηκαν κάποια αποτελέσματα. Οι 7 στους 10 αγρότες γύρισαν την πλάτη από αυτούς που είχαν κάνει αίτηση. Επαναλαμβάνω. Το πρόγραμμα είναι ευρωπαϊκό. Είναι Ταμείο Ανάκαμψης. Γιατί; Για ποιο λόγο;

Έχω κάποια στοιχεία ως προς το τι απάντησε η κ. Σδούκου στον κ. Σαρακιώτη. Από τους 5.345 αιτούντες έχουν υποβληθεί συνολικά 1.776 αιτήσεις σύνδεσης. Ποιο είναι το ποσοστό αυτό; Είναι 30%. Και από αυτές ούτε οι μισές δεν έχουν ξεκινήσει. Οι 377. Για ποιο λόγο; Διότι επεμβαίνετε αντισυμβατικά, παράνομα και αθέμιτα και βάζετε τον όρο μη έγχυσης στο δίκτυο, δηλαδή να μην έχουν δικαίωμα ούτε net metering, ούτε net billing. Ο ενεργειακός συμψηφισμός. Τότε, κύριε Υπουργέ, για ποιο λόγο ο αγρότης να μπει στο πρόγραμμα; Πείτε μου για ποιο λόγο. Πώς θα λυθεί; Δεν είναι αποτυχία του προγράμματος; Πείτε «αποτύχαμε». Δεν είναι αποτυχία; Μπορεί να αμφισβητηθούν αυτά; Όχι.

Ερωτάσθε: πώς νομιμοποιείτε τις συμβάσεις σύνδεσης του ΔΕΔΔΗΕ προς τους αγρότες οι οποίοι περιλαμβάνουν τον όρο της μη έγχυσης ενέργειας στο ηλεκτρικό δίκτυο; Εσείς πώς νομιμοποιείτε ως Κυβέρνηση αυτό τον όρο; Σκοπεύετε να παραδεχτείτε το λάθος -αν και δεν είναι λάθος, είναι συγκεκριμένη πολιτική- και να επαναπροκηρύξετε το πρόγραμμα με ουσιαστικά ενεργειακό συμψηφισμό; Διαφορετικά για τον αγρότη είναι ένα δώρο άδωρον, άνευ αντικειμένου. Θα το κάνετε αυτό;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε. Σας ευχαριστώ, κύριε Βουλευτά για την ερώτηση.

Η απάντηση που θα δώσω είναι πολύ συγκεκριμένη και έχει να κάνει με το γεγονός ότι τα στοιχεία που παραθέσατε δεν αντικατοπτρίζουν την πραγματικότητα διότι έχουμε κάποια έργα που είναι σε λειτουργία. Υπάρχουν κάποια έργα που έχουν υπογράψει τη σύμβαση σύνδεσης και υπάρχουν κάποια έργα που πάνε προς την υπογραφή της σύμβασης σύνδεσης. Αν πάρετε αυτά τα έργα όλα μαζί το νούμερο που έχουμε είναι 774 από τα οποία το 87%, τα 654, έχουν το δικαίωμα έγχυσης στο δίκτυο. Άρα, απ’ αυτό που λέτε εσείς, -50 ή 70, είπατε διάφορα νούμερα- η αλήθεια είναι πως είναι 13. Άρα, το 87% έχει το δικαίωμα να κάνει έγχυση στο δίκτυο. Εξ αρχής το πρόγραμμα έλεγε ότι η έγχυση ή όχι στο δίκτυο εξαρτάται από το δίκτυο και τι μπορεί να παρέχει το δίκτυο στο συγκεκριμένο σημείο. Υπάρχει προφανώς κάποιος τοπικός κορεσμός σε κάποια σημεία. Υπάρχουν πάρα πολλές αιτήσεις που δεν έχουν εξεταστεί ακόμα.

Θέλω να κάνω όμως κι ένα ευρύτερο σχόλιο για τα δίκτυα διότι έχει αξία να ρωτάμε πώς κατέληξαν τα δίκτυα να έχουν την κατάσταση που έχουν. Το 2012, 2013, 2014, πριν αναλάβει ο ΣΥΡΙΖΑ, ο ΔΕΔΔΗΕ ξόδευε περίπου 277 εκατομμύρια τον χρόνο για τα δίκτυα. Αυτό έπεσε στα 162, 40% κάτω. Αυτό το 2015, 2016, 2017, 2018, 2019. Και τώρα έχει ξανανέβει επιτέλους. Να επενδύουμε στα δίκτυά μας για να μπορέσουμε να απορροφήσουμε όλη αυτή την ενέργεια. Από εκεί προέρχεται το βασικό πρόβλημα των δικτύων, από τα χρόνια υποεπένδυσης όπου ειδικά στην εποχή του ΣΥΡΙΖΑ τα δίκτυα ήταν παρατημένα.

Εμείς, προφανώς, στηρίζουμε τον Έλληνα αγρότη. Tα στοιχεία που σας δείχνω είναι ξεκάθαρα ότι για τους περισσότερους αγρότες ισχύει η έγχυση στο δίκτυο και εμείς θα συνεχίσουμε να σχεδιάζουμε και να υλοποιούμε προγράμματα που να στηρίζουν τον Έλληνα αγρότη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, δεν γνωρίζετε και απεδείχθη από την απάντηση. Κάνατε αναδρομή και έναν παραλληλισμό, τι ξόδευε τότε η Κυβέρνηση, επί ΣΥΡΙΖΑ. Εσείς σήμερα μπορείτε να πείτε;

Κατ’ αρχήν στα μαθηματικά ή εγώ δεν είμαι καλός ή εσείς. Μπορεί να μην είμαι και εγώ. Είπατε εξακόσια τόσα με δικαίωμα έγχυσης στο δίκτυο. Δηλαδή -να το λέμε έτσι απλά- ενεργειακό συμψηφισμό. Αυτό που καταναλώνει, με αυτό που παράγει να το συμψηφίζει. Συνεπώς, να μην επιβαρύνεται ο αγρότης με το κόστος.

Από τις 5.345 –να κάνουμε τον λογαριασμό- είπατε πριν, νομίζω, οι 620; Αυτό πείτε μας τι ποσοστό είναι; Την πραγματικότητα την γνωρίζετε; Σήμερα για τον μικρό επενδυτή δεν υπάρχει δίκτυο. Δεν υπάρχει. Ταυτόχρονα, όμως, για τα μεγάλα έργα -700 Μεγαβάτ, 300 Μεγαβάτ- υπάρχουν. Αυτό το γεγονός πώς το εξηγείτε; Πώς εξηγείτε το γεγονός ότι με το «έτσι θέλω» –αλλά αυτό είναι αντικείμενο άλλης ερώτησης που έχει κατατεθεί- επεμβαίνετε σε ενεργείς συμβάσεις του 2020 και λέτε: «Δεν θα δουλεύει το φωτοβολταϊκό σου για τέσσερις ώρες, γιατί έχουμε πολύ ρεύμα», ενώ ταυτόχρονα δίνετε σε μεγάλα έργα όρους σύνδεσης. Για ποιον λόγο; Για να αγοράζουν το μεσημέρι δωρεάν το ρεύμα και να το πουλάνε 0.15 ευρώ. Αυτή είναι η πολιτική σας; Και προσέξτε, αφορούν τη ραχοκοκαλιά της παράταξής σας αυτοί οι μικροεπενδυτές.

Αποτύχατε στο Πρόγραμμα «Φωτοβολταϊκά στο χωράφι». Έχετε αποτύχει. Να το παραδεχτείτε, να το επαναπροκηρύξετε, αλλά με ενεργειακό συμψηφισμό για τους αγρότες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ.

Ξεκινάτε από το 5.345, το οποίο είναι όντως το μεγάλο νούμερο, αλλά μετά έχουμε εγκεκριμένες αιτήσεις, επιλαχόντες αιτήσεις και ποιες έχουν ήδη εξεταστεί. Και εγώ σας λέω ότι απ’ αυτές που έχουν εξεταστεί -για τις οποίες μπορώ να εκφέρω μία γνώμη για το αν υπάρχει ή όχι έγχυση στο δίκτυο- τα νούμερα είναι αυτά που σας είπα. Γι’ αυτές τις αιτήσεις μπορούμε να πούμε ποιος έχει δικαίωμα έγχυσης και ποιος δεν έχει. Για τις αιτήσεις που δεν έχουν εξεταστεί, πώς μπορούμε να εκφέρουμε γνώμη για τι όρους θα δώσει ο ΔΕΔΔΗΕ, βάσει του πού βρίσκονται στο δίκτυο.

Να θυμίσω εδώ τα πολλά μέτρα που πήρε αυτή η Κυβέρνηση για τους αγρότες και τις επιδοτήσεις των αγροτών: Τη δέσμευση του ηλεκτρικού χώρου, για να επιτραπεί ένα τέτοιο σύστημα να δουλέψει, το ειδικό τιμολόγιο του ΓΑΙΑ, το Πρόγραμμα της ρύθμισης των ληξιπρόθεσμων οφειλών και το Πρόγραμμα του «Απόλλων». Είναι ένα συνολικό πλαίσιο που έχουμε φέρει για τον Έλληνα αγρότη και τον οποίο θα συνεχίσουμε να στηρίζουμε στο έπακρο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Περνάμε στην τελευταία επίκαιρη ερώτηση για σήμερα, την έκτη, με αριθμό 813/28-4-2025 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Περιβάλλοντος και Ενέργειας με θέμα: «Η αλλοίωση του τόπου του Εγκλήματος των Τεμπών και το επιχείρημα περί ανάγκης προστασίας του Εθνικού Συστήματος Φυσικού Αερίου (ΕΣΦΑ)».

Θα απαντήσει ο Υφυπουργός Περιβάλλοντος ο κ. Τσάφος.

Κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Υφυπουργέ, είναι βέβαια μια ενδιαφέρουσα συγκυρία ότι έρχεστε εσείς σήμερα να απαντήσετε σε επίκαιρη ερώτηση που κατέθεσα στον Υπουργό Ενέργειας και Περιβάλλοντος, που σήμερα είναι ο κ. Σταύρος Παπασταύρου, κεντρικό πρόσωπο στη Λίστα Λαγκάρντ και αποκεφαλισθείς από τον κ. Μητσοτάκη στη διάρκεια της συζήτησης της πρότασης μομφής τον Μάρτιο του 2024.

Ο «αποκεφαλισμένος» Υπουργός παρά τω Πρωθυπουργώ του 2024 επέστρεψε ως Υπουργός Ενέργειας και Περιβάλλοντος το 2025 και από τις πρώτες του ενέργειες ήταν, την ημέρα που ο Νετανιάχου και το κράτος του Ισραήλ έσπασε την εκεχειρία και διέπραξε νέα εγκλήματα, διεθνή εγκλήματα, στο πλαίσιο της γενοκτονίας που διαπράττεται στη Γάζα, ο κ. Παπασταύρου συναντούσε τον ισραηλινό ομόλογό του. Δηλαδή, μπίζνες, γιατί αυτή είναι η αρμοδιότητα του κ. Παπασταύρου. Και όχι λευκές μπίζνες, γκρίζες μπίζνες, ακόμη και με εκπροσώπους μιας κυβέρνησης, της Κυβέρνησης Νετανιάχου, που διαπράττει και αυτήν την ώρα που μιλάμε εγκλήματα πολέμου, εγκλήματα κατά της ανθρωπότητας και το ειδεχθέστερο των διεθνών εγκλημάτων, που είναι το έγκλημα της γενοκτονίας, με θύματα τους παλαιστινίους, έναν λαό στον οποίο ο ελληνικός λαός είναι διαχρονικά αλληλέγγυος και αποτελεί προσβολή στο λαό αυτό η στάση της ελληνικής Κυβέρνησης.

Βγαίνουν διαρκώς ανακοινώσεις των διεθνών οργανισμών, του ΟΗΕ, του Γενικού Γραμματέα του ΟΗΕ, για τη συνεχιζόμενη γενοκτονία. Βγαίνουν διεθνείς επιτελείς και λένε «Ντρέπομαι. Αναλαμβάνω την ευθύνη» και στην Ελλάδα, δυστυχώς είμαστε καταδικασμένοι να μας κυβερνά ο κ. Μητσοτάκης -για λίγο ακόμα, όχι για πολύ- και να αναλαμβάνει τον κρίσιμο φορέα της ενέργειας και του περιβάλλοντος ο κ. Παπασταύρου που ξεκίνησε με μπίζνες και δεν ήρθε να απαντήσει στη σημερινή ερώτηση.

Βέβαια, Υφυπουργός στο ίδιο ευαίσθητο Υπουργείο είστε εσείς, που έχει ζητηθεί η παραίτησή σας ακόμα και από μέλη του κόμματός σας, που έχετε προβεί σε προκλητικές δηλώσεις για την Κύπρο και για την συνεχιζόμενη κατοχή. Και είναι βεβαίως βαρύτατα προβληματικό το γεγονός ότι ο Ερντογάν, στο πλαίσιο της αποθράσυνσης του από την κυβερνητική πολιτική Μητσοτάκη, έφτασε να πάει προχθές στα κατεχόμενα, να δηλώσει ότι το κατεχόμενο έδαφος της Κύπρου –ενός ανεξάρτητου κράτους της Ευρωπαϊκής Ένωσης- είναι ιδιοκτησία των δυνάμεων κατοχής, να εγκαινιάσει Προεδρικό Μέγαρο του ψευδοκράτους και να κομπορρημονεί για το πώς θα συνεχίσει να παραβιάζει τη διεθνή νομιμότητα και να καταπατά το διεθνές δίκαιο. Και βεβαίως, βρίσκει και τα κάνει, διότι η στάση της ελληνικής Κυβέρνησης είναι αδιανόητη.

Είναι αδιανόητο ότι μετά από αυτές τις προκλητικότατες δηλώσεις μιας κυβέρνησης και ενός κράτους το οποίο είναι συνηθισμένο στην τακτική και τη στρατηγική της πρόκλησης τετελεσμένων, μετά από αυτές τις δηλώσεις που προϊδεάζουν για νέα τετελεσμένα, η ελληνική Κυβέρνηση αντέδρασε με κάποιες διαρροές, με κάποιες πηγές ανώνυμες στο Υπουργείο Εξωτερικών που αντιδρούν. (GA)

Θεωρώ ότι αν έχετε στοιχειώδη αυτοσεβασμό, θα πείτε κάτι γι’ αυτό το θέμα. Διότι, φυσικά, εμείς δεν πιστεύουμε ότι αυτά τα θέματα περιχαρακώνονται και περιορίζονται, φυσικά έχει κάνει ήδη επίκαιρη ερώτηση για το θέμα αυτό σήμερα το πρωί ο Κοινοβουλευτικός μας Εκπρόσωπος ο κ. Καζαμίας προς τον Υπουργό Εξωτερικών, αλλά είναι ένα θέμα στο οποίο οφείλετε να τοποθετηθείτε και κατά την άποψή μου και να παραιτηθείτε.

Τώρα έρχομαι στο αντικείμενο της επίκαιρης ερώτησης που αφορά για άλλη μια φορά την αλλοίωση του τόπου του εγκλήματος των Τεμπών και το επιχείρημα το οποίο επικαλέστηκε ο κ. Μητσοτάκης ότι το μπάζωμα του τόπου του εγκλήματος έγινε δήθεν προκειμένου να προστατευθεί ο διαχειριστής του Εθνικού Συστήματος και το Εθνικό Σύστημα Φυσικού Αερίου. Ο κ. Μητσοτάκης, προς επίρρωση του επιχειρήματός του, κατέθεσε στα Πρακτικά της Βουλής -αυτό ήταν το μόνο αποδεικτικό που είχε να καταθέσει- ένα ανυπόγραφο, ανεπίσημο έγγραφο- ανάρτηση του ΔΕΣΦΑ έτους 2024 -πάνω από έναν χρόνο μετά το έγκλημα των Τεμπών- για να πει ότι τελικά το μπάζωμα του τόπου του εγκλήματος, η αλλοίωση του τόπου του εγκλήματος από κρατικούς φορείς, από κυβερνητικά πρόσωπα με εντολή Μητσοτάκη, αυτό το οποίο επιχειρείτε, η Κυβέρνησή σας και η Κοινοβουλευτική Ομάδα της Νέας Δημοκρατίας, να το συγκαλύψετε με αυτές τις προκλητικές διαδικασίες παράλειψης διενέργειας προανακριτικής διαδικασίας, προκαταρκτικής εξέτασης από την ειδική επιτροπή, αυτό λοιπόν το έγκλημα διαπράχθηκε δήθεν τελικά για λόγους ασφαλείας. Αυτά είπε ο κ. Μητσοτάκης στις 7 Μαρτίου 2025. Για λόγους ασφαλείας, είπε στις 7 Μαρτίου του 2025 ο κ. Μητσοτάκης, γιατί κινδύνευε το Εθνικό Σύστημα Φυσικού Αερίου, γιατί ήταν -λέει- από κάτω.

Ήδη την Παρασκευή που μας πέρασε, Παρασκευή 2 Μαΐου, στον τηλεοπτικό σταθμό ΚΡΗΤΗ TV, ένας πεπειραμένος και έγκριτος δημοσιογράφος, ο κ. Γιώργος Σαχίνης, έκανε μία εκπομπή στην οποία φιλοξένησε τεχνικούς συμβούλους της συλλογικότητας των οικογενειών των θυμάτων του εγκλήματος των Τεμπών, οι οποίοι με στοιχειοθετημένο τρόπο αποκάλυψαν ότι τα βίντεο τα οποία δόθηκαν στη δημοσιότητα άρον άρον τον Φλεβάρη για να καταρρίψουν αυτό το οποίο αποτελεί πάνδημη πεποίθηση -και δική μου απόλυτη πεποίθηση, με βάση τα στοιχεία- ότι δηλαδή το μπάζωμα του τόπου του εγκλήματος έγινε ακριβώς επειδή γνώριζε ο ίδιος ο Πρωθυπουργός και η Κυβέρνηση ότι στον τόπο του εγκλήματος θα ανιχνεύονταν παράνομες, μη δηλωμένες, εύφλεκτες ουσίες και δεν θα έπρεπε να ανιχνευθούν, τα βίντεο αυτά που άρον άρον δόθηκαν στη δημοσιότητα με έναν γελοίο και προκλητικό τρόπο, είναι πλαστά, είναι απολύτως πεποιημένα. Δεν αποτυπώνουν την εμπορική αμαξοστοιχία τον κρίσιμο χρόνο.

Και όχι μόνο αυτό, αλλά έχουν γίνει άγριες, βαρύτατες παρεμβάσεις στα αρχεία, που εντοπίζονται, για να αλλοιωθεί το υλικό των καταγραφικών. Και μάλιστα, αυτές οι παρεμβάσεις έχουν ανιχνευθεί από τη Διεύθυνση Εγκληματολογικών Ερευνών, η οποία βέβαια τις αποτυπώνει σαν απλές ανωμαλίες, αντικανονικότητες. Δεν είναι τόσο απλά τα πράγματα. Πρόκειται για κακουργήματα, για βαρύτατης πυρηνικής απαξίας πράξεις, που φυσικά δεν θα μείνουν αδιερεύνητες όσο περνάει από το χέρι όλων όσοι αγωνιζόμαστε για αλήθεια και δικαιοσύνη.

Έχουμε, λοιπόν, τις ακόλουθες εκδοχές που έχουμε ακούσει από την Κυβέρνηση:

Πρώτη εκδοχή: Δεν έγινε μπάζωμα. Δεν έγινε ποτέ. Δεν έγινε ποτέ, έλεγε η Κυβέρνηση. Αυτά είναι θεωρίες συνωμοσίας. Διαψεύστηκε αυτή η εκδοχή. Διότι αποδείχθηκε πρώτον ότι έγινε μπάζωμα, δηλαδή ρίχθηκαν πίσσα και χαλίκια στον τόπο ακριβώς όπου υπήρχαν νεκροί συνάνθρωποί μας και τα βαγόνια των αμαξοστοιχιών.

Δεύτερον, αποδείχθηκε ότι έγινε μπάζωμα διότι βρήκαμε τα έγγραφα του μπαζώματος, του Περιφερειάρχη Θεσσαλίας Αγοραστού, του Υφυπουργού Ανάπτυξης Τσακίρη, υπό τον κ. Γεωργιάδη ως Υπουργό Ανάπτυξης τότε -άλλος με τις μπίζνες-, του Αναπληρωτή Υπουργού Οικονομικών Παπαθανάση το 2024, που δείχνουν ότι όχι απλώς έγινε μπάζωμα, αλλά και εκταμιεύθηκαν 647 χιλιάδες ευρώ δημοσίου χρήματος για να γίνει το μπάζωμα.

Τρίτον, αποδείχθηκε διότι μια επίμονη ομάδα ανιχνευτών με σκυλιά, η Anubis, εξεύρε τον χώρο που είχαν απορριφθεί σαν να ήταν σκουπίδια υπολείμματα νεκρών ανθρώπων, βιολογικό υλικό, οστά, προσωπικά αντικείμενα, σκουλαρίκια, πιστωτικές κάρτες, εισιτήρια ανθρώπων που έχασαν τη ζωή τους στο έγκλημα των Τεμπών. Αποκαλύφθηκε, επίσης, ότι είχαν επιστρατευθεί χωρίς χαρτιά ιδιώτες για να απομακρύνουν από τον τόπο του εγκλήματος αυτά που είναι ιερά. Γιατί δεν είναι υλικά, δεν είναι μπάζα τα υπολείμματα των ανθρώπων. Ακόμη και παπούτσι με υπολείμματα οστών βρέθηκε ανάμεσα σε αυτά. Πότε; Τον Νοέμβριο του 2023, εννέα μήνες μετά το έγκλημα, ενώ είχε μεσολαβήσει ο «Ντάνιελ». Διασώθηκαν και βρέθηκαν. Αποκαλύφθηκε, λοιπόν, ότι όχι μόνο έγινε μπάζωμα, αλλά έγινε και βίαιη και γρήγορη απομάκρυνση ακόμη και υπολειμμάτων των νεκρών για να μην ανιχνευθεί τι υπήρχε εκεί.

Δεύτερη εκδοχή της Κυβέρνησης: Έγιναν όλα με βάση τους τρόπους που θα έπρεπε από τις ανακριτικές αρχές. Πλήρης κατάρρευση αυτού του επιχειρήματος. Αποδείχθηκε ότι η Κυβέρνηση παρενέβη από την πρώτη στιγμή. Την 1 Μαρτίου του 2023 έστειλε δικό της εντεταλμένο ιατροδικαστή με όχημα του Υπουργείου Δικαιοσύνης, τον κ. Καρακούκη, και άλλους τρεις ιατροδικαστές οι οποίοι εμφανίστηκαν εκεί και διασφάλισαν ότι δεν θα γίνει καμία έρευνα στον τόπο, καμία αυτοψία, καμία δειγματοληψία και καμία έρευνα στις σορούς. Άρα, διασφάλισαν τι; Διασφάλισαν ότι ούτε από την αυτοψία και τη δειγματοληψία, ούτε από τη νεκροψία νεκροτομή, ούτε από τοξικολογική και ιστολογική έρευνα δεν θα γινόταν ανίχνευση του παράνομου υλικού, του εύφλεκτου υλικού που κατέκαψε και προκάλεσε τον θάνατο ανθρώπων που είχαν επιζήσει της σύγκρουσης ούτε στον τόπο, ούτε στα σώματα των ανθρώπων, στις σορούς τους.

Επόμενο ψέμα της Κυβέρνησης. «Δεν υπήρχε κανένας λόγος να καλύψουμε κάτι. Οι λόγοι που έγινε το μπάζωμα ήταν για να πατήσουν οι γερανοί, για να βγάλουν τα συντρίμμια και να βγάλουν τους επιζώντες». Τεράστιο ψέμα διότι αποδεικνύεται πρώτον ότι οι γερανοί πατούν σε κάθε έδαφος και φυσικά επιχειρήσαν εν προκειμένω χωρίς να έχει γίνει οποιαδήποτε τσιμεντόστρωση ή άλλο μπάζωμα και δεύτερον διότι το μπάζωμα έγινε αφού είχαν φύγει οι γερανοί.

Επόμενο ψέμα της Κυβέρνησης, από τα πρώτα και το πρώτο που εγώ άκουσα από τα χείλη του εφέτη ειδικού ανακριτή. «Το μπάζωμα έγινε για να αποκατασταθεί η γραμμή». Αυτό ήταν το πρώτο που μου είπε ο ανακριτής 14 Μαρτίου του ΄23 όταν πήγα για να δηλώσω παράσταση για την υποστήριξη της κατηγορίας για την οικογένεια του Ντένις Ρούτσι, του 23χρονου παιδιού που κόψατε το νήμα της ζωής του με τον πιο εγκληματικό τρόπο. Ο ανακριτής μου είπε ότι αυτό έγινε για να αποκατασταθεί η γραμμή με εντολή της Κυβέρνησης. Όταν στη συνέχεια πήγα στον χώρο και είδα ότι δεν έχει καμία σχέση η γραμμή με τον χώρο, επανήλθα στον ανακριτή και τον ρώτησα: «Κύριε ανακριτά, αυτοψία έχετε κάνει»; «Όχι, κυρία συνήγορε». «Πρέπει να κάνετε, διότι δεν μπορεί να είστε με την εντύπωση ότι το μπάζωμα έγινε για να αποκατασταθεί η γραμμή». Άσε που μέχρι σήμερα δεν έχει αποκατασταθεί η ασφάλεια των συγκοινωνιών και των σιδηροδρομικών μεταφορών.

Επόμενο ψέμα της Κυβέρνησης: «Δεν υπάρχει παράνομο και εύφλεκτο υλικό». «Είμαστε σίγουροι», έλεγε ο κ. Μητσοτάκης τον Μάρτιο του 2023. Αποδείχθηκε ότι υπάρχει και παράνομο και εύφλεκτο υλικό, εύφλεκτο υλικό το οποίο δημιούργησε όλη αυτήν την πυρόσφαιρα και το οποίο δεν ήταν δηλωμένο πουθενά ως φορτίο και αναγκάστηκε ο κ. Μητσοτάκης να πει «μπορεί και να έκανα λάθος, αυτά ξέραμε, αυτά είπαμε».

Επόμενο ψέμα της Κυβέρνησης: «Ένα βίντεο θα αποδείκνυε αν υπήρχε παράνομο φορτίο», είπε ο κ. Μητσοτάκης στη συνέντευξή του στον Σρόιτερ. Παρακαλούσε στα τέλη Ιανουαρίου του ΄25, μετά το πρώτο μεγαλειώδες συλλαλητήριο, να υπήρχε ένα βίντεο για να μάθουμε και εμφανίστηκα τρία βίντεο. Ποιος τα κατέθεσε; Ο πρόεδρος του περιφερειακού συμβουλίου της περιφερειακής διοίκησης Χαρδαλιά, ο κ. Καπερνάρος, που είναι ταυτόχρονα και δικηγόρος μιας εταιρείας «Interstar» φύλαξης που συμβαλλόταν και συμβάλλετε με τον ΟΣΕ και με το ελληνικό δημόσιο γενικότερα. Και αμέσως η Κυβέρνηση και πριν την Κυβέρνηση ο Πορτοσάλτε, το αρχιφερέφωνο της Κυβέρνησης, άρχισαν να ψάλλουν: «Να, τα βίντεο που αποδεικνύεται ότι δεν υπήρχε παράνομο φορτίο στην εμπορική αμαξοστοιχία». Και αποδεικνύεται πλέον με αδιάσειστα στοιχεία -έχω καταθέσει και επίκαιρη ερώτηση σήμερα στον Υπουργό Υποδομών και Μεταφορών- ότι αυτά τα βίντεο όχι απλώς δεν είναι γνήσια, αλλά είναι πλαστά, ότι είναι κατασκευασμένα αλλά και ότι έχει υπάρξει ειδική αλλοίωση του καταγεγραμμένο υλικού.

Ανάμεσα στα ψέματα, λοιπόν, που ειπώθηκαν -και δεν τα έχω εξαντλήσει, είναι τόσα πολλά που πραγματικά το εννοώ όταν λέω στον κ. Μητσοτάκη ότι πρέπει να βρει έναν καλό δικηγόρο γιατί θα τον χρειαστεί-, είναι και αυτό το οποίο ο κ. Μητσοτάκης ανέσυρε και διατύπωσε επίσημα στην Ολομέλεια της Βουλής την τελευταία ημέρα συζήτησης της πρότασης μομφής που του καταθέσαμε, μιλώντας τελευταίος, χωρίς δηλαδή δυνατότητα αντιλόγου. Ισχυρίσθηκε ότι υπήρχε θέμα ασφάλειας, γι’ αυτό έγινε το μπάζωμα.

Κατόπιν, λοιπόν, αυτών εγώ σας ρωτώ εσάς που ήρθατε να απαντήσετε. Φυσικά ρωτώ και τον κ. Παπασταύρου που δεν ήρθε και κάτι ξέρει που δεν ήρθε, γιατί τον είχα εξετάσει και στη διαδικασία της εξεταστικής προανακριτικής επιτροπής για τη λίστα Λαγκάρντ και δήλωνε διάφορα κωλύματα για να φύγει νωρίτερα και να μην απαντήσει στις ερωτήσεις. Σας ρωτώ εσάς: Πρώτον, ισχυρίζεστε, κύριε Τσάφο, κύριε Υφυπουργέ, εσείς και ισχυρίζεται το Υπουργείο σας και ισχυρίζεται η Κυβέρνηση ότι η αλλοίωση του τόπου του εγκλήματος των Τεμπών υπαγορεύθηκε από την ανάγκη διασφάλισης και προστασίας του εθνικού συστήματος φυσικού αερίου του ΕΣΦΑ, όπως δήλωσε ο Πρωθυπουργός, κ. Μητσοτάκης, κατά την ομιλία του στην Ολομέλεια της Βουλής στις 7 Μαρτίου του 2025; Το ισχυρίζεστε; Το επιβεβαιώνετε αυτό που είπε ο κ. Μητσοτάκης και κατέθεσε και έγγραφο;

Δεύτερον, υπήρξε κατά τον κρίσιμο χρόνο ή και ακολούθως ενημέρωση του Υπουργείου σας από τον διαχειριστή του εθνικού συστήματος φυσικού αερίου, τον ΔΕΣΦΑ, για την ανάγκη λήψης μέτρων και δη επειγόντων, όπως της άμεσης μεταφοράς υλικών εκχωμάτωσης και επιχωμάτωσης του σημείου του εγκλήματος και μάλιστα χωρίς να διενεργηθούν οι κρίσιμες και απαραίτητες και επιβεβλημένες ανακριτικές πράξεις για τη διερεύνηση του εγκλήματος;

Σας διάβασα επί λέξει τα δύο ερωτήματα που σας έχω καταθέσει πριν μια εβδομάδα -πρέπει να είστε καλά προετοιμασμένος να μου απαντήσετε- και περιμένω την απάντησή σας για να επανέλθω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σαςευχαριστώ, κύριε Πρόεδρε.

Κυρία Πρόεδρε, ο Πρωθυπουργός ήταν ξεκάθαρος στην ομιλία του. Η ανακοίνωση του ΔΕΣΦΑ ήταν και αυτή σαφέστατη. Από εδώ και πέρα τον λόγο έχει η δικαιοσύνη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, αυτή είναι η απάντησή σας; Σας ρωτώ συγκεκριμένα. Ξέρετε, αυτή η άρνηση απάντησης είναι ομολογία ενοχής. Είναι ομολογία δική σας συνενοχής, ομολογία ότι υποθάλπετε τον κ. Μητσοτάκη, ομολογία ότι ο κ. Μητσοτάκης ξέρει πολύ καλά ότι αυτό που είπε δεν ισχύει, ομολογία ότι εσείς δεν αναλαμβάνετε την ευθύνη να πείτε τα ίδια, γιατί ξέρετε ότι αποτελεί πολύ συγκεκριμένη ποινική παράβαση, αξιόποινη πράξη το να πείτε τα ίδια, συνιστά πράξη συγκάλυψης και υπόθαλψης, αλλά και αυτό το οποίο πράττετε αυτήν τη στιγμή, δηλαδή ότι αρνείστε να απαντήσετε πάρα πολύ συγκεκριμένα. Υπήρχε ή δεν υπήρχε κίνδυνος για το εθνικό σύστημα φυσικού αερίου; Είναι στην αρμοδιότητά σας. Ο Πρωθυπουργός δήλωσε ότι αυτός ήταν ο λόγος του μπαζώματος. Τότε δεν είχατε καταφέρει με την ομάδα αλήθειας ακόμα -δεν είχε καταφέρει, εσείς δεν ήσασταν ακόμα Υπουργός, μετά γίνατε- να αισθάνεται ότι ελέγχει το αφήγημα και ότι το γύρισε στο «δεν υπήρχε παράνομο φορτίο και εύφλεκτο φορτίο».

Ισχυρίστηκε ο κ. Μητσοτάκης ότι υπήρχε θέμα ασφαλείας σε σχέση με το φυσικό αέριο και ότι αυτό γνωστοποιήθηκε από τον διαχειριστή του εθνικού συστήματος φυσικού αερίου, τον ΔΕΣΦΑ. Ισχύει αυτό; Η απάντησή σας είναι «τηρώ το δικαίωμα σιωπής, ό,τι είπε ο κ. Μητσοτάκης, αυτό ισχύει, για τα υπόλοιπα έχει τον λόγο η δικαιοσύνη»;

Αυτή είναι η απάντηση του Υπουργείου Ενέργειας και Περιβάλλοντος; Δεν δικαιούστε να μην απαντήσετε και οφείλετε να απαντήσετε. Ισχύει ή δεν ισχύει; Υπήρχε θέμα προστασίας του αγωγού φυσικού αερίου; Έχετε έγγραφα γι’ αυτό το θέμα; Έχετε αποδείξεις; Έχετε οποιαδήποτε στοιχειοθέτηση γι’ αυτό που είπε ο Πρωθυπουργός; Ο Πρωθυπουργός μπορεί να επικαλείται τόσο σοβαρά θέματα και επιχειρήματα από το μυαλό του; Εσείς μπορείτε να αναλαμβάνετε το Υπουργείο Ενέργειας και το Υφυπουργείο Ενέργειας και να μην αναλαμβάνετε καμία ευθύνη; Θα σας πω ότι όχι, δεν είναι έτσι.

Συνεπώς, οφείλετε να απαντήσετε, πολύ περισσότερο που κατέθεσε και μια εκτύπωση ο κ. Μητσοτάκης στη Βουλή, το γνωρίζετε, είναι μονογραμμένο, έχει αρχειοθετηθεί και θα το καταθέσω και τώρα πάλι στα Πρακτικά, για να επικαλεστεί ότι υπήρχε θέμα ασφαλείας. Μου απαντάτε λοιπόν ότι δεν απαντάτε; Μου απαντάτε ότι δεν ξέρετε; Μου απαντάτε ότι είναι θέμα της δικαιοσύνης; Περιμένω με ενδιαφέρον να επανέλθετε. Έχετε δευτερολογία. Εγώ δεν θα πάρω καθόλου άλλο χρόνο. Τα συμπεράσματά μου θα τα δημοσιοποιήσω, να είστε βέβαιος. Και επίσης, να είστε βέβαιος ότι όλος ο κόσμος καταλαβαίνει.

Αναμένω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κυρία Πρόεδρε, όπως σας είπαο Πρωθυπουργός ήταν σαφής. Η ανακοίνωση του ΔΕΣΦΑ που έχετε κι εσείς είναι σαφέστατη για το πού είναι ο αγωγός και τι έκανε ο ΔΕΣΦΑ και δεν έχω κάτι άλλο να προσθέσω.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.14΄ λύεται η συνεδρίαση για την Τετάρτη 7 Μαΐου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**